
CUVINT INAINTE 


Volumul întrunește contribuţii originale românești la cercetarea 
și valorificarea uneia dintre cele mai de seamă creaţii teoretico- 
filozofice din istoria modernă : Critica raţiunii pure a lui Kant, 
de la a cărei apariţie se împlinesc în anul 1981 două secole. 

Tematica volumului izvorăște, în mare măsură, din structura 
și problematica celebrei opere kantiene, a cărei elaborare a deter- 
minat veritabile mutații în evoluția cugetării timpurilor noi şi in 
genere în progresul valorilor în cultura universală. În același timp, 
alcătuirea tematicii oglindește problematica actuală a științei si a 
filozofiei, procesul de restructurare, de reconstrucție a acestora, 
înțeles și interpretat în spiritul concepţiei partidului nostru despre 
marile confruntări de idei din lumea contemporană. 

Pornind de la marea diversitate a tematicii, de la complexi- 
tatea si dificultăţile acesteia si ţinînd seama de faptul că problemele 
ridicate de Critica raţiunii pure solicită în rezolvare atît filozofia, 
cit si logica, matematica, fizica, psihologia ete., inițiatorii voiumu- 
lui au căutat să întrunească colaborări cît mai variate, să atragă, 
pe lîngă specialiști recunoscuţi, noua generație de cercetători care 
s-a afirmat în ultimele decenii. 

De fapt, gîndul că abordarea problemelor şi conceptelor 
Criticii nu poate fi desfășurată decît sub semnul interdisciplinari- 
tăţii a stat la baza alcătuirii unui sumar tematic, pe care autorii 
l-au delimitat apoi după preocupări si preferințe, fără a pierde 
însă din vedere ansamblul și, mai ales, scopul alcătuirii acestui 
volum astăzi, cînd pe plan mondial a luat o mare amploare ceea 
ce în tradiţiile mișcării kantiene s-a numit „Kantforschung“. 

Tinind seama de acțiunea criticismului in cultura română 
modernă, de remarcabilele cercetări româneşti asupra operei lui 
Kant, am acordat atenția cuvenită valorificării acestor cercetări, 
precizării locului si rolului lor în „Kantforschung“. 


CUVINT INAINTE 


In ansamblul tematicii, am căutat să cuprindem astfel prin- 
cipalele probleme şi soluții prin care Critica a exercitat și exercită 
încă o acţiune de durată în gîndirea umană. Este de reținut că nu 
este vorba de o lucrare istorico-filozofică pur si simplu, ci de o 
dezbatere la nivelul nevoilor și preocupărilor actuale, de o par- 
ticipare a specialiștilor angajați în acest context la clarificarea, 
aprofundarea și reconstrucția unor domenii ca: logica, metodo- 
logia ; teoria cunoașterii; teoria categoriilor; filozofia ştiinţei; 
filozofia limbajului etc. 

Pregătind acest volum, conceput ca expresie a participării 
românești la aniversarea împlinirii a două sute de ani de la apari- 
fia Criticii raţiunii pure, nutrim speranța că am realizat un travaliu 
nu numai util, ci si necesar pentru stadiul actual al eforturilor in 
direcţia formării gustului pentru valoarea teoretică şi, într-un plan 
mai larg, pentru ceea ce documentele partidului nostru au numit 
participarea României la schimbul mondial de valori, la circulația 
și interacțiunea valorilor în epoca noastră. Această nouă carte nu 
poate să nu fie privită și ca o mărturie a maturizării cercetării 
noastre teoretico-filozofice, a disponibilitdfilor acesteia pentru noi 
înfăptuiri $i proiecte de viitor. 


Colectivul de coordonare 


INTRODUCERE : SEMNIFICAȚIA ISTORICĂ 
A CRITICISMULUI KANTIAN 


ALEXANDRU BOBOC 


1. Prin bogăția si diversitatea conținutului, prin profunzimea si 
monumentalitatea construcției, ca și prin insolitul formulei de sin- 
teză şi armonizare a domeniilor teoretico-filozofice, opera iui 
Immanuel Kant (1724—1804) constituie un moment de virf si tot- 
odată de rdspintie în cultura modernă. Desi ca „teorie germană a 
revoluţiei franceze“ 1, cum o caracteriza Marx, filozofia critică 
implică de la început un anumit dezacord al teoriei cu practica 
social-istorică concretă, Kant rămîne „un nume mare în istoria 
culturii universale, în istoria nu numai a poporului german, ci a 
întregii omeniri. El a fost un inovator şi în domeniul științei şi în 
domeniul filozofiei“ 2. 

Nota de noutate, arhitectonica și deschiderile oferite de opera 
critică, au determinat pe alocuri în așa măsură admiraţia încît s-a 
putut spune : „la început a fost Kant. De fapt, într-un anumit fel 
totul a început cu Kant, totul, adică marea si poate ultima mutație 
a timpurilor moderne. Căci el vine de departe și privește departe, 
cu toate că noi în mod obișnuit nu mai credem in aceasta“ è. 


De fapt, o portretizare oricit de sumară a marelui filozof ne 
pune în faţa unei personalităţi de o excepțională capacitate crea- 
toare și a unei vieţi dedicată în întregime elaborării unei mari 
opere, a cărei preferință tematică a fost exprimată de Kant însuși, 
în stilul său sobru şi ordonat (pe care Schiller l-a numit „stil de 
cancelarie filozofică“) : „Două lucruri — scria Kant (în „Concluzie“ 
la Critica raţiunii practice) — umplu sufletul cu mereu nouă și 
crescîndă admiraţie si venerație, cu cit mai des si mai staruitor 


t K, Marx — Fr. Engels, Opere, vol. 1, București, E.S.P.L., 1957, p. 83. 
2 V. F. Asmus, Immanuel Kant, Izdatelstvo „Nauka“, Moskva, 1973, p. L. 


- 3 H. Birault, Heidegger et Vexpérience de la pensée, Gallimard, Paris, 
1978, p. 49. 


ALEXANDRU BOBOC 


gindirea se ocupă cu ele: cerul instelat deasupra mea și legea 
morală în mine“... 


Într-adevăr, „cerul înstelat“ şi „legea morală“ sînt pentru 
Kant nu numai obiect de admiraţie, ci si domenii fundamentale ale 
reflectiei. Autor al unei serioase opere științifice, prin care a 
contribuit la eliberarea științei de interpretările scolastice și teo- 
logice, și a înscris totodată o pagină memorabilă în formarea con- 
ceptiei moderne despre univers, Kant rămîne însă în principal inte- 
meietorul criticismului, prin care inaugurează o nouă direcţie și un 
nou stil în gindirea modernă si dă totodată expresie sistematică 
procesului de autonomizare a valorilor început încă în epoca Renas- 
terii si a Reformei. 


2. Criticismul reprezintă o tendință mai largă în istoria mo- 
dernă spre delimitare, întemeiere şi autonomie, spre afirmarea și 
justificarea rationalitatii si a personalității. „Un element de discer- 
nămînt, de «critică» — scrie Mircea Florian — este de la început 
constitutiv spiritului nou. Elementul critic este condiționat de o 
conștiință istorică tot mai pătrunzătoare, de trăirea contrastului 
dintre cele vechi și cele noi, dintre via antiqua si vin moderna, 
cum se spunea chiar în răstimpul de agonie al culturii 
medievale“ 5. 


Dincolo de aceasta, criticismul este kantian si el desemnează 
orientarea inaugurată de Kant în filozofie, orientare după care 
„critica raţiunii“ (de fapt, analiza valorii și a limitelor funcţiilor 
cognitive, analiză realizată într-o întemeiere a teoriei cunoaşterii 
ca disciplină filozofică autonomă) este condiția sine qua non a 
„metafizicii“ (a filozofiei) si a oricărei cercetări filozofice construc- 
tive. Kant împărtășea partial entuziasmul si, implicit, limitele ,,lumi- 
nilor“. „Sapere aude ! Îndrăzneşte să te foloseşti de inteligența ta 


4 Tm. Kant, Critica raţiunii practice, Edit. ştiintifică, Bucuresti, 1972, 
p. 252. Textul, devenit memorabil si prin faptul că a fost încrustat pe piatra 
funerară a ceea ce s-a numit „Stoa Kantiana“, merită să fie reținut, credem, 
şi în limba în care a scris Kant: „Zwei Dinge erftillen das Gemiit mit immer 
neuer und zunehmender Bewunderung und Erfurcht, je öfter und anhaltender 
sich das Nachdenken damit beschăftigt : der bestimte Himmel iiber mir und 
das moralische Gesetz in mir“... (Kritik der praktischen Vernunft, hrsg. von 
J. Kopper, Philipp Reclam Jun., Stuttgart, 1973, p. 253). 


5 M. Florian, Immanuel Kant, în Istoria filozofiei moderne, Bucuresti, 
Societatea romana de filozofie, 1938, p. 3. 

proprie! — scria Kant in 1784 — aceasta este deci lozinca 
luminării“ t, 

Prin aceasta, însăși „Critica raţiunii“ rămîne în principiu „în 
limitele iluminismului filozofic, numai că vrea să se apere de 
nebunia unui intelect ce intirzie să se privească în finitudinea sa“ 7, 
Procedeul kantian ridică astfel iluminismul la o conștiință critică, 
dînd expresie aspirațiilor umaniste spre aflarea rationalitatii lumii 
noi care se plămădea, spre instituirea unei noi table de valori, 
eliberată de primatul religiozitatii și deschisă spre afirmarea auto- 
nomiei și libertății umane. 

Neindoielnic, Kant se atașează prin aceasta de pleiada de gin- 
ditori despre care Engels spunea că „s-au manifestat ei înșiși în 
modul cel mai revoluţionar. Ei nu recunoșteau nici un fel de auto- 
ritate exterioară. Religia, concepţia despre natură, societate, orin- 
duirea de stat, toale au fost supuse celei mai necruțătoare critici ; 
toate trebuiau să-şi justifice existenţa în fata scaunului de judecată 
al rațiunii sau să renunţe la existenţă. Rațiunea devenise unica 
măsură a tot ce există“ 8. Kant însuși scria: „Secolul nostru este 
adevăratul secol al criticii, căreia totul trebuie să i se supună. 
Religia, prin sanctitatea ei, şi legislaţia, prin maiestatea ei, vor de 
obicei să i se sustragă. Dar atunci ele provoacă împotriva lor 
bănuieli juste şi nu pot pretinde stimă sinceră, pe care rațiunea 
o acordă numai aceluia care a putut face fata examenului ei liber 
şi public“ 9. 

Prin Critica raţiunii pure (1781) — scria Kant — înțelegem 
„nu o critică a cărţilor și sistemelor, ci a capacității raţiunii în 
genere cu privire la toate cunoașterile la care poate năzui inde- 
pendent de orice experiență, prin urmare rezolvarea problemei posi- 
bilitatii sau imposibilității unei metafizici în genere și determinarea 


6 Im. Kant, Beantwortung der Frage: was ist Aufklärung, în: Kleine 
philsopsche Schriften, Reclam, Leipzig, f.d., p. 203. Textul kantian, devenit 
celebru, este următorul: ,,Sapere aude! Habe Mut, dich deines eigenen 
Verstandes zu bedienen ! ist also der Wahlspruch der Aufklärung“. 

7G. Funke, Kant Stichwort fiir unsere Ausgabe : Disziplinieren, Kulti- 
vieren, Zivilisieren, Moralisieren, in: Akten des 4. Internationalen Kant- 
Kongresses. 6.—10. April, 1974, Teil III: Vorträge, Walter Gruyter, Berlin- 
New York, 1975, p. 18. 

8 K, Marx — Fr. Engels, Opere, vol. 20, Bucuresti, Edit. politică, 1965, 
p. 18. 

§ Im. Kant, Critica rațiunii pure, trad. de N. Bagdasar şi E. Moisuc, 
Bucuresti, Edit. științifică, 1969, p. 13. 

atît a izvoarelor cit si a sferei si limitelor ei, toate acestea însă din 
principii“ W, 

Sarcina Criticii stă în încercarea „de a schimba metoda de 
pînă acum a metafizicii“, de a efectua „o revoluţie totală“, după 
exemplul geometrilor și al fizicienilor : Critica este „un tratat 
despre metodă, nu un sistem al științei însăși“, căreia îi circumscrie 
totuși întregul ei contur, capacităţile, limitele și modurile de a-și 
pune probleme +. 

Elaborarea Criticii presupune însă o amplă sinteză, în urma 
căreia opera kantiană, prin puterea ei de concentrare și armoni- 
zare se înfăţişează ca „un microcosmos filozofic“, ca „un breviar 
al gîndirii moderne“ 17. Noua metodă se propune printr-o profundă 
redimensionare a termenului de transcendental, care, la Kant, nu se 
confundă cu a priori (universalitatea și necesitatea judecăților stiin- 
tei, justificată prin „raţiunea pură“, independent de experienţă), ci 
este însăşi condiția posibilității oricărei cunoștințe a priori 
— (adică universale si necesare). „Numesc transcendentală — scria 
Kant — orice cunoaştere care se ocupă în genere nu cu obiecte, 
ci cu modul nostru de cunoaștere a obiectelor, întrucît acesta este 


10 Ibidem. Şi... à propos de data apariţiei Criticii rațiunii pure, un 
eveniment memorabil în istoria lumii : „Critica — preciza Kuno Fischer (cele- 
bru istoric al filozotiei, autorul unei ample monografii „Kant“, publicată în 
1860, reeditată după aceea de mai multe ori şi tradusă în multe limbi) „a 
apărut în plină vară (im Hochsommer) a anului 1781... Din scrisorile pe care 
în acele zile J. G. Hamann le-a adresat din Königsberg, pe de o parte 
lui Hartknoch (editorul Criticii — n.n.) pe de altă parte lui Herder, rezult& 
că cl (Hamann), căruia i-au fost trimise paginile în acelaşi timp ca 
şi lui Kant, le-a putut citi abia în ultimele săptămîni ale lunii iunie și abia 
patru săptămini mai tirziu a primit cadou de la autor un exemplar complet“ 
(Die hundertjahrige Gedăchtnissfeier der Kantischen Kritik der reinen Ver- 
nunft, 1881, text în: Kuno Fischer, Philosophische Schriften, 3.Bd., Aufl, 
Heidelberg, 1892, p. 293—316, reluat in volumul: Immanuel Kant zu ehren, 
hrsg. von J. Kopper und R. Malter, Suhrkamp, Frankfurt a.M., 1974, p. 123— 
147. Textul citat se află la p. 123). Kant însuși scria: „această operă a fost 
gîndită pe larg de-a lungul mai multor ani, însă în forma actuală dată 
tiparului — numai în scurt timp“ (An Johann Erich Biester, Königsberg, den 
8. Juni 1781, în: Immanuel Kant, Briefwechsel, Auswahl von O. Schéndorffer, 
mit einer Einleitung von R. Malter und J. Kopper, F. Meiner, Hamburg, 1972, 
p. 199), de unde rezultă că, la începutul lunii iunie 1781, lucrarea se afla 
deja sub tipar. 


!! Im. Kant, Critica, p. 26—27. 
12 M. Florian, op. cit., p. 3. 

posibil a priori. Un sistem de astfel de concepte s-ar numi filozofie 
transcendentală“ 1, 

Prin aceasta, Kant se ridică de la punctul de vedere psiho- 
logic al lui D. Hume la punctul de vedere logic, pentru prima dată 
în istoria gîndirii umane punînd problema fundamentelor valabili- 
tatii si, implicit, ale cunoștinței. ,,Transcendentalul* la Kant are 
astfel autonomie in raport cu empiricul si psihologicul, in raport cu 
onticul (,,transcendentul“) chiar. „El determină a priori forma, 
structura necesară, logică a obiectului si obiectivitatea cunoștinței“, 
„ceea ce este evident din înseși sarcinile pe care le pune Critica : 
căutarea, expunerea si deductia factorilor transcendentali, care con- 
stituie ansamblul condiţiilor posibilităţii științei“ 14, 

Kant elaborează totodată o întemeiere gneoseologică a logicii, 
iar prin ideea sintezei a priori inițiază o viziune constructivistă 
asupra cunoașterii, anuntind astfel contururile viitoare ale episte- 
mologiei și teoriei siintei. Asa cum preciza Riehl, „critica cunoas- 
terii devine teoria cunoașterii, fundamentarea ştiinţei“ ; meritul 
criticismului este de a fi demonstrat „ce să fie propriu-zis si ce 
înseamnă filozofia, precum şi ce menire teoretică i-a mai rămas 
acesteia si în epoca ştiinţelor pozitive“ 15. 


3. Mai mult, argumentind autonomia „metafizicii“ (filozofiei) 
în raport cu ştiinţa, morala, religia, arta ete., criticismul kantian se 
impune ca modalitate sistematică fundamentală de exprimare a 
procesului autonomizării valorilor în cultura modernă. 

Kant apare astfel ca primul mare ginditor care a pus bazele 
teoretice ale problematicii moderne a filozofiei culturii. Gindirea 
sa „critică“ -- preciza H. Rickert —, care deosebește, delimitează 
şi întemeiază, a sesizat acțiunea principiului autonomizării si dife- 
rentierii în cultură ; filozofia lui Kant este, de aceea, „expresia 
teoretică a culturii moderne“, iar ilustrul ginditor — „un filozof al 
culturii moderne“ 16, 

Ideea criticismului ca modalitate generală de concepere şi 
cuprindere a experiențelor umane, a cunoașterii și acţiunii depăşeşte 


13 Im. Kant, op. cit., p. 59. 
14 Al, Boboc, Kant şi neokantianismul, Bucuresti, Edit. științifică, 1968, 
. 46—47. 
P 15 A. Riehl, Der philosophische Kritizismus. Geschichte und Kritik, Band 
I, 3. Aufl, A. Kröner, Leipzig, 1924, p. 1, 5. 
16 H. Rickert, Kant als Philosoph der modernen Kultur, J.C.B. Mohr, 
Tibingen, 1924, p. 141, 146, 147. 

astfel interpretările gnoseologizante si angajează opera critică pe 
direcţia constituirii unei filozofii moderne-a istoriei si a culturii. 

Pe aceste temeiuri, desigur, s-a putut considera că, „rezul- 
tatul filozofiei critice îl constituie o viziune despre lume si viaţă 
pe deplin fundamentată : o nouă metodă în cunoașterea lumii, o 
ancorare a acţionării în concepția etică si un nou fel de a înţelege 
arta, si lumea“ 17. Căci filozofia critică „constituie începutul unei 
noi epoci a formelor spirituale, morale si estetice ale vieţii, începutul 
unei epoci în care noi ne aflăm încă și a cărei continuare, prin 
propria acțiune şi creaţie si prin conștiința de sine (Selbstbesin- 
nung), rămîne sarcina noastră si în spirit kantian“ $è, 

Pe aceste temeiuri, se pare, au apărut si interpretările mai 
recente 1 asupra „unităţii dintre cunoaștere si acţiune“ în criticism. 
Oricum, ideea unui Kant — filozof al acțiunii, prezentă in „Kant- 
forschung“ astăzi, se conjugă foarte bine cu ideea unui Kant- 
filozof al culturii moderne, subliniind și mai mult unitatea și actuali- 
tatea criticismului. 

De fapt, transcendentalismul kantian justifică ideea că „nou- 
tatea operei kantiene s-a dovedit solidară cu unele aspecte ale lumii 
noi de după ea sau chiar din zilele noastre“ ; căci „lumea trans- 
cendentalului, ca una a lui cum e cu putință ceva (subl. ns.)... iti dă 
sentimentul că ești mutat din ordinea reală într-una a Facerii, în 
care tocmai spre a înțelege cum se fac lucrurile trebuie să asiști la 
dezarticularea lor. Toată viziunea lui Kant — solidară cu cea a 
omului modern — este una de laborator“ 2. 


17 Th. Valentiner, Kant und seine Lehre, 4. Aufl., Philipp Reclam Jun., 
Stuttgart, 1960, p. 101. 

18 Ibidem, Aceasta „nu înseamnă însă un sfirsit, ci numai o încheiere a 
unei perioade filozofice“, deoarece „doctrina critică conţine valori durabile“, 
„poartă în sine germenul temelor științifice si filozofice ale realităţii propriei 
noastre epoci“ (Ibidem). 

Iată, într-o altă formulare, ideea lui H. Birault: „la început a fost 
Kant şi, intr-un anumit fel, totul a început cu Kant“... 

19 Vezi: G. Prauss, Einleitung la vol.: Kant. Zur Deutung seiner 
Theorie von Erkennen und Handeln, hrsg. von G. Prauss, Kiepenhauer & 
Witsch, Köln, 1973 ; Fr. Kaulbach, Das Prinzip Handlung in der Philosophie, 
Kants, Walter de Gruyter, Berlin — New York, 1978. 

2 C, Noica, Introducere la: M. Eminescu, Lecturi kantiene, Edit. Uni- 
vers, Bucureşti, 1975, p. VI, VII. Autorul pune în lumină ideea că, traducind 
din Critica rațiunii pure, Eminescu a avut conștiința noutatii criticismului, a 
ceea ce s-ar numi „mutarea în lumea temeiurilor“ (Ibidem, p. VII), „stră- 

4. Nota revoluţionară atribuită criticismului este, în mare 
măsură, justificată. „Chiar dacă orice idee din sistemul lui Kant 
s-ar dovedi neintemeiaté — preciza N. Bagdasar —, semnificarea 
teoretică n-ar fi totuși distrusă, căci ar rămîne din el spiritul 
lui, cu adevărat original și fecund. Si în orice caz ar rămîne 
metoda filozofică descoperită de Kant“ 21. 


Criticismul kantian se impune, în linii mari, prin următoarele 
contribuții : (1) conştientizarea limitelor de valabilitate ale mode- 
lelor metodologice elaborate de predecesorii săi empiristi si ratio- 
nalisti şi propunerea noii metode „critice“, care deschide calea 
spre dialectică si spre înţelegerea teoriei cunoaşterii si a filozofiei 
însăși ca discipline autonome ; (2) distincţia riguroasă între logic şi 
psihologic și, ca urmare, surprinderea caracterului procesual si a 
autoactivitatii gîndirii în cunoaștere (și aci : distincția între forma 
subiectivă şi conținutul obiectiv al cunoștinței ; distincţia de esenţă 
între senzorial si logic și între logic-formal și logic-dialectic ; inte- 
legerea categoriilor, și a cunoștinței veritabile însăși, ca sinteză, 
ceea ce explică si valabilitatea si progresul cunoștinței ; sesizarea 
contradictiilor ca necesare în procesul gîndirii şi al cunoașterii) ; 
(3) distincţia între logic-gnoseologic și ontologic (între ordinea 
logică a cunoașterii si ordinea existenței) și respingerea ontolo- 
giilor teleologico-scolastice ale raționalismului, critica „argumentului 
ontologic“ — precum si a întemeierii metafizice substantialiste a 
logicii, si, ca urmare, ideea de întemeiere gnoseologică a logicii, 
idee ce a condus la o înţelegere dialectică a logicii și a raporturilor 
dintre logică, metodologie şi teoria cunoașterii ; (4) disoluția uni- 
versului intelectualist al valorilor, prin statuarea, alături de valo- 
vile teoretice (ale logicii, ştiinţei si filozofiei), a valorilor acţiunii 
şi valorilor creaţiei, (în special valorile estetice), prin aceasta Kant 
depăşind mărginirea intelectualistă a gîndirii „luminilor“ si tre- 
cînd la o tratare sistematică a principalelor domenii ale culturii, 


mutarea aceasta a lucrurilor într-una a a. priori-ului — care nu este altceva 
decit conţinutul lui «dincoace», al transcendentalului“, nu a ceea ce „e 
dincolo de lucruri, transcendentul“ (Ibidem, p. VII, VI). 

"1 N. Bagdasar, Teoria cunoștinței, ediţia a II-a, Bucuresti, Casa 
Scoalelor, 1944, p. 168. În studiul introductiv la traducerea Criticii rațiunii 
pure, ilustrul profesor observa, pe bună dreptate, că „valoarea unui sistem 
filozofic nu constă numai în problemele pe care le-a pus în soluțiile 
originale pe care le-a dat, ci si în capacitatea lui de a fructifica gindirea 

după cerința multilateralitatii, caracteristică spiritului dialectic ; 
(5) statuarea unei exigente teoretice, a examenului critic, al discer- 
nerii și aprecierii valorilor, care rămîne o permanenţă a spiritului 
filozofic, în orice stadiu al diferentierii și integrării în știință si în 
cultură în genere. 


5. După toate acestea, putem afirma că, în măsura în care îi 
este constitutivă ideea critică, criticismul kantian rămîne una din- 
tre valorile teoretice durabile ale culturii moderne. 

Fără a exagera importanța perspectivei „critice“ în filozofie, 
nu putem astfel să nu semnalăm nu numai ampla și diversa ei 
influență asupra gîndirii contemporane, ci si faptul că ea a ghidat, 
în mare măsură, atit procesul modern de autonomizare a filozofiei, 
cît şi pe cel de constituire a unor discipline ca teoria cunoaşterii, 
epistemologia, axiologia, filozofia istoriei, filozofia culturii, filozofia 
limbajului, antropologia filozofică, filozofia acţiunii ş.a. 

Prin toate acestea, dincolo de semnificaţiile ei istorice şi de 
neimplinirile ei în arhitectonica sistemului kantian, ideea critică 
continuă să îndeplinească o funcţie teoretică constructivă, inserind 
astfel opera lui Kant în regnul valorilor perene ale culturii 


universale. 


ulterioară“ ; în acest sens, Critica rațiunii pure rămine „un moment culmi- 
nant nu numai al filozofiei germane, dar şi al celei universale“ (N. Bagda- 
sar, Studiu introductiv la Im. Kant, Critica raţiunii pure, Bucuresti, 1969, 
p. XCVIII, LXVIII. 


Ad 


I FILOZOFIA CRITICĂ SI TEORIA 
ȘTIINȚEI 


CONSIDERAȚII 
ASUPRA FILOZOFIEI NATURII LA KANT 


OCTAV ONICESCU 


În galeria elevilor care constituie clasa de filozofie occidentală a 
maestrului Bertrand Russell, Kant era desigur considerat ca un 
băiat bun, poate chiar foarte bun. 

Chiar din primele rînduri ale paginilor în care Russell expune 
filozofia kantiană în volumul al patrulea al Istoriei filozofiei occi- 
dentale, el declară următoarele : „Immanuel Kant este considerat 
în genere cel mai mare dintre filozofii moderni. Nu pot fi de acord 
cu această apreciere, dar ar fi neserios să nu recunoaştem marea 
sa importanţă“. 

Citeva noi accente nu intirzie să întărească pe cele formulate 
mai sus. „Hume“, spune Russell, cu critica sa a conceptului de 
cauzalitate l-a trezit din «somnul dogmatic», cum mărturisește 
Kant însuși, dar această desteptare a fost temporară. Repede Kant 
a descoperit un alt somnifer care i-a permis să readoarmă“. 

Aceste prealabile aprecieri priveau, desigur, pe filozoful 
cunoașterii căruia Russell nu-i putea ierta afirmarea, într-un fel cu 
pretenţia aparentă chiar de demonstrare, a preeminentei matematicii 
asupra logicii, condamnind astfel, cu mai bine de un secol înainte, 
sforţările sale de a deduce matematica din logică. 

Dar atunci cînd în manifestări îi este asemenea, nu lipsește o 
recunoaştere aproape caldă. Filozofia sa, spunea Russell, va lăsa 
loc unui apel la inimă, împotriva argumentărilor reci ale rațiunii 
teoretice. Principiul său că fiece om trebuie să fie considerat ca 
scop în sine, este o formă a doctrinei drepturilor omului. Dragostea 
sa de libertate e demonstrată de afirmaţia kantiană „nu este nimic 
mai teribil decît faptul că acţiunile unui om trebuie să fie supuse 
vointet unui altuia“. 

După ce mi-am făcut o datorie să prezint chiar prin inter- 
mediul lui Bertrand Russell acest aspect adînc uman al gîndirii lui 

Kant, trecem repede la tema ce formează direct obiectul expu- 
nerii mele. 

Interesul ginditorului de la Königsberg pentru filozofia naturii 
avea mai multe rădăcini. Mai întîi tradiţia ilustrată de marii filo- 
zofi moderni cu Descartes şi Leibniz și urmînd înapoi pînă la 
Aristotel, cărora niciuna dintre problemele științelor naturii nu le 
era străină, întrucît erau probleme ale cunoașterii, si prin aceasta 
şi ale filozofiei. 

Secolul care trebuia să poarte și numele lui Kant, era în plin 
încă secolul lui Newton, care cu ale sale Principii matematice ale 
filozofiei naturale, sprijinite pe întreaga sa operă matematică şi 
fizică, reușise a da ştiinţei autonomia definitivă față de filozofie. 

Kant vedea in opera lui Newton un model pentru gindirea 
aplecată asupra fenomenelor naturii si isi va asuma sarcina de a 
erija un model tot atit de valabil pentru gindirea aplecată asupra 
fenomenelor gîndirii, sau cel putin de a lămuri critic condiţiile în 
care procesele gindirii se desfășoară în contact cu lumea, acționează 
asupra ei si asupra lor insile. În vederea acestui scop va practica şi 
în mod direct modelul newtonian, aplicîndu-l studiului unor feno- 
mene ale naturii care i se vor părea de un interes deosebit. 

Examinat mai de aproape, acest model are și o structură 
matematică coerentă și unitară cel putin în ce priveşte fenomenele 
mecanice. Dar fenomenele pe care le abordează Kant nu pot merge, 
desi conduse cu aceeași disciplină de gîndire care călăuzea pe 
Newton, decît pînă la pragul matematicii, pentru că, pe de o parte, 
problemele ce le ridicau erau prea vaste pentru o tratare matema- 
tică la acea epocă și, mai ales, priveau condiţii şi forme de geneză 
care nici azi nu sînt susceptibile de o satisfăcătoare interpretare 
matematică. 

Nu voi vorbi aici despre cuprinsul teoriei lui Kant asupra 
genezei Universului, datată 1755, adică 15 ani înainte de Disertafia 
sa din 1770 cu care va inaugura perioada efectiv filozofică a activi- 
tatilor sale. Ea este expusă în cartea Istoria generală a Naturii şt 
Teoria cerului tratată în spiritul ştiinţei lui Newton. Kant infati- 
şează în ea mai întîi conceptele cele mai importante ale ştiinţei 
despre Univers a lui Newton, necesare pentru înțelegerea teoriilor 
ce urmează — cum spune Kant însuși. Aceste noţiuni sînt cea de 
forță, in general, cu principiul egalităţii între acţiune și reacțiune, 
de gravitate, si legile mișcării planetelor. E foarte curios faptul că 
nu vorbeşte încă nimic despre principiul inertiei. 

Deosebit de interesantă e grija cu care tine să precizeze noti- 
unea de sistem (Systematischer Veranfassung) aplicată deopotrivă 
sistemului solar constituit „untern der Fixsternen“ (sub stelele fixe) 
și mulțimii altor sisteme de stele fixe, puse sub egida versurilor 
poetului englez Pope : „Priviţi această imensă înlănțuire de minuni, 
ce reunește prin atracție reciprocă toate părţile acestei lumi și 
menține uriasul Tot“. 

Încercarea aceasta asupra constituţiei si originii (creaţiei, 
Ursprung) a întregii construcţii a Lumii (Weltgebăude) urmează 
de aproape ideile fundamentaie ale lui Newton. 

După ce în partea intii tratează despre sisteme constituite de 
stelele fixe, deduse din fenomenele Căii lactee si dezvoltă concepţia 
lui asupra sistemului constituit de întreaga creaţie, încheie cu 
presupunerea existenţei dincolo de Saturn a mai multor planete, 
dedusă din legea după care scade excentricitatea lor odată cu 
distanţa. 

Din partea a doua care expune cu argumente cunoscuta teorie 
ce-i poartă numele, voi cita doar capitolul al VII-lea care, în afară 
de teoria generală şi istoria Soarelui, cuprinde considerații ce ne 
rechsamă in minte multe dintre ideile agitate de cosmologii cei 
maj actuali. „Despre creaţia în întregul ei cuprins, atit spatial cit 
şi temporal“. Dar mai cu seamă : „Continuarea succesivă a creației 
in (aller Undenlichkeit) spaţiu si timp prin neîncetata formare de 
noi lumi“. Si mai departe, consideraţii asupra Haosului Naturii 
încă neorganizată (Ungebildete Natur) si mai ales: convenienta 
(Wohlanstăndigkeit) ideii despre cădere (Verfall und Untergang) 
şi apoi refacerea (Wiedererneuering) lumii organizate (Weitbau). 
Principiul entropic, formalizat mai tirziu şi astăzi rămas din nou 
în umbră, este aici abordat în aspectele sale fenomenologice. 

Nu vom uita partea a treia din această carte care cuprinde 
„O comparaţie între locuitorii lumilor stelare“. Nu trebuie uitat 
acest final al lucrării de tinereţe a lui Kant pentru că este carac- 
teristic pentru direcția viitoare a preocupărilor sale mai intii in 
domeniul filozofiei naturii, iar mai la urmă în cercetarea filozofică 
propriu-zisă : obiectul central va fi totdeauna omul cu gindirea lui. 

Această preocupare era evidentă chiar din cea dintîi mai 
importantă scriere a lui Kant : Ginduri privind adevărata verificare 
a forţei vii si examenul demonstrațiilor care au servit lui Leibniz și 
altor mecanicieni în respectiva dispută, împreună cu alte remarca- 
bile considerații relative în special la forța corpurilor. 

Vorbind despre faptul că fiece corp al experienţei noastre este 
animat de o forţă, pe care preferă să o numească forță activă (wir- 
kende Kraft), care explică mişcarea, nu se refuză problemei mişcă- 
rilor corpului uman determinate de acţiunea voinţei respective si, 
după imaginea acestui sistem oarecum autonom, alunecă uşor, 
într-un întreg paragraf, spre posibilitatea existenței mai multor 
lumi fără interacțiune între ele. 

Nu intrăm în fondul dezbaterii acestei probleme care opusese 
atita vreme forța vie a lui Leibniz, cantității de mișcare promovată 
de Descartes. Trebuie să recunoaștem că filozoful nostru a discutat 
mai cu seamă argumentele ce priveau numai pe cea dintii cu un 
simţ mecanic deosebit de bine orientat, probabil de studiul operei 
lui Newton ce va fi inițiat, dar desigur încă nu complet asimilat, 
la acea epocă. (Cartea a fost dată la tipar în 1746). Diferentierea 
între forta propriu-zisă, în înțelesul newtonian, lucrul mecanic și 
energie, în cadrul cărora se va încorpora forța vie, si impulsul 
cartezian se vor clarifica prin înțelegerea efectivă de mult mai 
tirziu a mecanicii newtoniene, care va arăta limpede (prin expre- 
siile lor matematice) diferența de structură dimensională, pe care 
nici gînditorul nostru nu o putea încă pătrunde. 

În 1754, în cadrul pregătirii lucrării mai mari, pomenită la 
începutul acestei expuneri, Kant examinează, sub impulsul interesu- 
lui său pentru timpul viu, nu numai acela al mişcărilor mecanice, 
ci acela al transformărilor vieţii, examinează, spun, problema vieţii 
Pămîntului sub titlul : Problema dacă Pămîntul îmbătrîneşte. Nu va 
fi vorba în examenul acestei probleme de efectul unor împrejurări 
eventuale, cum spune el, ca întîlnirea cu o cometă, de care se 
vorbea mult în epoca sa, sau de efectele cutremurelor (subiect pe 
care-l va trata separat într-o publicație din 1756), ci de declinul 
vieţii planetei noastre ca al oricărei alta, datorită condiţiilor ine- 
rente mișcărilor sale de-a lungul mileniilor, precum și a structurii 
sale interne, stăpinită de o dinamică foarte activă, dar lucrind pe 
perioade imense. 

Si problema focului, a arderii, a făcut într-o lucrare din 1755 
obiectul preocupărilor sale sistematice, dar premisele exacte pentru 
o teorie valabilă îi lipseau. Newtonul fenomenelor de ardere nu 
apăruse încă. Materia ce constituie substratul căldurii (Wărmesstoff) 
era pentru Kant eterul (Lichtstoff) sub presiunea exercitată la 
suprafaţă sau în interiorul corpurilor. 

Nu intentionez mai departe decît să enumăr succesiunea 
preocupărilor ştiinţifice ale lui Kant, as zice de ordin secundar. 
Este, mi se pare, mai bine să le considerăm ca un cadru util liniei 
sale de gîndire care căuta, încontinuu, un sprijin în ştiinţă, în 
metodele și în elaborările sale ca un exercițiu de antrenament al 
bunei gîndiri ce-i va fi necesară în realizările pentru care se pre- 
gateste desigur, încă inconsciu de marea sa misiune. 

În 1756 dă o teorie a vînturilor, o alta asupra deosebirii din- 
tre structura corpului uman de acelea ale animalelor (1771), o 
scriere asupra influenței lunii asupra vremii (1794), alta asupra 
vulcanilor din lună descoperiţi de astronomul Herschel. 

Am trecut, fără să o citez, peste o lucrare din 1758 intitulată 
Mișcare şi repaus, în care examinează, de fapt, ceea ce el numeşte 
forţa de inerție care se manifestă în ciocniri, în întreruperi bruște 
ale mişcării sau ale stării de repaus. 

Am trecut, de asemenea, peste o altă lucrare din aceeași 
epocă avînd ca obiect existenţa şi fiinţa monadelor care pot fi și 
atomii fizicii care începea să se organizeze, dar poate fi și eterul 
care nu este constituit dintr-o multiplicitate de parti. Titlul este 
curios : Partea întîi a Monadologiei fizice în care se arată că fiinţa 
monadelor fizice se acordă cu Geometria ; dar ceea ce este mai 
curios este că această lucrare făcută „more geometrico“ ca şi Etica 
lui Spinoza, este considerată ca o dovadă a coincidentei dintre 
Geometrie și Metafizică în aplicarea lor la Filozofia naturii. Mi se 
pare că data lucrării marchează divorțul categoric între filozofia 
de stil vechi cu Metafizica ei pur rationalista, si aceea care va urma 
cu sprijinul științei în genere şi al matematicii în special. 

Ea anunță foarte sugestiv şi cartea de ținută modernă adînc 
pătrunsă de ştiinţa epocii, în special de aceea a lui Newton, și care 
va apărea la Riga în 1786, deci după apariția în 1781 a Criticii 
rațiunii pure, cu titlul: Fundamentele Metafizice ale Științei Naiu- 
rii (Metaphysische Anfangsgründe der Naturwissenschaft). 

Dacă am avea libertatea de a actualiza titlurile am putea-o 
intitula foarte bine „Principiile Științelor Naturii“, cuvîntul meta- 
fizic neavînd nici o altă semnificație decît Principiile. Rămine doar 
să se dea principiilor de care este vorba caracterul a priori care 
revine după Kant unora dintre elementele constitutive respective. 

Principiile de care este vorba sînt cele ale teoriei generale a 
mișcării şi cele ale mecanicii corpurilor naturale orînduite după 
diversele despărţiri, care azi se numesc cinematică, statică si dina- 

mică. Cea mai personală parte a acestei cărți este desigur consti- 
tuită de ultimul capitol, intitulat „Fenomenologie“. În el se arată, 
cu o argumentatie ţinută strîns în limitele științei newtoniene că 
mișcările ca și repausul (Bewegung und Ruhe) pot fi numai relative 
şi în nici un fel absolute, că adică materia nu poate fi gîndită în 
mișcare decit fata de altă materie si nicidecum în relaţie cu un 
spațiu gol fără materie. O mișcare absolută nu poate fi gîndită; 
nici măcar acea mișcare rectilinie și uniformă a Universului în 
întregul său, căci într-o atare gîndire trebuie să fie raportată la 
altceva decît la el însuși. 


Ultimele argumente sînt pentru a proba lipsa de înţeles a 
conceptului de spațiu gol către care ne mina dorinţa de a înţelege 
spațiul absolut așezat de Newton la baza mecanicii sale. 


În prezenta scurtă expunere, în care nu pot fixa decît rapid 
unele dintre poziţiile lui Kant, nu fac decât istorie. Nici Kant nu are 
nevoie să-i justificăm noi poziţiile, nici noi înşine n-avem nevoie 
să le justificăm pe ale noastre cînd vorbim istoric despre opera lui. 

În acest spirit ar trebui să consacrăm partea a doua a aces- 
tui discurs celor două teme care figurează în opera kantiană .Prima, 
sub titlul „Cum este posibilă natura însăși“ din prolegomenul ,,Gin- 
dire şi experienţă“ si a doua, „Cum este posibilă matematica“, al 
cărei răspuns e de căutat în „Estetica transcendentală“. 

Un început de răspuns la amindoua aceste teme care se pot, 
nu fără oarecare precauţie, reuni într-una singură „Cum este posi- 
bilă știința“, se găsește in Disertatia din 1770 cu titlul Despre 
forma si principiile lumii sensibile si ale celei inteligibile, in care 
se precizează poziţia kantiană faţă de cele două condiţii esențiale 
ale lumii fenomenelor : timpul și spațiul. Timpul nu este ceva obiec- 
tiv şi real, nici substanţă, nici accident, nici relaţie, ci o condiţie 
necesară minţii omenești ce-și coordonează printr-o lege sigură 
toate lucrurile sensibile, este deci o intuiţie pură. Este intiiul prin- 
cipiu al lumii sensibile. 


Conceptul de spațiu este o reprezentare particulară, imbrati- 
sind toate lucrurile în sine, iar nicidecum o noţiune abstractă si 
comună cuprinzînd toate sub sine. Este şi el, prin urmare, pentru 
Kant o intuiţie pură. 

Odată acest cadru conditional precizat, să revenim foarte 
scurt la răspunsul lui Kant la problema „Cum este posibilă natura 
însăși“. 

În primul rînd, spune filozoful nostru, cum este posibilă 
natura în înţelesul material, adică după intuiţie, întrucît este un 
complex de fenomene si este constituită din spațiu si timp si din 
ceea ce le umple pe amîndouă, adică de obiectele senzatiei ? Prin 
mijlocirea sensibilităţii noastre, este răspunsul său. 

Cum este apoi posibilă natura cu semnificaţiile ei formale, 
întrucit este complexul regulilor pe care le ascultă toate fenomenele 
ce trebuie gindite în conexiune cu o experiență. Răspunsul kantian : 
ea este posibilă prin intermediul proprietăţilor intelectului nostru, 
după care toate reprezentările sensibilităţii sînt raportate unei 
conștiințe care coordonează gindirea noastră si implicit experienţa. 

Cred că va fi încă mai clară prezentarea acestor ginduri ale 
filozotului cu prilejul ultimei probleme ce vom relata aici privi- 
toare la fiinţa matematicii în comparație, asa cum vrea Kant, cu 
științele propriu-zise ale naturii, sau cu metafizica. 

Si voi prezenta caracterizările sale în ordinea ce mi se pare 
cea mai pregnantă. Matematica singură dintre toate științele are 
axiome, adică principii sintetice a priori, pentru că ea singură poate, 
atunci cînd își construiește un obiect, să lege de la început predica- 
tele în intuiţia acelui obiect. 

Nici filozofia, nici științele propriu-zise ale naturii nu pot avea 
axiome. Matematica singură posedă, în constituţia ei, definiții, căci 
ea isi creează singură obiectele prin sinteze arbitrare, ceea ce face 
că definițiile sale sînt indiscutabile si nu pot fi greșite. 

Dimpotrivă, nu putem defini a priori obiectele empirice şi 
nici conceptele a priori ; nu putem decît să le descriem și această 
descriere este totdeauna discutabilă pentrucă se poate să nu fi 
epuizat obiectul sau conceptul dat în prealabil. 

Matematica singură are demonstraţii propriu-zise, căci nu 
putem numi demonstraţie decît o probă apodictică întrucît este 
intuitivă. Filozofia (si nici științele propriu-zise ale naturii) nu poate 
efectua demonstraţii cu conceptele sale pentrucă îi lipsește certitu- 
dinea intuitivă, spune Kant. 

Cu aceste idei se afirmă o poziţie care face imposibilă, în 
lumina gîndirii kantiene, reducerea filozofiei și a științelor natu- 
rii la matematică dar și a acesteia la logică cum ar fi voit Leibniz 
şi unii matematicieni ai secolului nostru, între care Bertrand Russell. 


Pentru Kant, „matematica ne oferă exemplul cel mai strălu- 
cit al unei rațiuni pure care reușește să se extindă prin ea însăşi, 
fără ajutorul experienţei“, afară doar, adăugăm noi, dacă nu consi- 

derăm experiența mintală, rațională, care duce la construcţia mate- 
maticii tot ca o experienţă, aceea a omului ginditor. 


Matematica este cunoașterea raţională prin construcţie de con- 
cepte, spune el, si adaugă : Ce înseamnă a construi un concept ?... 
este a utiliza intuiţia a priori care îi corespunde. Ea nu este 
posibilă decît dacă sîntem capabili de aceste intuitii a priori. 
Ele ne sînt înlesnite de cele două forme a priori ale sensibilităţii, 
spaţiul și timpul. Aceasta înseamnă că matematica este posibilă 
odată ce aceste forme ale sensibilităţii acționează efectiv. 


Prin aceasta, spune Kant, se găsesc determinate totodată obi- 


ectul matematicii si cîmpul de extindere al metodei. Obiectul nu 
poate fi decît „mărimea“, căci singur conceptul de mărime se lasă 
construit, spaţiul si timpul fiind singurele mărimi originare. Si 
mai departe, matematica nu poate avea ca obiect intuiţiile empirice 
sau calităţile sensibile, ci numai conceptele ce se pot construi, 
figuri, durate, numere. Numerele, rezultate din sinteza asupra unui 
obiect în spaţiu și timp (probabil număr ordinal și cardinal în 
același timp). 

Ceea ce deosebeşte esenţial matematica de celelalte științe 
este metoda, căci metoda generează obiectele tuturor. Prin aceasta 
se explică faptul că judecăţile matematice pot fi în acelaşi timp 
sintetice (ca judecatile empirice) și a priori (ca judecăţile analitice). 
Ele sînt sintetice pentru că se sprijină pe o sinteză efectuată în 
intuiție şi a priori ca această intuiție. 

Kant s-a arătat, mai cu seamă în prima perioadă a activităţii 
sale, un adînc cunoscător si chiar practicant al ştiinţelor naturii. 
Dar niciodată nu a lăsat să se vadă decît o mare preţuire pentru 
matematică, fie ea consacrată numerelor pure, fie figurilor geome- 
trice. Reușita lor interpretativă, în opera newtoniană, pe care Kant 
o lua ca model al științelor naturii, este și azi un îndemn activ 
către cercetătorii care vor să aprofundeze din acest punct de 
vedere gîndirea filozofică a lui Kant, la o revizuire mai adincita a 
opiniilor curente, actuale, asupra acestei opere care ni se pare a 
fi, în întregimea ei, aceea a unui naturalist, aplecat asupra gîndirii 
ca fenomen al naturii şi nu ca epifenomen. 

Analiza critică a procesului cunoașterii stiintifice l-a condus pe 
Kant la o investigaţie atotcuprinzătoare a relaţiei cauzale. Succesul 
acestei cercetări ni se relevează dacă ne gîndim că şi noi dacă 
procedăm la dezvăluirea aspectelor multilaterale ale cauzalitatii, 
înarmați cu metoda semantică, ajungem la aceleași rezultate. Kant 
a dezvăluit triplul aspect al cauzalităţii, ceea ce corespunde exact 
celor trei forme de existenţă pe care le distinge : sintaxa, seman- 
tica $i pragmatica. 

Analitica transcendentală descompune această sinteză uriașă, 
care este actul cunoașterii, în diverse sinteze subordonate și ele- 
mentele lor. Am fi ispititi să vorbim în acest caz de sinteze succe- 
sive operînd între eul transcendental și obiectul transcendent, dacă 
termenul „succesiv“ n-ar fi cu totul impropriu în acest context, 
sinteza desfășurîndu-se într-un plan pur logic, extratemporal. Sin- 
teza fundamentală este aceea dintre forma a priori și conținutul a 
posteriori ale actului de cunoaștere. Dar acest proces este mult prea 
complex pentru a putea fi epuizat de primul pas al analizei. 

Din punctul de vedere al lui Kant, problema Analiticii se 
cere formulată astfel: cum se constituie „experienţa“, cu alte 
cuvinte cum construiește intelectul natura obiectivă din reprezen- 
tările lui subiective ? Redus la o analiză schematică, procesul de 
constituire a experienței cuprinde următoarele momente : lucrul 
în sine impresionează (,„affiziert“) simțurile — sinteza transcen- 
dentă — ; materialul este ordonat în formele sensibilităţii — sinteză 
imanentă — ; categoriile a priori organizează în totalitati materialul 
intuit, cu ajutorul schemelor transcendentale și conform principiilor 
a priori — sinteza transcendentală. În fond apar aici trei domenii 
deosebite, care deși integrate în actul cunoașterii, se cuvine să fie 
separate pentru ușurința analizei : zona transcendentului, a lucrului 
in sine incognoscibil, zona imanentă a fenomenelor, a experienţei 

constituite ca rezultat al procesului de cunoastere si zona transcen- 
dentalului, a formelor apriorice care fac posibilă experiența. 


În acest mod, economia idealismului transcendental a impus 
lui Kant îndatorirea de a concepe trei ipostaze ale cauzalitatii, 
corespunzătoare celor trei domenii incluse în procesul cunoașterii. 
Apar astfel în sistemul kantian cauzalitatea transcendentă (numită 
de Kant şi „cauzaiitate inteligibilă“), cauzalitatea imanentă (numită 
„empirică“) şi cauzalitatea transcendentală, cauzalitatea-categorie, 
forma a priori. 

Existenţa cea mai neobişnuită o deţine transcendentalul, 
creație specific kantiană. Contribuţia proprie a intelectului la actul 
cunoaşterii, reprezentată prin sistemul categoriilor, este constituită 
ca un domeniu oarecum autonom, desi „ideile fără conţinut sînt 
goale“. În acest caz Kant se referă la un stadiu al însuşi procesului 
de cunoaștere, întrucît acesta este posibil a priori. Desigur, con- 
ceptele pure ale intelectului nu pot avea nici o întrebuințare in 
afara experienţei. Transcendentalul pur este infecund, separabil din 
actul complex și real al cunoașterii numai prin analiza logică. 
Kani. s-a exprimat cît se poate de clar în această privinţă: 
„„(...) categoriile pure, fără condiţiile formale ale sensibilităţii, au 
numai o semnificație transcendentală, dar nu au o folosire transcen- 
dentală, fiindcă o asemenea folosire este imposibilă in sine, întrucît 
sînt lipsite de toate condiţiile vreunei folosiri (în judecăţi), adică de 
condiţiile formale ale subordonării vreunui pretins obiect sub aceste 
concepte“ t, 


Desi posedă o semnificaţie transcendentală, categoriile nu pot 
fi definite. Kant remarcă situaţia aceasta curioasă, specifică doar 
categoriilor, și o atribuie împrejurării că, privite ca forme pure, 
categoriile sint golite de o serie de determinări rezultate din apli- 
carea lor la sensibilitate, astfel că ceea ce rămîne este numai funcţia 
logică a judecății în general. Definirea acestora din urmă ne-ar 
antrena într-un cerc, deoarece definiţia este ea însăși o judecată, 
implicînd astfel însăși această funcţie. Consideraţiile acestea, situate 
la sfîrșitul Analiticii, au dispărut din ediţia a doua a Criticii. Dealt- 
fel, ele contraziceau un text de la începutul Analiticii, în care Kant 
se declara în stare să definească categoriile, dar amina operaţia 


t Kritik der reinen Vernunft, ed. H. Renner, Immanuel Kants Werke, 
Berlin, vol. I, p. 188; Critica rațiunii pure, trad. N. Bagdasar, E. Moisuc. 
Bucureşti, 1969, p. 231. 

pentru mai tîrziu ?. O notă, sacrificată si ea in ediția a doua odată 
cu fragmentul amintit, la care se si referea, ne lamureste. Definiția 
imposibilă este cea reală, care nu se mulțumește să clarifice noti- 
unea, ci si „realitatea ei obiectivă“. Categoriile nu pot fi definite, 
atit timp cit ne mentinem in domeniul pur transcendental, izolat 
de sfera sensibilitatii. Rezultă din aceste consideraţii că definiţia 
categoriilor ca forme apriorice nu este totuși imposibilă, cu condiţia 
să nu se piardă din vedere că ceea ce se definește este numai o 
formă pură, care de fapt nu există independent, numai o funcţiune 
logică, care condiționează posibilitatea experienţei, dar despre a 
cărei încadrare în obiect și valoare obiectivă nu se poate afirma 
nimic, 

Modul de existenţă si de definire ale entităţilor transcenden- 
tale indică un statut cu totul specific. Li se atribuie o existență 
pur logică, in afara spaţiului și timpului, înaintea experienţei, ca o 
condiție a posibilităţii experienţei. Acest „înainte“, care nu este 
temporal, ci pur logic, denotă dificultatea de sudură a transcenden- 
talului cu imanentul. Există deci în planul de idealitate ai zonei 
transcendentale un concept al cauzalităţii ca formă pură, detașată 
în spațiu și timp. Asistăm la o sublimare radicală, la o idealizare 
condusă foarte departe a noţiunii de cauzalitate. 

Care este semnificaţia cauzalităţii transcendentale ? Sistemul 
categoriilor este determinat prin deductia metafizică, subiectivă, a 
conceptelor. Formele pure ale intelectului sînt definite prin cores- 
pondenta lor — atît de criticată — cu funcțiunile logice universale 
ale gîndirii, exprimate în clasificarea tradiţională a judecăților, 
sistematizata de Kant. Categoria cauzalilatii corespunde judecății 
ipotetice clasice : dacă P, atunci Q. Din perspectiva transcendentala, 
raportul cauzal se reduce la relaţia necesară dintre principiu şi 
consecinţă, cum am spune astăzi, dintre implicant şi implicat. Acest 
raport nu conţine nici o referire la spaţiu, timp si substanţă. Din 
ceea ce noi considerăm în mod obișnuit drept producere a unui 
fenomen prin altul nu rămîne decit condiționarea logică a unui 
termen printr-altul. Deaitfel, însuși Kant, deși în principiu evită 
să ofere definițiile categoriilor, afirmă următoarele cu privire la 
cauzalitate : „În ce priveşte conceptul de cauză (dacă fa: abstracţie 


2 Ibid., ed. H. Renner, p. 81; ed. Bagdasar — Moisuc, p. 112: „Mà dis- 
pensez înadins de a da definițiile acestor categorii in acest tratat, deși sint în 
posesia lor“, 

de timp, in care ceva succede unui altceva potrivit unei reguli), eu 
nu as găsi in categoria pură nimic maj mult decît că este ceva din 
care se poate conchide existenţa unui altceva (...)“ 3. 

Cauzalitatea  transcendentală exprimă numai dependenţa 
necesară dintre existente. Dar cel mai general concept care poate 
să reprezinte această relaţie abstractă este acela de legitate. 
Fraza trunchiată din citatul de mai sus continuă astfel: .,(...) si 
nu numai că ar putea fi distinse între ele cauza şi efectul ci, 
fiindcă această posibilitate de deducție cere îndată condiţii despre 
care nu ştiu nimic, conceptul nu ar avea nici o determinare care 
să indice cum se aplică la un obiect oarecare“. Cauzalitatea ca 
formă pură, purgată de orice element empiric, apare atit de 
săracă în conţinutul ei, încît își pierde caracterul specific si se 
dizolvă în noţiunea generală de lege. 


Dacă Im. Kant s-ar fi oprit cu analiza sa la această treaptă, 
am fi diagnosticat cunoscuta reductie idealistă a cauzalitatii la 
legitate. Dar pentru Kant aceasta constituie doar un moment 
pregătitor al analizei cauzalitatii. Un moment solemn al investi- 
gatiei teoretice, în care se construiește un model logic al cauzali- 
tății la treapta cea mai abstractă. Acest deziderat corespunde 
întru totul metodei moderne de investigaţie deductivă, care, 
într-un prim pas teoretic, procedează la alcătuirea unei forme 
abstracte, care să poată îmbrăca fenomenul respectiv. Acesta este 
momentul construcţiei sintactice, care are în vedere numai 
structura fenomenului cercetat si aceasta considerată cit se poate 
de schematic. Construcţia sintactică nu se numeşte model (desi de 
fapt este un model), termenul fiind rezervat în logica modernă 
compartimentului semanticii, intelegindu-se că modelul presupune 
de la început referirea la obiecte. În cadrul sintaxei se construiesc 
sisteme formale, calcule sau algebre. Cu privire la cauzalitate s-au 
propus variate forme sintactice care să o reprezinte abstract : prin 
implicatia logică (A. W. Burks), prin conjunctia logică (M. Bunge), 
prin operatori specifici speciali (R. Carnap, P. Suppes), unii autori 
operind cu propoziţii, alţii cu evenimente. Astfel, P. Suppes con- 
struieste o algebră cauzală, în care un operator special enunţă exis- 
tenta relaţiei cauzale între evenimente î. Autorul face abstracţie 


3 Ibid., ed. H. Renner, p. 186 ; ed. Bagdasar — Moisuc, p. 248. 
4 P, Suppes, A probabilistic Theory of Causality, Amsterdam, 1970, 
pp. 53—59; M. Bunge, Conjonction, succession, détermination, causalité, in 

pentru moment de timp din intenţia simplificării situaţiei. Ne aflăm, 
ca si in Analitica transcendentală, în afara timpului. 


Constituirea cauzalitdtii empirice ne introduce in Analitica 
principiilor. Formele gîndirii trebuie să colaboreze cu materialul 
senzorial pentru a se realiza sinteza fundamentală a cunoaşterii. 
Dar tocmai fiind că a stabilit de la început o separație netă între 
intelect și sensibilitate, este dificil acum, pentru Kant, să le facă să 
colaboreze. Se simte necesitatea unui intermediar. Verigile care fac 
posibilă legătura între categorii și intuitii sînt schemele transcen- 
dentale, opera imaginaţiei. Acestea sînt determinări a priori ale 
timpului, intelectuale, cum sînt conceptele, și totodată sensibile, ca 
intuitiile. 

5-a observat adesea tratamentul preferential de care se bucură 
timpul în Analitică. Kant justifică această preferinţă prin conside- 
ratia că timpul, ca formă universală și apriorică, este similar cate- 
goriilor, iar prin prezenţa sa în intuiţia diversului este omogen feno- 
menelor. Timpul este acela care permite lui Kant să treacă din 
domeniul logico-metafizic al transcendentalului în cîmpul logico- 
psihologic al cunoașterii reale, mentinindu-se totuşi într-un plan 
spiritual. Categoriile, care subzistau numai ca funcțiuni logice, se 
desfășoară acum in timp, dobindind în acest mod consistenţă reală 
și existenţă empirică. 

Schema cauzalitatii este succesiunea diversului în timp, întru- 
cît este supusă unei reguli. Regula respectivă este principiul din a 
doua analogie a experienţei : „toate schimbările au loc după legea 
legăturii dintre cauză şi efect“ 5. Diversul empiric ordonat în timp 
apare în percepţie totdeauna ca succesiune. Dar atunci cum vom 
distinge o succesiune de origine pur subiectivă de una obiectivă, 
cauzală ? Cum vom deosebi percepția succesivă a părților unei 
case, de exemplu, de percepţia pozițiilor succesive ale unei corăbii 
care coboară pe rîu ? 


Importanţa răspunsului pe care ni-l oferă Kant la această 
problemă hotărîtoare este capitală. „În exemplul precedent al unei 


M. Bunge etc., Les théories de la causalité, Paris, 1971, pp. 112—132 ; 
R. Carnap, Einführung in die symbolische Logik, Wien, 1960, p. 211—213 ; 
G. H. v. Wright, Causality and Determinism, New York, London, 1974, 
pp. 28—31 ; S. Celmare, Determinism şi cauzalitate, Bucureşti, 1979, p. 97—107. 

5 Im. Kant, Kritik der reinen Vernunft, ed. H. Renner, p. 149; ed. 
Bagdasar — Moisuc, p. 208. 

case, percepțiile mele in aprehensiune puteau să înceapă din vîrful 
ei și să sfirșească la pămînt, dar ele puteau să înceapă si de jos 
și să sfirșească sus, după cum puteau să aprehendeze și de la 
dreapta sau de la stînga diversul intuitiei empirice. În seria acestor 
percepții nu era deci o ordine determinată care să mă constrîngă să 
încep cu o anumită parte în aprehensiune, pentru a lega empiric 
diversul. Această regulă să găseşte însă totdeauna în percepţia a 
ceea ce se întîmplă, si ea face necesară ordinea perceptiilor suc- 
cesive (în aprehensiunea acestui fenomen). 


„Va trebui deci, în cazul nostru, să deriv succesiunea subiec- 
tivă a aprehensiunii din succesiunea obiectivă a fenomenelor, pentru 
că altfel, cea dintîi ar fi cu totul indeterminată si nu ar distinge 
nici un fenomen de altul. Succesiunea subiectivă singură, fiind cu 
totul arbitrară, nu dovedeşte nimic cu privire la legarea diversului 
în obiect. Succesiunea obiectivă va consta deci în ordinea diversu- 
lui fenomenului, ordine care face că aprehensiunea a ceva (care se 
întîmplă) succede aprehensiunii a altceva (care precede) după o 
regulă. Numai astfel pot fi eu îndreptăţit să spun despre fenomenul 
însuşi, și nu numai despre aprehensiunea mea, că în fenomen se 
găseşte o succesiune, ceea ce înseamnă că eu nu pot efectua apre- 
hensiunea tocmai în această succesiune“ 6. 


Aceste consideraţii, destinate să distinsă clar succesiunile 
întîmplătoare de cele necesare prin criteriul desfăşurării obiective 
a fenomenelor, promovează iarăși latura realistă a gnoseologiei kan- 
tiene. Faptul a fost adesea subliniat. Timpul cauzal din a doua ana- 
logie a experienţei nu mai este, ca timpul aritmetic din Estetica 
transcendentald, o formă pură, nedifirentiata, ci apare ca timp real, 
dotat cu însuşirea primordială a ireversibilitdtii. Acesta este timpul 
trăirii, timpul curgerii universale, timpul real pe care îl cunoaștem 
cu toţii, timpul mecanicii şi al istoriei. 

Acest moment al analizei kantiene corespunde bine cu ceea 
ce noi numim astăzi dimensiunea semantică a investigaţiei semiotice. 
Prin interpretare într-un anumit domeniu obiectiv se construiește 
un model, atribuindu-se semnelor și relaţiilor dintre ele valori de 
obiecte si relaţii între acestea. Chiar în modul acesta procedează 
şi Kant. Cauzalitatea transcendentală, schemă formală a cauzalitatii, 
redusă la ideea de relație logică între entități, este interpretată în 


6 Ibid., ed. H. Renner, p. 152; ed. Bagdasar — Moisuc, p. 211. 

universul fenomenelor, construindu-se aici modelul cauzalitdfii 
empirice. Entitatile transcendentale primesc interpretarea de feno- 
mene, iar relația necesară semnificaţia de relație cauzală care se 
desfășoară in timp. În acest fel, relația cauzală este generată prin 
particularizare din relația generală de lege, de legătură necesară. 
Se observă cu claritate că raportul de cauzalitate, pentru a se 
putea constitui cu adevărat, necesită componenta timpului real, a 
succesiunii în timp. „Cauzalitatea proclamă că lumea are o isto- 
rie (...)“, declară Dan Bădărău 7, scotind in relief conexiunea din- 
tre cauzalitate și devenire. 

Cercetătorii filozofiei kantiene sînt surprinși să constate că, 
împotriva interdictiei ferme din Critica rațiunii pure de a recurge 
la construcţii metafizice în sfera raţiunii pure si deci a stiint{e- 
lor naturii şi a eticii, Kant îşi continuă preocupările din tinereţe 
cu privire la fundamentarea metafizică a ştiinţelor naturii pre- 
cum și a moralei. În această direcţie, el publică în 1785 Grund- 
legung zur Metaphysik der Sitten (Întemeierea metafizicii moravu- 
rilor), iar în 1786 Metaphysische Anfangsgriinde der Naturwissen- 
schaft (Primele principii metafizice ale științei naturii), urmată in 
1797 de Metaphysik der Sitten (Metafizica moravurilor). Tema l-a 
preocupat pînă in ultimele clipe ale vieţii sale, după cum se 
observă din lucrarea rămasă neterminată Vom Uebergange von den 
metaphysischen Anfangsgriinden der Naturwissenschaft zur Physik 
(Despre trecerea de la primele principii metafizice ale ştiinţei 
naturii la fizică). 

Aceasta este ceea ce se numește „filozofia naturii“ la Kant. 
Comentatorii sînt stinjeniti de prezenţa acestui produs al menta- 
litatii precritice, în care Kant se străduiește intens să deducă in 
mod a priori mecanica si morala timpului sau®. El isi propune 
să întreprindă o analiză a materiei în funcție de tabela categoriilor, 
după cele patru clase de concepte pure : cantitatea, calitatea, rela- 
tia si modalitatea. Studiul mișcării din punctul de vedere al can- 
tităţii generează phoronomia, din perspectiva calității naște dina- 
mica, ca relaţie generală mecanica, iar ca modalitate creează feno- 


D. Bădărău, Cauzalitate și finalitate în logică, Iasi, 1927, p. 33. 

H. A. Wallace, Causality and Scientific Explanation, Ann. Arbor, 1974, 
vol. 2, p. 70—75; L. Brunschvicg. L'expérience humaine et la causalité 
physique, Paris, 1922, ch. XXX. 

menologia®. Phoronomia este suspendată de 5 definiţii („Erklă- 
rung“), de pildă, Definiţia 2 afirmă că : „Mişcarea unui lucru este 
schimbarea raporturilor sale externe față de un spaţiu dat“ 1, Se 
adaugă Principiul 1, al relativităţii mișcării faţă de spaţiu si 
Teorema 1, a compunerii mișcărilor. Definiţiile şi principiile sînt 
însoțite de observaţii, iar teoremele sînt demonstrate. Dinamica 
conține 7 definiţii si 8 teoreme. Teorema 5, de pildă, susține că 
„Posibilitatea materiei reclamă o forță de atracţie, ca a doua forță 
esențială a acesteia“ îi. La rîndul său, mecanica se desfășoară in 
două definiții și patru teoreme, dintre care ultimele trei expun cele 
trei principii newtoniene ale mișcării. Teorema 3 exprimă a doua 
lege a mecanicii: „Orice schimbare a materiei are o cauză 
externă“ 12. Iar fenomenologia cuprinde o definiție si 3 teoreme. 

Ne dăm seama imediat că expunerea kantiană nu reprezintă 
altceva decit o încercare de axiomatizare a fizicii timpului său, 
respectiv a mecanicii newtoniene. Așa cum Aristotel a axiomatizat 
silogistica și Euclid geometria, Kant a axiomatizat fizica. Deduc- 
tia legilor mecanicii din principiile categoriilor nu este cazul să 
provoace stupefactie. Procedeul este conform cu principiile Criticii 
si continuă de fapt deductia transcendentală. Din moment ce expe- 
rienta se naște prin aplicarea categoriilor la aportul sensibilităţii, 
deductia legilor ştiinţifice din conținutul categoriilor este deplin 
justificată. Se poate susține că „sistemul formal“ al categoriilor 
este astfel „interpretat“ în domeniul mecanicii, care devine în acest 
chip un model al sistemului. Firește, în expunerea lui Kant, nu 
intilnim rigoarea pe care o pretindem astăzi noțiunilor de sistem 
formal, interpretare și model. Dar spiritul general în care sint gîn- 
dite toate acestea la Kant credem că îndreptățește tălmăcirea pe 
care o atribuim logicii transcendentale. 


În fine, in Dialectica transcendentală, Kant elaborează noțiunea 
de cauzalitate transcendentă, metafizică. Acest salt din sfera expe- 
rientei într-o presupusă zonă suprasensibilă creează o situaţie cri- 
tică în cadrul sistemului filozofiei kantiene din mai multe puncte 
de vedere. În primul rînd apare o inadvertenţă datorită specifică- 


? im. Kant, Metaphysische Anfangsgründe der Naturwissenschajt, ed. 
J. H. v. Kirchmann, p. 185. 

10 Ibid., p. 192. 

11 Ibid., p. 228. 

12 Ibid., p. 276. 

rii că această relaţie cauzală, transcendentă, este atemporală. Kant 
argumentează astfel : „În adevăr, dacă fenomenele sînt lucruri în 
sine, libertatea nu poate fi salvată. În cazul acesta, natura este 
cauza determinantă completă si suficientă în sine a oricărui eveni- 
ment, iar condiţia lui este conținută totdeauna numai în seria feno- 
menelor care, împreună cu efectul lor, se află în mod necesar sub 
legea naturii. Dacă, dimpotrivă, fenomenele nu sînt considerate 


decît ceea ce sînt ele de fapt, anume nu ca lucruri în sine, ci ca 
simple reprezentări, care se inlantuie după legi empirice, atunci 
ele însele trebuie să mai aibă cauze care nu sînt fenomene“ $, 
Observăm cum cauzalitatea empirică este parţial devalorizată pen- 
tru a face loc cauzalitatii transcendente. Urmașii lui Kant au 
remarcat imediat că noțiunea de cauzalitate transcendentă este din 
însuși punctul de vedere al filozofiei kantiene o contrazicere. Sin- 
gura interpretare judicioasă a numenului îl asimilează cauzei trans- 
cendente a sensibilităţii, adică exact ceea ce principiile Analiticii 
interzic cu desăvirşire. 

In Analitica, valoarea principiului cauzalitatii este afirmată în 
mod absolut pentru domeniul experienţei. Fiecare fenomen este 
legat de antecedentul său prin relația necesară a cauzalitatii. Con- 
ditia premergătoare fiind dată, efectul urmează cu necesitate. Acest 
„principiu al succesiunii în timp după legea cauzalitatii“ este vala- 
bil fără excepție pentru fenomene. Kant înaintează în această direc- 
tie atît de departe, încît i s-a putut obiecta că face greșeala exact 
opusă aceleia a lui Hume. Pentru Hume, orice raport cauza] este 
simplă succesiune, pentru Kant orice succesiune este de tip 
cauzal 14, Întreg cîmpul experienţei înseriat în timp este cuprins în 
relații necesare, asa fel încît adăugarea oricărui element străin cu 
titlu explicativ apare aici ca fiind ceva deopotrivă inutil și 
imposibil. 

Să urmărim mai departe expunerea kantiană „dar o astfel 
de cauză inteligibilă nu este determinată cu privire la cauzalitatea 
ei de către fenomene, desi efectele ei apar ca fenomene și astfel 
pot fi determinate de alte fenomene. Ea este deci, împreună cu 


15 Im, Kant, Kritik der reinen Vernunft, ed. H. Renner, p. 323—333 ; 
ed. Bagdasar — Moisuc, p. 443. 


14 A. Schopenhauer, De la quadruple racine du principe de la raison, 
suffisante, tr. J. A. Cantacuzène, Paris, 1882, pp. 136—137. 

cauzalitatea ei, in afara seriei ; dimpotrivă, efectele ei se întîlnesc 
în seria condiţiilor empirice. Efectul poate fi deci considerat ca 
liber cu privire la cauza lui inteligibilă și totuşi, totodată, cu pri- 
vire la fenomene, ca efect al lor, potrivit necesității naturii (...)“ ©. 
După cum se vede, Kant depune mari eforturi pentru a concilia 
cauzalitatea empirică, naturală, cu o cauzalitate, liberă, inteligibilă. 
El ajunge la concepţia că fiecare fenomen, în timp ce este necesar 
și suficient determinat de condiţiile lui naturale antecedente, este 
totodată necesar şi suficient determinat de un factor liber apar- 
finind lumii „inteligibile“. Se precizează că termenul „inteligibil“, 
folosit frecvent de Kant în acest context, deține un înţeles diferit 
de acela contemporan : „care poate fi înţeles“, adăugîndu-i-se spe- 
cificarea : „numai prin rațiune“ 15. 

Cauzalitatea imanentă este dublată de cauzalitatea transcen- 
dentă. Dar pe cînd cauza sensibilă este un fenomen temporal, înca- 
drat în experienţă și supus în continuare la infinit aceleiași nece- 
sitati a determinării cauzale, „cauza inteligibilă“ este atemporală, 
situată în aiara experienţei, deși efectele ei sînt fenomene ale expe- 
rientei. Ea rămîne necondiționată, fiind început absoiut de serie. 

Conceptul insolit de cauzalitate extratemporală a declanşat 
vii proteste. Schopenhauer, care dealtfel subscrie la modul cum 
înțelege Kant să concilieze libertatea cu necesitatea, insistă, ori 
de cite ori i se iveşte prilejul, asupra caracterului temporal al 
relației cauzale şi a limitării în aplicarea cauzalitatii numai la trans- 
formări. În Lisertaţie, cauzalitatea este definită drept „principiul 
rațiuriii suficiente a devenirii“ si un capitol special este dedicat 
„timpului schimbării“. Este reprodusă argumentarea prin care 
Aristotel demonstra că schimbarea este un fenomen de continuitate 
care acoperă o durată si ni se arată că demonstrația se regăseşte 
la Kant. În apendicele care cuprinde Critica filozofiei kantiene, si 
anume discutind noţiunea de „acţiune reciprocă“, Schopenhauer 
reia ideea : ,,Cauzalitatea este legea după care stările materiei isi 
determină un ioc în timp“. Convingerea că „acolo unde nimic nu 


15 Im. Kant, Kritik der reinen Vernunft, ed. H. Renner, p. 334; ed. 
Bagdasar — Moisuc, 443—444. 

8 Cf. N. Bagdasar, Glosar kantian, in Critica rațiunii pure, p. 655: 
„inteligibil, care nu este dat simţurilor si cunoscut de ele, ci care poate fi 
numai conceput de intelect“. 

se schimbă, nu există acţiune, nu există cauzalitate“ constituie un 
laitmotiv al gîndirii schopenhaueriene 17. 

Si mai drastică este replica lui E. v. Hartmann: „Ajungem 
aici la punctul cel mai monstruos din teoria kantiană a cauzalitatii 
transcendente, anume la afirmația că ea ar fi atemporală. Unde nu 
există timp, nu este posibilă nici o întîmplare, nici o schimbare, 
deci nici o legătură a unei schimbări cu un antecedent al acesteia, 
socotit ca o cauză a ei. Nu se poate lega absolut deloc nici o 
noțiune de cuvîntul cauzalitate dacă se elimină timpul“ 18. Ducind 
analiza mai departe, el ajunge la concluzia că și cauzalitatea trans- 
cendentă. trebuie să fie temporală. Pentru a provoca o anumită sen- 
zatie la un moment dat în conștiință, cauza transcendentă trebuie 
să intervină exact in momentul respectiv, deci într-un timp dat. 
Dacă ea ar fi extratemporală, nu s-ar putea stabili nici o rela- 
tie precisă între un anumit moment al succesiunii subiective și o 
anumită intervenţie a cauzei transcendente. Hâffding observă la fel : 
,contradictia propriu-zisă a lui Kant consistă mai degrabă în fap- 
tul că vrea să aplice conceptul de cauzalitate lucrului în sine, fără 
să îndrăznească să-i aplice și raportul de timp“ 19. Iar Goblot accen- 
tuează cu pătrundere ideea că „din nenorocire, după ce ai ieșit 
din timp, trebuie să te întorci în el“ și că dificultăţile ce păreau 
rezolvate se ivesc din nou 7%. 

Nu ne putem închipui că subtilul cugetător care a fost Kant 
nu a fost conștient de dificultăţile conceperii unei cauzalitati ,,inte- 
ligibile“, atemporale. Funcţia acesteia în economia sistemului era 
aceea de a salva libertatea morală a omului, o misiune nobilă, căreia 
Kant îi era profund devotat și deci pregătit să-i sacrifice chiar și 
unitatea sistemului său. La început soluția sa la controversata pro- 


17 A, Schopenhauer, Le monde comme volonté et comme représentation, 
tr. A. Burdeau, Paris, II, pp. 53—54, 168—189 ; De la quadruple racine du 
principe de la raison suffisante, § 20; Essai sur le libre arbitre, tr. fr., 
Paris, pp. 49—54. 

18 Ev. Hartmann, Kritische Grundlegung des transzendentalen Realis- 
mus, 4 Aufl, Leipzig, 1914, p. 96. Cf. E. König, Die Entwickelung des 
Causalproblemes von Cartesius bis Kant, Leipzig, 1888, p. 330—336; L. L. 
Mackie; The Ciment of Universe, Oxford, 1974, ch. 4: Kant and Transcen- 
dentalism. 

19 H. Hoffding, Histoire de la philosophie moderne, tr. din germ., Paris, 
1924, II, p: 594—595; cf. F. Joal. Kritik des Idealismus, Leipzig, 1920, 
pp. 77—78. 


2 ©., Goblot, Traité de logique, Paris, 1937, p. 334. 

blemă a libertăţii umane fusese alta. In lucrarea de abilitare ca 
privat-docent din 1755 21, Kant ia atitudine împotriva opiniei lui 
Crusius că principiul rațiunii determinante (cum numea acesta prin- 
cipiul lui Leibniz) ar anihila libertatea. Kant explică aici că liber- 
tatea nu implică absenţa oricărei determinări. Actele voluntare sînt 
si ele determinate, dar nu se află sub puterea factorilor externi, 
fizici, ci sub acţiunea factorilor interni psihici. Libertatea morală 
trebuie înțeleasă ca rezultind dintr-o determinare internă, numai 
prin principii raţionale. 

Se poate spune că în fond Kant și-a păstrat această convin- 
gere, numai că a considerat apoi necesar să o îmbrace într-o armură 
metafizică, a cărei valoare este însă discutabilă. Dar trebuie să ne 
gindim că și noi astăzi, la două sute de ani de la apariţia gran- 
dioasei opere a lui Kant, întîmpinăm dificultăți în armonizarea 
experienţei incontestabile a determinismului cu experienţa tot atit 
de evidentă a libertăţii ?. Distincţiile pe care le propun ginditorii 
contemporani între cauze și condiţii (R. Taylor), între condiții nece- 
sare şi condiţii suficiente (W. D. Hudson), între determinismul tare 
și determinismul slab (P. Edwards), între cauze și motive 
(A. Montefiore), între cauzalitatea certă și cauzalitatea probabilă 
(P. Suppes) nu ne aruncă oare în acelaşi cerc de dificultăți ca şi 
interpretarea kantiană ? Încercările de salvare a libertății morale 
de pe poziții realiste au acest caracter comun că operează undeva 
o fisură în masa compactă a determinismului universal. A admite 
că acționează „motive necauzale“ nu este oare tot așa de riscant 
ca şi recurgerea la „cauze libere“ ? 


Pe de altă parte, asociind cauzalitatea imanentă cu cauzali- 
tatea transcendentă, cauza necesară cu cauza liberă, Kant a fost 
silit să promoveze ideea de dualitate a persoanei umane, reprezen- 
tata prin teoria celor două caractere : „Și astfel, într-un subiect al 
lumii sensibile am avea mai întîi un caracter empiric, prin care 
acțiunile lui ca fenomene s-ar înlănţui total cu alte fenomene, după 
legi constante ale naturii, și ar putea fi derivate din ele ca din 


21 Im. Kant, Principiorum primorum cognitionis metaphysicae nova 
dilucidatio, 1755, ed. J. H. v. Kirchmann, vol. 33, 1, pp. 21—33; cf. N. Bagda- 
sar, Studiu introductiv, pp. XL—XLII. 


2 P, Botezatu, Preludiul ideii de libertate morală, Iași, 1976, cap. 9: 
Achiziţii şi perspective ; cf. A. Montefiore, Introducere modernă în filozofia 
moralei, Bucuresti, 1972, pp. 246—278. 

condiţiile lor, si ar constitui deci, în legătură cu ele, membri ai 
unei serii unice a ordinii naturii. În al doilea rînd, ar trebui să 
se conceadă și un caracter inteligibil, prin care el este, fără îndoială, 
cauza acelor acţiuni ca fenomene, dar el însuși nu se află supus 
condiţiilor sensibilităţii si nu este el însuşi fenomen“ 7%. 

Desigur, separatia operată de Kant între nivelul empiric si 
nivelul inteligibil al caracterului este prea categorică. Dar dacă o 
nuanțăm, admifind existența unor trepte succesive în trecerea de 
la senzorial la raţional în fiinţa sufletească a omului, ne întîlnim 
cu ideea modernă a caracterului ca sistem organizat ierarhic. În 
fond, caracterul inteligibil își manifestă puterea prin determinarea 
acțiunilor rationale. Kant revine la ideile sale din 1755, declarind 
gl în Critica rațiunii pure: „Dar, uneori găsim sau cel puțin cre- 
dem că găsim că Ideile rațiunii au dovedit realmente cauzalitate cu 
privire la acțiunile omului ca fenomene și că aceste noțiuni s-au 
întîmplat fiindcă au fost determinate nu de cauze empirice, ci de 
principii ale raţiunii 2%. 

Noi astăzi, în posesia gîndirii dialectice, putem elimina ca 
superfluu adaosul transcendent din interpretarea kantiană, fără ca 
ideea libertăţii să fie amenințată. Important este să reținem carac- 
terul sui generis al determinării rationale a actelor. Rațiunea, ca 
principiu de acţiune, nu constituie o forță cu direcție fixă, cum 
este instinctul. Ea este o forță selectivă, dotată cu capacitatea 
reflexiunii, a deliberării si a alegerii. În acest chip se naşte liber- 
tatea morală, chiar din specificul raţiunii, așa cum a presimtit Kant. 

Este evident că ideea unei cauzalitati transcendente a fost 
necesitată de țelul uman al libertăţii morale. Cauzalitatea este în 
acest moment raportată la om si la aspiraţiile lui. Aceasta repre- 
zintă, din punctul de vedere al semioticii, dimensiunea pragmatică 
a cauzalităţii. 


CONCLUZII 


La bicentenarul prodigioasei opere capitale a lui Kant sîntem 
în măsură să apreciem mai adecvat valoarea contribuţiei sale în 
domeniul determinismului. Datorăm lui Kant cea dinții cuprindere 


2 Im. Kant, Kritik der reinen Vernunft, ed. H. Renner, p. 334; ed. 
Bagdasar — Moisuc, p. 445. 
21 Ibid., ed. H. Renner, p. 340; ed. Bagdasar — Moisuc, p. 451. 

largă a variatelor aspecte ale cauzalitdtii într-un sistem de idei, 
care ne amintește îndeaproape de rezultatele investigaţiei semiotice. 
Desigur, nu apare la Kant vreo încercare de teorie a semnelor. Dar 
ceea ce ne oferă el, ca rod al Logicii transcendentale, sînt exact 
cele trei forme ale cauzalitatii, corespunzătoare 'celor trei dimen- 
siuni semiotice. 

Cauzaiitatea transcendentală, concept pur sau categoric cum o 
numește Kant, reține din relația cauzală reală numai aspectul pur 
logic, de conexiune logică, făcînd abstracție de condiţiile de 
substanță, spaţiu și timp, care circumscriu cauzalitatea empirică. 
În acelaşi mod procedează astăzi cercetătorul devotat semioticii 
cînd face primul pas al investigaţiei, anume construcția sintactică, 
alcătuită numai din semne și relaţiile dintre ele. Ceea ce Kant 
numește deductia transcendentală a categoriilor este echivalentul 
construcției sistemului formal neinterpretat. După cum sistemul for- 
mal comportă o semnificație ambiguă, astfel că, la un anumit nivel 
de idealizare, nici nu știm dacă el mai reprezintă o logică sau o 
geometrie, o aritmetică sau o structură algebrică, în același sens, 
dar în alt mod, ne vorbește Kant despre indefinisabilitatea 
categoriilor. 

Cauzalitatea imanentd, empirică, reprezintă chiar relaţia 
cauzală curentă, încrustată în substanţă, spaţiu si timp. În special 
timpul deţine un rol capital în realizarea cauzalitatii empirice, 
aceasta fiind o relaţie de succesiune. Prezentarea căii prin care 
categoria cauzalitatii se transformă în relația cauzală empirică 
urmează oarecum schema interpretării sistemului formal. Elemen- 
tele și relaţiile acestuia sînt traduse în elemente și relații obiectuale, 
în urma căreia sistemul formal devine o teorie. Prin interpretare 
se obţine un model, aceasta fiind calea recomandată de semantică 
pentru a face ca sistemul formal să devină viabil. Se poate afirma 
cu exactitate că noţiunea cauzalitatii empirice este un model real 
al conceptului pur de cauzalitate transcendentală. 

În fine, cauzalitatea transcendentă, noţiunea care a provocat 
cele mai grave critici, nu poate fi înțeleasă și justificată decit dacă, 
asa cum rezultă dealtfel din însăși expunerea kantiană, pe care am 
reprodus-o în substanță, o considerăm din perspectiva salvării 
libertăţii morale. În raport cu aspiraţiile subiectului om si, deci, 
cum am spune astăzi, din perspectiva pragmaticii, sîntem siliți să 
căutăm o cale prin care cauzalitatea să poată conduce la libertate, 
fără ca ea să se renege pe ea însăși. 

Soluția propusă de Kant, dacă o judecăm în litera ei, suferă 
de absenţa spiritului dialectic. După ce a separat intelectul de sensi- 
bilitate, era foarte dificil să le conexeze din nou. Dar dacă apre- 
ciem aportul kantian în spiritul său, atunci descoperim că ceea ce 
a dorit el în fond să susțină esie ideea că acțiunile conduse de 
rațiune pot fi considerate ca fiind libere. Această idee face astăzi 
parte din fondul comun viabil al majorității sistemelor de etică 
umanistă. Libertatea si corolarul său răspunderea revin Raţiunii, 
celei mai înalte capacități umane, care prin puterea sa critică se 
instituie ca un „tribunal“, după însăși expresia lui Kant, al ideilor 
si faptelor omului. Numai cînd actele umane parvin la nivelul 
rațiunii ele devin libere prin însăşi această aptitudine critică. 

În prefata pe care a scris-o pentru cea de-a doua ediție a Criticii 
rațiunii pure, Immanuel Kant numește două discipline care, după 
aprecierea lui, „au apucat pe drumul sigur al unei științe“ : mate- 
matica și fizica í. Atit în prefaţă, cit si în cuprinsul lucrării, Kant 
utilizează, în general, termenii fizică (Physik) si știință a naturii 
(Naturwissenschaft) ca termeni echivalenți. Matematica si fizica sînt 
considerate, în Critică, în primul rînd, în măsura în care „conţin 
o cunoștință teoretică a priori despre obiecte“ 2, adică, în primul 
rînd, ca matematică pură şi fizică pură. Or, dacă termenul matema- 
tică pură nu ridică nici un fel de probleme, desemnind, pur și sim- 
plu, ansamblul disciplinelor matematice ale epocii, spre deosebire 
de aplicaţiile matematicii, expresia fizică pură, dimpotrivă, nu 
indică in mod clar o disciplină științifică bine conturată si recu- 
noscută ca atare. Cunoscuta afirmație din Introducerea Criticii, că 
problema nu este dacă matematica pură si fizica pură sînt posibile, 
din moment ce ele există, ci cum sînt ele posibile, ca științe, poate 
fi acceptată fără nici un fel de discuție numai în ceea ce priveşte 
matematica. Kant recunoaște, deși mai mult indirect, că însăși 
existența fizicii pure ridică o problemă. Într-adevăr, introducînd 
expresia fizică pură, el remarcă într-o notă, că „mulţi ar putea 
pune la îndoială existența fizicii pure“ ca o „știință specială“ (als 
eigene Wissenschaft)’. Si mai semnificativ, in această privinţă, 
mi se pare un alt pasaj în care Kant ezită evident să pună fizica 
pură alături de matematica pură, adică să o caracterizeze ca o 
„ştiinţa specială“ sau chiar ca o știință, în general: „Se poate 


1 Vezi Im. Kant, Critica raţiunii pure, Edit. științifică, Bucuresti, 1969, 
p. 19 şi urm. 
2 Ibidem, p. 56. 


3 Ibidem. 

arăta ușor că există într-adevăr, in cunoașterea omenească, astfel 
de judecăţi necesare și, în cel mai strict înţeles, universale, prin 
urmare judecăți pure a priori. Dacă vrem un exemplu din ştiinţe, 
atunci nu avem decît să privim toate judecăţile matematicii ; daca 
vrem un exemplu din cea mai comună folosire a intelectului, atunci 
pentru aceasta poate servi judecata că orice schimbare trebuie să 
aibă o cauză ;“ î (subl. ns. — M.F.). Există, cred, o explicaţie firească 
a faptului că aici numai judecăţile matematicii sînt caracterizate ca 
apartinind „științelor“, in timp ce judecata „Orice schimbare are o 
cauză“ este atribuită „folosirii comune a intelectului“ ; autorul 
Criticii pare să aibă în vedere faptul că dacă dăm peste judecăţi 
numite de el sintetice a priori imediat ce deschidem o carte de mate- 
matică, nu același lucru se întîmplă dacă lucrarea va fi una de 
fizică teoretică ; într-o asemenea lucrare, cititorul va intilni, greu, 
într-o formulare explicită, judecățile ce constituie „știința“ pe care 
Kant o va desemna prin termenul fizică pură. Pe scurt, dacă dis- 
tinctia dintre matematica pură si matematica aplicată trecea, în 
vremea lui Kant, drept o distincţie banală, curentă, cea dintre 
fizica pură și fizica propriu-zisă sau „fizica întemeiată pe principii 
empirice“, cum se exprimă el uneori 5, nu era, citusi de putin, ceea ce 
s-ar putea numi o distincție recunoscută și bine statornicită. Kant 
indică, ce-i drept, că elemente ale fizicii pure pot fi găsite în 
partea propedeutică a fizicii propriu-zise, care conține matematică 
aplicată fenomenelor naturii, precum și principii care reprezintă 
ceea ce el numeşte „partea filozofică a cunoștinței pure a naturii“ 6. 
Kant face, se pare, aici, o asertiune de ordin faptic. În ce măsură 
cărțile de fizică din acel timp cuprindeau într-adevăr așa ceva, 
este o chestiune la care nu poate să răspundă decit cercetarea isto- 
rică. Oricum, chiar dacă din referirile ce se fac în Critică la fizica 
pură rezultă că unele din enunturile acesteia apar în lucrările de 
ştiinţele naturii ale vremii, cu greu am putea susține, în schimb, 
că aici este presupusă existența fizicii pure ca un corp închegat 
de concepte şi principii, ca o componentă distinctă a științei naturii. 
Kant pretinde doar că „știința naturii (physica) cuprinde, ca prin- 


4 Ibidem, p. 45. 
5 Ibidem, p. 22. 


6 Vezi Im. Kant, Prolegomene la orice metafizică viitoare care se va 
putea infdfiga ca știință, traducere de M. Antoniade, Cultura naţională, 
Bucuresti, 1924, p. 74 si Critica rațiunii pure, nota de la p. 56. 

cipii, judecăţi sintetice a priori“ şi promite să-și convingă citi- 
torii că ceea ce numește physicam puram (sau rationalem) merită 
„ca știință specială, să fie expusă separat în toată întinderea ei, mai 
mare sau mai mică.“ 8 Putem, deci, cred, să afirmăm că, cel putin 
în măsura în care este gîndită ca o disciplină distinctă de fizica 
propriu-zisă sau empirică, fizica pură este creația lui Kant si că 
prima ei expunere poate fi intilnita în Critica raţiunii pure. 
Elaborarea sistematică a fizicii pure a fost întreprinsă de 
Kant în diviziunea întîi a celei de-a doua parti a Teoriei transcen- 
dentale a elementelor, intitulată Analitica transcendentală. Concep- 
tele fizicii pure nu sînt altele decît cele douăsprezece concepte 
pure sau categorii ale intelectului, sistematizate de Kant în vesti- 
tul său tabel”, după criteriile cantităţii, calităţii, relaţiei și moda- 
litatii. Acestora le corespund ca „reguli ale folosirii obiective a cate- 
goriilor“, sistematizate după aceleași criterii, principiile intelectului 
pur, si anume, axiomele intuitiei, anticipaţiile percepţiei, analo- 
giile experienței şi postulatele gîndirii empirice în genere W. Ca 
enunturi ale fizicii pure, principiile intelectului pur sînt caracte- 
rizate de Kant drept enunturi adevărate despre fenomene sau 
obiecte ale cunoașterii empirice în general sau, ceea ce în termino- 
logia kantiană este acelaşi lucru, despre obiecte în genere sau 
natura în genere. (Natura în genere cuprinde, în utilizarea pe care 
o dă Kant termenului, atît obiectele sau fenomenele cercetate de 
fizica propriu-zisă, cît și cele ce constituie obiectul psihologiei 
empirice 11). Dacă conceptele fizicii pure determină toate obiectele 
cunoașterii ca obiecte în genere, principiile fizicii pure exprimă 
legi universale si necesare cărora le este supusă natura ca natură 
în genere. Kant le caracterizează drept cadre necesare în care se 
mișcă orice gindire despre obiecte şi drept condiţii a priori, care 
fac posibilă orice cunoaştere sau experienţă cu privire ia obiecte 
sau fenomene. „Dar orice experienţă conţine, afară de intuiţia sim- 
turilor, prin care ceva este dat, si un concept despre un obiect, 
care este dat în intuiţie sau apare : deci concepte despre obiecte în 
genere vor sta, ca condiţii a priori, la baza oricărei cunoașteri expe- 
rimentale ; prin urmare, valabilitatea obiectivă a categoriilor, ca 


7 Im. Kant, Critica rațiunii pure, p. 54. 

8 Ibidem, p. 56. 

9 Vezi Ibidem, p. 110. 

10 Vezi Im. Kant, op. cit., p. 188—189. 

11 Vezi Im. Kant, Prolegomene..., p. 74—%5. 

concepte a priori se va întemeia pe faptul că numai datorită lor e 
posibilă experiența... ele se raportează, necesar şi a priori, la obiecte 
ale experienţei, fiindcă numai cu ajutorul lor poate fi gîndit in 
genere un obiect al experienței“ 12. Opunind „legilor empirice ale 
naturii“, „legile pure sau universale ale naturii“, Kant scrie în 
Prolegomene : „Sînt multe legi ale naturii pe care nu le putem 
cunoaște decit cu ajutorul experienţei, dar legarea fenomenelor după 
anumite legi, adică natura în general, nu poate fi cunoscută prin 
Nici o experienţă, pentru că experienţa însăşi are si ea nevoie de 
asemenea legi care îi întemeiază a priori posibilitatea. Posibilitatea 
experienţei în general este deci totodată şi legea universală a 
naturii, iar principiile fundamentale ale acestei posibilități sînt 
chiar legile naturii.“ 4% Kant numește fizica pură si metafizică a 
experienţei 1. El subliniază, în mod repetat, că necesitatea și reali- 
tatea obiectivă a conceptelor și principiilor ei nu este decît conse- 
cinta faptului că ele sînt condiții ale oricărei experiențe sau 
cunoașteri posibile. 

Cunoașterea naturii ca natură în genere, cunoaștere pe care 
ne-o dă fizica pură, nu este pentru Kant cunoaștere în sensul deplin 
al cuvîntului. Fizica pură, împreună cu matematica pură, ne fur- 
nizează doar forma cunoaşterii, a experienței în general ; cunoaşte- 
rea, experiența ia naștere numai atunci cînd această formă orga- 
nizează o materie, dată prin organele noastre de simţ. lată de ce 
nu trebuie să pierdem din vedere că ori de cite ori vorbește de 
cunoaştere sau cunoștințe pure, a priori despre natura, Kant are 
în vedere doar cunoașterea naturii în genere, deci forma cunoaşterii 
noastre despre natură. „Cît timp lipsește deci intuiţia, nu se știe 
dacă prin categorii se gindeste un obiect și dacă lor li se poate 
atribui in general vreun obiect ; si astfel se confirmă că în ele 
însele nu sînt citusi de putin cunoștințe, ci simple forme de gîndire, 
pentru a face cunoştinţe din intuitii date. Si mai departe: 
„Principiile intelectului pur, fie ele constitutive a priori (ca cele 
matematice) sau numai regulative (ca cele dinamice) nu conţin decit 
oarecum schema pură pentru experienţa posibilă ;...“ 16, 


12 Im. Kant, Critica raţiunii pure, p. 122. 

8 Im. Kant, Prolegomene..., p. 108. 

44 în Critică si in alte lucrări, Kant califică drept metafizice toate 
judecatile sintetice a priori care nu aparțin matematicii pure. 

15 Im. Kant, Critica rațiunii pure, p. 240. 

6 Ibidem, p. 244. 

Îmi propun să formulez și să dezvolt, în cele ce urmează, o 
ipoteză cu privire la sursele conceptului fizică pură al Criticii și 
cu privire la natura demersului filozofic prin care a ajuns Kant 
la constituirea fizicii pure ca o disciplină distinctă de ceea ce el 
numeşte fizica propriu-zisă sau empirică. Subliniez că toate consi- 
deratiile ce urmează au în vedere numai textul Criticii raţiunii 
pure și al Prolegomenelor, luate ca atare, independent de even- 
tualele legături ce pot fi stabilite cu ideea fizicii pure și cu teoria 
ştiinţelor în general, asa cum au fost ele dezvoltate, ulterior, de 
Kant, în Metaphysische Anfangsgriinde der Naturwissenschaft şi 
in Opus postumum. 


Asa cum am văzut, fizica pură este înfățișată in Critică ca o 
teorie despre proprietatile cele mai generale ale fenomenelor ce 
constituie natura, precum gi despre caracteristicile generale ale 
relațiilor ce determină schimbările pe care le suferă aceste feno- 
mene. O explicaţie posibilă a conceptului kantian al fizicii pure 
este că ideea unei naturi în genere s-a constituit la capătul unui 
efort de explicitare si de elaborare sistematică a presupozitiilor 
filozofice sau „metafizice“ ale fizicii newtoniene. Presupun că 
intuiţia de care s-a lăsat condus Kant în elaborarea conceptului 
fizică pură ar putea fi formulată în felul următor : fizica, în intre- 
gul ei, nu poate fi „împrumutată din experienţă“, cum puteau 
crede filozofii şi fizicienii de formaţie empiristă ; fundamentele ei 
trebuie să fie date a priori, independent de experienţă, fiindcă 
tocmai ele fac posibilă experienţa în general și fizica newtoniană, 
ca știință empirică, în particular. Caracterizez intenția Analiticii 
transcendentale ca fiind identificarea acestor fundamente, formu- 
larea sistematică a metafizicii experienței și explicarea posibi- 
litafii ei. 

Dacă ne conducem după reprezentarea sistematică pe care 
o dă Kant principiilor sintetice ale intelectului pur‘, natura în 
genere ne apare ca ansamblul fenomenelor, care sînt continue 
ca mărimi extensive si posedă grad ca mărimi intensive, își con- 
servă cantitatea de substanță în toate schimbările lor, suferă 
schimbări după legea legăturii dintre cauză și efect şi sînt, ca 


1? Vezi Im. Kant, Critica rațiunii pure, partea a doua, diviziunea întîi, 
cartea a doua, capitolul al doilea, secţiunea a treia. 

substanțe simultane în spaţiu, într-o acțiune reciprocă universală. 
Orice corp, ca obiect sau fenomen al naturii în genere, este loca- 
lizat în spaţiu şi timp, are o mărime extensivă și intensivă, este 
mod al substanţei (ein modus der Substanz), cauză sau efect și 
element în interacțiunea cu alte corpuri 18 Faţă de natura în 
genere, natura descrisă de fizica newtoniană, o natură în care 
corpurile sînt considerate ca mase ce se mișcă în spaţiu si timp 
sub influenţa forțelor, se raportează ca la un cadru mai general. 
Relaţia este una de la general la particular, dar nu una de la 
premise la consecinţe. Conceptele şi legile fundamentale ale fizicii 
newtoniene nu pot îi derivate logic din conceptele și legile ce 
determină o natură în genere. Această constatare relativ banală 19 
este totuşi importantă în măsura în care ne îndeamnă să gîndim 
asupra problemei al cărui răspuns îl caută și îl dă Kant prin ela- 
borarea conceptului de fizică pură. Ne întrebăm ce anume leagă 
între ele conceptele și legile despre care tratează Analitica trans- 
cendentală și le conferă, în unitatea lor, caracterul unei entităţi 
aparte, dacă nu faptul că din ele pot fi derivate logic conceptele 
şi legile fundamentale ale mecanicii newtoniene ? S-ar părea că 
există un răspuns direct și simplu la această întrebare, unul pe 
care ni-l dă chiar textul Criticii, şi anume că fizica pură nu este 
decît reprezentarea sistematică a conceptelor și principiilor sinte- 
tice ale intelectului pur. Acest răspuns nu mi se pare însă cit 
de cît satisfăcător ; dacă acceptăm supoziţia că fizica pură, ca o 
disciplină de sine stătătoare sau ca o „știință specială“, nu pre- 
există Criticii, înseamnă că trebuie să începem prin a explica 
constituirea conceptului kantian al fizicii pure; acest concept nu 


18 Vezi şi H. Cohen, Kants Theorie der Erfahrung, Zweite neube- 
arbeitete Auflage, Berlin, 1885, p. 473. 

19 Kant însuşi a indicat in Critică că o asemenea derivare nu este 
posibilă. Am calificat totuşi banalitatea acestei constatări ca relativă, fiindcă 


punctul de vedere opus, pus în circulaţie de autori cu prestigiu, mai poate fi 
întîlnit în scrieri contemporane de filozofia ştiinţei. Astfel, H. Reichenbach 
(Der Aufstieg der wissenschaftlichen Philosophie, Vieweg, 1968, p. 55) susţine, 


cu referire expresă la Critica rațiunii pure, că legile fizicii newtoniene au 
fost derivate de Kant din raţiunea pură (? !) iar Popper afirmă exact același 
lucru. El scrie (vezi On the Status of Science and of Metaphysics in K. R. 
Popper, Conjectures and Refutations, London, Routledge and Kegan Paul, 
1972, p. 192): „Deoarece Kant a crezut că sarcina noastră este să explicăm 
unicitatea şi adevărul teoriei lui Newton, el a fost condus spre convingerea 
că această teorie decurge inevitabil si cu necesitate logică din legile intelectu- 
lui nostru.“ 

poate fi luat, pur și simplu, ca fiind dat, așa cum apare în Intro- 
ducerea Criticii si in Analitica transcendentală. Răspunsul mi se 
pare, în același timp, facil fiindcă pornește de la presupunerea 
comodă că logica expunerii din Critică se acoperă pe de-a-ntregul 
cu logica cercetării kantiene, cu logica procesului de elaborare a 
problemelor Criticii. Ipoteza pe care o propun este că fizica pură, 
ca o „ştiinţă specială“, adică asa cum este ea înfățișată în Critică, 
reprezintă rezultatul final al cercetării pe care a întreprins-o Kant 
cu scopul de a detasa presupozitiile metafizice ale fizicii newto- 
niene de partea ei empirică. Aceste presupoziţii, gindea Kant, 
trebuie să fie asumate în prealabil, ca reguli, ca norme cu valoare 
obiectivă, pentru ca edificiul conceptelor și legilor fizicii newto- 
niene să poată fi construit pe baza datelor experienţei. lată de ce, 
ele trebuie să fie date a priori, independent de experienţă. Într-un 
limbaj negreșit străin autorului Criticii, intuiţia lui Kant ar putea 
fi exprimată, eventual, spunînd că noi trebuie să avem ideea 
naturii în genere înainte de a putea si pentru a putea cunoaște 
prin experienţă unele dintre caracteristicile ei structurale. Teoriile 
fizice ale lui Newton reprezintă o contribuţie la cunoașterea natu- 
rii, în acest ultim sens. 


Kant începe cu afirmaţia că orice cunoaștere este constituită 
dinir-o materie „împrumutată experienței“ și dintr-o formă, pe 
care o oferă intelectul însuși. Această afirmaţie, care intervine 
în textul Criticii ca un punct de plecare, cere și ea o explicație; 
cea propusă, aici, constă în a considera fizica pură ca rezultatul 
unei întreprinderi laborioase ce vizează să despartă și să izoleze forma 
fizicii newtoniene de materia ei. Lui Kant, această întreprindere 
i s-a impus ca necesară de îndată ce a văzut clar, spre deose- 
bire de filozofii empiristi, că fizica „întrucît este întemeiată pe 
principii empirice“ cere anumite concepte și legi, care trebuie să 
fie date înainte si independent de experiență pentru ca „deduc- 
tia“ legilor si conceptelor ei fundamentale din experiență să devină 
posibilă 2%. Ca orice intuiţie, si această intuiție a trebuit să fie 
controlată, precizată şi elaborată. Dacă Kant și-ar fi propus doar 


2 Este probabil că în cristalizarea punctului de vedere de la care 
pleacă Kant în Critică, şi anume, că nu toate conceptele şi legile unei științe 
pot fi „derivate“ sau „împrumutate“ din experienţă, un rol important l-a 
avut şi influența teoriei leibniziene a științei. Noile eseuri asupra intelectului 
omenesc ale lui Leibniz văd lumina tiparului, pentru prima dată, în 1765 și 
sînt cunoscute, incă în același an, la Königsberg. 

critica empirismului, el s-ar fi putut mulțumi, desigur, cu cîteva 
exemple de asemenea concepte și legi. Punînd însă problema în 
toată generalitatea ei, întrebîndu-se, cu alte cuvinte, cum este 
posibilă experiența în genere, Kant se angajează în proiectul for- 
mulării sistematice și complete a condiţiilor oricărei experienţe. 
Este plauzibil că autorul Criticii nu a putut vedea altă cale pentru 
a duce la bun sfîrşit ceea ce și-a propus decît analiza unui corp 
particular şi bine determinat de cunoștințe. Sugerez că cea mai 
bună alegere pe care putea s-o facă Kant era să considere si să 
supună analizei sistemul științei teoretice a naturii, a fizicii new- 
toniene, aşa cum l-a cunoscut și l-a înţeles el în perioada elabo- 
rării Criticii. Urmează că fizica propriu-zisă, ca unitate indistinctă, 
nediferențiată de componente empirice si metafizice, premerge 
fizica pură sau metafizica experienţei care se degajează la capă- 
tul unui proces de analiză filozofică întreprins asupra primei 21. 
Am putea spune că autorul Criticii a luat foarte în serios progra- 
mul de deducție empirică a conceptelor, inițiat de J. Locke, în 
măsura în care nu s-a mulțumit să considere şi să aprecieze acest 
proiect în abstracto, ci a încercat să-l aplice științei teoretice a 
naturii din acea vreme. Procedind astfel, Kant și-a pus in proba 
intuiţia, care i-a servit drept punct de plecare. Demersul său 
seamănă, într-o anumită măsură, cu cel care este urmat în bine- 
cunoscutele „demonstraţii prin reducere la absurd“. Kant își ela- 
borează şi îşi pune in probă intuiţia, acceptind provizoriu, cu 
titlu de ipoteză, și ca punct de plecare, o presupunere contrară, 
și anume că toate conceptele și legile fizicii newtoniene sînt deduc- 
tibile (derivabile) din experienţă. În tentativa sa de a realiza 


21 Demersul prin care Kant ajunge la conceptul fizicii pure apare, in 
această perspectivă, ca un proces de natură în esenţă analitică şi nu construc- 
tivă. Aceasta deosebeşte, între altele, explicaţia pe care o propun pentru 
conceptul fizică pură în Critică de cea care a fost dezvoltată de către W. 
Stegmiiller în remarcabilul său studiu Gedanken über eine mögliche rationale 
Rekonstruktion von Kants Metaphysik der Erfahrung (vezi W. Stegmiiller 
Aufsdtze zu Kant und Wittgenstein, Darmstadt, Wissenschaftliche Buchgesell- 
schaft, 1970). Stegmiller caracterizează judecatile sintetice a priori, in parti- 
cular judecatile fizicii pure, drept „construcţii teoretice“, introduse de Kant 
cu scopul de a soluţiona o problemă determinată : „întemeierea definitivă 
a teoriei lui Newton“. Reconstrucţia pe care o dă Stegmiiller, în acest cadru, 
conceptului natură în genere al Criticii este demnă de toată atenţia. Presu- 
punerea lui, că autorul Criticii şi-ar fi propus să dea „o întemeiere definitivă 
a teoriei lui Newton“, în spiritul idealului aristotelic al ştiinţei (episteme), 
este însă discutabilă. 

„deducţia“ sistemului fizicii teoretice pornind de la experienţă, 
el a ajuns la un rest ireductibil la experienţă, dar indispensabil 
pentru constituirea fizicii ca știință bazată pe experiență si a 
dat, sub numele de fizică pură, o elaborare sistematică a presupozi- 
tiilor filozofice ale fizicii newtoniene, drept condiţii ale oricărei 
experienţe posibile. Acest rezultat apare în Critică ca ceva dat și 
oarecum ca un punct de plecare, în măsura în care condiţiile expe- 
rientei în genere sînt desfășurate în calitate de determinări (cate- 
gorii și principii sintetice) ale intelectului pur. Modul de expu- 
nere pe care l-a adoptat Kant nu este însă incompatibil cu ipoteza 
formulată aici, si anume că fizica pură reprezintă punctul final 
al unui laborios proces de analiză filozofică a fizicii newtoniene, 
analiză care a fost întreprinsă urmindu-se programul ,,deductiei 
empirice“ a conceptelor, inițiat de empiristii englezi. În aceasta 
ordine pe care as numi-o rațională, conceptele şi principiile carac- 
terizate în Critică drept cadre generale şi condiţii ale oricărei expe- 
riente posibile ne-au apărut ca produsul unei cercetări sistematice, 
întreprinse asupra unui corp determinat de cunoștințe, cu scopul 
de a pune în probă o intuiţie filozofică fundamentală. Cadrele sau 
condițiile experienţei și ceea ce ele încadrează sau condiționează 
sînt desprinse unele de altele și deosebite printr-un demers de 
analiză întreprins de către filozof asupra unei construcţii stiinti- 
fice particulare in care ele se împletesc si se contopesc într-un 
mod, de cele mai multe ori, indistinct. Ideea care stă la baza aces- 
tei explicaţii a conceptului kantian al fizicii pure, fie că o privim 
ca idee conducătoare a unui program urmărit și realizat sistema- 
tic, consecvent în procesul elaborării Criticii 22, fie că o considerăm 
doar ca o corelaţie raţională, ce se impune celui preocupat de 
reconstrucţia teoriei lui Kant asupra experienţei, este pusă, cred, 
în mod fericit în lumină prin caracterizarea naturii în genere a 
Analiticii transcendentale ca natură newtoniană %. 


2 O asemenea relație a fost afirmată pentru prima dată si fără echivoc 
de către H. Cohen (op. cit., p. 67): „Metoda transcendentală a luat naștere 
din reflectia asupra Principiilor matematice ale filozofiei naturale“. 

23 Pentru caracterizarea naturii în genere ca natură newtoniand si, în 
general, pentru o discuţie mai largă asupra sensului în care fizica newtoniană 
poate fi considerată drept principală sursă a conceptului de natură al Criticii, 
vezi si cartea lui G. Martin, Immanuel Kant. Ontologie und Wissenschafts- 
theorie, vierte Auflage, Berlin, Walter de Gruyter & Co., 1969. 

Pentru Kant natura in genere sau natura newtoniand repre- 
zinta un ansamblu de condiţii, deosebite de condiţiile logic-formale, 
pe care trebuie să le satisfacă orice concept sau enunţ al fizicii 
propriu-zise. Cu alte cuvinte, conceptele și legile fizicii empirice, 
ale fizicii „întrucît este întemeiată pe principii empirice“, trebuie să 
fie posibile nu numai din punct de vedere logic ci și din punct de 
vedere teoretic 2. Distincția dintre condiţii formale și condiții logice 
caracterizează în mod pregnant concepţia kantiană asupra condi- 
tiilor a priori ale experienţei în genere și o distinge de cea a 
raționalismului leibnizian și wolffian. Condiţiile formale ale expe- 
rientei nu sînt numai si în primul rînd condiţii logice, condiţii de 
consistență si de noncontradictie, ci condiţiile sub care toate corpu- 
rile, proprietăţile si relaţiile sînt gîndite ca aparţinînd unei naturi 
în genere. „Postulatul posibilității lucrurilor cere deci ca conceptul 
lor să se acorde cu condiţiile formale ale unei experienţe în genere. 
Dar această experiență, adică forma obiectivă a experienței în 
genere, conţine toată sinteza necesară cunoașterii obiectelor.“ % Ca 
și condiţiile logic-formale ale experienţei, condiţiile sintetice ale 
experienţei sint norme sau reguli ale cunoașterii noastre despre 
natură fiindcă numai în măsura în care sînt ele satisfăcute poate fi 
gîndit un obiect al naturii, un fenomen în general. Condiţiile sin- 
tetice ale experienţei sînt însă mai determinate, mai specificate 
decit condiţiile analitice, logic-formale ale experienţei. Ele elimină 
a priori o mulţime de concepte, legi si teorii care sînt posibile din 
punct de vedere logic, restrîngînd mult domeniul experienţei posi- 
bile dincolo de domeniul a ceea ce este logic posibil %. 


O 


Conceptul de natură în genere al Analiticii transcendentale 
nu reuneşte doar ansamblul condiţiilor formale ale posibilităţii 
experienţei ; el oferă si o întemeiere și o justificare a procedurii 
curente a științei si a simțului comun de a formula legi univer- 


24 Termenul posibilitate teoretică a fost introdus de W. Stegmiiller 
(op. cit.) pentru a exprima ansamblul condiţiilor sintetice a priori ale ori- 
cărei experiențe la Kant, spre deosebire de condiţiile ei analitice, logice. 

% Im. Kant, Critica raţiunii pure, p. 228. 

% O încercare de a enumera în mod complet şi de a sistematiza condi- 
tiile sintetice ale experienţei, pornind de la textul Criticii si al altor lucrări 
ale lui Kant, a fost întreprinsă de către W. Stegmiiller (op. cit.). 

sale pe baza generalizării unei experienţe limitate. Cea de-a doua 
analogie a experienţei, „principiul succesiunii în timp după legea 
cauzalității“, asertează, ca lege a naturii în genere, că aceleași cauze 
produc întotdeauna şi pretutindeni aceleași efecte. Kant subliniază 
că valabilitatea universală a principiului cauzalitatii decurge toc- 
mai din împrejurarea că acesta nu a fost „împrumutat“ sau „dedus“ 
din experienţă, ci este dat a priori ca o condiţie a oricărei expe- 
riențe posibile 2. Pe de altă parte, ca principiu al uniformitatii şi 
constanfei naturii, principiul cauzalităţii constituie condiţia si 
temeiul generalizării experienţelor noastre întotdeauna limitate, 
a posibilității principiale de a cunoaște, pe baza unor asemenea 
experiențe, legi cu valabilitate universală 28. 

Cum se raportează principiul cauzalitatii, ca principiu al fizi- 
cii pure, la explicația posibilității de a cunoaște legi cu valabilitate 
generală, universală, pe care o găsim în scrierile lui I. Newton 
și ale newtonienilor care îl urmează în această privinţă, inclusiv 
ale celor contemporani cu Kant ? Mulţi interpreţi ai lui Kant lasă 
impresia că această problemă nu se poate pune, în general, în 
măsura în care la Newton şi la newtonieni ar lipsi orice preocu- 
pare pentru aspectul general epistemologic al întemeierii posibili- 
tatii unor legi cu valabilitate universală, Se sugerează, dacă nu se 


27 Vezi Im. Kant, Critica raţiunii pure, p. 212—213. 


23 Kant scrie că principiul după care o anumită cauză determină întot- 
deauna si în mod necesar un anumit efect „este condiţia valabilitatii obiec- 
tive a judecăților noastre empirice cu privire la seria perceptiilor, prin 
urmare, a adevărului lor empiric si deci a experienței“ (op. cit., p. 216). W. 
Stegmiller (op. cit.) este de părere că desi Kant nu s-a ocupat explicit cu 
problema inducției si cu problema condiţiilor validității inducției, el i-a dat, 
totuşi, o soluţie în măsura in care principiul cauzalitatii, aşa cum a fost 
formulat acesta în Analitica transcendentală, implică extinderea regulari- 
tăţilor constatate într-un loc sau într-o anumită regiune determinată, precum 
şi extinderea regularităţilor constatate în trecut pentru viitor. „Că principiul 
cauzalităţii a fost destinat să preia si această funcţie, decurge si din faptul 
istoric că ideea relației cauzale necesare a reprezentat, in epoca prehumeană, 
una din metodele pentru a realiza o cunoaştere perfectă a viitorului.“ (W. 
Stegmiiller, op. cit, p. 49). K. R. Popper atrage de asemenea atenţia asupra 
faptului că autorul Criticii a folosit principiul cauzalităţii „ca un principiu al 
inducției“. Totodată, Popper subliniază că o inducţie întemeiată pe un prin- 
cipiu sintetic a priori nu mai este „inducţie“, în sensul pe care îl dau 
termenului filozofii empirişti. De aici concluzia că în lumina analizei lui Kant 
„inducția nu este validă fiindcă conduce fie la un regres infinit fie la 
apriorism“. (K. R. Popper, Two Faces of Common Sense, în Objective 
Knowledge, Oxford at the Clarendon Press, 1972, p. 86.) 

spune pur si simplu, că Newton si newtonienii s-ar fi situat pe 
pozițiile empirismului naiv, necritic, acceptind posibilitatea de a 
generaliza, pornind de la o experiență limitată, fără să-și puna 
problema cum este posibilă o asemenea generalizare, cum este 
posibilă, în general, inducția. Asemenea supozitii sînt cuprinse, 
cred, și în afirmaţia, cu mare circulaţie, că prin critica pe care 
a făcut-o inducției, D. Hume, ar fi subminat bazele ştiinţei new- 
toniene și că criticismul lui Kant, Teoria transcendentală a ele- 
mentelor, în special, ar trebui considerate ca o reacţie fata de 
această situaţie 2. Chiar și o examinare fugară a textelor lui 
Newton, si în primul rînd a cărţii sale Philosophiae naturalis prin- 
cipia mathematica (Principiile matematice ale filozofiei naturale) 
indică, totuși, că această impresie este greșită. În diferite pasaje, 
si mai ales la începutul cărții a treia, în ale sale Regulae philo- 
sophandi (îndeosebi in regula a II-a), Newton formulează destul 
de clar principiul uniformitatii si constanţei naturii. Ceea ce este 
mai important, enunturile despre natură in general sau despre 
caracteristici generale ale naturii, pe care le întîlnim in „regulile 
de filozofare“ sînt distinse clar de „legile experimentale“, pe care 
Newton le caracterizează ca fiind „scoase“ din experiență prin 
inducţie. În capitolul despre Regulile de filozofare şi în alte capi- 
tole din Principiile matematice ale filozofiei naturale nu se spune 
nimic despre sursa si temeiurile acestor enunturi, ceea ce consti- 
tuie o indicație, este adevărat numai negativă, că autorul le acceptă 
înainte şi independent de experienţă, adică a priori %. Căci dacă el 
ar fi considerat aceste enunturi ca fiind „experimentale“ ca și 
legile pe care le formulează în cartea sa, nu ,,metafizice“, este 
greu de crezut că ar fi omis să sublinieze acest fapt. Pe de altă 
parte, pare evident că aceste „reguli de filozofare“ sînt considerate 
de Newton drept fundamente ale „filozofiei naturale“, cu alte 
cuvinte, drept premise ale întregii sale construcții științifice. Este 


29 Vezi, de exemplu, K. R. Popper, Two Faces of Common Sense, în 
K. R. Popper, Objective Knowledge, Oxford at the Clarendon Press, 1972 
p. 91. 

30 Chiar un autor preocupat in general să pună in lumină empirismul 
lui Newton, ca Burtt, este de părere că nu se poate răspunde cu „siguranță 
absolută“ la întrebarea dacă Newton gîndea unele din „regulile sale de 
filozofare“ ca principii „metafizice“, date a priori sau doar ca postulate 
metodologice, ca principii ale cercetării. (Vezi E. A. Burtt, The Metaphysical 
Foundations of Modern Physical Science. A. Historical and Critical Essay, 
revised edition, New York, Harcourt, Brace and Company, 1932, p. 315). 

deci foarte plauzibil că Newton a considerat principiul unitormi- 
tăţii şi constantei naturii, principiul ca natura este „totdeauna de 
acord cu ea însăşi“, pe care îl ilustrează prin exemple („căderea 
pietrelor în Europa şi America ; lumina focului din sobă și a Soa- 
relui ; reflexia luminii pe Pămînt şi pe alte planete“ 31), ca fiind 
justificarea valabilitatii universale a tuturor „legilor experimentale“, 
formulate prin inducţie. Formularea regulii a IV-a oferă un puter- 
nic sprijin în favoarea acestei interpretări. Newton precizează că 
în „filozofia experimentală“ (fizică) „propoziţiile deduse prin induc- 
tie din fenomene trebuie considerate sau precis sau aproximativ 
adevărate“ 32, indicînd, fără echivoc, că revizuirea lor este justi- 
ficată numai atunci cînd survin noi observaţii sau observaţii mai 
precise, care contrazic sau corectează observaţiile de la care s-a 
pornit în formularea acestor propoziţii. Altfel spus, dacă observa- 
tiile sau experimentele de la care pornește cercetătorul ar putea 
îi complete și fără greşeală, atunci nimic nu ar mai putea atinge 
adevărul şi valabilitatea universală a „legilor experimentale“. 

În sprijinul acestei interpretări, pot fi amintite, de asemenea, 
unele formulări semnificative din Optică. Newton afirmă, de 
exemplu, că prin experiență noi putem întemeia (dovedi) o lege 
experimentală. Or, dacă nu adoptăm, ca a priori adevărat, princi- 
piul uniformităţii şi constantei naturii, nu are sens să se vorbească 
despre posibilitatea de a întemeia (dovedi) o lege prin inducție. 
Căci o dată ce uniformitatea și constanta naturii nu ar fi asigu- 
rate, orice lege experimentală, elaborată pornind de la observații 
şi experimente bine verificate (controlate), ar putea fi răsturnată, 
oricînd, de observații și experimente făcute în aceleași condiţii. 
Putem admite deci, că pentru Newton, ideea uniformitatii si con- 
stantei naturii era un adevăr a priori, cel putin pe temeiul conse- 
cințelor inacceptabile la care ne conduce adoptarea punctului de 
vedere contrar. 

Să considerăm deci, în lipsa unor contraargumente puternice, 
că principiul uniformitatii și constantei naturii are, în concepţia 
lui Newton, situaţiei unei idei a priori adevărate, care funcționează 
ca o condiție generală a experienţei. Din această supozitie decurg 
cîteva consecințe semnificative. Urmează, mai întîi, că critica pe 


31 Vezi I. Newton, Principiile matematice ale filozofiei naturale, Bucu- 
resti, Edit. Academiei, 1956, p. 314. 
32 Vezi Ibidem, p. 315. 

care a facut-o Hume inductiei nu putea submina bazele fizicii 
newtoniene. Căci această critică cade de îndată ce abandonăm pos- 
tulatul empirismului (toate ideile generale despre lume iau naştere 
și pot îi întemeiate prin inducție pornind de la datele simţurilor) 
și acceptăm uniformitatea si constanta naturii, ca un adevăr a. 
priori. În al doilea rînd, avem temeiuri să considerăm cu un anu- 
mit scepticism contrastul, consacrat de tradiţie, între concepția asu- 
pra fundamentului ştiinţei naturii a unui Newton, văzut ca un 
empirist consecvent si de neclintit, și a autorului Criticii rațiunii. 
pure. Din cele de mai sus, rezultă că acest contrast trebuie să fie 
sensibil temperat. Nu este o exagerare să spunem că în scrierile 
lui Newton întîlnim anticipări ale ideii fizicii pure sau metafizicii 
experienţei a lui Kant. Mai mult, problematica Analiticii transcen- 
dentale ne apare ca o elaborare și dezvoltare sistematică a unei 
problematici care apare, parțial și într-o formă latentă, în Principia 
lui Newton. Critica rațiunii pure formulează pentru prima dată 
cu claritate si în mod frontal întrebările : care sînt condiţiile care 
fac posibilă experienţa în genere ? care este conţinutul fizicii pure, 
ca disciplină ce expune în mod sistematic condiţiile generale ale 
oricărei experienţe ? cum este posibilă fizica pură ? Analitica trans- 
cendentală constituie, în primul rînd, un răspuns, desfășurat în 
ordine sistematică, la aceste întrebări. Conceptul de fizică pură 
al Criticii ne apare astfel ca o încercare de a scoate la lumină şi 
de a elabora probleme filozofice latente ale edificării newtoniene 
a ştiinţei teoretice a naturii. 

Chiar după un secol de dezvoltare ca disciplină ştiinţifică de sine 
stătătoare, psihologia nu a încetat, încercînd a-și reconstitui și 
reconsidera istoria, de a căuta fundamentele sale filozofico-meto- 
dologice generale si de a raporta tabloul său actual la „modelele“ 
prefigurate în cadrul unuia sau altuia din marile sisteme filozo- 
fice. În aprecierea contribuţiei și locului ce revine diverșilor mari 
filozofi în istoria ştiinţei psihologice, se iau în considerare, de 
regulă, trei criterii, şi anume : a) extensiunea pe care au dat-o în 
opera lor descrierii și explicării fenomenelor vieţii psihice ; b) sta- 
tutul ca atare al cunoaşterii psihologice în contextul de ansamblu 
al cunoașterii umane ; c) gradul de actualitate — metodologică sau 
stiintifico-explicativa — al modelelor psihologice elaborate. 

Prin prisma acestor criterii, istoricii contemporani ai psiho- 
logiei încearcă să facă o anumită ierarhizare valorică și să ofere nu 
numai un tablou cronologic al evoluției reprezentărilor şi cunoştin- 
telor despre psihic, ci și o diferențiere calitativă a contribuţiilor 
individuale ce s-au succedat în decursul secolelor. Dacă în privinţa 
altor mari gînditori operația aceasta de selectare — valorificare s-a 
desfășurat de o manieră mai sigură și, să spunem, mai obiectivă, 
în jurul rolului lui Im. Kant continuă şi astăzi îndoielile și osci- 
laţiile. Motivele unei asemenea situații sînt diverse: caracterul 
foarte abstract și greu accesibil al scrierilor lui Kant, menţinerea 
lui în planul analizei filozofice pure, detașat de concretetea faptica 
a investigaţiei psihologice, neîncrederea lui în posibilitatea ridicării 
psihologiei la rangul de ştiinţă veritabilă etc. Dar indiferent care 
motive au precumpănit în balanţă, fapt este că, în diversele tra- 
tate de istoria psihologiei î, contribuţiei kantiene îi este afectat 


1t cf. G. S. Brett, A History of Psychology, London and New York, 
1912—1921 (3 vol); M. Reuchlin, Histoire de la Psychologie, P.U.F., 1957; 
F. L. Mueller, Histoire de la Psychologie, Payot, Paris, 1971; M. Ralea si 
C. I. Botez, Istoria psihologiei, Bucuresti, Edit. Academiei, 1958. 


52 


STATUTUL PSIHOLOGIEI ÎN CRITICA RAŢIUNII PURE 


un spaţiu foarte restrins și i se acordă o valoare incomparabil mai 
mică decît contribuţiei altor filozofi. Dacă o atare atitudine ar 
putea îi cumva justificată prin perspectiva psihologiei clasice 
(adică a celei de pînă la începutul deceniului al şaselea al secolu- 
lui nostru), axată preponderent pe măsurarea și descrierea fapte- 
lor particulare hic et nunc, ea nu mai concordă cu tendinţa actuală 
a cunoașterii psihologice, caracterizată prin constructivism teoretic, 
care tinde să depășească limitele datului empiric imediat. lată de 
ce considerăm că valoarea metodologică a „modelului kantian“ se 
va impune atenției psihologilor teoreticieni de-abia de acum încolo. 


> 


In studiul de față ne propunem să analizăm problema perspec- 
tivelor și statutului psihologiei în Critica rațiunii pure, operă care 
a marcat o cotitură şi totodată un punct de vîrf nu numai în evo- 
lutia concepţiei filozofice a lui Im. Kant, ci si în istoria gîndirii 
filozofice universale. 

La prima vedere, s-ar părea că în această lucrare, emina- 
mente filozofică, dedicată cu precădere analizei fundamentelor 
cunoașterii în general, elaborării noii metode a demersului episte- 
mologic denumită transcendentală sau critică, analizei sistematice 
a principiilor și legilor intelectului și rațiunii pure (dezindividua- 
lizate și desubiectivizate) ar fi inutilă căutarea unor probleme și 
preocupări propriu-zise de psihologie. În favoarea unei asemenea 
optici ar putea pleda și faptul că analiza procesului cunoașterii și 
a naturii cunoștinței se face complet detaşat de factorii și meca- 
nismele psihologice. Deși înainte, filozofi ca Locke, Leibniz şi Hume 
subliniaseră necesitatea cercetării genezei psihologice a ideilor, Kant 
socotea o asemenea cercetare lipsită de orice relevanţă pentru inte- 
legerea si demonstrarea valorii lor epistemologice. În viziunea filo- 
zofului german, valoarea cunoștinței nu este o problemă a cărei 
rezolvare să se aștepte de la o psihologie descriptivă sau explica- 
tivă ; sarcina rezolvării ei trebuie să cadă exclusiv în competența 
teoriei cunoașterii. 

Dar oricît de departe a intenţionat Kant să se ţină de planul 
analizei psihologice, Critica rațiunii pure conţine numeroase consi- 
deratiuni si aprecieri care au legătură directă cu psihologia. 

În perioada în care a fost scrisă această monumentală operă, 
psihologia continua să fie încorporată în filozofie, iar analiza feno- 
menelor sufleteşti avea eminamente un caracter speculativ, bazată 

doar pe intuiţie şi introspectie. Chiar modelul asociationist, care 
se apropia cel mai mult de spiritul naturalist-stiintific, punea la 
baza constituirii edificiului vieţii psihice un mecanism — asocia- 
tia — care el însuşi se cerea a fi cunoscut și explicat. Ideea gene- 
zei si devenirii în sfera fenomenelor psihice era fie negată, acestea 
interpretindu-se ca datum-uri imanente si autonome în ansamblul 
celorlalte fenomene universale, fie aplicată în maniera mecanicista 
şi reductionista. Nici una din cunoștințele și aserţiunile cu privire 
la realitatea psihică nu satisfăcea, după Kant, exigenţele principiu- 
lui apriorismului şi obiectivităţii universale, neputind, deci, servi 
nici fundamentării teoriei cunoașterii, nici justificării desprinderii 
psihologiei de filozofie si constituirii ei într-o știință indepen- 
dentă autentică. 

El isi exprimă astfel deschis dezacordul cu întreaga linie în 
care a evoluat pînă la el cunoaşterea psihologică, ridicîndu-se atît 
împotriva psihologiei raționale (pure), cît și împotriva psihologiei 
empirice (pure), demonstrind inconsistenta si imposibilitatea atît a 
uneia, cit si a celeilalte. 

Psihologia raţională isi ridica edificiul teoretico-explicativ pe 
fundamentul judecății „eu gîndesc“, care, luată în sine, este un 
dat a priori. Această judecată nu face altceva decît să ne arate 
că orice gîndire aparţine conștiinței. Oricit de purificată este însă 
de orice element empiric, ea „servește pentru a distinge două feluri 
de obiecte, după natura puterii noastre de reprezentare. Eu întru- 
cît gîndesc, sînt un obiect al simțului intern și mă numesc suflet. 
Ceea ce este un obiect al simţurilor externe se numește corp“ 2. 
Obiectul psihologiei rationale îl reprezintă tocmai conţinutul expre- 
siei „eu gîndesc“, detaşat de orice intricatie a impresiilor și expe- 
rientei particulare. Se pune însă problema: este posibilă menti- 
nerea, în cursul analizei, a purității stării „eu gîndesc“ ? Si Kant 
răspunde fără nici o ezitare „Nu“. Căci, demonstrează el, dacă am 
lua în considerare doar simplul fapt că judecata respectivă, care 
reprezintă percepție de sine, se împletește, în mod real, cu o expe- 
riență internă, pe care o posedă orice subiect, si ar îi suficient să 
spulberăm iluzia asigurării unei asemenea purita{i. Oricit s-ar stră- 
dui, psihologia raţională nu poate fi niciodată pură şi chiar de la 
plecare este obligată să accepte în schema sa logică un principiu 


2 Im. Kant, Critica raţiunii pure, Edit. științifică, Bucureşti, 1969, 
p. 309. 

empiric. Topica psihologiei raţionale, din care ea își derivă între- 
gul conţinut, este redusă de Kant la patru „determinațţii“ prin- 
cipale : ,,1) sufletul este substanță — 2) simplu, în ce priveşte 
calitatea lui -> 3) Numeric identic, adică unitate (nu pluralitate), 
în ce privește diferitele timpuri in care există — 4) În relație cu 
obiecte posibile în spațiu“ °. Din compunerea acestor elemente, fără 
implicarea vreunui alt principiu din afară, sînt derivate concep- 
tele nodale ale psihologiei raționale. Astfel, substanța considerată 
numai ca obiect al simțului intern dă conceptul de imaterialitate ; 
atributul simplităţii generează conceptul de incoruptibilitate ; iden- 
titatea sufletului ca substanță intelectuală duce la conceptul de 
personalitate ; substantialitatea, simplitatea și identitatea dau con- 
ceptul de spiritualitate ; relaţia cu obiectele din spaţiu dă comerţul 
cu corpurile 4. 

La baza psihologiei raționale nu putem pune decit simpla 
reprezentare, în sine complet lipsită de conţinut : „eu, despre care 
nici măcar nu se poate spune că este un concept, ci o simplă 
conștiință care însoţeşte toate conceptele“ 5. 

În actul propriu-zis al reprezentării, acest eu nu ne sugerează 
însă decît un „subiect transcendental al ideilor = X, care nu este 
cunoscut decit prin idei, care sînt predicatele lui, şi despre care 
noi nu putem avea separat niciodată nici cel mai neînsemnat 
concept“ 6. De aceea, atunci cînd trebuie să trecem la analiza pro- 
priu-zisă, sîntem obligaţi să ne invirtim în jurul lui într-un cerc 
perpetuu, întrucît încercarea de a formula vreo judecată concretă 
despre el reclamă apelul permanent la reprezentarea lui. Psiho- 
logul rationalist este pus astfel în situaţia extrem de incomodă de 
a căuta criterii pentru a discerne între conștiință ca reprezentare 
a unui obiect particular si conștiință ca formă a reprezentării 
în genere. | 

O contradicție si mai mare apare însă cînd trebuie să se ana- 
lizeze raportul dintre „imaginea“ subiectului particular și cea a 
subiectului general. Pe ce temei condiţia in care gindeste un subiect 
oarecare (în genere) și care nu este decît o proprietate a lui tre- 
buie să fie în același timp valabilă pentru tot ceea ce gindeste si 


3 Ibidem, p. 311. 
4 Ibidem, p. 311. 


5 Ibidem, p. 312. 
6 Ibidem. 

să fundamentăm pe o judecată particulară de natură empirică o 
judecată apodictică şi universală, anume, „că tot ce gîndeşte este 
constituit asa cum îmi spune propria-mi conştiinţă că sînt eu 
însumi constituit“ 7. Prin aceasta Kant formulează, de fapt, marea 
dilemă în care cunoașterea psihologică se zbate si în prezent, fără 
a fi reuşit să găsească ieșirea cea mai bună. Cum remarcau 
P. Fraisse si J. Piaget&, soluţia nici nu va putea fi găsită atita 
timp cit ne vom situa pe poziția unilateral-exclusivistă, de opu- 
nere metafizică a individualului, particularului — generalului, 
universalului. 

Kant nu vede posibilă o cale externă de dobindire a unei 
experiențe sau cunoştinţe despre o ființă ginditoare, structurind 
cunoașterea psihologică pe experienţa internă, pe „conştiinţa de 
noi înșine“. Ceea ce afirmăm despre cineva, ca subiect al unei 
activităţi de gîndire nu este altceva decît rodul transferului asupra 
lui al propriei noastre conștiințe. 

În contextul dat, judecata „eu gîndesc“ este luată doar în 
sens problematic, ca posibilitate de a vedea ce însușiri pot decurge 
din ea pentru subiectul ei (fie că el există sau nu). 

Căci, argumentează marele filozof, dacă la baza cunoașterii 
raționale pure despre subiectul gînditor în genere ar sta ceva mai 
mult decît cogito, dacă am mai apela si la „observaţiile asupra 
_jocului ideilor noastre, precum si la legile naturale ale eului gin- 
ditor, care pot fi extrase din acest joc: ar rezulta o psihologie 
empirică, care ar fi o specie de fiziologie a simțului intern şi 
eventual ar putea servi să explice fenomenele lui, dar niciodată 
să descopere astfel de proprietăţi care nu aparţin experienţei posi- 
bile (ca aceea a simplicitatii), nici să ne înveţe apodictic despre 
fiinţe ginditoare în genere ceva care privește natura lor; ea n-ar 
fi deci o psihologie rațională“ °. 

Întrucît judecata „eu gîndesc“ (luată problematic) „conţine 
forma oricărei judecăţi a intelectului în genere și însoţeşte toate 
categoriile ca vehicul al lor“, concluziile care derivă din ea nu pot 


conține decât o folosire transcendentală a intelectului, care exclude 
orice amestec al experienţei. 


7 Ibidem, p. 312. 


8 P, Fraisse, J. Piaget, in: Traité de psychologie expérimentale, Paris, 
P.U.F., 1963, tom. I. 


3 Im. Kant, op. cit., p. 312—313. 

După părerea lui Kant, întregul mod de a proceda al psiho- 
logiei raţionale este dominat de un paralogism, pe care el îl sche- 
matizează în forma următorului silogism : 

„Ceea ce nu poate fi gîndit altfel decît ca subiect, nici nu 
există altfel decît ca subiect si este deci substanţă. 

Dar o ființă gânditoare, considerată numai ca atare, nu poate 
fi altfel gândită decît ca subiect. 

Deci, ea nici nu există decît ca atare, adică în calitate de 
substanță“ %, 

După cum ușor se poate observa, în ceie două premise se 
vorbeşte nu despre una și aceeași ființă, ci despre două ființe 


diferite : in cea majoră — ni se prezintă o ființă care, în genere, 
poate îi gindită sub toate raporturile, implicit așa cum poate fi 
ea daiă în intuiție; în cea minoră — ființa respectivă este consi- 


derată numai in raport cu gindirea si cu unitatea conştiinţei, dar 
nu si în raport cu intuiţia, prin care, de fapt, ea este dată gîndirii 
ca obiect. De aceea, concluzia este dedusă printr-un artificiu sofis- 
tic, inselator. 

Sustinind permanenta sufietului și dincolo de viata, psiho- 
logia raţionalistă cădea inevitabil în idealism, întrucît dacă exis- 
tenta lucrurilor externe nu este necesară pentru determinarea pro- 
priei noastre existente în timp, atunci devine inutilă însăși pre- 
supunerea ei. Combatind acest demers, Kant îi opune procedeul 
analitic (critic) in care acel „eu gîndesc” este dat ca o judecată 
care include o existenţă si are prin urmare la bază o modalitaie. 
Construcţia sistemului psihologic trebuie în acest caz să înceapă 
nu de la conceptul unei ființe ginditoare în genere, ci de la o 
realitate și de la modul în care este ea gindită. Abia după aceea 
ar urma să se efectueze operaţia de purificare de orice aspect 
empiric, pentru a se ajunge la relevarea a ceea ce aparţine ființei 
ginditoare în genere. Unitatea de sine a subiectului ginditor, pe 
care o postula psihologia rațională, nu poate fi atinsă după Kant 
decît în aperceptie, care posedă atributul realității și în care se 
îmbină într-un mod sui generis reprezentarea eului-corp, furnizată 
de simţurile externe, cu reprezentarea eului-gîndire, (a actului „eu 
gîndesc“), furnizată de simţul intern. Kant ajunge astfel la con- 
cluzia imposibilității definirii si explicării naturii omului (a subiec- 
tului) numai prin determinatia gîndirii, asa cum proceda psihologia 


1 Ibidem, p. 317—318. 

raţională. Totodată, el afirmă același lucru si despre materialism 
(evident, este vorba de materialismul reductionist) care, în opinia 
sa, reduce natura ființei umane numai la determinaţiile corporale, 
externe. Dar el nu reușește să depășească limitele acestor tendinţe 
unilateral-absolutizante şi să surprindă adevăratele raporturi dintre 
materie şi conştiinţă (gîndire), dintre corp (soma) și suflet. Într-ade- 
văr, el încearcă să depășească modelul cartezian al opoziţiei dintre 
corp şi suflet, afirmind că deosebirea dintre obiectul simțului extern 
şi cel al simtuluj intern este de ordin pur fenomenal si nu pri- 
veşte „substanțele“. Dar neadoptind principiile dialecticii ca instru- 
ment de analiză, el va rămîne pînă la urmă, tributar modelului 
dualist, sufletului fiindu-i conferită o „existenţă separată“. 

Din punct de vedere gnoseologic, sufletul va fi considerat tot 
un fel de „lucru în sine“, a cărui esență rămîne necunoscută: 
„Consecința este că noi nu putem cunoaște nimic (subl. ns. — M. G.) 
în nici un mod, oricare ar fi el, despre natura sufletului nostru 
care privește în genere posibilitatea existenţei lui separate“ !!. 

În ultimă instanță, Kant va încerca să salveze statutul cunoas- 
terii psihologice și implicit pe cel al psihologiei, arătînd că, dacă 
nu este posibilă o psihologie rațională ca doctrină, care să adauge 
ceva la cunoașterea de noi înşine, este realizabilă ca disciplină, 
„care pune rațiunii speculative, în acest cîmp, hotare de nedepășit, 
pe de o parte pentru a nu se arunca în braţele materialismului 
fără suflet, de pe altă parte pentru a nu se pierde hoinărind în 
spiritualismul care pentru noi este lipsit de fundament în viaţă...“ £. 

Observind că, în genere, cunoașterea psihologică nu poate fi 
lipsită de un suport empiric, dat de percepția internă nemijlocită 
care se manifestă ca o determinare a aperceptiei, Kant respinge 
însă și posibilitatea unei psihologii pur empirice. Închiderea în 
sfera îngustă și saturată de iluzii a experienţei, fără deschidere 
şi raportare la categorii și principii teoretice regulatoare, stabilite 
a priori, conduce inevitabil la subiectivism și egocentrism. De 
aceea, pentru a dobîndi valoare obiectivă si universală, cunoştin- 
tele furnizate de percepția nemijlocită, realizată de simţul intern, 
trebuie să treacă obligatoriu prin filtrul critic al structurilor inte- 
lectului si apoi ale raţiunii. Numai în măsura în care faptele şi 
elementele experienței suportă transformările de conceptualizare și 


u Ibidem, p. 326—327. 
12 Ibidem, p. 327. 

generalizare pe care li se aplică instanţele cognitive superioare — 
intelectul și rațiunea — ele pot deveni relevante din punct de 
vedere obiectiv-stiintific. 

Prin aceasta, Kant pune, de fapt, bazele logice ale metodei 
mijlocit-constructiviste și ale „experimentului teoretic“ în psiho- 
logie. Astăzi asistăm la o mutație radicală în fundamentarea demer- 
sului cunoașterii psihologice, concretizată tocmai în deplasarea 
accentului de la faptul empiric particular la constructul teoretic 
general. A reieşit toarte pregnant în evidenţă că progresul psiho- 
logiei ca știință nu poate fi asigurat doar de simpla acumulare si 
descriere a faptelor, oricît de numeroase și diversificate ar fi ele. 
Faptul in sine nu explică nimic si, ca atare, nu dobindeste sem- 
nificaţie epistemologică decit în măsura in care este integrat (deci 
transformat) într-un construct teoretic, cu un anumit grad de 
generalitate. Psihologia a ajuns, se poate spune, la o nouă conștiință 
de sine, care o obligă să iasă din empirismul îngust și să se înscrie 
pe o traiectorie teoretico-constructivistă. Astfel, dacă pină acum 
două decenii, la baza cercetării și analizei psihologice se afla în 
exclusivitate conceptul de „subiect statistic“, o medie a cazurilor 
individuale nemijlocit măsurabile, în prezent, capătă o pondere 
tot mai mare conceptul de „subiect ideal“, un construct teoretic, 
căruia nu-i corespunde în mod obligatoriu un individ concret, care 
depășește, deci, limitele intuitiei empirice, dar care ne permite să 
descifrăm mai bine semnificația și legitatea faptelor date în 
experienţă. 

Întrucît este nevoită să se întoarcă permanent la simţul intern, 
în modelul kantian cunoașterea psihologică nu poate depăşi aspec- 
tul fenomenal. Dar tocmai manifestarea fenomenală a psihicului 
este realitatea cea mai pregnantă, care conferă conținutului cunoș- 
tintelor noastre despre el instrumentalitate si practicabilitate. 

Prin critica ascuţită pe care o face psihologiei rationale, prin 
delimitarea netă a domeniului filozofiei de cel al științei — a 
cărei obiectivitate este garantată prin universalitatea formală a 
legilor înțelegerii umane — Kant incită indirect la constituirea 
unei psihologii obiective, chiar dacă el însuși a preferat să se 
menţină într-o atitudine rezervată fata de posibilitatea constituirii 
ei. De aceea nu sîntem de acord cu cei care pun pe același plan 
atitudinea fata de psihologie exprimată de Kant in Critica raţiunii 
pure (1781) și de A. Comte în Curs de filozofie pozitivă (1830— 
1842). Niciunde Kant nu neagă specificul și legitimitatea cunoaște- 

rii psihologice ; respingind atît psihologia raţională pură, cit si pe 
cea empirică pură, el nu aruncă peste bord psihologia în general. 
Dimpotrivă, dezvăluind inconsistenta absolutizarii unilaterale (a 
experienţei sau rațiunii), Kant demonstrează necesitatea întemeierii 
cunoașterii psihologice pe unitatea sensibilului si teoreticului, a 
percepției, intelectuiui și rațiunii. Or, A. Comte neagă şi res- 
pinge de plano însăşi posibilitatea cunoașterii psihologice. ldenti- 
ficînd psihologia in general cu psihologia introspectionista — ca 
o forma particuiară, istoriceste condiționată, de manifestare a ei — 
Comte o elimiră total din sistemul științelor, argumentind cu „nu 
poţi sta la fereastră și să te priveşti în același timp trecînd pe 
stradă ; nu poţi ca, la teatru, să fii în același moment actor pe 
scenă şi spectator în sală“. 

Dezvăluind limitele cunoașterii psihologice, Kant obligă la 
căutări permanente de perfecționare atît a cadrelor conceptual- 
teoretice, cit si a metodelor de cercetare ; contestind validitatea ori- 
cărei cunoașteri psihoiogice, Comte înlătură însăşi perspectiva 
reconstituirii si evoluţiei, fie și pe alte baze metcdologice, a 
psihologiei. 

Obstacolele pe care le menţiona Kant în calea scientizării psi- 
hologiei (a) „posibilitatea subiectului uman de a-și masca adevărata 
stare atunci cînd se știe observat si cercetat“, b) „în cazul cînd 
subiectul însuși dorește să se autoexamineze este supus întot- 
deauna unei tendințe de exagerare — fie devine excesiv de critic 
în raport cu propriile-i stări de motivaţie, fie că se lasă orbit de 
mobilurile aflate în acţiune“ ; c) „situaţiile diverse în care este 
pus omul de soartă sau de sine însuși ca aventurier fac dificilă 
formalizarea datelor“) aveau să devină mai tîrziu premisele și sti- 
mulentul elaborării unor procedee metodologice moderne de neutra- 
lizare și control al influenței denaturante asupra datelor cercetă- 
rii a asa-numitelor ,,variabile-subiect“. Este vorba, în primul rînd, 
de procedeele de formalizare si cantificare — matematice si logico- 
matematice — pe care Kant, socotindu-le atemporale şi specifice 
lumii spaţiale, nu le vedea aplicabile în studiul fenomenelor men- 
tale, înscrise în fluxul timpului şi caracterizate după el numai prin 
durată. 

În Critica raţiunii pure psihologia este prezentată ca o sim- 
plă idee despre o ştiinţă posibilă, care nu este dată nicăieri in 
concreto, dar de care căutăm să ne apropiem pe diferite căi, 

parcurgînd complicatul labirint al sensibilităţii. Pînă va ajunge 
să-și descopere propriul prototip, psihologia trebuia să rămînă 
integrată metafizicii, care cuprinde filozofia transcendentală si 
fiziologia rațiunii pure. Propriu-zis, psihologia este încadrată de 
Kant în „fiziologia imanentă“ (nu transcendentă, in care el 
include cosmologia și teoiogia), care consideră natura ca ansamblul 
obiectelor tuturor simțurilor. ,,Metafizica naturii gînditoare — spune 
Kant — se numește psihologie şi, din același motiv amintit adi- 
neauri, nu trebuie înțeleasă aici decit cunoașterea raţională a 
sufletului“ , Cît privește psihologia empirică, Kant susține că ea 
ss cuvine a fi plasată ca și fizica propriu-zisă (empirică) pe latura 
filozofiei aplicate, ale cărei principii sint cuprinse în filozofia 
pură 14. Prin urmare, psihologia empirică este exilată cu totul din 
metafizică. Kant revine însă imediat și notează: ,,Totusi, după 
uzul didactic, va trebui să-i mai acordăm totdeauna (desi numai 
ca episod) un locuşor aici si anume din motive economice, fiindcă 
ea nu este încă atît de bogată pentru ca să constituie singură un 
studiu, și totuși este prea importantă, pentru ca să fie respinsă cu 
totul sau anexată în altă parte, unde ar avea și mai puţină afi- 
nitate decît cu metafizica. Ea nu este decît o străină admisă de 
multă vreme, căreia i se acordă o şedere temporară pind cînd se 
va putea muta în propria-i locuinţă (subl. ns. — M.G.), într-o antro- 
pologie dezvoltată (care ar fi pandantul fizicii empirice)“ ©. 

Aşadar, finalmente, Kant preconizează în Critica rațiunii pure 
două nivele de integrare a cunoașterii psihologice : unul teoretic- 
abstract, bazat pe activitatea constructivă a raţiunii, și altul empi- 
ric-concret, bazat pe percepţia nemijlocită şi experienţă. 

Integrarea de tip teoretic-abstract nu se poate realiza şi nu 
poate ființa, după el, decît în cadrul metafizicii, al fiziologiei 
rațiunii pure ; integrarea de cel de-al doilea gen, desi initial apare 
şi se circumscrie metafizicii, pe măsură ce evoluează se poate 
desprinde de aceasta, constituindu-se într-o disciplină distinctă. 
Astfel că, deși aparent adversar vehement al desprinderii psiholo- 
giei de filozofie, în fond, Kant fundamentează şi deschide calea 
înfăptuirii unui asemenea act și a constituirii psihologiei expe- 
rimentale. 


13 Ibidem, p. 626. 
14 Ibidem, p. 627. 
15 Ibidem, p. 628. 

Pentru cel care dorește să abordeze problematica gnoseologiei în 
spiritul științelor contemporane, tinind seama de unele poziţii ale 
criticismului lui Kant, o întrebare fundamentală este următoarea : 
cum „întimpină“ sistemul nostru de cunoaștere si acţiune, expe- 
rientele de viata? Reușește aceasta să „prindă“ această expe- 
rienfa conformindu-se particularitatilor ei caracteristice, sau isi 
exprimă specificul său, pentru a-i da un „înțeles“ ? Sau, poate, 
reuşeşte să „prindă“ caracteristicile experienței de viata tocmai 
prin faptul că-şi imprimă specificul său ? 

Formularea de mai sus se referă la apriorisme evitind ter- 
meni angajaţi cum ar fi cuplurile subiectiv/obiectiv, spatiu/timp, 
cauza/efect, interior/exterior sau chiar conceptul de realitate (de la 
res = lucru, adică o „realitate obiectuală“). Evident că ea se poate 
interpreta in termenii stiintelor contemporane, de exemplu intre- 
bindu-ne in ce măsură organele de simţ si creierul exercită un 
triaj, o deformare și o organizare constructivă a mesajelor prove- 
nite din mediul ambiant. Adecvarea dintre „realitate“ și intelect 
ar fi „tendința“ adaptării filogenetice de-a lungul unui interval 
de timp de miliarde de ani. Într-o asemenea interpretare, impli- 
căm de obicei spaţiul tridimensional, timpul unidimensional cu o 
„săgeată“ bine determinată, organismul uman ca un inel virtual 
între generaţii, mecanisme nervoase — în ultimă instanţă fizico- 
chimice. Nu este inutil să repetăm că interpretarea de mai sus este 
unul dintre rezultatele posibile ale ,,intimpinarii“ experienţei 
noastre de viaţă de către sistemul nostru de cunoaștere (si de 
opţiune). Neașteptată ar fi doar concluzia că nu este singura inter- 
pretare materialistă posibilă, o altă consecinţă a criticismuluj kan- 
tian fiind invitaţia la regîndirea conceptelor de spaţiu, timp, feno- 

men ; vom reveni. In cuprinsul studiului ne vom folosi însă con- 
stant de această interpretare. 
< 


Pentru fixarea ideilor, vom recurge la un model comunica- 
tional. Fie S; o sursă de semnale recepționate de sistemul S). 


Acesta din urmă 


își poate regla, într-o oarecare măsură, intrările (prin bucla de 
feedback R) si este influențată, nu numai de informația I venită 
din mediu, ci si de alti factori energetici si substantiali (E) din 
ambianta. Pe de altă parte, Sọ este rezultatul generării sale dintr-un 
sistem preexistent similar S$ („ereditate“). 

Vom vorbi de apriorisme în sensul cel mai larg, ori de cîte 
ori însușirile lui Sq vor modifica cantitatea și calitatea semnalelor 
purtătoare de informatie I şi, în special, cel putin una dintre dimen- 
siunile I (= statistică, sintactică, semantică sau pragmatică). 
Reamintim că însușirile structurale ale lui S pot fi subsumate 
conceptului de informaţie structurală, spre deosebire de informaţia 
comunicativd I. 

Un exemplu va ușura înţelegerea denotatiilor termenilor de 
mai sus. Fie S, un organism dotat cu un aparat de vedere spre 
care se îndreaptă semnale luminoase (optice). El isi poate regla 
intrările „închizind ochii“ sau, dimpotrivă, indreptindu-i spre un 
obiect relevant. Dacă obiectul relevant este un ecran cinemato- 
grafic pe care se proiectează un număr suficient de imagini pe 
secundă, inertia părţii sensibile a aparatului de vedere le poate 
„contopit rezultind „impresia“ de mișcare : se operează asupra sta- 
tisticii semnalelor si se obţine o conversiune discontinuu — con- 
tinuu. Înțelegerea mesajului (dimensiunea semantică) depinde și 
de stocurile memoriale : S, selectează din fluxul de informaţii ele- 
mente pe care le conectează și le structurează (dimensiunea sin- 
tactică) conform obisnuintei. Reacţia comportamentală a lui Sa 

dezvăluie dimensiunea semantică a mesajului. Același obiect poate 
avea semnificaţii diferite după specia căreia-i aparţine S, (iarba 
nu este hrană pentru un animal carnivor), după starea lui S 
(hrana potenţială este indiferentă unui animal sătul). Modelul 
comunicational schiţat evidențiază relativitatea a ceea ce numim 
„informaţie“ și reliefează complexitatea și variabilitatea relaţiilor 
cauzale în .,universul informaţional“. 

Geneza lui S din S} determină apriorisme înnăscute. Aceste 
apriorisme se pot manifesta fie imediat după apariția lui S», fie 
ulterior, pe baza unei programări transferate genetic : Sy este pre- 
programat. insă influenţele de tip E își au partea lor de contri- 
butie la reactivitatea, activitatea si „informabilitatea“ lui Sə. Însuşi 
fluxul informational I poate schimba automatismele lui S, (prin 
tenomene de memorie psihoiogică, de imunitate etc.). Asemenea 
schimbări pot afecta programele — adăugînd, de exemplu, pro- 
grame noi (soft ware). Ele pot afecta înseși structurile lui S, (hard 
ware ; cazul „structomatelor“, în nomenclatura lui C. Simowi). 
Automatele instruibile şi autoinstruibile fac parte din aceste cate- 
gorii. Influențe de tip I si E se subsumeaza conceptului de edu- 
catie — luat in sensul cel mai larg (ea poate fi o forma sau alta 
de invatare, de exemplu o conditionare). 


LEGATURA DE TIP INFORMATIONAL SI REACTIA IDIOSPECIFICA 


In numeroase cazuri in care sistemele vii (sau cele tehnice 
— produse ale sistemelor vii umane) interacționează prin semnale, 
conexiunea cauzală este de un tip special. Factorul efectiv (= care 
produce efectul) nu acţionează în calitate de furnizor al energiei 
reacției, ci în calitate de declanșator al unui sistem energetic aflat 
în stare labilă. Excitantul unei fibre musculare dezlantuie con- 
tractia acesteia, dar lucrul mecanic se efectuează pe socoteala 
rezervei energetice a fibrei. Comenzile nervoase ale mișcării nu 
aprovizionează mușchii cu energie, după cum nu fitilul aprins care 
„detonează“ un explozibil este fiziceste răspunzător de ravagiile 
materiale ale exploziei. Insusirea este definitorie (in biologie) pen- 
tru sistemele iritabile sau excitabile. 

In unele dintre aceste sisteme (excitabile sau ,,informabile“) 
se manifestă o relativă indiferenţă față de natura excitantului : 
din reacţie nu se poate „citi“ natura acestuia. O fibră musculară 
răspunde contractindu-se, indiferent dacă excitantul este mecanic, 

chimic, electric, caloric sau nervos. Reacţia este idiospecificd. Con- 
tractia este maximă, de îndată ce excitantul a atins (ca intensi- 
tate) un „prag“ necesar (,,legea“ tot sau nimic). Putem vorbi deci 
și de o relativă indiferență față de aspectele cantitative ale 
stimulului. 

„Aprioricul“ din S se manifestă prin această monotonie din 
răspunsuri, prin incapacitatea de a-l „reflecta diferențiat“ pe S4. 
Logic opusă reacției idiospecifice este reacţia alospecifică. Anti- 
corpii produși de un organism în contact cu bacterii sau virusuri 
pot ilustra o reacţie alospecifică (la nivel organismic), ei fiind spe- 
cific „orientaţi“ împotriva microbilor respectivi. În cercetările epi- 
demiologice actuale se apreciază mai mult detectarea anticorpilor 
decît detectarea germenilor patogeni (în studii de masă). 


Cazul reflexelor condiționate merită o menţiune aparte. Prin 
mecanismele „legăturilor nervoase temporare“, aspecte oarecare 
din mediul ambiant devin semnalizatori, primesc o semnificaţie 
(temporară). Zgomotul pașilor laborantului ajunge să producă sali- 
vația abundentă a  cîinelui care-i aude. Conexiuni cauzale 
idiospecifice, depinzind de biografia organismului (deci de un fac- 
tor „istoric“) se pot stabili între orice element de ambianta si orice 
efect somatic. Reflexele condiționate sînt, însă, o paradigmă a 
învăţării. „Aprioricul“ în situaţia concretă este rețeaua de conexiuni 
învățate. Ea însăşi depinde de starea funcţională a creierului, 
aspect corelat celuia ,,temperamental“ si în mare măsură înnăscut 
(tipul de activitate nervoasă superioară, după I. P. Pavlov). Pre- 
tutindeni ne întîlnim cu această etajare de pre-conditii și pre-con- 
diţionări cu care organismele ,,intimpina“ experiența lor de viata 
dar care, in parte, sînt urmările experienţei de viata. 


SENZORIALITATEA CA SELECȚIE SI DISTORSIUNE 


Este o banalitate faptul că organele de simţ sînt edificate 
pe principiul selectării excitantilor purtători de informatie. Spe- 
cializarea ochiului uman „este“ pentru unde electromagnetice cu 
o frecvenţă situată între infraroșu și ultraviolet. Maxima sensibi- 
litate pentru verde are o justificare ecologică (în prezența ubic- 
vitară a plantelor cu clorofilă). Specializarea urechii umane „este“ 
pentru vibrații mecanice cu frecvenţa între 16 si 20 000 Hz; ciinii 
pot auzi ultrasunetele (care liliecilor le folosesc în orientarea prin 
ecolocatie) iar meduzele simt infrasunetele. Ambianta acţionează 

asupra sistemelor S, pe căile E și I, dar, de fapt, calea I este 
o parte a căii E, decupată în conformitate cu interesele adapta- 
tive ale speciei. Biologul german v. Uexkull a insistat asupra 
deosebirilor dintre Umwelt (ambianţă) si Merkwelt (partea din 
ambianţă alcătuită din purtători de informaţie pentru S», deci mul- 
timea sistemelor S,). Influențe puternice pe calea E pot rămîne 
în afara Merkwelt-ului : de exemplu radiaţiile ionizante, chiar in 
doză mortală, nu impresionează organele de simţ ale omului. Ace- 
lași autor a atras atenția si asupra schimbării acestui Merkwelt 
în funcție de starea fiziologică a lui S» (ca si asupra variațiilor 
semantice ale semnalelor identice în funcţie de starea fiziologică 
si, eventual, de context. Același subiect poate fi hrană sau pre- 
text ludic etc.). 

Dar caracterul de idiospecificitate al reacţiilor senzorilor face 
ca excitantii neadecvafi să perturbe, eventual, procesul de „reflec- 
tare“. Excitarea mecanică a retinei este resimţită ca lumină (,,ste- 
lele verzi“). Reintilnim celebra teză a energiei specifice a simţu- 
rilor, susţinută acum 150 de ani de J. Miiller. 

S-a adus observaţia (justă) după care energia necesară pen- 
tru exercitarea neadecvată a retinei este cu mult mai mare 
decît cea a fotonilor ce o excită adecvat în mod obișnuit (natural, 
fiziologic). Importantă este însă luarea în considerare a integră- 
rii reacţiilor idiospecifice într-un ansamblu adaptat prin evoluţie 
filogenetică şi a caracterului statistic improbabil al excitării neadec- 
vate. Diterenţierea și reacțiile idiospecifice apar astfel drept pre- 
mise dialectice ale unei reflectări alospecifice. 

Selecţia prin senzori este, uneori, extrem de unilaterală. 
Specii de batracieni care se hrănesc cu muște nu pot sesiza decit 
mișcarea obiectelor (nu și prezența lor, dacă sînt în repaos). Vede- 
rea colorată nu există la multe insecte și mamifere; se cunosc 
anomalii ereditare, la om (daltonismul, acromatopsia) în care vede- 
rea colorată este perturbată. Este evident că Lumea nu „este“ 
aşa cum ne „apare“. Fizicianul și chimistul au reuşit să supli- 
menteze senzorii noștri organici cu senzori artificiali care selec- 
tează alte aspecte din Lume decît cele la care avem acces prin 
organele naturale. 

Nevoile adaptative ale speciei au impus nu numai selecţia 
de surse Sı dar, în același timp, ponderarea importanței seman- 
tice si pragmatice a surselor S;. ,,Aparentele“ tin și de distribu- 
tia accentelor pe materialele aduse de senzori. Majoritatea mami- 

ferelor au o orientare centrată pe olfactiv (animale macromatice) 
— în timp ce omul este centrat pe vizual. Pe de altă parte, expe- 
rienta adaptativa si senzorială „explică“ anumite distorsionări în 
percepție, cum sînt iluziile senzoriale tipice (universal depistate). 
Mai curînd decît efecte ale imperfectiunilor structurale și func- 
tionale, ele sînt expresia unor „măsluiri* utile (statistic vorbind), 
pecetea situațiilor obișnuite (cele mai frecvente) si a obisnuintei. 
După cum am mai menţionat, cinematografia (şi televiziunea) se 
bazează pe asemenea însușiri „imperfecte“ : mișcarea ca şi simul- 
taneitatea și continuitatea imaginilor de pe ecrane sînt „iluzii“. 


PROBLEMA „STIMULILOR-CHEIE“ SI A „FORMELOR PREGNANTE* 


Etologia a scos în evidenţă faptul că, pentru declanșarea 
unei reacții instinctuale nu este nevoie, de obicei, de un stimul 
perceptiv complex. Dimpotrivă, ceea ce pune în mișcare automa- 
tismul este o combinaţie simplă de stimuli elementari, cum ar fi 
cei de forma sau de culoare. Aceștia sînt un fel de „repere prag- 
matice“ în viata speciilor. S-a vorbit de „mecanisme înnăscute 
de comportament“ și de „stimuli-cheie“. Căutarea informaţiilor 
de declanșare face parte dintr-un comportament pregătitor celuia 
în care se „consumă“ actul instinctual (Mc Craig, Tinbergen, 
Lorenz). Aprioricul este de găsit atît in structura comportamen- 
tului, cit si in selectivitatea și „atenționarea“ percepţiei. Gradul 
de specificitate al stimulilor-cheie depinde, la rîndul său, de sta- 
rea de tensiune a organismului respectiv. Un instinct multă vreme 
„nesatisfăcut“ scade atît pragul cantitativ pentru stimulii-cheie, 
cît şi gradul de specificitate al acestora. Foamea de lungă durată 
îndeamnă și la ingerarea unor produse indigeste. 

Există un anumit paralelism între această situație și alte 
două, cunoscute din psihologia umană. Una se referă la ceea ce 
adepţii psihologiei gestaltiste au numit „pregnanţa bunei forme“ : 
există în noi tendinţa de a sesiza mai bine materialul perceptiv 
care corespunde unor configurafii-tip si, eventual, de a interpreta 
neadecvat — distorsionîndu-l în direcţia asimilării cu o astfel de 
configurație — materialul perceptiv oarecare. Cealaltă se referă 
la iluzie si halucinație : ele sînt reacţii psihologice „idiospecifice“ ; 
în iluzie, interpretarea corespunde unei anticipări (speranţă sau 
teamă) ori unei obisnuinte. Percepția „corectă“ o considerăm, prin 
contrast, o reacţie „alospecifică“. 

Un aspect mai radical l-ar constitui însăși „decuparea“ obiec- 
telor din existență, care astfel devine o veritabilă realitate (in sens 
etimologic : de la res = lucru). Opoziția „lucru/fond“ este stu- 
diată curent în psihologia percepţiei vizuale. Studiile din acest 
domeniu au arătat, bunăoară, că „natura“ spaţiului vizual al omu- 
lui nu este euclidiană. ,,Decuparea“ obiectelor înseși (,,obiecti- 
zarea“) este un proces de „discontinuificare“ în spaţiu, pentru care 
(Pantin) s-au incriminat mecanisme cerebrale comune în scara 
animală. Pe de altă parte, mecanisme complementare ale facultă- 
tilor noastre de cunoaștere sînt răspunzătoare și de o anume „con- 
tinuificare“ (Drăgănescu), atît în domeniul spatial cit si în cel 
temporal (sau — mai ales în cel temporal ?). După Pantin, ,,obiec- 
tizarea“ merge mînă in mînă cu „clasarea“ (si, mai departe, cu 
clasificarea). 


DIN NOU DESPRE SPAȚIU SI TIMP 


Cel mai radical aspect al contribuţiei constructive este însă 
cel formulat de Kant, referitor la ,,conditionarea“ întregii expe- 
riente fenomenale de către „formele“ apriorice ale spaţiului si 
timpului. Stim că Schopenhauer a oferit o primă interpretare 
biologizantă a apriorismului kantian, afirmînd că ele sînt produse 
ale „creierului“. La această formulare s-a adus obiectia (de 
I. Petrovici, printre alţii) că însuși creierul este un obiect spatial, 
care există în timp, deci că interpretarea care „declanșează“ spa- 
tializarea și timpul, presupune acceptarea existenţei lor ontologice. 
Retinem, ca problematică valabilă astăzi, structurarea „adezivită- 
ţii“ şi „constructivității“ mentale, ca rezultat al unui proces evo- 
lutiv-adaptativ. Problematica se poate pune la nivelul biografiei 
(„psihografiei“) individuale, dar si la nivelul istorico-social și filo- 
genetic (la aceste două nivele, cu unele ipoteze suplimeniare). 
Recunoastem tendinţe, înclinații, cerințe, premise, evidențe, impli- 
citări, limitări etc. ale sistemelor noastre de cunoaștere și acţiune, 
care ne apar atit de „organice“ si de „naturale“, încît rădăcinile 
lor nu pot fi găsite in viata noastră conștientă, atît de ,,super- 
ficială“, de fragilă și de mărginită individual. 

În viziunea „constructivistă“ despre psihism, tinind seama 
de evoluţia filozofiei spaţiului și timpului, nu ne mai punem pro- 
blema caracterului obiectiv al acestora, ci dubla problemă : 

a) a „acoperirii“ întregii existente de către un „conţinător“ 
spatio-temporal, a validității pentru întreaga existenţă a „coordo- 
natelor“ spatiale și temporale : întrebarea nu e nouă în filozofia 
idealistă si a fost pusă în cadrul filozofiei materialiste, recent, de 
M. Drăgănescu ; 

b) a „implementării“ fiinţei umane în spațiu și timp, 
decurgind de aici : 

x) o anumită „imagine naturală“ despre spaţiu si timp, cum 
ar fi tridimensionalitatea spaţiului și caracterul său euclidian, uni- 
dimensionalitatea timpului şi „curgerea“ sa implacabilă, ire- 
versibilă ; 

B) posibilităţile noastre (actuale sau virtuale, dar actualiza- 
bile) de a „exploata“ însușirile spatio-temporale ale existenţei (sau, 
eventual, de a le „ocoli“, de a ne „sustrage“ lor); în această 
categorie intră teme atît de diverse cum ar fi deplasarea în spa- 
tiu, intinerirea, călătoria in timp, „cronoplastia“, nemurirea 
sufletului ; 

y) capacitatea noastră de a depăși, pe calea intelectului 
îndeosebi, „imaginea naturală“ (poate simplistă și vulgară) despre 
spațiu și timp, cum s-a realizat în geometriile neeuclidiene și în 
cosmologiile postrelativiste. 

Cu alte cuvinte, efectul ,,intirziat“ al criticismului kantian 
este relativizarea paradigmelor si dedogmatizarea categoriilor. 
Admitind că epistemologia se cere gîndită „enoseologic“ iar gno- 
seologia se cere gîndită în perspectiva teoriei sistemelor informa- 
tionale antropologice şi biologice, o examinare a rădăcinilor con- 
cepțiilor noastre poate să urce întreaga scară filogenetică a 
lumii vii. 


ANTROPOLOGIA MODALITATILOR DE COGNITIE 


O astfel de examinare ne îndeamnă să reconsiderăm unele 
teze ale lui H. Bergson. Acesta propunea o „viziune“ asupra 
lumii vii (aflată în evoluţie „creatoare“), in care despărţirea 
curentului vital între plante si animale, ca și despărțirea curentu- 
lui vieții animale între insecte și mamifere, corespundea. unei 
necesități de dezvoltare a modalităţilor de inserare în ambianta 
care nu puteau fi reciproc compatibile decît in stare frusta. Insec- 
tele s-ar fi specializat în cunoașterea instinctual-intuitivă, iar mami- 
ferele au preluat drumul către inteligenţă. 

Însă o altă idee bergsoniană este mai tulburătoare: drumul 
inteligenței este adecvat stăpînirii lumii inanimate. El se afirmă 
cu putere la om, întrucît el este homo faber, omul tehnologic. 
Dar (continuăm noi) dacă omul, ca ființă generică, este omul 
instrumentelor, omul ,,artificializat“, antropogeneza ca și dezvolta- 
rea civilizaţiei nu înseamnă o opțiune pentru o mentalitate adec- 
vată interacțiunii cu obiectele (și nu cu fiinţele) ? Această men- 
talitate înseamnă paradigme, poate si o „logică“. St. Lupasco, 
în doctrina sa asupra „celor trei materii“, postulează cite o logică 
pentru fiecare dintre ele: una a identității și omogenitatii — 
pentru materia inanimata ; alta a heterogenitatii și diversificării —- 
pentru materia vie ; a treia — a contradicţiei (complementare) 
pentru lumea cuantică si pentru psihism. ,,Dominarea“ noastră de 
către logica identităţii exprimă dominarea progresivă a lumii 
inerte de către noi, dominarea tendinţelor noastre de acțiune de 
către această tendință exploatatoare. Îndrăznim să credem că este 
vorba de o modalitate de cognitie ce conține „apriorisme“, în 
sensul discutat de noi. 

Se poate încerca o legătură, poate neașteptată, cu cercetă- 
rile recente privind corelatele funcţionale psihologice ale celor 
două emisfere cerebrale. Se știe azi că jumătatea de creier „domi- 
nantă“ este legată nu numai de vorbirea articulată, ci si de gindi- 
rea abstractă analitică, secventiald — aritmetică si de ceea ce psi- 
hanaliza numea „funcţiile secundare“ (ale vieţii „treze“ din civi- 
lizatia occidentală), în timp ce cealaltă jumătate este legată mai 
curînd de percepţia globală, de geometrie, de imaginaţie, de muzi- 
calitate, de „funcțiunile primare“ (Galin) (larg manifestate în vis). 
S-au mai opus emisferele si după modalitatea digitală, respectiv 
analogică — de prelucrare a informațiilor. O semnificativă apro- 
piere se poate face și cu tipurile psihologice ale lui C. G. Jung 
sau cu tipurile de activitate nervoasă superioară ale lui I. P. Pavlov 
(tipul ginditor si cel artistic). O tipologie umană, după contri- 
butia uneia sau alteia dintre ele la mentalitatea individului, este 
posibilă. În aceeaşi ordine de idei, Eccles atribuie cortexului cere- 
bral din emisferul dominant, „conexiunea“ dintre lumea obiecte- 
lor si stărilor fizice şi lumea culturii. 


Care ar putea fi determinantele unei anume modalități de 
mentalitate (care se referă nu numai la cognifie, ci si la pro- 

pensiuni, înclinații, „ponderări“ ale argumentelor în decizii — echi- 
valînd cu o ierarhie de valori) ? £. 

Istoria gîndirii biologice si psihologice din ultimul secol ne 
oferă citeva tipuri de răspunsuri : 

a) după Lamarck (si H. Spencer), caracteristici dobindite în 
timpul vieţii individuale se pot transmite la urmași (ipoteza nu 
este acceptată de majoritatea biologilor contemporani) ; 

b) după Darwin, acţionează principiul selecţiei, transmitin- 
du-se la urmași (prin fecunditatea inegală a celor mai apți sau 
mai putin apți de „acordare“ cu mediul ambiant) caracteristici de 
la început ereditare ; 

c) după Freud, o importanţă deosebită o au experienţele 
copilăriei, dar si „amintiri ancestrale“ transmise cumva lamar- 
ckian ; 

d) după C. G. Jung, ar exista un „inconștient colectiv“ în 
care se „varsă“ experienţele ancestrale şi care ar fi depozitarul 
unor „arhetipuri“, cu caracter deci aprioric (în sensul discutat în 
lucrarea noastră) ; 

e) în afară de transmiterea ereditară, de importanță funda- 
mentală pentru societate și istorie este „transmiterea“ paralelă cu 
cea a genelor, prin cultură (limbă, imitație, învățare etc.) 
(Dobzhansky). Dar această „transmitere“ (de cunoștințe) este si o 
„inculcare“, o „impregnare“, o „întipărire“ (de mentalitate) (,,obis- 
nuința este a doua natură“, se spunea cîndva). Iar fundamentul 
ereditar, generic pentru om, este capacitatea de a învăţa (Lehrn- 
fähigkeit, Lorenz, Kurth; invdfabilitate, Malița) care, la om, 
atinge apogeul. Există premise biologice ale învățării: inclusiv 
ale învățării vorbirii (nu ale limbii!) Lenneberg, Chomsky sau 
ale învățării mersului biped, sau ale folosirii instrumentelor create 
de civilizaţie. 

Putem, acum, relua distincția — enunțată la începutul stu- 
diului — între aprioric, ereditar și înnăscut. Ereditar se transmit 
și însușiri care apar după (sau mult după) „naştere“; ereditară 


1 Cogniţie înseamnă selectare de informaţii si structurare a unor 
„modele“ de Umwelt. Unii antropologi contemporani (Gehlen, Wickler) 
admit însă şi fundamentarea etologică (în ascendenta animală) a afecte- 
lor (dragoste, frică), a agresivitatii, a „înclinațiilor“ care fac din om, de 
exemplu un zoon politikon (om social) si un homo hierarchicus. Diver- 
sitatea de „mentalitate“ are, însă, si variante intraspecifice, tinind de ere- 
ditate, temperament, tip de sistem nervos. 

este succesiunea obligatorie a unor faze ontogenetice (de dezvoltare). 
Unele dintre aceste faze — sau unele aspecte ale acestor faze — 
decurg numai printr-o anumită interacţiune cu ambianta. (Feno- 
menul nu este specific pentru om: și la multe specii de ani- 
male, acte instinctive apar numai datorită unor etape de învă- 
tare obligatorie“, ca si cum programele înnăscute ar trebui com- 
pletate prin experiență, imitație etc.). În a sa epistemologie gene- 
tică, J. Piaget a descris stadii de dezvoltare ontogenetică ale 
cogniţiei, parcurgerea lor fiind condiționată de interacţiunea cu 
ambianța. În temeiul acestei constatări, Piaget a criticat „aprioris- 
mele“ și sugestiile etologilor (Lorenz s.a.). După părerea noastră, 
este nevoie mai curînd de corective ale unor scheme prea „sche- 
matice“. Astfel, stadialitatea are o ordine, în succesiune, probabil 
obligatorie (ceea ce introduce un apriorism de nivel mai adînc) — 
și ea nu este „eficientă“ dacă nu este parcursă într-un anume 
interval de timp (există perioade sensibile și perioade critice) 2. 
J. Piaget nu a studiat diferentierile tipologice în cadrul unui stadiu 
atins. Noi le constatăm efectiv printre adulții cu inteligenţă supe- 
rioară, printre oamenii de știință — de exemplu. 


Avansăm (fără argumentatie, deocamdată) ideea că factorii 
ereditari („apriorici“ într-un sens mai îngust) joacă si ei un rol 
care nu este neglijabil. Temperamentul și caracterul (și nu numai 
biografia, apartenenţa de clasă, „spiritul timpului“) — la care 
particpă ereditatea — se reflectă și ele în Weltanschauung, chiar 
si la filozofi (G. Berger). Însemnătatea deosebită a factorilor edu- 
cationali justifică, si aici, un optimism pedagogic, dar si epistemic. 
Să ne explicim. Caracteristica „organică“ a mentalităților diver- 
sificate este un factor care limitează comunicarea umană, chiar 
în cîmpul stiintei. Importanța dominantă a ecologiei culturale ar 
sugera o pedagogie a deschiderii spirituale (și, în particular, a 
deschiderii intelectuale) începută încă din copilărie și continuată 


2 Experiente pe animal au arătat că neexersarea unor capacităţi de 
structurare în percepție duce la atrofierea substratului organic corespun- 
zător, cu o infirmitate durabilă. De aici — generalizind — cerința de a 
elabora un program educaţional care să nu lase neglijat nimic din poten- 
țialităţile (pozitive) ale sistemelor noastre de recepţie și prelucrare a infor- 
matiei. In termeni neurofiziologici, am recomanda exersarea coordonată 
a ambelor emisfere cerebrale, a cortexului ca si a zonelor subcorticale. 
Bineînţeles că „exersarea“ psihosocială de care vorbim se referă și la 
aspectele de socialitate, afectivitate etc. 

ca „educație permanentă“. Stim care sînt primejdiile unilaterali- 
zarij si stim că ele provin, mai ales, din accentuarea (prin factori 
educationali) a trend-ului multisecular, evolutiv, al „creierului“ 
uman, de a se lăsa dominat de o emisferă, de emisfera func- 
tional adecvată performanţelor omului tehnologic. Este unilatera- 
lizarea care duce la „reificare“ si — prin „reificarea“ omului — la 
o viziune fragmentară despre propria ființă. Într-un asemenea cîmp 
amputat si scotomizant, nimic din ceea ce contravine „modelelor“ 
cotidiene despre spaţiu, timp și cauzalitate, nu-și găsește locul. 
Folosind limbajul „naturalist“ al științei de azi, vom spune că nu 
putem înţelege existența numai cu o „jumătate de creier“. Proba- 
bil că, pentru a înţelege cum trebuie, va trebui să depășim și 
planul de discuţie de competenţa neurofiziologiei ; dar chiar neuro- 
fiziologia de azi ne sugerează limitele ei de competenţă. 

II. ASPECTE LOGICOMETODOLOGICE 


PROBLEME INTUIȚIONISTE IN 
CRITICA RAŢIUNII PURE 

Intuifionismul olandez, al cărui initiator a fost L. E. J. Brouwer, 
apare, ca orientare filozofico-metodologică legată de problema fun- 
damer.tarii matematicilor, la începutul secolului nostru. El a fost 
însă numit, chiar de la început, si ,,neointuitionism“, pentru a-l 
distinge de așa-numitul ,,preintuitionism“ si pentru a-l opune 
neopozitivismului si neoplatonismului (orientări legate la rîndul 
lor de fundamentele matematicilor). 

Neointuitionismul a trezit însă si interesul unor exegeti care 
s-au ocupat intens cu problema originii principalelor orientări din 
gindirea teoretică contemporană, în special de originea logicismu- 
lui si a formalismului, legate direct de apariția neopozitivismului 
şi neoplatonismului matematic. E. W. Beth, O. Becker, J. M. 
Bochenski și St. Körner găsesc analogii ale acestor orientări pina 
în filozofia greacă t. Uneori s-a mers atît de departe încît forma- 
liștii contemporani au sfîrşit prin a fi numiţi ,,platonicieni“, iar 
neointuitionistii „aristotelicieni“ 2. 

Asemănătoare, si chiar mai indreptatita, este aprecierea 
lui Max Black, după care neointuitionistii ar fi kantieni3. Apre- 
cierea este mai indreptatita pentru faptul că neointuitionistii, in 
special Brouwer, s-au inspirat direct din opera lui Kant, imprumu- 
tindu-i adesea terminologia. În plus, ca si în cazul filozofiei antice 
(în care Aristotel, asemenea neointuitionistilor, a combătut logicis- 


1 Vezi amănunte ia Al. Surdu, Probleme logiciste, formaliste şi 
intuitioniste în filozofia greacă, in Probleme de logică, vol. VI, Edit. Aca- 
demiei, București, 1975. 

2 C. Chevalley, Sur la pensée de Jacques Herbrand, în J. Herbrand, 
Ecrits logiques, Paris, 1968, p. 18. 

3 M. Black, The nature of mathematics, London, 1953, p. 187. 

mul eleat si formalismul platonic, si a oferit o solutie, in care 
intuiţia joacă un rol fundamental, paradoxurilor lui Zenon), Kant 
în filozofia moderna, încearcă să rezolve situaţia paradoxală creată 
de David Hume, care, la rîndul său, trăsese ultimele consecinţe 
din doctrina de tip formalist a lui Berkeley. 

Soluţia sceptică a lui Hume la problema posibilității științei 
echivala în ultimă instanță cu desființarea științelor, în afară de 
cele matematice, cu transpunerea lor în planul îndoielnicului și 
intimplatorului. Pentru restabilirea raportului dintre senzorial si 
rațional, dintre ordinea faptică și cea rațională (ideală), Kant con- 
sideră că există, pe de o parte, obiectul în sine (Ding an sich) 
independent de gîndire (idei) și pe de altă parte, forme în sine, 
independente de obiectele în sine. Cunoașterea apare drept con- 
fruntarea obiectului în sine cu formele în sine. Dar aceasta nu este 
o confruntare pasivă, ci o activitate constructivă. Rezultatul ei 
este obiectul cunoașterii sau fenomenul, care nu mai este nici 
obiect în sine nici formă în sine. Ca rezultat al activităţii raționale 
constructive, obiectul cunoașterii, spre deosebire de obiectul în 
sine, este supus legilor raţionale. Între asemenea „obiecte“ există 
legături necesare, cauzale. Legitatea și cauzalitatea nu mai sînt 
nici ale obiectului în sine, nici ale formei în sine, ci ale unităţii 
lor. Această unitate se realizează prin intermediul intuifiei a priori. 


1. INTUIFIA A PRIORI 


Descartes făcuse distincţia între intuitia empirică si intuiţia 
pură. Cu ajutorul intuitiel empirice, prin intermediul obiectelor, 
se obțin idei despre aceste obiecte. Cu ajutorul intuifiei pure, prin 
intermediul ideilor despre obiecte, se obțin idei clare și distincte. 
Intuitia pură presupune intuiţia empirică, iar cea empirică presu- 
pune obiectele. 

Referindu-se la această concepție, Kant constată că ,,... pare 
cu neputinţă să intuim in mod originar, a priori‘. Posibilitatea 
intuitiei a priori ca act mental o constituite numai admiterea fap- 
tului că înainte de cunoaștere nu există obiecte ale cunoașterii 
că ele abia urmează a fi construite. Înaintea cunoașterii există doar 
obiectul în sine (in re) si formele in sine (in mente). Dintre aces- 
tea numai formele in sine pot oferi intuifii a priori, iar acestea 


4 Im. Kant, Prolegomena, Leipzig, 1888, p. 58. 

sint spațiul si timpul. Rezultatul confruntării dintre datele ofe- 
rite de obiectul în sine şi forma lui a priori, simplist vorbind, 
constituie obiectul cunoașterii sau fenomenul. Amănuntele nu 
interesează aici. Importantă este distincţia, subliniată în repetate 
rînduri de către Kant, dintre obiectul în sine și fenomene. Obiectul 
în sine există independent de formele a priori, fenomenul însă 
nu. Dacă la Descartes apărea o intuiţie (pură) a intuitiei (empi- 
rice) la Kant apare un obiect (fenomen) al intuitiei (a priori). La 
Descartes schema era : obiect —> intuiție empirică — intuiţie pură. 
La Kant schema este : (obiect în sine + intuiţie a priori) — (obiect 
al intuitiei a priori sau fenomen). 

Intuitia a priori coincide ca poziţie cu intuiţia empirică a lui 
Descartes, necesitînd prin urmare o altă intuiţie care să o facă 
clară și distinctă. Acest lucru a fost simţit și de către Kant. El 
consideră că spațiul, de exemplu, ca formă a sensibilităţii sau 
intuiţie a priori necesită, la rîndul lui, o reprezentare clară (deut- 
liche Vorstellung), al cărei rezultat este conceptul spațiului 
(Begriff des Raumes). Distincția dintre spaţiu ca simplă intuiţie si 
conceptul spațiului este destul de vagă. Kant însuși oscilează. În 
prima ediţie spune : Wollen wir zuerst den Raum betrachten, iar 
în a doua: wollen wir zuerst des Begriff des Raumes erörtern ©. 
Prin Erörterung (expositio) intelegind (tot în ediția a H-a) tocmai 
„reprezentarea clară“ a ceea ce aparține unui concept. 


2. CONSTRUCȚIA GNOSEOLOGICA A OBIECTULUI MATEMATIC 


Faptul că Immanuel Kant porneşte desfășurarea Criticii de la 
întrebarea „Cum este posibilă matematica pură ?“, dovedește că el 
avea permanent în vedere problema ridicată de Hume. Matematica 
(prin care se înţelegea geometria si algebra), spre deosebire de cele- 
lalte științe, avea si la Kant următoarele avantaje : (1) rezultatele 
erau exacte, (2) exactitatea nu depindea de nimic altceva decit de 
calculul matematic, (3) deşi independentă, rezultatele ei sînt vala- 
bile în orice domeniu, (4) ceea ce dovedește că aceste rezultate nu 
sînt arbitrare. Aceste avantaje se datoresc caracterului specific al 
obiectelor matematice. Acestea, spre deosebire de fenomene, sînt 
independente de materia senzorială. Cu toate acestea, şi ele sînt 


5 Im. Kant, Kritik der reinen Vernunft, Leipzig, 1966, p. 95. 
ô Ibidem. 

alcătuite din materie şi formă. „Spaţiul si timpul, spune Kant, sînt 
acele intuitii pe care matematica le pune la baza tuturor cunostin- 
telor si judecăților ei, care se dovedesc apodictice și necesare în ace- 
laşi timp“ 7. Deci intuitiile a priori sînt baza construcţiilor matema- 
tice. „Geometria pune la bază intuiţia pură a spaţiului. Aritmetica 
îşi construieşte conceptele numerice prin adăugarea succesivă a uni- 
tatilor în timp“ 8. 

Ca baze ale construcţiilor, se poate considera că intuitiile 
a priori constituie materia obiectelor matematice. Spre deosebire de 
fenomene, obiectele matematice ar fi alcătuite dintr-o materie for- 
mală. Ceea ce este formă pentru fenomen devine materie pentru 
obiectul matematic. 

Intuitia a priori, în calitate de materie formală, poate fi 
supusă acelei „reprezentări clare“ ce constituie conceptul matematic 
(în cazul spaţiului, conceptul de spaţiu). „A construi un concept 
matematic, spune Kant, înseamnă a reprezenta clar intuiţia a priori 
care îi corespunde“ 9. Formele a priori ale sensibilităţii constituie 
materia (formală) a conceptelor pure ale intelectului 19. Dar aceasta 
înseamnă, altfel spus, că și conceptele matematice pot fi conside- 
rate ca forme ale acestei materii. 

Obiectul matematic, ca și fenomenul, trebuie să fie un com- 
pus din materia formală (intuiţia a priori) si forma ei corespunză- 
toare (conceptul matematic). Obiectul matematic este și el o con- 
structie, care, în calitate de intuiţie, trebuie să alcătuiască un obiect 
singular (ein einzelnes Objekt), dar acesta, în calitate de obiect 
corespunzător unui concept, trebuie să aibă valabilitate generală 
pentru toate intuitiile posibile. Kant se referă mai ales la triunghi, 
ca obiect (Gegenstand) corespunzător conceptului de triunghi. 
Triunghiul poate fi construit „prin simpla imaginaţie în intuiţia 
pură“ sau poate fi reprezentat conform acesteia „pe hîrtie în intuiţia 
empirică“. În ambele cazuri se consideră că reprezentarea este 
„cu totul a priori fără a-i fi împrumutat modelul dintr-o expe- 
riență oarecare“. Deci obiectul matematic este un obiect singular, 
fără a fi însă obiect în sine sau fenomen. El este o reprezentare 


7 Im. Kant, Prolegomena, p. 60. 

3 Ibidem. 

? Im. Kant, Kritik der reinen Vernunft, p. 744. 
10 Ibidem, p. 747. 

generală in concreto (in intuiţia pură a priori) a conceptului 
matematic H, 

Geometria are la bază intuiţia pură a spaţiului și conceptele 
geometrice. Obiectele geometrice sau reprezentările in concreto 
şi a priori ale conceptelor pe baza intuifiei pure a spaţiului sînt 
numite Grâssen—guanta, deci un fel de cîtimi sau mărimi dimen- 
sionale spre deosebire de simpla mărime (blosse Grăsse=quanti- 
tas), care nu presupune un obiect. Kant precizează faptul că triun- 
ghiul desenat pe hîrtie (în intuiţia empirică) reprezintă obiectul 
matematic corespunzător conceptului respectiv numai în măsura în 
care este construit în acest scop, făcîndu-se abstracție de imper- 
fectiunile sale !?. Perfectă este numai reprezentarea, „prin simpla 
imaginaţie în intuiţia pură“, numită şi schemă transcendentală sau 
schemă pură. 

Aritmetica are la bază intuiţia pură a timpului. Spre deose- 
bire de spaţiu, care este o condiţie a fenomenelor exterioare, timpul 
este și o condiție a celor interioare, deci a tuturor fenomenelor. 
Timpul este astfel mai general decît spaţiul. Fata de obiectul geo- 
metric care presupune numai intuiţia a priori a spaţiului si con- 
ceptul geometric pur, obiectul aritmetic, numărul presupune intuiţia 
a priori a timpului ca materie si conceptul de număr ca formă, 
dar mai presupune și unitatea sintetică a reprezentărilor date de 
intuiţiile a priori ale timpului. 

Kant nu tratează în mod special problema numărului, ceea 
ce pare curios, avind in vedere spaţiul întins pe care îl acordă 
obiectului geometric. Nu găsim nici un exemplu de construcţie a 
unui obiect numeric, a unui număr determinat. Kant spune: 
„schema pură a cantității (quantitas), ca fiind unul din concep- 
tele intelectului este numărul, care este o reprezentare ce cuprinde 
la un loc adunarea sau alăturarea (Addition) succesivă de unu la 
unu (care sînt de același fel = gleich-artigen)“ 1°. Din acest con- 
text lipsește însă exemplificarea construcţiei numărului unu. Și 
poate să rămînă deschisă problema dacă, la Kant, unu presupune 
la rîndul lui „unitatea sintetică“ amintită mai sus sau este un 
obiect matematic singular, care necesită numai intuiţia pură a 
timpului şi conceptul matematic de unu. 


ii Ibidem, p. 746. 
12 Ibidem, p. 744. 


13 Ibidem, p. 241. 

În legătură cu „alăturarea succesivă de unu la unu“ și cu 
„unitatea lor sintetică“, Kant precizează : „Fără conştiinţa că ceea 
ce gîndim este același cu ceea ce am gîndit cu o clipă mai înainte 
întreaga reproducere în seria reprezentărilor ar fi zadarnică. Căci 
ar fi o nouă reprezentare în starea actuală care nu ar aparține 
deloc actului prin care ea ar trebui să producă în mod succesiv 
(nach und nach), şi diversul ei n-ar constitui niciodată un întreg, 
deoarece i-ar lipsi unitatea pe care numai conștiința i-o poate 
da“ t4, Prin urmare, obiectul aritmetic, numărul presupune uni- 
tatea diversităţii reprezentărilor (diferite si succesive). Această 
unitate în diversitate, cu vădite caracteristici dialectice, fiind legată 
de reprezentări, imprimă însă un anumit specific obiectelor mate- 
matice. În cazul obiectelor geometrice, care pot fi reprezentate 
atit simultan cit şi succesiv, este evident că există totuşi limite 
ale reprezentării. Cite figuri geometrice ne putem reprezenta 
simultan sau succesiv, astfel încît unitatea lor să fie la rîndul ei o 
„reprezentare clară“ ? Situaţia reprezentărilor numerice (care sint 
numai succesive, vizind în primul rînd numerele ordinale) este 
cunoscută. Datorită limitei pe care o presupune reprezentarea, pri- 
mitivii adulți numără obiectele împărțindu-le în grupuri egale cu 
baza numărătorii lor. Dacă baza numărătorii este cinci, primitivul 
numără pînă la cinci si apoi începe din nou cu unu. Baza numă- 
rătorii primitive este întotdeauna o cifră reprezentabilă. Organele, 
membrele, dar mai ales degetele au slujit drept astfel de reprezen- 
tări, care, avind în vedere faptul că în timpul numărătorii se 
făcea abstracție de funcţiile lor fiziologice, pot fi considerate ă la 
Kant reprezentări a priori redate în concreto, cazul cel mai ilus- 
trativ constituindu-l hieroglifele numerelor. Indiferent de gradul 
de civilizație, in mod obișnuit există o limită naturală de repre- 
zentare clară a numerelor concepute ca succesiuni de unu. 

Aceeași situaţie apare și din perspectiva unităţii reprezen- 
tărilor, care vizează mai mult numerele cardinale. Ceea ce nu poate 
fi reprezentat clar ca succesiune de intuitii identice, este cu atît 
mai putin reprezentabil ca unitate a acestor intuifii succesive. 
Unitatea diversului reprezentărilor date de intuiţiile a priori pre- 
supune, în cazul obiectelor aritmetice, limitarea la primele numere, 
atît din perspectiva ordinalităţii (a succesiunii reprezentărilor), 
cit şi din perspectiva cardinalităţii (unităţii reprezentărilor) lor. 


14 Ibidem, p. 180. 

Kant, nelucrind cu exemple, nu semnaleaza aceasta dificultate si 
deci nu-şi pune problema soluționării ei. 

Obiectul matematic se dovedeste a fi, din punct de vedere 
kantian, un fel de intermediar între fenomen și concept, neavînd 
nici o legătură cu obiectul în sine. El este rezultatul activităţii 
creatoare a minții — o construcţie gnoseologică care presupune 
formele a priori ale sensibilităţii şi conceptele pure. 

Kant consideră că toate judecăţile matematice sînt sintetice 1, 
spre deosebire de părerea, curentă pe atunci, că ar fi analitice. 

Judecatile sintetice (matematice), ca şi cele analitice, consi- 
dera Kant, pot fi deduse unele din altele pe baza respectării prin- 
cipiului noncontradictiei, dar niciodată o judecată sintetică nu 
poate fi stabilită în sine pe baza principiului noncontradictiei fără 
a presupune o altă judecată sintetică din care poate fi dedusă ff. 

Judecatile matematice, exprimind adevăruri ,,apodictice si 
necesare“, nu pot fi, în concepţia lui Kant, decît judecăţi a priori, 
căci judecăţile empirice nu implică necesitatea. Judecatile mate- 
matice sînt prin urmare judecăţi sintetice a priori. Posibilitatea 
acestor judecăţi sintetice a priori o garantează existenţa intuiţiei 
a priori a spaţiului și a timpului la care se referă toate cunoștin- 
tele matematice. 

Kant subliniază însă în permanenţă faptul că intuiţiile a priori 
(spaţiul și timpul) sînt forme ale sensibilităţii, că ele aparțin 
fenomenului si nu obiectului în sine. Pe baza acestei distincţii, 
dintre fenomen şi obiectul în sine, si pe baza intuifiilor a priori 
care garantează, în ultimă instanţă, orice experiență posibilă, Kant 
va justifica, alături de matematică, și posibilitatea fizicii și a meta- 
fizicii, restabilind, cum spunea Max Black, filozofia și edificiul 
ştiinţelor după critica distructivă a scepticismului lui Hume. 


3. IDEI NEOINTUITIONISTE DE INSPIRAȚIE KANTIANA 


Neointuitionistii, deşi într-un context teoretic mult mai com- 
plex decît cel implicat de doctrinele lui Berkeley şi Hume, şi anume 
în contextul impunerii a două tendinţe teoretice (logicismul și 
formalismul) cu suport filozofic (neopozitivismul și neoplatonismul 
matematic), au fost nevoiţi adesea să apeleze la idei de tip kan- 


15 Ibidem, p. 67. 
16 Im. Kant, Prolegomena, p. 43. 

tian, opuse virtual celor pozitiviste sau platonice — la ideile sale 
de tip intuitionist 1. 

În esenţă, neointuitionistii adoptă teoria kantiană a apriorita- 
tii pentru a combate teza logicist-neopozitivistă a construcției 
obiectelor matematice cu mijloace pur logice (prin definiții corecte), 
teză care duce în cele din urmă la apariţia paradoxurilor logico- 
matematice, si teza formalist-neoplatonică a existenţei in sine a 
obiectelor matematice. Apriorismul kantian oferă într-adevăr o 
soluţie intermediară, obiectul matematic neputind fi un obiect în 
sine (Ding an sich) si, cu toată dependenţa lui de conceptul mate- 
matic, presupunînd existența formelor a priori ale sensibilităţii. 


Pentru L. E. J. Brouwer, iniţiatorul neointuitionismului, 
intuiţia de bază a matematicii se referă numai la timp, acesta 
fiind si pentru Kant mai cuprinzător decît spaţiul, fiind o condi- 
tie a formelor exterioare (ca și spaţiul) dar şi a fenomenelor inte- 
rioare. Brouwer adaugă la aceasta teza carteziană a reducerii 
geometriei la aritmetică prin intermediul calculelor de coordo- 
nate #8. Dar intuiţia de bază a matematicii, referitoare numai la 
timp (ca forma a priori a sensibilităţii), nu mai presupune la 
Brouwer existența unui obiect în sine, ci existenţa unei conștiințe 
în sine (in its deepest home), care, initial, ar oscila între liniște si 
senzaţie 1%. Senzatia este „fenomenul iniţial“ care determină exodul 
conștiinței din starea sa primară, oscilatorie. Succesiunea senza- 
fiilor constituie „mişcarea timpului“. O senzaţie prezentă cedează 
locul altei senzaţii, astfel încît conștiința o reține pe prima ca 
pe o senzaţie trecută. Este de remarcat faptul că aici nu este 
vorba de o senzaţie a ceva, ci de senzaţii pure, a căror singură 
determinatie este succesiunea. Constiinta, care revine asupra aces- 
tor senzaţii, ca asupra unor fenomene înstrăinate de ea însăși, 
le consideră obiecte, iar pe sine se consideră minte (mind) sau 
subiect opus acestora. În măsura în care se accentuează înstrăina- 


17 În legătură cu alte surse istorice de tip intuitionist, ca cele aristo- 
telice sau carteziene, dar și cu contribuțiile originale ale neointuitionisti- 
lor în logică şi în celelalte domenii ale filozofiei, vezi Al. Surdu, Elemente 
de logică intuitionistd, Edit. Academiei, București, 1976, şi Al. Surdu, 
Neointuifionismul, Edit. Academiei, Bucuresti, 1977. 


18 L. E. J. Brouwer, Intuitionism and formalism, în Bulletin of Ame- 
rican Mathematical Society“, nr. 20, 1913, p. 86. 


19 1. E. J. Brouwer, Consciousness, philosophy and mathematics, în 
Proc. Xth intern. Congress Philosophy, Amsterdam, 1948, p. 1235. 

rea obiectelor fata de conștiință, ele își pierd egocitatea, iar min- 
tea se transformă din subiect constructor al obiectelor în Eu cunos- 
cător al acestora. În acest moment poate să apară intuiţia de bază 
a matematicii. Aceasta este caracterizată drept „o activitate neling- 
vistică esențială a minţii“ care își are originea în „percepţia unei 
mișcări a timpului“. Mintea înlocuiește „formele a priori ale sen- 
sibilității“, Actul intuitiei de bază se realizează însă în spirit. 
aristotelic prin abstractizare %. Mai precis, mintea revine asupra 
succesiunilor de senzaţii pe care le-a reținut conştiinţa ca senza- 
ţii trecute si senzaţii prezente, asupra acestor dualități dintre care 
una cedează locul celeilalte, și, prin abstractizare, obține „forma 
goală a substratului comun al oricărei dualităţi“. Deşi obţinută 
prin abstractizare, această „formă goală“ care constituie intuiţia 
de bază a matematicii presupune o „unitate în diversitate?! cu 
aceleași implicaţii ca la Kant. Dualitatea, caracteristică intuitiei 
de bază, limitează activitatea intuitivă la construcția primelor două 
numere naturale. Restul numerelor se obţin prin „repetarea neli- 
mitata a intuitiei de bază“. Maj precis, unul dintre membrii duali- 
tății poate fi conceput la rîndul său drept o dualitate si astfel se 
obține numărul trei ș.a.m.d. Imediat intuitive rămîn însă numai 
primele două numere. 


Neointuitionistii combat maniera logicist-formalistă de intro- 
ducere a obiectelor matematice prin definiţii, singura restricţie 
constituind-o noncontradictia. Deci, asemenea lui Kant, consideră 
că judecăţile matematice nu sînt analitic-explicative. Brouwer 
afirmă, urmărindu-l întru totul pe Kant, că judecatile matema- 
tice sînt sintetice a priori 22. Fundamentul acestora îl constituie 
intuiţia de bază a matematicii, respectiv scurgerea timpului. 
Brouwer considera că formarea judecăților sintetice a priori ale 
matematicii este garantată de: (1) posibilitatea sintezei mate- 
matice, respectiv a conceperii unităţii în diversitate, (2) posibili- 
tatea construcției succesive de noi unităţi în diversitate, (3) posi- 
bilitatea „interpolării“ în vederea realizării unei legături între 
două elemente ale aceluiași întreg si (4) principiul inducției mate- 


% L. E. J. Brouwer, Mathematik, Wissenschaft und Sprache, în ,,Monat- 
shefte fiir Mathematik und Physik“, 36 Bd., 1 Heft, 1929, p. 154. 

2 L, E. J. Brouwer, Over de Grondslagen der Wiskunde, Amsterdam, 
1907, p. 119. 

22 Ibidem, p. 120. 

matice. Primele două posibilități sînt exprimate aproape in ter- 
meni kantieni 73. 

Ca si Kant, intuitionistii, ce-i drept cu un scop mai restrins 
vizind, în primul rind, matematicile, încearcă o „restabilire“ a 
edificiului științelor și al filozofiei, după descoperirea paradoxuri- 
lor logico-matematice. Ei nu acceptă soluţia logicistă, a evitării 
paradoxurilor prin teoria tipurilor şi nici cea formalistă, după care 
matematica finitului ar fi evidentă în sine, iar cea transfinită, în 
care se operează cu entități ideale (numere transfinite) ar putea 
fi construită cu mijloace pur logice, astfel încît să fie respectat 
cu strictețe principiul noncontradictiei. 


Brouwer considera că entitățile matematice ideale, care nu 
pot fi construite intuitiv, sînt, ca și ideile raţiunii la Kant, lip- 
site de corespondent real. Noncontradictia, considera Brouwer, nu 
garantează corectitudinea teoremelor. Teoremele corecte, trebuie 
distinse de cele care sînt doar necontradictorii 2%. O teoremă doar 
necontradictorie este o teoremă a cărei demonstraţie nu presu- 
pune nici o contradicție, dar pentru care nu există și nici nu poate 
să existe vreo dovadă că ea se referă la entități matematice care 
pot fi construite efectiv. Introducerea entităților matematice în 
demonstraţii prin simpla lor definiţie necontradictorie, posibil de 
realizat printr-un număr finit de cuvinte, nu este considerată o 
construcție efectivă a acestor entități, ceea ce face ca existenţa 
lor să fie îndoielnică %. 

Mult mai dezvoltată decît la Kant (datorită contribuţiilor 
logiciste și formaliste din această direcţie) este critica intuiționistă 
a utilizării abuzive a metodei axiomatice. Neointuitionistii considera 
că metoda axiomatică nu trebuie utilizată in sens constructiv. 
Entitatile matematice și relaţiile dintre acestea trebuie să pre- 
existe, să poată fi construite intuitiv înainte de sistematizarea lor 
în cadrul unei teorii axiomatice. Metoda axiomatică nu trebuie să 
fie altceva decît o modalitate de descriere, de ordonare și siste- 
matizare a unei teorii intuitive existente deja %. În caz contrar, 


233 Vezi loc. cit. 


% L. E. Brouwer, De onbetrouwbaarheid der logische principes, în 
Wiscunde, waarheid, werkelijkhheid, Groningen, 1919, p. 12. 


5 L, E. J. Brouwer, Intuitionism and formalism, p. 86—88. 


28 A. Heyting, Axiomatic metod and intuitionism, în Essays an the 
Foundations of Mathematics, Amsterdam, 1962, p. 238—239. 

cu ajutorul unor mijloace pur logice, pot fi elaborate teorii axioma- 
tice necontradictorii asupra unor entitati contradictorii. Acesta ar 
fi cazul teoriei axiomatice a mulțimilor, care este contradictorie, 
dar căreia nu-i corespunde o teorie intuitivă preexistentă necontra- 
dictorie. În cadrul acesteia apare entitatea ideală de „mulțime a 
tuturor mulțimilor“ (care amintește de „fiinţa tuturor ființelor“ la 
Kant), considerată de către toți intuitionistii drept noţiune fara 
nici un corespondent real. 

Restrictia intuitionisté referitoare la utilizarea în matematici 
numai a entităților constructibile intuitiv a fost considerată de 
către formalisti o adevărată „mutilare a matematicii“. Alţii au con- 
siderat însă că „mutilarea“ aceasta este tot atît de necesară în 
matematici, pe cît de necesară a fost eliminarea din fizică a unor 
pseudoconcepte ca mediul eter, flogisticul ș.a. Nerespectarea res- 
tricției intuitioniste poate determina construcţia unor sisteme 
necontradictorii, adevărate edificii „de o excepţională armonie și 
frumuseţe“, cum o recunoaște si Brouwer însuși 77, dar care nu au, 
din punct de vedere intuifionist, nici un conţinut precis si nici o 
legătură cu matematica. 


4. CONSIDERAȚII CRITICE 


Este ușor de observat faptul că neointuitionistii, în special 
Brouwer, deși au preluat concepte fundamentale din filozofia lui 
Kant, cum sînt: intuiţia a priori a timpului, unitatea în diversi- 
tate, judecata sintetică a priori, sau metode, cum ar fi: construc- 
tivismul gnoseologic, limitarea deductibilităţii logice si a noncon- 
tradictiei la aspectele lor descriptiv-sistematizatoare, delimitarea 
conceptelor cu corespondent intuitiv de ideile care nu reprezintă 
nimic, nu au mers strict pe linie kantiană. Conceptele și metodele 
respective, desi cu aceleași denumiri, au totuşi semnificaţii diferite. 

Intuitia de bază, cu toate că este a priori, nu coincide cu cea 
kantiană. Ultima presupunea obiectul in sine, cea intuitionista 
presupune conștiința în sine, avînd evidente trăsături idealist- 
subiective ă la Berkeley. Brouwer, dealtfel, se declara în mod 
deschis solipsist. In plus, desi nu are nici un suport obiectiv, 
intuiţia de bază este considerată ca rezultat al unui proces de 
abstractizare (de tip clasico-aristotelic), presupunind și elemente 


2? I. E. Brouwer, The effect of intuitionism on classical algebra of 
logic, in ,,Proceedings of the Royal Irish Academy“, nr. 57, p. 116. 

dialectice, ce-i drept pe plan cu totul subiectiv, de coloratura hege- 
liana (autoînstrăinarea conștiinței). 

Doctrina neointuifionista este în mod evident eclectică, cu 
un caracter pronunțat idealist-subiectiv, ceea ce infirmă fără nici 
un dubiu teza după care neointuitionistii ar putea fi consideraţi 
kantieni sau, eventual, neokantieni. 

În plus, metodele utilizate, în ciuda unor coincidente fra- 
pante, cum ar fi infirmarea suportului obiectual-intuitiv al unui 
concept ca „mulțimea tuturor mulțimilor“ la intuitionisti şi „ființa 
tuturor fiinţelor“ la Kant, nu se referă la același domeniu. La 
Kant este vorba de domeniul metafizicii, la intuitionisti de cel 
matematic. Trebuie adăugat şi faptul ca influente de tip kantian 
apar şi în cadrul formalismului contemporan. Însăși distincţia 
dintre entităţile reale ale matematicii finite şi cele ideale (idei) 
ale matematicii transfinite, care prilejuiește, dealtfel, aplicarea 
restrictiei intuitioniste de tip kantian, si care este in mod evident 
formalistă (aparţine lui David Hilbert), isi are originea tot in 
filozofia lui Kant. | 

Ceea ce trebuie afirmat însă cu toată convingerea, și inde- 
pendent de influenţele directe ale filozofiei lui Kant asupra neoin- 
tuitionismului, este faptu! că ambele doctrine au tendințe comune 
de tip intuitionist, care nu pot fi regăsite în cadrul orientărilor 
de tip logicist si formalist. Numai în acest sens neointuiționiştii, 
mai degrabă decît formaliștii și in mod cert fafa de logicisti, pot 
fi numiţi kantieni, după cum pot fi numiţi, cu aceleași rezerve, și 
aristotelicieni si cartezieni (desi nu poate fi vorba de nici o influent&é 
directă a acestora). 

Din această perspectivă, comparatia doctrinei kantiene cu 
cea neointuiţionistă pune în evidenţă nu atît influenţa kantiana 
asupra neointuitionismului, ci trăsăturile comune intuifioniste ale 
ambelor doctrine, căci intuitionismul, alături de logicism si for- 
malism pot fi concepute ,,drept tendinte general-filozofice proprii 
dezvoltării istorice a gîndirii teoretice in genere“. Tendinţe care 
„în perioade diferite iau forme diferite“ (aristotelice, carteziene, 
kantiene şi brouweriene) %. 

Din punct de vedere critic, trebuie subliniat faptul că nici 
kantianismul şi nici neointuitionismul (care mai cunoaște și alte 
variante decît cea amintită aici — a lui Brouwer), în ciuda succe- 


% Vezi amănunte la Al. Surdu, Neointuiţionismul, p. 92—97. 

selor remarcabile obținute pe linia reconstrucției intuitive a mate- 
maticilor, nu constituie o bază filozofică corespunzătoare acestora. 
Dealtfel, chiar intuitionisti autentici ca A. Heyting consideră că 
„Din fericire, pentru a înţelege matematica intuitionisté nu este 
necesar să se apeleze la asemenea teze filozofice și teorii psiho- 
logice“ 29%. Aceasta nu înseamnă însă că, în genere, pentru o fun- 
damentare adecvată a matematicii intuitioniste nu ar fi necesară 
o filozofie autentică, o teorie corespunzătoare materialist-dialectică 
a intuitiei, care, în orice acceptie intuiţionistă, se dovedește actul 
esenţial al gîndirii matematice. 


% A. Heyting, Intuitionism in mathematics, în Philosophy in the Mind- 
Century, Firenze, 1958, p. 102. 


ASPECTE KANTIENE IN PROGRAMELE FUNDATIONISTE 
ALE MATEMATICII 


MARIN JURLEA 


1. KANT ȘI LOGICISMUL MODERN 


Logicismul s-a constituit ca program ştiinţific în fundamen- 
tele matematicii formulind supozitii filozofice prin raportări cri- 
tice la tradiţia filozofică — Leibniz şi Kant. Analiza logică si filo- 
zofică a numărului ni-l relevă pe Frege ca un continuator al pro- 
gramului leibnizian, asimilînd ideea că numărul dat este un „sort 
de transcendental“, aritmetica apărînd înrudită cu ontologia (filo- 
zofia) si logica. Frege își va argumenta ideea centrală şi-şi va 
structura demersul logicist sub forma unor reflecţii prilejuite de 
critica filozofiei matematicii a lui Kant. 


Frege şi-a asumat sarcina fundării aritmeticii, lansind pri- 
mul program amplu de investigaţii fundationale în matematică în 
care locul central îl deţineau conceptul de număr și adevărurile 
matematicii. Examinind natura aritmeticii, el invocă doctrine filo- 
zofice ale matematicii. Dacă in Grundlagen der Mathematik! este 
evidentă simpatia pentru Leibniz, Kant nefiind amintit, în 
Begriffsschrift 2, Frege expune o critică severă a concepţiei acestuia 
din urmă, contestînd intuitiei orice vocaţie de fundare 5. 

Redefinind noţiunea kantiană de „analitic“, Frege a formu- 
lat teza centrală a programului său: adevărurile aritmeticii sînt 
analitice, adică adevăruri stabilite invocînd numai legile logicii și 
definițiile. Natura matematicii, in particular a aritmeticii, şi-a rele- 
vat specificitatea in concepţia fregeana că știința numărului poate 
fi derivată din logică sau ontologie, căci în fapt cînd Frege a 
susținut teza că adevărurile aritmeticii sînt analitice, el a vrut să 


! Frege, G., The Foundations of Arithmetics, Oxford, 1960. 
2 Frege, G., Begriffsschrift, Halle, 1879. 
3 Kneale, V. si M., Dezvoltarea logicii, Edit. Dacia, Cluj-Napoca, 1975 

spună ca sint adevăruri logice, noţiunile aritmetice fiind in fond 
noţiuni logice. 

Analiza conexiunilor dintre ontologia si semantica fregeană 
relevă prezența unor supozitii platoniciene, dar intrucit a descris 
obiectivitatea ca desemnînd capacitatea „de a fi accesibil mai 
multor subiecţi ginditori“ nu a profesat un «platonism extrem» 
sau «ontologic», în accepţia introdusă de P. Bernays şi care poate 
fi formulat succint : „există independent de spirit“. Obiectivitatea 
în sensul lui Frege se constituie independent de senzaţie sau orice 
altă reprezentare psihică (subiectivă), însă dependent de rațiune, 
cînd subiectivitatea proprie senzaţiei, sensibilităţii este depășită în 
obiectivitatea gîndirii ; această depășire în concepția lui Frege nu 
se realizează cu ajutorul „cadrului transcendental“ de tip kantian, 
care îi pare filozofului-matematician de la lena că întemeiază 
cel mult „consensul general uman“ si nu obiectivitatea adevaru- 
lui. Raționalismul fregean nu este specific unui idealist obiectiv 
și nici unui neokantian pentru care obiectivitatea se limitează la 
intersubiectivitate, consens uman. Deși pleacă de la distincția kan- 
tiană «obiectiv-real», Frege — întemeietorul logicismului — nu 
aderă la constructivismul kantian, pentru care domeniul «obiecti- 
vului» se construiește în gîndire prin intervenţia constructoare a 
elementului a priori, dar nici nu admite excesul platonismului 
relevat de „domeniul inteligibil transcendent“. Ontologia realistă 
fregeană recunoaște și reconstruiește domeniul obiectivului, dar 
autorul ei nu va echivala obiectivul cu realul, căci elementul ei 
central îl va constitui «domeniul obiectiv-nereal» în care sînt 
localizate și entitățile aritmeticii — numerele, considerate obiective 
dar nu și reale, adică aspatiale si atemporale. 

Realismul sau platonismul ontologic a fost formulat expli- 
cit în unele studii ale lui Gédel* si în care abundă referintele la 
Kant. Gödel adoptă o poziţie a realismului platonic (sau ontologic 
cum l-a numit Bernays5, conform căreia conceptele și axiomele 
matematicii, în particular ale teoriei mulțimilor, «descriu o reali- 
tate bine determinată» : „Pentru cineva care consideră obiectele 


4 Gödel, K. What is Cantor's Continuum Problem, în Philosophy of 
Mathematics, Prentice-Hall, Englewood Cliffs, N. J. 1964, edited by Bena- 
cerral, P. and Putnam, H. 

5 Bernays, P., On Platonism, în Benacerraf, P. and Putnam, H(eds): 
Philosophy of Mathematics, Prentice-Hall, Englewood Cliffs, N. Y., 1964. 

matematice existind independent de constructiile noastre sau de 
intuirea lor individuală si care cere numai ca conceptele mate- 
matice generale să ne fie suficient de clare pentru a fi capabili să 
le recunoaștem consistenţa lor si adevărul axiomelor care se referă 
la ele, există, cred, o fundare satisfăcătoare a teoriei mulțimilor: 
a lui Cantor în întregul ei sens și în întreaga ei extensie originală, 
şi anume axiomatica teoriei mulțimilor interpretată în modalitatea 
care va fi schitaté mai jos. Poate părea, la început, că paradoxu- 
rile teoriei mulțimilor vor condamna la eșec o asemenea abor- 
dare, dar o examinare mai atentă arată că ele nu produc deloc 
dificultăți“. 

În viziunea lui Gédel, clasele şi conceptele sînt obiecte reale 
care există independent de definițiile şi construcțiile noastre, mate- 
matica avînd ca obiect un domeniu de entităţi nespatiale, nemen- 
tale, atemporale, nelingvistice pe care le cunoaște și le „desco- 
pera“ mintea umană, subiect al unei intuitii neempirice. Această 
„realitate matematică“, existență matematică este o condiţie nece- 
sară pentru a putea explica caracteristicile cunoașterii matematice 
şi în primul rînd intuitia matematică si adevărul matematic. Argu- 
mentarea expusă de Gödel are un caracter transcendental, căci 
adevărul axiomelor teoriei mulțimilor care ni se impune prin el 
însuși, ne constringe să admitem existența unei „percepții a obiec- 
telor teoriei mulțimilor“ (sau simplu, a unei intuitii), aceasta din 
urmă putînd fi explicată numai sub presupozitia admiterii unui 
dat exterior, matematic, altul decît cel fizic : „Nu decurge, totuși 
deloc, scrie Gédel® că datele de acest al doilea gen, intrucit nu 
pot fi asociate cu acțiunea unor anumite lucruri asupra organe- 
lor noastre de simţ, ar fi ceva pur subiectiv, aşa cum a afirmat 
Kant. Mai degrabă ele pot reprezenta de asemenea un aspect al 
realității obiective, dar în opoziţie cu senzațiile, prezenţa lui în 
noi se poate datora unui alt gen de relație dintre noi și realitate“. 

Se observă că în concepţia lui Gödel intuiţia matematică 
este o particularitate remarcabilă a cunoașterii matematice. În 
acest sens, Gödel, pe lingă Estetica transcendentală care asumă 
„diversul imediat al intuitiei matematice“ va fi interesat de ideea 
fundamentală a Analiticii transcendentale — „constituirea obiecte- 
lor fizice din diversul experienţei senzoriale si intuitiej prin sin- 


6 Gédel, K. Russell’s Mathematical Logic. În Benacerraf P. si Putnam 
H(eds) : Philosophy of Mathematics, Prentice-Hall, Englewood, N. Y. 1964. 

teza înțelegerii — baza aplicabilitatii categoriilor“. Nota specifică 
concepției lui Gödel (care îl separă de Kant) este legată de dis- 
tinctia : pe de o parte, o sinteză matematică specifică care unifică 
diversurile matematice imediat date și diversurile constituite de 
sinteza matematică și, pe de altă parte, o sinteză care unifică 
diversul experienţei senzoriale în obiecte fizice. Această sinteză 
matematică intelectuală este „partea“ care îl separă de Kant, care 
considera că matematica este conectată cu elemente abstracte în 
date empirice si îl apropie de ideea lui Klein că percepția rela- 
tiilor spatiale este inexactă și idealizată în axiomele teoriei 
geometrice. 

Dar intuiţia matematică este posibilă admitind supoziţia unei 
«realități bine determinate». 


S-ar putea spune că Gödel procedează la o „expunere meta- 
fizică“, în manieră kantiană, a conceptului ontologic de realitate 
matematică, sugerind conex posibilitatea unei «deductii transcen- 
dentale» a postulatului continuului ; dar, din nefericire, deductia 
transcendentală (kantiană) nu a fost apreciată ca fructuoasă în uni- 
ficarea conceptelor de teoria mulțimilor, dată fiind dependența 
ei de logica tradițională și, implicit, de fizica clasică. 

Dar punctul de separare dintre filozofia matematicii a lui 
Kant si logicism l-a constituit natura propozitiilor matematicii — 
obiectivul principal al logicismului (Frege, Russell, Whitehead) 
fiind reducerea matematicii la logică. Logiciștii au sperat că pot 
deriva toată matematica din logică, fără să utilizeze asumpții 
exiralogice, şi astfel să demonstreze caracterul analitic al propo- 
zitiilor maternatice, contrar concepției lui Kant care considera 
enunturile matematice ca fiind sintetice a priori. Kant a contestat, 
cum am văzut, natura analitică a propoziţiilor matematice, in spe- 
cial a celor aritmetice. Benaceraf si Putnam’ observă că în filo- 
zofia kantiană „analitic“ are două acceptii: (i) „urmînd din legea 
noncontradictiei“ si (ii) adevăr logic de forma „toți A sînt B“, în 
acest caz conceptul predicatului fiind implicat de cel al subiectu- 
lui. Quine ê remarcă unele defecte ale formulării kantiene a ana- 
liticului : „Kant a conceput enunţul analitic ca un enunț care nu 


7 Benacerraf, P. şi Putnam, H(eds), Philosophy of Mathematics, Pren- 
tice-Hall, Introduction, Englewood, N. Y. 1964, p. 10. 

8 Quine, V. W., Two dogmas of empiricism, in From a logical Point of 
View, Cambridge Mass., Harvard University Press, 1964, p. 34. 

atribuie subiectului lui ceva in plus față de ceea ce a fost deja 
conceptual continut in subiect. Această formulare are două defecte : 
se limitează la enunturile de forma subiect-predicat si apelează la 
noțiunea de continere, care rămîne la nivel metaforic. Dar intenţia 
lui Kant, evidentă mai mult din utilizarea noţiunii analiticitatii 
decît din definiția ei poate fi reformulată astfel: «un enunț este 
analitic atunci cînd el este adevărat în virtutea sensurilor și inde- 
pendent de fapte». În argumentarea lui Quine termenul sens 
(meaning) obscurizează enorm noţiunea analiticităţii si, în conse- 
cinta, definiția kantiană a acestei noțiuni. Nu pare satisfăcătoare 
nici prima caracterizare kantiană a analiticului : „urmînd din legea 
noncontradictiei*, căci nu constituie o clarificare adecvată, ca si 
expresia leibniziană a analiticitatii: „ale căror negatii sînt auto- 
contradictorii“. 

Dacă reducerea logicistă a matematicii la logică viza trans- 
formarea propozitiilor matematice în propoziții analitice, în lumina 
formulării kantiene a analiticitatii, opera logicistilor este irelevanta. 
Atunci cînd Im. Kant neagă faptul ca propozițiile matematicii au 
caracter analitic, el viza în mod expres aritmetica. Analiza demer- 
sului logiciştilor ne sugerează că intenţia lor a fost obstructionataé 
de „mari dacă autentici“ (very big îf's), căci, în esenţă, aritmetica 
trebuie derivată din axiomele teoriei mulțimilor si definiţii, aces- 
tea din urmă fiind analize ale semnificatiilor termenilor aritmeticii ; 
dar trebuie stabilit dacă aceste definiţii sînt analize corecte ale sem- 
nificatiilor termenilor aritmetici si mai ales dacă axiomele teoriei 
mulțimilor sînt ele însele analitice, în sensul relevant autentic, 
adică dacă sînt derivabile din logica de ordinul întîi din propoziţii 
analitice prin intermediul definiţiilor urmînd din legea noncontra- 
dictiei; numai in acest cadru, se poate spune că logiciștii au 
demonstrat că propoziţiile aritmeticii urmează din legea noncon- 
tradictiei. 

Într-adevăr, cel mai decisiv «dacă» rămîne cel referitor la 
analicitatea axiomelor teoriei mulțimilor. Dealtfel, se știe că logi- 
cistii (Russell si Whitehead in Principia Mathematica) au postulat 
axioma infinitului ca o axiomă necesară în procesul derivării 
matematicii din logică. Deși axioma infinitului este formulată în 
vocabularul logicii pure, ea nu are,totusi, caracter analitic. Există 
deci motive pentru a nu considera axioma infinitului, axioma ale- 
gerii — axiome folosite de Russell si Whitehead în derivarea 
postulatelor lui Peano — ca logice, sau derivabile din premise 

logice. Situaţia actuală din domeniul fundamentelor matematicii 
pare să confirme sugestia lui Church 9 că matematica nu poate fi 
considerată în mod literal parte a logicii, tocmai datorită imposi- 
bilitatii derivării unor asumptii matematice din logică, si pare 
evident ca logicianul american să fi avut în vedere axiomele infi- 
nitului şi alegerii. Mai mult, teza logicistă conform căreia în. mate- 
matică avem a face cu adevăruri analitice nu se poate susține 
fiind cunoscut faptul că o reconstrucție a adevărului analitic este 
o sarcină mai dificilă, remarcă Quine, decît cea a reconstrucției 
adevărului logic „căci clasa adevărurilor analitice include toate 
adevărurile logice plus orice adevăr ce se poate obţine din ele 
prin înlocuirea sinonimilor prin sinonimi“ 10. 

În fine, acuratețea operei logicistilor, în particular a lui 
Frege, a suferit de pe urma faptului că în deducerea matema- 
ticii din logică s-a făcut apel la teoria mulțimilor, care în mod 
curent, este considerată ramură a matematicii, căci simbolul _,,e‘, 
excede logicii elementare — teoria funcţiilor de adevăr, teoria 
cuantificării şi teoria identităţii. 

După cum se știe, neopozitivistii au preluat concepții din 
logicism și, supralicitînd distincția analitic-sintetic, au inaugurat 
o îndelungată perioadă a „dizolvării“ sinteticului a priori al lui 
Kant. Dar, cercetări mai recente în logica cuantificării, întreprinse 
de Hintikka, reabilitează noțiunea kantiană a sinteticului a priori. 
Să reamintim că pentru Kant esența metodei matematice era folo- 
sirea construcţiilor, adică introducerea reprezentanților individuali 
dinstincti de conceptele generale, ceea ce făcea argumentele mate- 
matice sintetice. Or, în accepţia kantiană analiticul poate fi for- 
mulat astfel: un pas argumentativ este analitic dacă el nu intro- 
duce noi individuali în discuţie. Această reabilitare a sinteticului a 
priori kantian este descrisă de J. Hintikka tt în termenii urmă- 
tori : „Putem acum să-l justificăm pe Kant. Ceea ce înțelegea el 
cînd considera că argumentele matematice sînt normal sintetice 
era perfect just. Prin argumente matematice el înțelegea în pri- 
mul rînd modurile de rationare care sînt astăzi tratate în teoria 
cuantificării. Dar tocmai s-a văzut că multe moduri de rationare 


9 Church, A., Mathematics and logic în Logic, Methodology and Philoso- 
phy, II, Stanford California 1962. 

10 Hintikka, J., Inferenfd, informaţie si adevăr in Epistemologie. Orien- 
tări contemporane, Edit. politică, Buc., 1974, p. 146. 

11 Hintikka, J., op. cit., p. 170. 

cuantificationale sint inevitabil sintetice intr-un sens natural al 
cuvîntului. Acest sens este, de altminteri, strîns legat de intențiile 
lui Kant, deoarece s-a arătat in prima mea expunere că grupul HI 
al sensurilor analiticitatii poate fi considerat ca o foarte buna 
reconstrucție a noţiunii kantiene a analiticității asa cum a utili- 
zat-o Kant în filozofia matematicii“. 


2. KANT SI FORMALISMUL 


Kantianismul a fost asimilat în variante diferite de inte- 
meietorii şi reprezentanții marilor programe fundationiste, încît, 
de exemplu, trebuie să facem distincție între kantianismul brou- 
werian, godelian şi hilbertian. Dacă Brouwer va reţine doctrina 
despre intuiţia timpului expusă în Estetica transcendentală, «exis- 
tenta matematică» apărîndu-i drept constructibilitate în intuiţia 
pură, Hilbert va adopta nu numai Estetica transcendentală — 
parte relevantă pentru «propozițiile combinatoriale», adică o 
intuiţie ca percepție a semnelor «pe hîrtie», ci şi Dialectica trans- 
cendentald, căci atitudinea filozofică kantiană este evidentă in 
abordarea hilbertiană a infinitului, totalitatile infinite actuale fiind 
«corespondetul» ideilor raţiunii. În opera lui Hilbert 12 rolul infi- 
nitului în matematică este comparat cu cel al unei Idei a Ratiunii 
în filozofia lui Kant — infinitul transcende întreaga experienţă și, 
într-un fel, o completează. Deși teoria infinitului actual diferă radi- 
cal de matematica constructivă, nu trebuie s-o respingem, va consi- 
dera Hilbert, ci trebuie s-o salutăm ca „pe cea mai admirabilă 
înflorire a spiritului matematic“ si să încercăm s-o păstrăm : „nu 
trebuie să lăsăm pe nimeni să ne alunge din paradisul pe care ni 
l-a creat Cantor“. 

Influența lui Kant asupra conceptiei-program a lui Hilbert 
poate fi constatată în legătură cu aspecte legate de o intuiție ca 
percepție a «semnelor» sau de abordarea și elucidarea naturii infi- 
hitului matematic. Ea este prezentă într-un sens mai complex, 
încît s-a spus că tentativa lui Kant de a oferi o demonstraţie a 
consistenței unei științe deterministe, folosind teza «omul este 
liber», poate fi considerată o «anticipare» a programului lui Hilbert 
despre consistenţa matematicii, care, după cum se știe, admite nu 


12 Ililbert, On the Infinite in J. van Heijenoort (eds.) From Frege to 
Godel, Harvard University Press, Cambridge, Mass., 1970. 

numai propoziţii cu caracter «finitist», ci şi propoziţii despre tota- 
litati infinite (noţiuni ideale). Desigur, complexitatea filozofică a 
programului hilbertian nu este acoperită de kantianism, căci, după 
cum se știe, s-a afirmat că Hilbert a susținut o poziție nomina- 
listă în fundamentele matematicii. 

Hilbert, așadar, nu propune, ca intuitionismul, revizuirea 
drastică a matematicii clasice, deși va fi de acord cu Brouwer 
în ceea ce priveşte primatul îinluiţiei si raționamentul constructiv 
(influență kantiană incontestabilă). El era convins că paradoxurile, 
care declanşaseră o profundă criză fundaţională a matematicii la 
sfirşitul secolului al XIX-lea, nu-şi au izvorul în natura matema- 
ticii, ci în intrebuintarea abuzivă a unor metode demne de crezare 
si chiar sigure. În acest sens, Hilbert consideră că în matematică 
raţionamentul de bază este cel finitist, caracterizat, oarecum, într-o 
terminologie care pare să amintească de Kant, un gen de ,,reflec- 
tie directă asupra conținutului care procedează fără presupuneri 
axiomatice prin intermediul unor experimente mintale cu obiecte 
imaginate în toată corectitudinea lor“. Întemeietorul formalismului 
își propune în acest cadru elucidarea naturii infinitului şi va 
declara expres că atitudinea sa filozofică fundamentală concorda 
cu cea a lui Kant. Elucidarea naturii infinitului va permite, în 
viziunea lui Hilbert: (a) depistarea cu atenţie, cultivarea şi întă- 
irea definiţiilor şi căilor de raționament fecunde și (b) produce- 
rea aceleiași certitudini pentru raționament așa cum există în arit- 
metica eiementară. 

În concepţia lui Hilbert menirea infintului era să aducă 
simplitate în manipularea mulțimilor finite, altfel totalitatile infi- 
nite nu există, sînt simple ficțiuni care «rotunjesc construcția 
aparatului matematic. El va formula în problema naturii infinitului 
matematic o poziţie finitistă, inspirată de natura și metoda arit- 
meticii elementare. . 

În problema naturii matematicii, Hilbert urmează pe Kant, 
căci, cum am văzut, el folosește o terminologie asemănătoare celei 
kantiene, afirmînd că conţinutul matematicii ne este dat în repre- 
zentare ca „obiecte extralogice concrete, care există intuitiv ca 
trăire efectivă nemijlocită înainte de gîndire“. Acest conţinut ire- 
ductibil al matematicii, sau (în limbajul lui Hilbert despre divi- 
ziunea matematicii clasice în două părți, partea reală şi partea 
ideală) conţinutul real al matematicii constă în elemente intuitive, 
concrete, obiecte ale căror proprietăţi și relaţii ne sînt date 

intuitiv. Dar atitudinea filozofică fundamentală care structurează 
programul formalist al lui Hilbert este de o complexitate deose- 
bită, căci ea reprezintă o expresie manifestă a nominalismului, 
tincturată de un kantianism specific care ne pare relevat de o filo- 
zofie instrumentalistă a științei, întrucît propoziţiile ideale, fiind 
fără semnificaţie ontologică pentru matematică, facilitează numai 
rationamentele despre mulțimi finite. 


3. KANT SI BROUWER SAU MITUL DOCTRINEI GENERALE A INTUITIEI 
CA SURSĂ INFAILIBILA A CUNOAȘTERII 


Ca si Kant si Poincaré, Brouwer a susținut că adevărurile 
matematice (teoremele matematice) sînt adevăruri sintetice a priori. 
Admite că apariția geometriilor neeuclidiene a infirmat concepţia 
lui Kant despre spaţiu, dar, în dezacord cu Frege, Whitehead și 
Russeli, declară că aritmetica și odată cu ea întreaga matematică, 
poate fi derivată din intuiţia timpului. Așadar, după Brouwer 
«intuiţia spaţiului» — doctrina kantiană asupra intuitiei pure a 
spațiului — poate și trebuie să fie supusă criticii si corectiei în 
lumina geometriei neeuclidiene si, în consecință trebuie abando- 
nată. K. R. Popper? scrie: „Nu avem nevoie de ea, spune 
Brouwer, întrucît noi putem aritmetiza geometria ; putem lua ca 
fundament teoria aritmeticii a lui Kant şi doctrina sa că arit- 
metica este întemeiată pe intuiţia pură a timpului“. 

Potrivit cuvintelor lui Brouwer, ,,neointuitionismul consideră 
separarea momentelor vieţii în parti calitativ diferite, care urmează 
a fi reunite, rămînînd însă separate în timp, ca fenomenul fun- 
damental al intelectului uman“. Datorită ,,intuitiei biunicității 
nude“ obținem mai întîi noţiunea de sir de numere ordinale iar 
apoi noțiunea de continuu liniar, adică „de relaţie între“, care nu 
este epuizabilă prin interpunerea de noi unităţi, și de aceea nu 
poate fi concepută niciodată ca o simplă colecţie de unități“. Admi- 
tind continuitatea, chiar şi geometria este dependentă de aceeași 
intuiție. Brouwer 14 va afirma că nu există decît mulțimi numă- 
rabile, deci nu există cardinali transfiniti, cu excepția lui x car- 


13 K., R. Popper, Epistemology without a Knowing Subject in Logic, 
Metodology and Philosophy of Science, III North-Holland Publ. Co., Amster- 
dam, 1968, p. 353. 

14 Brouwer L. E. J. On the Foundations, in Collected Works, vol. I, 
Philosophy and Foundations of Mathematics, North-Holland, Amsterdam, 
1975, p. 81—98. 

dinalul unei mulțimi ai cărei membri pot fi puși în corespondență 
biunivocă cu șirul numerelor naturale si, evident, o expresie de 
genul „mulţimea tuturor numerelor reale dintre 0 si 1“ nu are 
semnificație în concepţia întemeietorului intuitionismului matematic. 

Acesta este destinul «intuitiei pure a spaţiului». Brouwer 
identifică în Kant pe unul din precursorii remarcabili ai intuitionis- 
mului, de la care preia numai «intuiţia timpului». Trebuie totuși 
să observăm că un destin nefericit a subminat-o și pe aceasta 
din urmă : relativitatea specială a lui Einstein a făcut nesutena- 
bilă ideea kantiană a unui timp unic şi a unei simultaneităţi 
absolute ca o caracteristică relevantă si decisivă pentru aceasta. 

În acest context s-ar putea afirma că Brouwer, cunoscînd 
probabil “analogia de fond» dintre relativizarea einsteiniană și 
geometria neeuclidiană, nu şi-ar mai fi elaborat epistemologia sa. 
Cu o astfel de interpretare K. R. Popper nu este de acord; cu 
această „nefericire“ (folosind termenul lui Heyting), cel mult 
Brouwer nu l-ar mai fi menţionat pe Kant ca precursor, prezer- 
vînd ca esenţial în doctrina sa un concept despre un timp per- 
sonal, relevind «experiența noastră intimă și imediată» (K. R. Popper 
face o aluzie în acest context la Brouwer“), Nouă ni se pare 
plauzibilă interpretarea popperiană, fiind în consonanta cu liniile 
esențiale ale gîndirii lui Brouwer, cel mai relevant rezumate în 
«subiectivismul brouwerian». 

Totuşi, în analiza epistemologiei lui Brouwer nu se poate 
ignora existența unui fond kantian de gîndire, mergînd adesea 
pînă la împrumuturi de formulări și terminologie ; ne referim, în 
primul rînd, la teoria kantiană a intuitiei pure a spaţiului si timpu- 
lui — sursă sigură a cunoaşterii — care generează «certitudi- 
nea absolută». 

Urmind pe Popper $, concepţia kantiană despre intuiție ar 
putea fi rezumată astfel : conceptele noastre rămîn goale sau ana- 
litice, pînă cînd nu sînt aplicate la materialul care sau ne este 
dat de simţuri (intuiţia sensibilă) sau, dacă nu se aplică acestui 
material, ele sînt «concepte construite în intuiţia noastră pură a 
spațiului și timpului». 

Teoria kantiană a surselor cunoașterii matematice a generat 
dificultăți esenţiale în filozofia matematicii. Brouwer şi-a concen- 


15 Brouwer, L. E. J., Cunoştinţă, filozofie si matematică in Epistemo- 


logie. Orientări contemporane, Edit. politică, București, 1974, p. 365. 
16 Popper, K. R., op. cit. 

trat eforturile, propunind, pentru rezolvarea acestor dificultati, 
unele distincţii relevante (matematica-limbaj ; matematică-logică) 
si care au devenit tezele centrale ale filozofiei intuitioniste a mate- 
maticii. Conform distinctiilor enunțate, matematica se definește ca 
activitate extralingvistică de construcție mentală bazată pe intuiţia 
noastră pură a timpului. În virtutea acestei construcții mentale 
noi avem obiectele matematicii, spune K. R. Popper, şi numai după 
aceea încercăm să le descriem și să le transmitem altora cu aju- 
torul limbajului și logicii, care vin după activitatea matematică 
(ansamblu de construcţii intuitive) ; deci matematica comportă un 
«nivel intuitiv si mental» în timp ce aspectele discursiv şi lingvistic 
servesc numai «comunicării». 

Efectele fertile ale teoriei brouweriene despre intuiţie, pot 
fi sistematizate după K. R. Popper !? în trei grupe: 


1. probleme epistemologice : conform doctrinei lui Brouwer 
despre intuiţie „putem vedea intuitiv obiectele matematice pe care 
le-am construit“ iar „o demonstrație matematică este o construc- 
tie în sir (concept relevant pentru intuiţia brouweriană a timpului) 
sau o construcţie de construţii“ (K. R. Popper) ; 


2. problemele ontologice vizează natura obiectelor matematice 
şi modul lor de existenţă. Specifice teoriei lui Brouwer sînt, după 
Popper, «constructivismul şi mentalismul» rezumate în formularea 
„obiectele matematicii ar fi construcţii ale minții umane, și ele 
există numai ca construcţii în mintea umană“ (altfel spus, locali- 
zate în lumea a II-a, în terminologia lui K. R. Popper) si şi-ar 
datora obiectivitatea posibilității repetării construcției lor ori de 
cîte ori vrem. Brouwer în 1912 avea să scrie: „Problema, unde 
există exactitatea matematică, este solutionata diferit... Intuiţionis- 
tul spune : în intelectul uman. Formalistul spune : pe hîrtie“, cita- 
tul fiind relevant pentru ce gen de ontologie rezervă intuitionistii 
obiectelor matematice ; 


3. problemele metodologice sînt conectate manierei în care un 
matematician este interesat în studiul matematicii. Analizarea prac- 
ticii matematice decelează două asemenea maniere : (a) interesul 
pentru teoreme (adevărul sau falsitatea propozitiilor matematice), 
manieră ilustrată de Polya 18 preocupat de „descoperirea“ «fap- 


11 Popper K. R., op. cit. 
18 Polya, G.: Descoperirea in matematică, Edit. științifică, Buc., 197). 

telor matematice», evocînd, în realitate, o euristică matematică 
platonizantă ; (b) interesul pentru demonstraţii (cazul lui Brouwer), 
acestea nefiind doar considerate mijloace care duc la stabilirea 
teoremelor, adică numai la «obiecte creative» ci obiecte matema- 
tice ; a aserta o teoremă echivalează cu a putea da o demonstra- 
tie ; consecința directă este respingerea platonismului care afirmă 
că obiectele matematice au un mod de existență autonom, putînd 
exista fără să fie construite de noi. 


Popper vede în opera lui Brouwer unele realizări remarca- 
bile : (1) matematica este creată de om (si odată cu ea și „lumea 
a treia“ din schița dată de el), si deși în acest punct Brouwer este 
radical anti-Platon se poate constata, însă, paradoxal, un gen de 
platonism relevat de autonomia parțială a matematicii (si a lumii 
a treia); (2) antiformalismul concepţiei sale, „recunoașterea că 
obiectele matematice trebuie să existe înainte de a putea vorbi 
despre ele“ 19, Popper insista, de asemenea, asupra faptului că 
există o evoluție a intuitiei timpului solidară progresului stiin- 
tific, căci intuiţia lui Einstein este diferită de cea a lui Newton, 
Kant, Laplace, iar rolul timpului în fizica particulelor diferă de 
cel al timpului din fizica continuului (în special din optică) şi 
toate acestea infirmă doctrina despre intuiţie ca sursă infailibilă 
a cunoaşterii. ` 

Caracterul invariabil al intuitiei de tip kantian (care a inspi- 
rat doctrina brouweriană despre intuiție ca sursă infailibilă a 
cunoaşterii) a fost puternic subminat de progresul cunoaşterii şti- 
intifice. Kant definea geometria știință care „determină proprietă- 
tile spațiului în mod „sintetic si totuși a priori“, si în concepția 
lui există o singură geometrie si un singur „spațiu empiric real“. 
Matematicienii, credea Kant, trebuie să explice şi să justifice nu 
«unicitatea», ci «natura sintetic a priori» a propozitiilor geometriei. 
Descoperirea geometriilor neeclidiene a pus în discuție «unicitatea 
geometriei» si deci legitimitatea intuitiei tradiționale, in particu- 
lar, a intuitiei kantiene. Felix Klein abandona acest ideal kantian 
în favoarea unei asertiuni mai adecvate progresului științific : per- 
ceptia relaţiilor spatiale este inexactă și idealizată în axiomelé 
teoriei geometrice, ceea ce, în fapt, era o formulare a distinctiei 
dintre' rezultate observationale inexacte și precizia absolută a 
axiomelor. 


19 K. R. Popper, op. cit., p. 358—359. 

Se contura ideea cA geometriile sint «adevarate in lumi posi- 
bile», geometrul putind alege acea geometrie mai ,,apropiata“ de 
lumea actuală si relevantă pentru scopurile sale științifice. Ideali- 
zarea presupune un ideal care nu poate fi împrumutat din expe- 
riență. Acum, ceea ce se pune în discuţie, observă Kârner%, 
este nu faptul că idealul comportă un caracter neempiric, ci numai 
că s-a crezut că unicul ideal admis este cel formulat în axiomele 
geometriei lui Euclid 21. 

Mutaţii a înregistrat si concepția despre «intuiţia set-teore- 
tică», impactul venind, după unii matematicieni, logicieni și filo- 
zofi, din stabilirea independenței ipotezei continuului, care a inspi- 
rat unele „analogii“ între situația creată în teoria mulțimii in 
urma rezultatului lui P. J. Cohen, şi cea existentă în geometrie 
după demonstrarea independenţei postulatului al V-lea. 


Teorema Lowenheim-Skolem (orice teorie axiomatică formu- 
lată înlăuntrul cadrului teoriei cuantificării, dacă este satisfiabilă, 
posedă un model numărabil) ne-a constrins la o „re-examinare“ a 
tezei filozofice că realitatea matematică sau «intuiţia inter-subiec- 
tivd» poate fi neambiguu si exhaustiv reflectată în formulări 
lingvistice sau conceptuale 22. 

Studiul atent al acestor fapte remarcabile sugerează o noud 
premisă filozofică pentru matematică, al cărei subiect specific pri- 
meşte determinatii noi (anti-Kant, anti-Descartes, anti-Leibniz). 

Adăugăm că teoremele de incompletitudine (Gödel, Church, 
Rosser) comportă semnificaţii inedite pentru conceptul de intuiţie. 
De exemplu, forma-Rosser 2 a teoremei lui Gödel afirmă că orice 
teorie axiomatică suficient de bogată ca să conțină o formali- 
zare a aritmeticii este sau inconsistentă sau conţine o formulă, 
astfel că nici ea, nici negația ei nu pot fi demonstrate în cadrul 
acestei teorii, însă adevărul ei poate fi demonstrat prin argumente 
extrateoretice. Teorema lui Church asertează indecidabilitatea pen- 


2 Körner, St., Introducere în filozofia matematicii, Edit. ştiinţifică, 
Bucuresti, 1965. 

21 Pentru expunerea detaliată a acestui punct de vedere vezi: Körner, 
St., Experienţă și teorie, Edit. ştiinţifică, Bucuresti, 1969. 

2 Vezi Körner, St. On the Relevance of postgădelian Mathematics in 
Philosophy, in Lakatos, I. (eds) ; Problems in the Philosophy of Mathema- 
tics, North-Holland, Amsterdam, 1967. 

23 Rosser, J. B., Extensions of some Theorems of Gödel and Church, 
in The Undecidable, edited by M. Davis, Raven Press, 1964. 

tru teoria cuantificării, adică mulţimea teoremelor acestui sistem 
este recursiv numărabilă dar nu este recursivă. 


Evident, aceste teoreme au modificat sensibil concepţia 
curentă despre ce numim «realitate matematică» sau «intuiție 
intersubiectivă» stabilind o „contracție“ a ariei lor, dacă pretin- 
dem să fie „reflectate“ în teorii complete și decidabile. Conceptul 
de realitate matematică, în accepţia lui Leibniz, Kant, Platon, 
Russell si poate Hilbert, trebuie «corectat» in lumina acestor 
teoreme. 

În concepţia materialismului dialectic, intuiţia comportă o evo- 
lutie social-istorică, fiind «in-formată» de o întreagă tradiție cul- 
turală și științifică, beneficiind de confirmările și corectiile impuse 
de progresul cunoaşterii, ceea ce îi contestă caracterul a priori. 

In Critica rațiunii pure Kant a formulat o teorie a ştiinţei ce 
poate fi considerată drept „punctul de inflexiune“ al evoluţiei isto- 
rice a modelelor fundamentale ale structurii și naturii științei. 
Epistemologia kantiană constituie momentul de „anulare“ a valo- 
rilor modelului categorico-deductiv al ştiinţei (aristotelic) si de 
deschidere a unui nou orizont, care va conduce în epoca următoare 
la constituirea idealului ipotetico-deductiv modern al ştiinţei. 
Detasarea de vechiul model categorico-deductiv constituie, credem, 
semnificația epistemologică cea mai importantă a justificării trans- 
cendentale a științei (a argumentului transcendental în general). 
Prin această modalitate se indică suspendarea justificării directe 
a principiilor ştiinţei si, totodată, anularea diferenței de natură 
dintre principii si restul cunoașterii, părăsirea ,,excelentei“ lor 
(reziduu al realismului antic). Principiile științei nu se mai jus- 
tifică prin compararea lor directă cu experienţa (ca la Newton), 
sau prin invocarea unor surse originare de autoritate raţională 
(intuiţia, evidența etc. — ca la Descartes); ele nu mai trebuie 
„demonstrate“ direct, nici empiric, nici metafizic ; întemeierea lor 
rezidă în legătură cu restul cunoașterii, în rolul pe care-l inde- 
plinesc în sistemul ştiinţei — în calitatea lor de expresie a condi- 
tiilor posibilităţii cunoașterii sistematice (de unde structura self- 
referențială a argumentului transcendental, pusă în evidență recent 
de epistemologia analitică). 

Kant nu formulează însă un model ipotetico-deductiv al stiin- 
tei, deoarece : (1) principiile sale nu au încă statutul modern de 
ipoteze ; (2) sistemul integral al cunoașterii nu se justifică prin 
relația lui complexă cu experiența, ci prin calităţile sale intrin- 
seci (de construcție, în care se acordă „materia“ cu „forma“ 
cunoașterii), prin acordul cu structurile a priori ale facultăţilor de 
cunoaștere ale omului. Deşi a inaugurat viziunea constructivistă 

asupra cunoasterii, Kant nu a ajuns la conceptul ipotetico-deductiv 
al stiintei; dar drumul către acesta trebuia să treacă obligatoriu 
prin etapa marcată de epistemologia kantiană. Diferenţa funda- 
mentală între teoria kantiană a constituirii cunoașterii si construc- 
tivismul modern este marcată de apriorismul său. 

De ce nu a formulat Kant o viziune ipotetico-deductivă asu- 
pra științei ? Un răspuns partial (care ia în considerare doar meto- 
dologia sa a geometriei) poate fi sugerat pe baza următoarei ipo- 
teze metaepistemologice : o concepţie epistemologică formulată la 
un moment dat al dezvoltării ştiinţei depinde esenţial de particu- 
laritatile metodologice ale tipului de teorie pe baza căreia se des- 
fășoară cercetarea. Mai precis: în istoria științei si a filozofiei 
ştiinţei există o legătură profundă între tipul de teorie (de concep- 
tualizare a unei probleme, de teoretizare sau de construcţie a unui 
model explicativ) şi modul de înţelegere epistemologică si de 
evaluare critică a cunoaşterii (canoanele explicatiei științifice, ideile 
despre natura legilor științei, modul de concepere a relaţiei dintre 
teorie şi experienţă etc.). Tipul teoriilor reprezintă, în ultimă 
instanţă, baza “ipotezelor metodologice, a genului de epistemologie 
a domeniului respectiv. 

Vom ilustra această teză generală prin considerarea paralelă 
a particularitatilor structural-metodologice ale teoriilor științifice 
pe care Kant si Riemann le-au luat drept paradigme ale cunoaste- 
rii geometrice. 

Maniera în care Kant rezolvă „problema metodologică a spa- 
tiului* (problema valabilitaétii în experiență a principiilor geometriei) 
depinde esenţial de natura geometriei euclidiene ca știință și de 
corelatia ei cu fizica în cadrul ştiinţei clasice. După cum arăta 
C. F. von Weizsäcker f, în cadrul fizicii newtoniene clasice exista 
o asimetrie teoretică (între modul cum erau concepute spaţiul si 
materia) și una metodologică (între statutul axiomelor geometriei 
și ale dinamicii), și tocmai ele constituiau sursa apriorismului kan- 
tian. Depășirea asimetriei metodologice presupunea depăşirea sime- 
triei teoretice interne a fizicii. 

După cum se știe, Riemann a fost primul om de știință ‘si 
filozof care a văzut legătura lor și a formulat, pe această bază, o 
concepţie realistă în problema metodologică a spaţiului. În același 


1 C. F. von Weizsäcker, Die Einheit der Natur, Hanser, München, 1911, 
p. 143. 

timp, Riemann a fost primul mare om de știință care a respins 
apriorismul kantian cu argumente metodologice. Ca urmare, este cu 
totul firească prezența la Riemann a unui punct de vedere ipote- 
tico-deductiv asupra structurii si evoluției cunoașterii sistematice. 
Poziţia epistemologică a lui Riemann este explicată adesea pe baza 
influenței pe care a avut-o asupra concepţiei sale psihologismul 
lui Herbart. Punctul de vedere pe care-l vom susține în această 
lucrare afirmă dependenţa viziunii epistemologice a lui Riemann, 
în primul rînd, de particularitatile metodologice interne ale noului 
tip de teorie științifică construită de el, geometria diferenţială. 
Geneza modelului ipotetico-deductiv al științei şi detașarea de 
apriorismul kantian nu s-au făcut sub impactul unor doctrine filo- 
zofice si al argumentelor lor critice, ci ca urmare a constituirii 
unor teorii ştiinţifice de un tip nou, care impuneau un nou gen de 
conceptualizare a problemelor. 

Metodologia riemanniană a geometriei se întemeiază direct 
pe caracterul local al teoretizării problemei spaţiului în geometria 
sa, pe tipul local al geometriei diferenţiale. După cum a arătat 
cu o deosebită claritate Einstein 2, teoriile locale din știință au o 
particularitate deosebită, ce le conferă o valoare specială. Ele 
exprimă în mod direct în descrierea fenomenelor idealul princi- 
piului de cauzalitate ; în al doilea rind, conceptualizarea locală per- 
mite o abordare experimentală a problemelor studiate, interven- 
fia decisivă a experimentului real ca modalitate de întemeiere si 
control al ipotezelor, întrucît ea permite acel gen de previziuni ce 
admit o testare experimentală directă. Acest „stil“ al teoriilor 
locale determină acceptarea de către comunitatea stiintifica care 
dispune de acea teorie a unui anumit tip al explicatiei stiinti- 
fice, considerat standard, și, în același timp, eliminarea tuturor 
celorlalte patternuri explicative, considerate „deviante“. El impune, 
de asemenea, un anumit sens al legii ştiinţifice (exprimată de 
ecuațiile diferenţiale) ca singurul valid, precum si un mod deter- 
minat de concepere a relației teoriei cu experiența, în care aceasta 
din urmă reprezintă instanța supremă atît pe linia construcției 
cît și a justificării ipotezelor. Pe această bază, în general, teoriile 
locale sînt asociate cu interpretări epistemologice realiste. Pe de 
altă parte, teoriile globale, admitind ca valabile alte tipuri de legi 
(întemeiate pe consideraţii apriorice sau pe principii generale 

2 A. Einstein, Mein Weltbild, Querido Verlag, Amsterdam, 1934, p. 197— 
198. 

deduse din condițiile posibilității experienţei) si un alt control 
prin experienţă, (slab, indirect), au generat cel mai adesea episte- 
mologii de tip apriorist. 

Deplasarea de la apriorism la realism in metodologia geome- 
triei s-a realizat in opera lui Riemann, fiind intemeiaté pe modi- 
ficarea tipului conceptualizării problemei spaţiului. Trebuie subli- 
niat de la început faptul remarcabil că Riemann a avut conștiința 
deplină a specificului metodologic si epistemologic al teoriilor 
locale. Legătura acestui gen de teorie cu explicaţia științifică a 
fenomenelor bazată pe principiul cauzalitatii a fost foarte clar 
expusă de Riemann: „pe precizia cu care urmărim desfășurarea 
fenomenelor în infinitul mic se întemeiază în mod esenţial cunoas- 
terea dependentelor lor cauzale“ ?. In al doilea rînd, Riemann a 
anticipat de asemenea și cea de-a doua particularitate metodolo- 
gică a teoriilor locale, legătura lor directă cu experimentul. Opera 
matematică si ştiinţifică a lui Riemann, ca și viziunea sa episte- 
mologică, s-au constituit în acord cu „modelul newtonian“ — prin 
excelenţă local — de tratare a fenomenelor. În construcția geome- 
triei sale infinitezimale Riemann a fost condus de principiul: 
„Numai în infinitezimal trebuie să ne aşteptăm să descoperim legile 
elementare identice peste tot ; de aceea lumea trebuie înțeleasă din 
comportarea ei în infinitezimal“ 4. Ca urmare, considera Riemann, 
soluția problemei generale a spaţiului o poate aduce numai o cer- 
cetare care se va orienta după acea „concepţie a fenomenelor, con- 
firmată prin experiență, a cărei bază a fost pusă de Newton“ 5. 

Pentru a vedea consecințele metodologice si epistemologice ale 
abordărilor locală şi globală în geometrie, să vedem mai întîi cum 
se determină în cadrul lor conceptul de spaţiu. Care este schema 
luj de construcţie ? Mai întîi se alege un continuu matematic 
abstract general. Elementele lui sînt numite „puncte“, „linii“ etc., 
iar relaţiile dintre acestea „congruenţă“, „incidenţă“, „conti- 
nuitate“ etc. Plecînd de la această abstracție matematică foarte 
generală, se poate construi conceptul de spațiu matematic prin 
determinarea structurii spaţiului. 


3 B. Riemann, Ipotezele care stau la baza geometriei, Edit. tehnică, 
1963, p. 22. 

4 H. Weyl, Philosophie der Mathematik und Naturwissenschaften, în 
Handbuch der Philosophie, II, Miinchen, 1927, p. 61. 


5 B. Riemann, op. cit., p. 23. 

În cadrul „direcţiei lui Euclid“, structura spaţiului matematic 
se determină axiomatic, și anume, se dau două mulţimi indepen- 
dente de axiome formale : (i) axiomele care stabilesc structura 
spaţiului matematic și (ii) axiomele care dau conţinutul elementelor 
lui. Ambele mulțimi de axiome trebuie să primească interpretări 
numai pe mulțimea obiectelor unei teorii pur matematice (de exem- 
plu, numere, funcţii, operatori). 

Ca teorii globale, nici geometriile neeuclidiene nu depășeau — 
prin modul lor de construcție — „punctul de vedere al lui Euclid“. 
Mentinindu-se foarte aproape de modelul Elementelor, ele nu pro- 
puneau idei despre structura spaţiului sub forma unor asertiuni 
apte de verificare experimentală, care să anticipeze realizările fizice 
de mai tîrziu, ci doar o „generalizare logic consecventă bazată pe 
o negare în loc de o acceptare a postulatului paralelelor“ ; geome- 
triile neeuclidiene nu aduceau de aceea „un punct de vedere nou 
asupra relaţiei dintre metrica spaţiului si realitatea fizică“ 6, nici o 
nouă înțelegere a statutului epistemologic al ipotezelor geometrice. 
Acest pas de mare semnificație atît prin consecințele sale pentru 
dezvoltarea matematicii cit și pentru noutatea sa metodologică l-a 
realizat Riemann. 

Construcţia, după modelul newtonian, a geometriei infinitezi- 
male, teorie prin excelență locală, presupune o distantare netă de 
apriorism — interpretarea epistemologică dominantă în filozofia 
geometriei şi a fizicii la mijlocul secolului trecut. Depășirea — la 
nivel metodologic — a apriorismului (constituit în mare măsură 
ca rezultat al tematizării epistemologice a caracterului global al 
geometriei euclidiene și a raportului ei asimetric cu fizica clasică) 
reprezintă atît o presupozitie (sau condiție) cit şi o consecință a 
abordării locale a problemei spaţiului, inițiată de B. Riemann. 
Ambele aspecte sînt clar prezente in reflectiile metodologice ale 
lui Riemann. 

Pentru a înțelege primul sens al acestei corelaţii trebuie să 
reamintim faptul că una dintre marile realizări științifice ale lui 
Riemann a fost separarea conceptului matematic de spaţiu de 
reprezentarea fizică a spaţiului, ridicarea concepţiei asupra spaţiului 
la un nivel de abstracţie superior prin eliberarea conceptului mate- 
matic de limitările intuitive. O asemenea mutație în evoluţia 
cunoaşterii matematice nu se putea realiza fără detașarea de inter- 


6 H. Weyl, Comentariu, in B. Riemann, op. cit., p. 37—56. 

pretarea aprioristă kantiană a matematicii, in special a geometriei, 
în care conceptele abstracte ale matematicii erau legate nemijlocit 
de intuiţia matematică. Pentru Kant, specificul cel mai de seamă 
al matematicii constă în constructivitatea ei, dar aceasta era inte- 
leasă prin apel la intuiţie : „cunoaşterea matematică este o cunoas- 


C a 


tere din construirea conceptelor“ ; dar, „a construi un concept 
înseamnă a expune a priori intuiţia care-i corespunde“ 7. Asa cum 
a arătat J. Hintikka ê, Kant înțelege prin intuiție în primul rînd 
reprezentantul unui individual; o construcție este pentru el, ca 
urmare, introducerea a priori a unui reprezentant al unui individual 
pentru a ilustra conceptul general. Această înțelegere a intuiției 
matematice si a cunoaşterii matematice in general constituie una 
dintre premisęle teoriei kantiene aprioriste asupra spațiului, expusă 
în Estetica transcendental. Raportul stabilit de Kant între intuiție 
şi concept matematic ? servea astfel esențial la întemeierea viziunii 


7 Im. Kant, Critica rațiunii pure, Edit. ştiinţifică, 1969, p. 547. 

8 J. Hintikka, Knowledge and the Known. Historical Perspectives in 
Epistemology, Reidel, Dordrecht, 1974, p. 162. 

9 Construcția conceptelor matematice este echivalentă, la Kant, cu tre- 
cerea de la un concept general la o intuiție care reprezintă conceptul, cu 
condiția ca aceasta să se realizeze fără apel la experiență. Intuitia, conside- 
rată de Kant „ceva care reprezintă (sau stă pentru) un obiect individual“, 
„idee particulară, în opoziție cu conceptele generale“, „obiect singular“, nu 
are în filozofia sa sensul de imaginaţie sau de evidenţă empirică nemijlo- 
cită, de sensibilitate. Cum ajunge totuși Kant să identifice — în Estetica 
transcendentală — intuiţia cu facultatea umană a percepţiei ? Argumentele 
prin care el a încercat să lege folosirea unor reprezentanţi individuali ai 
conceptelor generale in matematică de facultatea umană senzitivă sint legate 
de credinţa sa că „aceasta este singura cale pentru a explica de ce cunoaste- 
rea pe care noi o putem obţine cu ajutorul unor asemenea ~intuitii> este 
aplicabilă întregii experienţe. Plecind de la supozitiile sale fundamentale, 
Kant se pare că a argumentat în felul următor : singura explicaţie satisfăcă- 
toare a aplicabilitatii argumentelor noastre matematice la întreaga experienţă 
este să se admită că noi înşine am pus în obiecte proprietăţile și relaţiile cu 
care aceste argumente au. de-a face. Aceste argumente au însă de-a face 
cu proprietăți şi relaţii ale obiectelor individuale. Dar există o singură cale 
prin care noi putem pune proprietăţile și relaţiile matematice cerute în 
toate obiectele individuale care ne sînt cunoscute. Deoarece singura cale 
prin care noi cunoaştem obiectele individuale este prin simţurile noastre. 
După cum spunea deja Aristotel, «numai percepţia sensibilă este capabilă 
să prindă particularii», De aici decurge, pare a fi gindit Kant, că întreaga 
cunoaștere a obiectelor individuale care li se aplică acestora universal și 
necesar este într-adevăr asupra proprietăţilor şi relaţiilor pe care noi înşine 
le-am pus în obiecte în actul senzatiei. După cum am văzut, aceasta este 
tocmai concluzia principală a lui Kant privind cunoașterea matematică“ 
(J. Hintikka, op. cit, p. 131—132). 

sale aprioriste asupra fizicii si geometriei ; el explica valabilitatea 
a priori a conceptelor și legilor matematice in experienţă. Tocmai 
de aceea separarea conceptului matematic abstract de intuiţie, 
realizată de Riemann (si marcată terminologic prin distincţia 
„Mannigfaltigkeit“-,,Raum“), implica o detaşare de apriorism. 

Prin acest nou concept al multiplicitatii Riemann introduce 
o generalizare matematică a spațiului, de un înalt nivel de abstrac- 
tie, care va permite o dezvoltare liberă a unei geometrii matema- 
tice generale. Geometria euclidiană își pierde astfel caracterul de 
excepţie pe care i-l acorda legătura ei cu intuiţia, devenind un 
caz particular, egal altor modalităţi de gîndire a relaţiilor în cadrul 
varietatilor multidimensionale. Riemann a formulat explicit nece- 
sitatea sporirii gradului de abstracţie al conceptelor în vederea 
progresului gîndirii matematice ; aceasta va duce nu numai la o 
dezvoltare internă a matematicii, dar si la un nou progres în 
cunoașterea naturii, căreia îi va deschide noi drumuri, întrucît 
matematica și științele naturii formează, după Riemann, „două 
fațete ale aceleiași mișcări a cunoașterii“. „Astfel de cercetări —- 
scrie Riemann — ca cele realizate aici, plecînd de la noţiuni gene- 
rale, nu pot servi decît scopului ca munca aceasta să nu fie stinje- 
nită de caracterul limitat al noțiunilor și ca progresul în cunoaște- 
rea relaţiilor dintre obiecte să nu fie frinat de idei preconcepute“ ". 

Modul de construcţie a spaţiului diferă în abordarea lui 
Riemann (locală) de cel specific abordării (globale) a Elementelor. 
Structura spaţiului va fi caracterizată prin asemenea „expresii care 
leagă întotdeauna un punct numai cu punctele din vecinătatea sa 
infinit de mică ; el admite că elementele de linie infinitezimale se 
pot compara prin măsurare între ele independent de locul și orien- 
tarea lor, iar expresia lungimii ds a unor elemente de linie în coor- 
donate oarecare 4, este 

ds? = D Gu da, dx, 


(teorema lui Pitagora ; numărul dimensiunilor este în cazul general 
abstract = n)“ 11, 

După cum spunea Einstein, în teoria relativităţii generale se 
realizează trecerea de la modul matematic de a determina structura 


10 B, Riemann, op. cit., p. 23. 
11 H. Weyl, Das Raumproblem, in Gesammelte Abhandlungen, Springer, 
Berlin, 1974, p. 223. 

spaţiului —introdus de Riemann — la modul fizic. In ambele teorii 
„structura spaţiului se deosebeşte principial de aceea a unui spa- 
fiu euclidian. Coeficientii gẹ sînt funcţii oarecare de coordonate 
xı pind la x, iar structura spațiului este determinată realmente 
numai atunci cînd aceste funcţii gy, sînt efectiv cunoscute. Se poate 
spune : structura unui asemenea spaţiu este în sine complet nede- 
terminată. Ea se determină numai prin aceea că se dau legi care 
satisfac cîmpul metric al lui 9. Pe temeiuri fizice s-a impus con- 
vingerea că cîmpul metric ar fi în același timp cîmp gravitațional. 
Întrucît cîmpul gravitational este determinat de configuraţia mase- 
lor şi se schimbă odată cu acestea, tot astfel si structura geome- 
trică a acestui spaţiu este dependentă de factori fizici. Spaţiul 
nu mai este, conform acestei teorii, exact cum presimtise. Riemann, 
absolut, ci structura sa depinde de influenţele fizice. Geometria 
(fizică) nu mai este o ştiinţă izolată, închisă în sine precum geome- 
tria lui Euclid“ £, În felul acesta, însăși generalizarea ideii de 
spațiu, eliberarea ei de legătura cu spaţiul fizic intuitiv, impuneau 
o abordare cauzală care să depășească dat-ul spaţiului, caracterul 
lui fix, determinarea a priori a structurii lui şi să caute în influența 
corpurilor materiale asupra lui cauza determinării structurii. Exem- 
plul geometriei ilustrează teza mai generală, formulată ca ipoteză 
de lucru în această lucrare : trecerea în tratarea unor domenii ști- 
intifice de la global la local, de la integral la diferenţial dă posi- 
bilitate depăşirii abordării lor apriorice şi întemeierii unei moda- 
lităţi de justificare experimentală a ipotezelor. 

Noile idei formulate de Riemann au permis stabilirea con- 
ditiilor necesare si suficiente pentru determinarea metricii în spa- 
tiu. Gradul înalt de abstracție la care a formulat el ideea de spa- 
tiu l-a condus la o serie de anticipări remarcabile asupra dezvol- 
tării teoriilor fizice de mai tîrziu. Prima dintre ele vizează o dis- 
tinctie fundamentală pentru matematica, fizica teoretică și cosmo- 
logia de mai tîrziu, aceea dintre „infinit“ și „nemărginire“ : „La 
extinderea construcţiilor în spațiu în nemăsurabilul mare trebuie 
să se deosebească între nelimitat și infinit. Primul termen se 
aplică relaţiilor de întindere, iar al doilea relaţiilor metrice“ £. 
Prin această idee Riemann a pus bazele matematice ale concepţiei 
care va întemeia în vremea noastră cosmologiile relativiste, deve- 


12 A; Einstein, op. cit., p. 243. 
t5 B. Riemann, op. cit., p. 21. 

nite apte să rezolve in mod empiric, pentru prima dată, problema 
infinităţii spatio-temporale a universului fizic. 

Trecînd apoi la discutarea aspectelor referitoare la problema 
spaţiului în nemăsurabilul mic, Riemann face următoarea observaţie 
metodologică : „se pare însă că noţiunile empirice pe care se înte- 
meiază determinările metricii spaţiului, și anume noţiunea de corp 
rigid şi de raza de lumină își pierd valabilitatea în infinitezimal ; 
se poate, prin urmare, considera foarte bine că metrica spaţiului 
în infinitezimal nu corespunde ipotezelor geometriei și ar trebui 
de fapt să se admită acest lucru, dacă prin aceasta s-ar putea 
explica fenomenele într-un mod mai simplu“ 14. Tocmai această 
observație a lui Riemann este astăzi luată ca punct de plecare atit 
de ipotezele din teoriile cuantice asupra caracterului macrosco- 
pic al reprezentărilor spatio-temporare (Chew, Zimmerman, Zelma- 
nov), cit și de dezbaterile metodologice care vizează raportul 
geometriei cu fizica (Russell, Whitehead, von Weizsacker, Lorenzen, 
Mittelstaedt s.a.). 

Continuind cercetarea statutului ipotezelor geometriei in 
infinitezimal, Riemann afirmă : „problema valabilitatii ipotezelor 
geometriei în infinitezimal se află în strînsă legătură cu pro- 
blema bazei interne a relaţiilor metrice ale spaţiului. Acestei pro- 
bleme, care poate fi socotită ca făcînd parte tot din teoria spa- 
tiului, i se poate aplica observația de mai înainte, si anume că 
în cazul unei varietăţi discrete, principiul relaţiilor metrice este 
conţinut deja în noţiunea de varietate, pe cînd în cazul unei 
varietăţi continue, el trebuie să fie împrumutat din altă parte. 
Așadar, este necesar fie ca realitatea care stă la baza spațiului să 
formeze o varietate discretă, fie ca baza relaţiilor metrice să fie 
căutată în afară, în forțele de legătură care acţionează asupra lui“ ©. 
Prima ipoteză servește astăzi ca punct de plecare în tratarea spa- 
tiului în unele teorii cuantice. Cea de-a doua ipoteză a lui 
Riemann a constituit baza teoriei generale a relativităţii, devenind 
inteligibilă numai odată cu edificarea acesteia. Prin formularea ei, 
Riemann „contrazice opinia acceptată pînă la el de toți matema- 
ticienii si fizicienii, după care metrica spațiului ar fi stabilită 
independent de fenomenele fizice care au loc în el, iar realitatea 
s-ar încadra în acest spaţiu metric. Ceva mai mult, Riemann atirmă 


14 Ibidem, p. 23. 
15 Ibidem, p. 23. 

că spaţiul în sine este o varietate tridimensională amorfă... si că 
numai conţinutul material al spaţiului îl formează şi-i deter- 
mină metrica“ 16. 

Dacă explicaţiile de pînă acum presupuneau că structura 
metrică a spaţiului reprezintă ceva fix, dat a priori, Riemann este 
primul om de ştiinţă care a gîndit o nouă posibilitate: structura 
metrică a spaţiului depinde cauzal de starea materiei. Prin aceasta 
el a indicat calea depășirii asimetriei fundamentale din cadrul 
fizicii clasice dintre spaţiu si materie 1’. 

Această asimetrie era recunoscută de Einstein atunci cînd 
acesta afirma că teoria generală a relativităţii a sustras ideilor 
de spaţiu si timp nu caracterul lor de realitate, ci absolutul lor 
cauzal, „pe care Newton a trebuit să-l atribuie acestora pentru a 
obţine posibilitatea exprimării legilor cunoscute“ 18. 

Prin abordarea sa locală Riemann a iniţiat „geometria fizică“, 
aducînd pe terenul fizicii problema întemeierii geometriei, deschi- 
zind drumul unei interpretări epistemologice realiste a geometriei 
care depăşeşte ierarhismul metodologic, dedus din absolutizarea 
ierarhiei abstractiei semantice, propriu atît apriorismului kantian 
cit şi conventionalismului modern sau „epistemologiei constructi- 
viste“ a lui Lorenzen. Ideea lui Riemann de a căuta in domeniul 
fizicii justificarea „ipotezelor care se află la baza geometriei“ și 
care și-a găsit împlinirea în opera lui Einstein „a darimat vechiul 
zid de despărţire dintre geometrie si fizică“ 19. Evident, această 
afirmaţie are în primul rînd un sens metodologic : ea se referă la 
deosebirea de statut metodologic dintre fizica newtoniană — înte- 
meiată pe perspectiva diferenţial-cauzală și pe metoda experimen- 
tală — şi geometria clasică. 


15 H, Weyl, Comeniariu, în B. Riemann, op. cit., p. 56—57. 


17 Spaţiul apărea astfel ca un obiect al fizicii, ca un obiect însă 
sui generis. Deja afirmarea existenţei sale are un sens sensibil diferit de 
afirmarea existenței materiei. «Există materie» înseamnă «undeva există 
corpuri»; «undeva» înseamnă însă «undeva în spaţiu». Spaţiul este ma 
degrabă ceea ce se află la baza semnificației conceptului «undeva». La fel 
de nesimețtric este raportul dintre spaţiu şi materie din punctul de vedere al 
cauzalitatii ; intrucit rotirea față de spaţiu generează forțe centrifugale şi 
forte Coriolis, aceasta apare ca o acţiune a spaţiului asupra materiei. În 
fizica clasică nu există însă nici o acţiune a materiei asupra spaţiului; 
structura sa este stabilită a priori“ (C. F. von Weizsăcker, op. cit., p. 143). 


18 Einstein, op. cit., p. 237. 
19 H. Weyl, op. cit., p. 57. 


111 


ILIE PARVU 


Riemann a inițiat astfel nu numai o reformulare ştiinţifică 
a problemei spațiului, ci și o nouă dezvoltare a metodologiei 
geometriei, cu profunde influenţe la nivelul epistemologiei. Consti- 
tuirea abordării locale în geometrie a dus la punerea problemei 
spațiului în termeni susceptibili de control experimental, la funda- 
mentarea unei modalități experimentale și cauzale de studiu al 
structurii spaţiului, deschizind prin aceasta posibilitatea depășirii 
apriorismului absolut al lui Kant. Iată cum apar formulate expli- 
cit în opera lui Riemann aceste consecințe metodologice ale abor- 
dării sale. În primul rînd avem clar expuse limitele abordării 
globale, care domina în vremea sa ştiinţa despre spaţiu. În această 
abordare, „atît noțiunea de spaţiu cît și primele noțiuni funda- 
mentale pe care se bazează construcţiile în spaţiu sînt presupuse 
ca ceva dat. Geometria dă numai definiții nominale ale lor, în timp 
ce determinările esențiale apar sub formă de axiome. Relaţiile 
dintre aceste presupozitii rămîn astfel ascunse; şi nu se poate 
vedea dacă si în ce măsură aceste relaţii sînt necesare, nici dacă 
a priori ele sînt posibile“ 2. Abordarea globală în geometrie nu 
permitea așadar o decizie asupra problemei metodologice a spa- 
tiului. Tocmai de aceea, pînă la Riemann, apriorismul kantian 
nu a fost pus la îndoială cu argumente metodologice. Reformarea 
științei despre structura spaţiului, după modelul newtonian, prin 
crearea geometriei infinitezimale avea astfel, în concepţia lui 
Riemann, nu numai urmări științifice directe, dar și ample conse- 
cinte filozofice. Pe această bază se va putea dovedi că ,,teoremele 
geometriei nu se pot deduce din noţiunile generale despre multi- 
plicități (nu sînt deci analitice — n.ns.), dar că acele proprietăţi 
prin care spaţiul se distinge de celelalte mărimi tridimensionale 
posibile pot fi aflate numai prin experiență (nu sînt deci nici 
a priori — n.n)“ 21. Odată instituită această abordare locală a pro- 
blemei spaţiului, afirmaţiile despre structura spațiului pot fi tra- 
tate empiric, dobindesc statutul de ipoteze, avînd deci capacitatea 
de a suporta teste experimentale. „Faptele acestea, ca orice fapte, 
nu sînt necesare, ci au doar certitudine empirică, sînt ipoteze. Așa- 
dar se poate cerceta probabilitatea lor — care, dealtfel, în limitele 


2 B, Riemann, Uber die Hypothesen welche der Geometrie zu Grunde 
liegen, Gesammelte mathematische Werke und wissenschaftlicher Nachlass, 
Hreg. unter Mitwirkung von R. Dedekind und H. Weber, Tuebner, Leipzig, 
1976, p. 254. 

21 Ibidem, p. 256. 

observației este foarte mare — si după aceea se poate decide 
dacă este posibilă extinderea lor dincolo de limitele observației atît 
în domeniul nemăsurabilului mare cit si în nemăsurabilul mic“ ??, 


Viziunea antiaprioristă în fundamentele geometriei a lui 
Riemann reprezintă un moment al unei concepții epistemologice 
complexe si originale, de o remarcabilă coerență si unitate. Rezul- 
tat direct al marilor lui realizări stiintifice, aceasta a contribuit 
hotărîtor la fundamentarea unui nou model al științei, ipotetico- 
deductiv, anticipind o serie de teme si poziții din filozofia actuală 
a științei. Riemann continuă si generalizează în matematică, fizică 
si in alte domenii ale stiintei metoda analitico-sintetică a lui 
Newton. El este unul dintre teoreticienii care au contribuit cel 
mai mult la constituirea sensului modern al ipotezei stiintifice. El 
concepe ipoteza ca element fundamental si ca punct de plecare al 
metodei stiintei; distincția introdusă de Newton între „legi de 
mişcare“ sau „axiome“ si „ipoteze“ nu mai este acceptată de 
Riemann. Principiile mecanicii, cum ar fi legea inertiei, sînt ele 
însele ipoteze %. In acest fel Riemann este mult mai aproape de 
conceptul actual al metodei stiintei, al modelului ipotetico-deduc- 
tiv, văzînd in acesta nu numai un model al structurii stiintei, dar 
și al evoluției teoriei ei ™%. Prin ideea de „teorie fizică unitară 
închisă în sine“ si prin concepția sa asupra raportului „sisteme- 
lor conceptuale“ cu experiența, Riemann anticipează unele dintre 
pozițiile epistemologice cele mai actuale asupra dinamicii teoriilor 
stiintifice. Toate aceste idei metodologice şi epistemologice ale 
lui Riemann reprezintă momente ale unui sistem al cărui punct 
de convergență îl formează ideea unității științei, unitate care se 
bazează pe unitatea lumii fizice si se exprimă în existența unor 
principii integrative ale cunoaşterii. Numai luînd în seamă ansam- 
blul acestei viziuni noi asupra științei putem înțelege opoziţia lui 
Riemann față de înțelegerea kantiană a conceptelor centrale ale 
matematicii si fizicii, ale bazelor conceptuale ale explicării naturii. 


Analiza trecerii de la abordarea globală la cea locală in geome- 
trie poate servi si unui scop epistemologic mai general, oferind 
un element de care să se tind seama în studiul relațiilor interteore- 
tice, al dinamicii teoriilor si progresului cunoaşterii. Chiar şi cele 


2 B. Riemann, Gesammelte mathematische Werke, p. “955. 
3 Ibidem, p. 439. 
24 Ibidem, p. 489. 

mai elaborate studii asupra relatiilor interteoretice (Sneed, Steg- 
muller, Strauss, Bunge ş.a.) nu tin încă seama — in analiza tre- 
cerii de la o teorie la alta — decît de aspectele structural-teore- 
tice și funcţionale sau de cele care se referă la modificarea canti- 
tatii de informatie empirică. Analiza de mai sus sugerează însă 
faptul că în trecerea de la o teorie la alta se produce uneori o 
modificare la un nivel superior, metateoretic. Acest fapt nu poate 
îi exclus din analiza progresului cunoașterii, deoarece el nu repre- 
zintă un element extrateoretic, un adaos nesemnificativ ci, așa 
cum rezultă şi din cazul lui Riemann, el se află într-o interacţiune 
esențială cu celelalte momente științifice ale edificării unei teorii, 
reprezentînd o condiţie necesară a constituirii ei. În termenii folo- 
siti mai înainte, avem în vedere faptul că unele schimbări de 
teorii implică, pe lîngă modificarea aspectelor empirice și struc- 
turale ale științei și schimbări ale tipului de teorie, ale modalităţii 
de conceptualizare a problemelor, ale „canoanelor“ explicatiei sti- 
inţifice ; acestea se nasc odată cu noile teorii şi se impun prin 
succesul practic al acestora din urmă. Fiind asociate cu teoria, sti- 
lul conceptualizării, canoanele explicatiei etc. participă necesar la 
dezvoltarea cunoașterii. În felul acesta, progresul științei ne apare 
într-o lumină noua: el nu se mai reduce la o acumulare de cunoas- 
tere empirică sau o restructurare teoretică, ci implică o creştere 
la nivelul „maturității cunoașterii“, exprimată la nivel metodologic 
şi epistemologic prin „renormarea“ necesară a principalelor con- 
cepte metateoretice, prilejuită de marile schimbări si mutații din 
ştiinţă. 

O concepţie precum cea kantiană, în care foarte puţine din cate- 
goriile logico-formale tradiționale nu-și află o proiecţie transcen- 
dentală si nu participă astfel la strategia fundaţională, nu putea 
să ocolească problema principiilor gîndirii corecte si nici nu o 
putea prelua în conturul oarecum rapsodic, sub care o intilnise 
în cadrul școlii rationaliste germane. 

Libertatea „de a se îndepărta, în interesul adevărului, de 
opinia savanților distinși [in ceea ce privește primele principii ale 
cunostintei, n.ns.—P.1.] şi uneori chiar de a o evoca pentru a le-o 
respinge“, Kant și-o asumă încă din teza de tinereţe, Explicatie 
nouă a primelor principii ale cunoașterii metafizice 1, pe care o 
susține la 27 septembrie 1755 în “cadrul agregatului la Facultatea 
de filozofie a Universităţii din Konigsberg. E momentul în care 
filozoful se îndepărtează cel mai mult de formulările tradiționale. 
La baza demonstraţiei directe, el pune două principii „absolut 
prime“, unul al propozitiilor afirmative : 

(1.1) Quicquid est est (tot ceea ce este este), 
iar celălalt al propozitiilor negative : 

(1.2) Quicquid non est non est (tot ceea ce nu este nu este), 
pe care le reunește sub ,,denumirea, general admisă, a principiului 
identităţii“ 2. Noi să-l numim principiu al echi-valentei si să-l 
omologăm sub formula : 


(1) +(p+) =p. 
Demonstratia indirectă este întemeiată ea însăși pe două 
principii : 


i Cf. trad. fr., Explication nouvelle des premiers principes de la con- 
naissance métaphysique, in J. Tissot (éd.), Mélanges de logigue d’Emm. Kant, 
Ladrange, Paris, 1862, p. 3. 

2 Ibidem, p. 8. 

(2.1) Cujuscunque oppositum est falsum illud est verum (ceea 
ce are ca opus falsul e adevarat) 3, 
respectiv : 

(2.2) Cujuscunque oppositum est verum illud est falsum (e fals 
acel ceva al cărui opus e adevărat) 4. 

Kant le consideră forme ale principiului tradiţional al necon- 
trazicerii, deși formula verbală care le sintetizează — s-o simbo- 
lizăm prin * 

(2) —(p+) =pF 
— releva mai curind un principiu al anti-valentei, in care se incor- 
porează regula clasică duplex negatio reaffirmat. 

Ceea ce îl plasează pe Kant într-un dezacord acut cu tradiția 
e detronarea principiului contradictiei din postura regulei supreme 
(principatus) în subordonarea adevărurilor : „a revendica de pre- 
ferinta în favoarea unei propoziţii negative rolul principal în dome- 
niul adevărului, a face din aceasta principiul şi fundamentul tutu- 
ror adevărurilor, nu înseamnă o pretenţie excesivă și mai mult 
decît paradoxală — se întreabă Kant —, atît timp cit nu vedem de 
ce un adevăr negativ ar juca acest privilegiu mai mult decît unul 
afirmativ ? Să procedăm mai bine şi, cum sînt două regnuri ale 
adevărului, să le asociem două principii supreme, unul afirmativ (al 
identităţii, n.ns.—P.].), celălalt negativ (al contradictiei, n.ns.—P.I.)“ °. 
Compromisul pare îmbietor, însă doar cu cîteva alineate mai 
înainte Kant transase în favoarea „principiului dublu al identităţii“ 
caracterul propoziției absolut prime și celui mai general dintre 
adevăruri ©, 

Cu privire la moștenirea mai recentă, principiul rațiunii sufi- 
ciente, Kant reproșează școlii wolffiene definirea circulară a 
rațiunii, drept „ceea ce permite să înțelegem pentru ce cutare 
lucru este mai curînd decît nu este“. Apoi, găsește potrivit să 
substituie „raţiunii suficiente“ sintagma „rațiune determinantă”. 
Termenul „suficient“ i se pare tînărului filozof ambiguu, căci nu 
pare a indica gradul suficientei. „A determina“ îi sugerează, în 
schimb, „a afirma într-un anume fel că orice opus este 


3 O formulare echivalentă în loc. cit, p. 9: „opusul a ceea ce este 
negat trebuie să fie afirmat“. 

4 Mélanges, p. 9. 

5 Ibidem, p. 14. 

ê Ibidem, p. 13. 

7 Ibidem, p. 19. 

exclus“ 8 sau „a pune un predicat dimpreună cu excluderea opusului 
său“ 9, astfel că poate releva „ceea ce e cu certitudine suficient 
pentru ca lucrul să fie înţeles astfel și nu altfel“ 10, 

Formulat în termenii : 

(3) Nimic nu e adevărat fără o rațiune determinantă, prin- 


cipiul raţiunii determinante — „numit în mod vulgar al raţiunii 
suficiente“ H — este demonstrat de Kant, în baza principiului 
contradictiei. 


In cursul discutiilor asupra principiului pomenit si a coro- 
larelor sale, polemica cu raționalismul dogmatic se atenuează. Pre- 
cum avea s-o facă cu mai multă vigoare Schopenhauer in diserta- 
tia celebră asupra cvadruplei rădăcini a principiului raţiunii sufi- 
ciente 12, Kant face o distincție între rațiunea de actualitate, 
genetică sau de realitate ©, numită antecedenfial-determinantd si 
plasată in ordinea existenței sau a devenirii, respectiv raţiunea 
consecvential-determinantd 15, din sfera cunoașterii. Despre prima 
Kant admite că e sursa adevărului, la cealaltă face referinţe în 
calitate de criteriu al adevărului. Rezervele sale se concentrează 
doar asupra întrebuinţării nelimitate a principiului rațiunii ante- 
cedential-determinante si a enunturilor coroborate acestuia, pre- 
cum principiul baumgartian „al consecintei* (nihil est sine 
rationato — tot ceea ce există își poartă cu sine consecinţa) 7. 


ad 


O nouă sistematică și o funcțiune unitară le sînt rezervate 
principiilor în Cursul de logică, plasat de exegeti in jurul lui 
1780, la un moment în care Critica era, dacă nu terminată, cel 
putin pe cale de terminare !8. Preocupat, în Introducerea cursului, 


8 Ibidem. 
9 Ibidem, p. 15. 
10 Ibidem, p. 19. 


11 Ibidem, p. 13. 
12 Este vorba de Uber die vierfache Wurzel des Satzes vom zureichen- 


den Griinde, 1813, în care viitorul critic al lui Kant se referă la rațiunea 
suficientă : a devenirii, a cunoașterii, a existenţei și a acţiunii. i 

13 Mélanges, p. 33. 

14 Ibidem, p. 21. 

15 Ibidem, p. 33. 

16 Ibidem, p. 16. 


17 Ibidem, p. 58. 
t8 Cf. H. J. Vleeschauwer, La déduction transcendentale dans l'oeuvre 


de Kant, tome premier, Antwerpen-Paris-'s Gravenhage, 1934, p. 42. 

de criteriile perfecțiunii cunoștințelor, Kant pune la încercare 
modelul quaternar prin care va realiza si deductia metafizică a 
categoriilor. Din punctul de vedere al cantității, o cunoștință este 
perfectă dacă este generală si fecundă ; sub aspect calitativ, dacă e 
lucidă sau clara ; relativ la modalitate, dacă e certă ; iar cît priveşte 
relația, dacă e adevărată. Veracitatea e considerată drept condiția 
esențială si indivizibilă a oricărei perfectiuni logice °, iar prin- 
cipiile logice îi sînt corelate în calitate de criterii generale si formale. 

Negînd posibilitatea unui criteriu general material al adevăru- 
lui, Kant e conştient că alternativele la care recurge — criteriile 
generale formale întruchipate de principii — sînt „insuficiente 
pentru a asigura adevărul obiectiv“ %. Este mulțumit, totuşi, că 
poate indica prin ele o condiție sine qua non : „căci chestiunea acor- 
dului cunoștinței cu ea însăși (în privința formei) e anterior acor- 
dului cunostintei cu obiectul, si e de competența logicii“ 24, 

Ordinea si gruparea principiilor răspund acum rolului acordat 
în perfecționarea cunoștințelor, acela de „criterii universale, pur 
formale sau logice, ale adevărului“ 22. În scenă intră mai întîi ,,prin- 
cipiul contradicției si identității“ (principium contradictionis et 
identitatis), prin care se determină posibilitatea logică a unei cunos- 
tinte. El controlează un caracter intern al adevărului, care este, 
însă, pur negativ, fiind necesar ca o cunoștință să fie falsă cînd 
se contrazice, dar nefiind suficient ca ea să nu se contrazică pen- 
tru a fi adevărată %. 

Urmează, apoi, „principiul raţiunii suficiente“, iar nu deter- 
minante 2% (principium rationis sufficientis), care servește la funda- 


19 J. Tissot (éd.), Logique de Kant, trad. din germ. (dupa edilia lui 
Jaesche), Ladrange, Paris, 1840, p. 72. 

% Ibidem, p. 75. 

21 Ibidem. 

2 Ibidem, p. 78. 

2 Ibidem, p. 76. 

% Ca principiu al determinării complete („dintre toate predicatele 
posibile ale lucrurilor, intrucit sînt comparate cu contrariile lor, unul singur 
trebuie să convină unui lucru“ ; „tot ce există este complet determinat“) 
el reapare în logica transcendentală, ca unul ce privește şi conţinutul, nu 
numai forma logică, şi este opus principiului „pur logic“ al determinabili- 
tății („din două predicate opuse contradictoriu numai unul singur poate 
să-i fie atribuit“), Cf. Im. Kant, Critica rațiunii pure, trad. N. Bagdasar 
si E. Moisuc, Edit. ştiinţifică, 1969, p. 463. 

mentarea realității logice a cunoștinței. Kant consideră fundata 
cunoștința care are un principiu și nu conduce la consecințe false. 
Criteriul este, deci, extern, însă, cel puţin în parte, pozitiv. Ca 
reguli de aplicare a principiului realităţii adevărului, sint recupe- 
rate schemele stoico-medievale pentru inferenta ipotetico-catego- 
rica — azi cunoscutele modus ponendo-ponens si modus tollendo- 
tollens — pe care le valorizează în spiritul tezelor care aveau să-l 
facă celebru pe Karl Popper : dacă o cunoștință falsă decurge din- 
tr-o altă cunoştinţă, aceasta din urmă e apodictic-falsă ; în schimb, 
adevărul cunoștinței principiu rămîne ipotetic chiar dacă din ea 
nu decurg decît consecinţe adevărate. Asupra acestei împrejurări, 
Kant revine și în paragraful din Introducerea cursului dedicat pro- 
babilitatii, pentru a conchide că „ipotezele rămîn totdeauna ipoteze, 
adică supoziţii“ >. În partea metodologică a Criticii, ideea este dez- 
voltată în termeni cit se poate de clari. Ne servim de modul ponens 
de a rationa, „deși negresit cu oarecare indulgență, cînd e vorba de 
a dovedi ceva numai ca ipoteză, admitind acest raționament dupa 
analogia că dacă toate consecinţele pe care le-am încercat concordă 
cu un principiu admis, toate celelalte consecinţe posibile vor con- 
corda și ele cu acesta. De aceea, pe această cale, o ipoteză nu poate 
fi niciodată transformată într-un adevăr demonstrat. Modus tollens 
al rationamentelor, care conchid de la consecinţe la principii, dove- 
deste nu numai absolut riguros, ci si cu foarte multă facilitate. Căci 
dacă dintr-o judecată poate fi scoasă chiar numai o singură conse- 
cinta falsă, această judecată este falsă“. Ca urmare a acestei consta- 
tări, Kant justifică dovezile apagogice : „Dacă în loc de a parcurge 
într-o dovadă ostensivă întreaga serie a principiilor, care poate 
conduce la adevărul unei cunoștințe, cu ajutorul deplinei sesizări 
a posibilității ei, putem găsi o singură consecință falsă între cele 
care decurg din principiul contrar, atunci şi acest contrariu e fals, 
prin urmare cunoștința pe care trebuia s-o dovedim este ade- 
vărată“ %. 

Principiul excluderii tertului (principium exclusi medii inter 
duo contradictoria) de care nu pomenește nimic disertatia din 
1755, este evocat de Kant în Cursul de logică drept fundament al 
necesității logice a unei cunoștințe. Prin el se stabilește că-i 
necesar să judecăm astfel si nu altfel, în condiţiile unor [sub]con- 


5 Logique, p. 135. 
% Critica, p. 593. Subl. din ambele citate ne aparțin. 

trare false?’. Cele două ediţii ale Criticii raţiunii pure (1781 si 
1787) risipesc alura sistematică pe care o conferea tabloului prin- 
cipiilor recursul la modelul triadic al modalitatilor. Insesi efor- 
turile pe linia reformulării principiilor şi reamenajării tabloului 
acestora sînt reprimate sever, iar referintele din cuprinsul logicii 
transcendentale se concentrează asupra cerintei de necontrazicere, 
reînnobilată cu titlurile tradiţionale, de „principiu celebru“, ,,uni- 
versal“ şi „inviolabil“ %. Nici acum Kant nu uită să adauge, însă, 
că judecata după care „nici unui lucru nu-i revine un predicat 
care-l contrazice“”" e un principiu „golit de orice conţinut si 
numai formal“ %, asigurind, astfel, doar un criteriu „negativ“ 3! al 
adevărului. Acest principiu, „aparţine numai logicii, fiindcă el este 
valabil pentru cunoștințele considerate în genere, independent de 
conţinutul lor“ 22. 

Ceea ce se spune în Critică despre contradictio non datur 
convine, însă, tuturor principiilor, precum și logicii formale în 
general, ca disciplină care „nu ne învață absolut nimic asupra 
conținutului cunoștinței, ci ne arată numai condiţiile formale ale 
acordului cu intelectul“ 33, fiind „un canon de judecare“ iar nu un 
„organon“ *4, Mutatis mutandis, aceeași poziţie poate fi reperata 
în concluziile la metodologia transcendentală. După Kant, „cel 
mai mare și poate unicul folos al oricărei filozofii a raţiunii nu 
este decît negativ, căci ea nu serveşte ca organon pentru extin- 
derea cunoștințelor, ci ca disciplină pentru determinarea limitelor, 
şi în loc să descopere adevărul, ea nu are decît meritul modest 
de a preveni erorile“ %. 

Referindu-se expres la excluderea contradictiei, Kant ne- 
previne o dată în plus că este vorba de o condiție necesară dar 
nu suficientă pentru a legitima enunturile: „oricare ar fi conti- 
nutul cunoștinței noastre şi oricum s-ar raporta ea la obiect, totuși 
condiția generală, desi numai negativă, a tuturor judecăților noastre 
în genere este ca ele să nu se contrazică pe ele însele; în caz 


2 Logique, p. 78. 
Critica, p. 183. 
Ibidem, p. 182. 
Ibidem, p. 183. 
Ibidem, p. 182. 
Ibidem, p. 183. 
Ibidem, p. 98. 
Ibidem. 

Ibidem, p. 596. 

contrar, aceste judecăţi nu sînt in ele însele (si fara să se raporteze 
la obiect) nimic. Dar, chiar dacă în judecata noastră nu este nici o 
contradicție, ea poate lega totuși concepte într-un mod contrar 
aceluia pe care-l comportă obiectul, sau chiar fără a ne fi dat 
vreun principiu, nici a priori, nici a posteriori, care să justifice o 
astfel de judecată ; şi astfel o judecată, desi lipsită de orice contra- 
dicfie internă, poate fi sau falsă, sau fără fundament“ %. 

S-a spus, oare, totul prin aceasta ? Întîmplarea face ca textul 
reprodus să figureze chiar la începutul secțiunii dedicate noncontra- 
dictiei în calitate de principiu suprem al tuturor judecăților anali- 
tice. Citeva rînduri mai jos, Kant își corijează afirmaţia pe care 
am  urmărit-o, precizînd că insuficiența criteriului în discuţie 
vizează doar „partea sintetică a cunoștințelor noastre“ “. Cu privire 
la adevărul acestei specii de enunturi „nu vom putea aștepta nici- 
odată de la el (principiul contradictiei, n.ns. — P.I.) vreo lămurire“, 
insă numai pentru ele nu este consistenţa formală „un principiu 
determinant al adevărului cunoștințelor“. Altminteri, același prin- 
cipiu cunoaște o folosire pozitivă : „nu numai pentru a respinge 
falsitatea și eroarea (întrucît se bazează pe contradicţie), ci și 
pentru a cunoaște adevărul. Dacă judecata este analitică — ţine 
acum filozoful să ne precizeze —, fie că e negativă sau afirmativă, 
adevărul ei trebuie totdeauna să poată fi recunoscut suficient după 
principiul contradictiei“ 3, numit în alt loc „principiu al analizei“ %. 
Iar pentru a nu lăsa loc nici unui dubiu, Kant tine să adauge în 
același context : „trebuie deci să recunoaştem că principiul contra- 
dictiei e valabil ca principiu universal și cu totul suficient al oricărei 
cunoştinţe analitice ; dar autoritatea și utilitatea lui, ca criterii sufi- 
ciente ale adevărului, nu se întind mai departe“ 4. 

Pasager, într-un paragraf al Introducerii la Critică, Kant 
notase că oricare certitudine apodictică — şi nu numai rationa- 
mentele matematicienilor — trebuie să se conformeze principiului 
contradictiei. Împotrivindu-se ,,analistilor raţiunii omenești“ de 
pînă la el, filozoful neagă, însă, că înseși principiile ar putea fi 
cunoscute pe baza clauzei de necontrazicere. „În aceasta ei se 
înşelau, observă Kant, căci o judecată sintetică poate fi cunoscută 


% Ibidem, p. 182 ; subl. ne aparţine. 
7 Ibidem, p. 183. 

38 Ibidem. 

39 Ibidem, p. 478. 


40 Ibidem, p. 183. 

fără îndoială potrivit principiului contradictiei, dar numai cu con- 
difia de a se presupune o altă judecată sintetică din care să poată 
fi dedusă, dar niciodată în sine“ 41, 

Această remarcă, întru totul justă, poate sta drept preludiul 
ideii „moderne“ că între propoziţii subzistă raporturi logice, dacă 
cel putin în structura uneia se relevă o formă complexă, pe care 
analiza trebuie să o pună în lumină 2. Surprinzător este că în 
paginile Criticii însăşi ţinuta analitică a principiului noncontradic- 
tiei este pusă în discuţie. În secţiunea despre principiul suprem al 
tuturor judecăților analitice, Kant se referă la acea formulă „care 
cuprinde o sinteză, strecurata în ea din imprudenta si in mod cu 
totul inutil“ 43. Că această „sinteză“ ar fi fost strecurată din impru- 
denta este o impresie a lui Kant cu totul străină de contextul 
istoric al principiilor. Particulele „în același timp“, „concomitent“, 
„totodată“ revin stăruitor in formulările principiilor contradictiei și 
tertului exclus, atît la Aristotel cit si urmaşii acestuia “*. A spune, 
însă, că este şi inutilă, iată un mod de a gîndi al lui Kant ce 
ricoşează asupra propriei concepții. Să-i urmărim, deci, rationa- 
mentul. „Afară de faptul că (...) a fost adăugată de prisos certi- 
tudinea apodictică (prin cuvîntul imposibil), care trebuie să se 
înţeleagă de la sine în virtutea principiului, acest principiu (al 
contradictiei, n.ns. — P.I.) este afectat de condiţia timpului; el 
spune oarecum : un lucru = A, care este ceva = B, nu poate fi 
în acelaşi timp non-B; dar el poate fi foarte bine şi unul, si 
altul, (atit B cit si non-B) succesiv. De exemplu, un om care e 
tînăr nu poate fi în același timp bătrîn; dar același om poate 
foarte bine să fie într-un timp tînăr, iar în alt timp să nu fie 
tînăr, adică să fie bătrîn“ “. 

Desi tocmai prin supoziţia concomitentei celor două predicafii, 
Px si Px, se asigură excluderea contradictiei semper et ubique, 


(2.0.2) (Wt) (Va) ~ [ (Pa), & (Pa) ] 


41 Ibidem, p. 52. 

42 Cf. David Pears, Wittgenstein, trad. fr. Guy Durand, Ed. Seghers, 
Paris, 1970, p. 69, 89 si 160, în care enunţul este pus ca axioma (Z) in 
gîndirea autorului Tratatului logico-filozofic si explicată prin influența lui 
Russell. 

43 Critica, p. 183. Subl. ne aparține. 

4 A se vedea comentariile lui Ath. Joja, din Studii de logică, 1, 
Edit. Academiei, 1960, p. 97, 108 ș.a. 

45 Critica, p. 183—184. 

Kant nu cedează la convingerea că cerinta in atenţie, „ca principiu 
pur logic, nu trebuie să-și limiteze cîtuși de putin enunturile lui la 
raporturi de timp“ “6, Dacă este, însă, vorba de o limitare, ea îi 
aparține autorului Criticii. Ne-o aminteşte un comentator contem- 
poran versat al epistemologiei kantiene : „oricît de vagă și de 
echivocă ar putea fi noțiunea de analiticitate a lui Kant, intenţia 
ei era departe de a cuprinde toate adevărurile conceptuale. Dim- 
potrivă, de mai multe ori Kant a susținut în mod explicit adevă- 
ruri care sînt conceptuale si cu toate acestea sintetice“. După cum 
tot el a identificat judecatile analitice cu cele care sint doar 
„explicative“, iar adevărul analitic cu adevărul bazat doar pe 
definiții 4’. 

Coroborind aceste coordonate exegetice cu adagiul kantian din 
Prolegomene, că ,,judecatile analitice nu spun nimic in predicat 
care nu a fost deja gindit în conceptul subiectului, desi nu atît de 
clar si cu aceeași cunoştinţă“ 15, vom pătrunde tilcul exemplificări- 
lor prin care filozoful se străduie să țină la distanță principiul 
contradictiei de orice referință la factorul timp. ,,Neintelegerea 
provine, după Kant, numai din faptul că se separă mai intii un 
predicat al unui lucru de conceptul acestui lucru și apoi contrariul 
lui se leagă cu acest predicat ; contradictia care se produce nu se 
referă niciodată la subiect, ci numai la predicatul lui care a fost 
legat sintetic cu subiectul, și anume numai atunci cînd primul și 
al doilea predicat sînt puse în acelaşi timp“ “. 

Adaptind la această explicaţie exemplul anterior, am avea 
propoziţia : 

(2.0.3) Este fals că un om este în același timp tînăr și batrin, 
pe care Kant n-o tine ca adevăr analitic, si nici nu o consideră 
drept instanţă a clauzei de ne-contrazicere. 

„Dacă spun — se justifică filozoful printr-un al doilea 
exemplu — : un om care e ignorant nu e instruit, trebuie să adaug 
condiţia : în același timp ; căci cine este ignorant într-un timp dat 
poate foarte bine să fie instruit într-un alt timp“ %. Printr-o ase- 


47 Jaako Hintikka, An Analysis of Analyticity, în P. Weingartner (ed.), 
Deskription, Analytizitit und Existenz, Salzburg-Miinich, 1966, p. 198, 212; 
trad. rom. în Ilie Pârvu, Epistemologie. Orientări contemporane, -Edit 
politică, 1974, p. 146—7, 160, 200. . 

48 Apud. loc. cit., p. 199. 

49 Critica, p. 184. 

50 Ibidem. 

menea supozitie, însă, prestația principiului iese, după Kant, din 
sfera analiticului. Structura : 
(2.0.3.0) ~ (41) (S — P, &P,) 


pe care o relevă exemplele de pina acum si in care analiza logică 
modernă ne îngăduie să distribuim subiectele față de predicatele 
opuse 51, (2.0.3.1) ~(4t[ (S — P), & (5 — P),] 

este respinsă de Kant ca spaţiu logic în care ar acționa principiul 
contradictiei. 

Care este atunci acest spatiu ? Raspunsul este dat de Kant 
în continuarea pasajului pe care l-am reluat mai sus: „dacă spun: 
nici un om ignorant nu este instruit, atunci judecata este analitică, 
fiindcă nota (ignoranței) contribuie la constituirea noţiunii de 
subiect ; in acest caz, judecata negativă rezultă nemijlocit din 
principiul contradictiei, fără a fi nevoie să se adauge condiţia: 
în același timp“ 52. 

Asumindu-ne si de această dată riscul transfigurării, exem- 
plul kantian apare în limbajul formal cu structura : 


(2.0.4) ~[(SnP)—P)l, 
identică cu : 

(2.0.4.1) ~[(SnP)—S n P), 
iar în final cu: 

(2.0.4.2) ~ (X — X), 


tinind cont că intersecţia a două concepte este tot un concept. 
Să comparăm, acum, si diagramele structurilor (2.0.3.1) şi 
(2.0.4.1—2) : 


Ada 


contra $ dictie 


Ne 


SAP 
(X) contra 8 dictie 


p 


5! Despre alte structuri exponibile vorbeşte însuşi Kant în Cursul 
de logică. Cf. ed. Tissot, p. 179 (§ 31, „Des Jugemens exponibles“). 
52 Critica, p. 184. Subl. de la început ne aparțin. 

În primul caz, diagrama relevă o incompatibilitate între două 
propoziţii : nu se poate ca în același timp să fie adevărat si că S 
este P şi că S este P (adică S nu este P). În celălalt caz, diagrama 
înfățișează excluziunea dintre două concepte: nu se poate ca 
X (SNP) să fie X (SNP). ; 

Concluzia cit se poate de simplă la care parvenim relevă o 
nouă inconsecvență din partea lui Kant. El vrea să spună prin 
exemplele date că principiul contradictiei este izvor si garant al 
adevărurilor analitice doar în limitele raporturilor conceptuale din 
propozițiile simple. Cînd operează la nivelul relațiilor dintre pro- 
poziții simple, principiul presupune clauza temporală si încetează, 
în concepția lui Kant, de a mai produce enunturi analitice. ẸȘi-intr- 
adevăr, hibrizi de genul ilustratiei (2.0.3.2), un enunț analitic com- 
pus din două enunturi sintetice : 


enunţ sintetic adevărat (sau 
fals) în t; 


- enunț sintetic fals (sau ade- 
(2.0.3.2) ar) [(S-P), e (S-P),] varat) în t; 


CI enunţ analitic adevărat în 
orice t; 


repugnă unei strategii epistemice în care se porneşte de la sepa- 
ratia iremediabilă a analiticului si sinteticului, a enunturilor expli- 
cative si a celor extensive. Faţă de această poziție care exprimă 
criticismul kantian, vom aprecia drept o inconsecvenţă susținerea 
din Introducerea Criticii, la care ne-am referit anterior, că o 
judecată sintetică poate fi cunoscută potrivit principiului contra- 
dictiei, dacă se presupune o altă judecată sintetică, din care 
aceasta să poată fi dedusă 5%. 


> 


Argumentele asupra irelevantei clauzei temporale sint reluate 
de Kant sub un nou regim conceptual in dialectica transcendentala. 
În locul factorului timp este denunţată condiția inadmisibilă, care 


53 O asemenea cunoaştere facilitează interferentele din modul ponendo- 
tollens. 

p/q excluderea din principiu a co-adevărului contrarelor ; 

p(q) propoziţie dată ca adevărată ; 

q (Pp) contrara acesteia, demonstrată ca falsă, omologate încă de stoici. 

poate face ca unele judecăți opuse între ele să se dovedească false 
în același timp. Kant se ilustrează cu disjunctia : 

(2.0.3.3) Orice corp miroase ori plăcut, ori neplăcut 
care face posibil şi un al treilea caz, anume ca acel corp să nu 
miroase deloc, iar judecatile contrarii date cad, astfel, deopotrivă. 

În acord cu principiul contradictiei s-ar omologa, în schimb, 
propoziţia : 

(2.0.4.3) Orice corp ori este plăcut mirositor, ori nu este 

plăcut mirositor 5* 
în care disjunctele sînt opuse contradictoriu, a doua alternativă 
subsumind si eventualitatea în care corpurile nu au nici un miros. 

În primul caz, filozoful indică o opoziţie dialectică sau per 
disparata, în al doilea: o opoziţie contradictorie sau analitică ™. 
Distincția este importantă și îi permite să înlăture antinomia 
rațiunii pure în ideile ei cosmologice, „prin aceea că se arată că 
ea nu este decit dialectică şi un conflict al unei aparente, care 
rezultă de acolo că ideea totalitatii absolute, care este valabilă 
numai ca o condiţie a lucrurilor în sine, a fost aplicată la fenomene, 
care nu există decit în reprezentare şi atunci cînd ele constituie o 
serie în regresie succesivă, iar nu altfel“ 56. 

In problema principiilor logice, Kant nu face, însă, nici un 
pas înainte, căci nu legitimează contrarietatea ca tip de opoziție 
ce poate fi normată de un principiu distinct, al excluziunii, așa 
cum e legată contradicţia de un principiu al excluziunii şi exhaus- 
tiunii opuselor. 

Rupte de sistematica principiilor rămîn și distinctiile operate 
între opoziția logică şi cea reală 5”, respectiv negația logică (for- 
mala) si cea transcendentală 5. 

Desi în prezentarea propozitiilor de relație s-a referit la 
implicatie şi disjunctie ca la raporturi de consecinţă şi respectiv de 
opoziţie logică, Kant n-a amplificat distincția pentru a asigura un 
fundament principiilor. Precum am arătat pe parcurs, însăşi confi- 
guratia tabloului și raporturile ierarhice dintre principii au cunoscut 
fluctuații importante în evoluţia kantianismului, iar Critica aproape 
că nu se mai raportează decît la noncontradictie. 


5 Pentru ambele exemple, cf. Critica, p. 424. 
5 Ibidem, p. 425, 

56 Ibidem, p. 426. 

57 Mélanges, p. 135—7, 143—4, 146, 169. 

53 Critica, p. 465. 

Filozofia analitică din secolul XX continuă „paradigma lui Kant“ 
din Critica raţiunii pure prin cel putin două aspecte: întîi, prin 
atașamentul aproape exclusiv pentru filozofia cunoaşterii care tră- 
dează convingerea imposibilității ontologiei pure, ontologiei fără 
epistemologie, a discursului despre lucrul în sine; al doilea, prin 
convingerea că în mod inevitabil orice cunoaștere este modelată de 
structurile subiectului. Această continuitate poate fi surprinsă şi în 
teoria adevărului care de la Critica rațiunii pure şi pina azi a stat la 
baza marilor demersuri destinate elucidării naturii ştiinţei și 
filozofiei. 

Teoria kantiană a adevărului se baza pe distincţia dintre 
condițiile a priori ale cunoaşterii, care sînt independente de orice 
experiență, și cunoașterea propriu-zisă, a posteriori, care are ca 
sursă tocmai experiența empirică; pe distincţia dintre judecăți 
necesare, adevărate in orice caz, și judecăţi contingente, al căror 
adevăr variază de la caz la caz; şi pe distincția dintre judecăţi 
analitice, unde predicatul este deja conţinut în subiect și relația 
dintre ele este o identitate şi sintetice unde predicatul nu este 
conținut în subiect și numai judecata face „sinteza“ lor, în baza 
experienței empirice a oamenilor. Cum judecatile necesare sînt 
întotdeauna a priori, experienţa neputind oferi necesitate și uni- 
versalitate, rezultă dihotomia adevăruri necesare a priori si ade- 
văruri contingente a posteriori. Un caz aparte sînt adevărurile 
matematice prezentate de Kant drept sintetice pentru că predicatul 
lor „nu este gîndit în subiect“ — 12 nu este gîndit in 7-75, și 
nici cel mai scurt drum între două puncte în linie dreaptă — și 
a priori, fiind necesare si nonempirice. 

Ideea de sintetic a priori a fost puternic atacată de empiris- 
mul logic care a calificat argumentele kantiene drept imprecise, 
limitat aplicabile si — maximă erezie ! — psihologiste. Într-adevăr 

din punct de vedere logico-matematic, adică pur extensionalist, 12 
este echivalent cu 7+5 si cel mai scurt drum cu linie dreaptă, in 
baza formalismelor axiomatice respective ; aceasta a dus la insta- 
urarea fermă a ideii că enunturile matematice sînt nu numai ana- 
litice, dar sînt chiar cazul tipic, exemplar, de analiticitate. Expli- 
cînd poziţia lui Kant prin confuzia dintre geometria matematică, 
pur deductivă, a priori şi geometria fizică, descriptivă, sintetică, 
eroare care nu mai putea fi admisă în secolul XX după apariția 
geometriilor neeuclidiene, empiriștii dizolvă sinteticul a priori, 
ingrosind opoziția analitic-sintetic. Criteriul psihologist — „a fi 
gindit în“ — este înlocuit cu cel logico-epistemologic al metodei 
de verificare a enunturilor, conform principiului că înțelesul pro- 
poziției este metoda ei de verificare. Astfel la Schlick, Carnap ș.a. 
propoziţiile analitice apar ca adevărate în baza intelesului expre- 
siilor componente ce se implică logic, făcînd ca simpla analiză de 
înţeles să fie suficientă pentru stabilirea adevărului lor universal, 
necesar, independent de faptele empirice ; dimpotrivă, cele sintetice 
sînt adevărate în baza unor fapte observabile care reies numai 
din analiza experienței empirice si care, fiind contingente, transmit 
acest caracter propoziţiilor respective. Pe baza distinctiei analitic- 
necesar si sintetic-contingent se deosebesc științele formale — 
logica, matematica — de cele factuale — ştiinţele naturii, dupa 
cum contin numai primul sau ambele tipuri de enunturi. Metafizica 
tradițională neavînd loc în această dihotomie este exclusă ca fără 
sens și astfel teoria adevărurilor necesare fundează filozofia ştiinţei 
și metafilozofia, ca dealtfel, şi la Kant. 

Exact la jumătatea secolului, W.v.O. Quine, M. White ş.a. 
supun unui atac demolator această teorie. Quine arată că pur si 
simplu nu s-a oferit nici un criteriu logic corect și sigur pentru 
stabilirea analiticităţii : explicarea acesteia prin adevăr definitional 
duce la cerc vicios, definițiile constatind o sinonimie preexistenta 
în limbaj, înrudită cu analiticitatea ; explicarea prin intersubstitui- 
bilitate a expresiilor duce la erori, căci nu orice expresii inter- 
substituibile în contexte uzuale sînt sinonime și generează analiti- 
citate ; explicarea analiticului pe baza regulilor semantice eșuează 
și ea, aceste reguli indicind numai ce expresii sînt analitice dar 
nu şi ce este analiticitatea în genere. Cazurile certe de propoziţii 
analitice sînt triviale — cazul definiţiilor stipulative — și nu pot 
susține o întreagă teorie filozofică a adevărurilor necesare. Concep- 
tia lui Quine este că orice enunț depinde atît de înțelesul compo- 

nentelor cit si de fapte, cl devenind fals si în cazul modificării 
intelesului și în cazul schimbării faptelor reale la care se referă. 
Ştiinţa apare ca un sistem unitar de propoziţii diverse care au 
sens şi se testează numai în acest întreg (holism). În caz de con- 
flict cu experienţa, față de care este subdeterminat, sistemul este 
constrins la revizuiri care de regulă evită enunturile centrale — 
logico-matematice, legi ş.a., susceptibile de analiticitate — a căror 
modificare ar atrage mari seisme în teorie ; dar stabilitatea acestor 
propoziţii nu. se datoreşte deloc unei pretinse naturi analitice ci 
pur si simplu poziţiei lor privilegiate în practica ştiinţei. Această 
poziție poate fj totuși încălcată dacă sacrificiul minim în economia 
teoriei se realizează prin modificări „în compartimentul „analitic“, 
adică central — cazul înlocuirii logicii clasice cu logica von Neu- 
mann-Birkhoff în mecanica cuantică, spre exemplu. Astfel, la Quine 
chiar propoziţiile logico-matematice își pierd titlul de adevăruri 
necesare. 

Premisa de la care pleacă R. Carnap în mod tacit este că prin 
natura sa limbajul se bazează pe faptul că fiecare expresie are 
sinonime, definiţii reguli semantice, astfel că se pot stabili relaţii 
de înţeles, implicaţii logice, sinonimii care generează adevăruri 
analitice. Concepind astfel limbajul ca pe un sistem de convenții 
explicite, de postulate, analog cu sistemul axiomatic, Carnap salută 
orice caz de enunţ analitic, orice dovadă a existenţei regulilor 
semantice drept confirmări ale naturii postulationale a sistemului 
lingvistic și excomunică orice caz de indecidabilitate, de nefunctio- 
nare a regulilor semantice ca pe niște excepții nesemnificative pro- 
vocate de ambiguitatea limbii naturale. El face din frecvenţa enun- 
turilor fixate în înțelesul cuvîntului o dovadă a naturii limbii si din 
intuiţia că există efectiv deosebiri între aceste enunturi și altele o 
explicaţie teoretică (M. Flonta). Faptul uzual — folosirea unor 
cunoștințe fixate în înţelesul cuvîntului — devine lege, iar intuirea 
lui — intuirea enunturilor analitice, a distinctiei dintre ele și cele- 
lalte — devine explicaţie. Dar astfel se pierde din vedere că aceste 
enunturi analitice au caracter local, contextual, ele fiind generate 
de existența unor premise admise si fixate in expresii, dar care pot 
diferi radical de la context la context; nu se mai observă că, in 
funcţie de această variaţie, adevărurile necesare se pot si ele modifica 
de la vorbitor: la vorbitor, de la un context la altul, de la o utilizare 
la alta. Analog există enunturi analitice relativ la o teorie — enun- 
turile admise axiomatic de ea — dar aceste adevăruri necesare 

diferă de la o teorie la alta. (I. Pârvu). Astfel, analiticitatea, necesi- 
tatea enunturilor, desi frecventă, este locală, relativă la context, 
variabilă si deci incapabilă de a fundamenta o distincţie de natură, 
absolută, totală între propoziţii. Asa cum putem vorbi despre axiome 
numai relativ la un sistem anume de enunturi, putem vorbi despre 
propoziţii analitice numai relativ la un context ; nu există o distinc- 
tie generală în limbaj între propoziţii necesare, analitice şi propoziţii 
contingente tot așa cum nu există în știință, în genere, o distincţie 
între axiome și teoreme. Orice teoremă poate fi axiomă și invers, 
după caz, și, din păcate, la fel stau lucrurile cu limbaju': orice 
cunoștință poate fi fixată sau nu în înțelesul cuvîntului după 
situaţia de utilizare respectivă. Nu se poate deci funda o teorie 
filozofică a adevărurilor necesare, o teorie a ştiinţei, a distinctiei de 
natură analitic — sintetic pe asemenea deosebiri locale, contextuale, 
variabile. Un uzaj lingvistic relativ la context nu poate susţine o 
distincţie universală. 

Quine, chiar dacă excesiv în concluzii, a plecat de la o intuiţie 
mai corectă a naturii limbii, de la o imagine ferită de prejudecățile 


și de erorile carnapiene. De aceea, în disputa Carnap — Quine, 
dreptatea revine celui din urmă. 
Un rezultat similar are și disputa indirectă Carnap — Witt- 


genstein. Wittgenstein a plecat de la premise radical opuse celor 
carnapiene văzînd limbajul ca un sistem guvernat de deprinderi 
sociale si nu de reguli fixe. El a indicat — completat de Fr. Wais- 
mann, H. Putnam ș.a. — că orice expresie oricît de atent definită 
si ghidată prin reguli semantice este legată totuşi de anumite 
cazuri tipice de aplicare (forme de viata) și că în cazuri netipice, 
în situaţii extraordinare poate apare indecidabilitatea privind apli- 
corifuzii generate de ambiguitatea limbajului natural, ci defecte 
inerente teoriei care pleacă de la premise false privind natura lim- 
bajului. Acesta nu are caracter postulafional, ci paradigmatic asa 
cum afirmă Wittgenstein. Chiar sistemele formale prezintă cazuri 
de indecidabilitate (Gödel a demonstrat incompletitudinea aritme- 
ticii), iar în sistemul formal al dreptului e notorie existența unor 
gaps in the law — si deci cu atît mai mult va fi incomplet, poros 
limbajul natural, ca si cel ştiinţific. Și acolo unde nu există un sis- 
tem complet şi invariabil de relaţii între expresii, o distincţie precisă 
si fixă între enunturi, nu se poate construi o teorie filozofică despre 
deosebiri de natură în limbaj, despre adevăruri necesare. Concepţia 

lui Carnap despre acestea apare ca absolutistă, nerelativizată la 
context sau teorie, inspirată din paradigma lui Hilbert — totul 
poate fi axiomatizat, stipulat, definit şi pre- gâdeliană ; eșecul ei 
părea a încheia disputele și a arunca în desuetudine problema 
adevărurilor necesare. 

Dar, după 1970, teoria adevărurilor necesare înregistrează o 
surprinzătoare regenerare prin așa-numita teorie istorică a referin- 
fez. Principalii promotori ai ei sînt Keith Donnellan, Saul Kripke, 
si Hilary Putnam. Trebuie să spunem că aceşti autor: pleacă de 
la recunoașterea rezultatelor disputei Carnap — Quine ; ei asimi- 
lează lecţia dată de Quine și mai ales de Wittgenstein şi renunţă 
complet la paradigma limbajului formalizat. Analizele făcute sînt 
înrudite mai curînd cu filozofia limbii comune, cu discuţiile pri- 
vind utilizarea socială reală a expresiilor obişnuite. O a doua 
caracteristică a acestei teorii este că ea renunţă aproape complet 
la noțiunea de înțeles; originalitatea poziţiei lor constă tocmai 
în reușita de a restaura o clasă importantă de adevăruri necesare 
fără a face apel la noțiunea de înţeles al expresiei, care a jucat 
rolul hotărîtor în definirea analiticitatii de la Kant si pina la 
Carnap. 

La baza acestei teorii stă o nouă concepție despre numele 
comune și procesul numirii. În expunerea ei Kripke pleacă de la 
ideea că expresiile limbii naturale nu au sinonime exacte — pre- 
mis& exact opusă celei empirist-logice. Continuind ideile lui 
Wittgenstein, Kripke arată că numele comune nu sînt sinonime 
cu o mulţime de descriptii care ar forma aşa-numitul înţeles al 
expresiei ; dacă pisică ar fi sinonim cu animal felin... etc. atunci 
ar trebui să admitem consecinţele : 

a) nu se pot utiliza expresii contrafactuale de tipul „dacă 
pisicile n-ar fi animale“ deoarece ele ar include o contradicţie 


Li ry 


în termen „dacă animale feline... n-ar fi animale“ ; 


b) descoperind că toate pisicile sînt roboţi, ar trebui să spu- 
nem: „nu există pisici, căci pisicile sînt necesarmente animale ; 
există doar roboţi asemănători cu pisicile“ ; 

c) „pisica e animal“ ar fi o tautologie și oricine știe ce este 
pisica ar ști automat că ea este animal felin... etc; 

d) 1 metru fiind sinonim cu lungimea lui S unde S este 
metrul-etalon de la Paris, dilatînd pe S pina la lungimea de 105 cm 
am ajunge la fraza absurdă: 1 metru = 105 cm. 

Toate aceste consecinţe sînt absurde : utilizarea reală a expre- 
siilor contrazice situaţiile a) — d) ceea ce arată că un nume comun 
nu este sinonim cu o mulțime de descriptii, cu o definiție exactă, 
cel puţin în cazul limbii naturale. Sub acest aspect numele comune 
se aseamănă mult cu numele proprii: tot așa cum Radu nu pre- 
scurtează o mulţime de descriptii ca: tînărul înalt etc, nici om, 
apă, pisică, nu sînt prescurtări ale unor descriptii sau. definiţii. 
Ideea că numele comune din limba naturală au sinonime stricte, 
definiții exacte, a apărut dintr-o concepție greșită, intelectualistă 
asupra procesului numirii : s-a presupus că oamenii contemplă 
lumea, compară obiectele, le descriu și apoi înlocuiesc descrierile 
fiecărui obiect cu un nume sinonim cu ele. Această imagine este 
evident falsă : numim obiecte cu anumite calități, dar nu numim 
obiecteie pentru că au acele calități. Numai în cazul poreclelor 
(descriptii deghizate) cineva e numit Pădureanu pentru că a locuit 
lîngă pădure ; dar spre deosebire de acest caz, pisica nu se numește 
pisică pentru că este animal felin etc. Descrierea corectă a pro- 
cesului numirii este următoarea ; oamenii atribuie nume fiecărui 
tip de obiecte peniru a le putea deosebi de alte tipuri de obiecte; 
numele nu înregistrează, nu prescurtează definițiile lucrurilor -—, 
ele indică numai faptul că e vorba de un tip de lucruri distinct de 
altele. Ulterior, pentru a indica ce tip de lucruri poartă numele 
respectiv, oamenii recurg la descrieri ; dar descriptiile nu sint un 
sinonim pentru nume, o definiție a numelui cum credeau Carnap 
și aliații săi, ci numai indicații pentru fixarea referinței numelui, 
a obiectelor denumite. Nici Kripke, nici Putnam nu contestă deci 
faptul că, de regulă, noi asociem fiecărei expresii anumite descrip- 
tii ale obiectelor denumite de ea, dar ei contestă că aceste descrip- 
tii ar fi nişte reguli semantice exclusive, niște postulate de înțeles 
a la Carnap, niște sinonime exacte ale expresiei după care ne 
ghidăm în utilizare. Utilizarea expresiei nu se face de regulă după 
asemenea definiţii teoretice, susțin aceşti autori, continuînd, în 
fond, argumentatia lui Wittgenstein. Utilizarea se face pe baza 
unor deprinderi sociale, transmise printr-un lanţ istoric, de la o 
generație la alta ; nu înțelesul dă semnificaţia şi specificul expre- 
siei, ci utilizarea ei socială pentru o anumită referinţă, utilizare 
transmisă istoric. 

De vreme ce descriptiile, regulile semantice nu dau intele- 
sul, definiția expresiei, ci numai fixează referința ei, înseamnă că 


- 


spunînd S care 1 metru, noi nu fixăm înţelesul lui í metru, ci 

referința lui. Pentru a deosebi deci lungimea 1 metru de alte 
lungimi, fixăm, indicăm referinţa lui 1 metru arătînd un fapt intim- 
plător : că S are 1 metru. 1 metru nu e deci sinonim cu lungimea 
lui S, ci 1 metru şi lungimea lui S au aceeași referință. Evident S 
ca obiect natural ar fi putut avea 1,5 metri, e o întîmplare că el 
are lungimea pe care noi vrem s-o numim 1 metru. S are 1 metru 
nu este un adevăr necesar; ea nu descrie o sinonimie, o identi- 
tate de înţeles, ci numai o coincidență de referință. În acelaşi 
timp, este un adevăr a priori; ştim înainte de experiență că 5 
are 1 metru, altfel nu am fi fixat referința lui 1 metru cu aju- 
torul lui S. Din punct de vedere filozofic, acesta e un adevăr 
contingent, iar din punct de vedere epistemologic, e un adevăr 
a priori. În același timp, o propoziţie ca Voltaire este Arouet este 
o propoziţie necesară a posteriori! ea este necesară pentru că 
Voltaire si Arouet au aceeaşi referință, denumesc același om si 
este necesar ca acel om să fie acel om, A să fie A. Ea este 
a posteriori pentru că numai experienţa ne arată că cele două 
nume se referă la aceeaşi persoană. În acest fel reintră în scenă 
mult discutatele adevăruri necesare, pentru a arăta încă o dată 
actualitatea problemelor puse de Kant. Dar nu aceste exemple 
banale constituie rezultatul cercetărilor de faţă. Putnam si Kripke 
arată că există o clasă importantă de adevăruri științifice netri- 
viale care au un caracter necesar. Este vorba de acele enunturi 
care arată natura, genul, tipul unor clase de obiecte — cum ar fi 
Apa este H:O, Aurul este elementul atomic nr. 79, Pisica e animal. 
Acestea sînt adevăruri necesare. Dar să precizăm: ele nu 
sînt necesare în sensul carnapian, adică pentru că HO ar fi 
inclus în înţelesul lui apă, ci în sens referential : utilizarea expre- 
siilor de mai sus, ca și a celorlalte din limba naturală, nu e 
determinată de convenții teoretice cum sînt definițiile de dicţionar, 
postulatele de înţeles, ci de un lant istoric de utilizări pur referen- 
tiale. Oamenii au numit apă un anumit gen de lucru din realitatea 
înconjurătoare, un tip de obiect natural de pe Pamint. Apă este 
folosit întotdeauna pentru a denumi acest lucru din mediul nos- 
tru şi nu altul. Această utilizare s-a transmis si s-a menținut, nu 
pentru că definim sau postulăm înțelesul lui apă la fel ca stramo- 
sii noștri, căci noi știm azi cu totul altceva decît ei. 

Acum acest element din jurul nostru, acest obiect natural 
pe care l-am numit apă este chiar H,O. Cînd s-a spus apă acum 
o mie de ani dar si azi s-a denumit obiectul H20, s-a facut refe- 

rință la HO. Desigur strămoșii nu ştiau că apa e HO, pe cînd 
noi stim, dar fără a sti acest lucru, ei se refereau la același HO la 
care ne referim si noi azi. Apa și H0 sînt două nume pentru aceeași 
clasă de lucruri naturale ; ele au strict aceeași referință și deci 
apa e HO e un adevăr necesar, la fel cum Voltaire este Arouet 
este adevăr necesar pentru că ambele nume se referă la aceeași 
persoană. A spune apa ar putea să nu fie HO echivalează cu a 
spune că A ar putea să nu fie A ceea ce este absurd. Apa este 
H,O este adevăr necesar la fel cum Celibatarii sînt burlaci este un 
adevăr necesar, ambele fiind propoziţii de identitate. 

Într-o situaţie similară se află aurul e elementul nr. 79, 
căldura este mișcare moleculară etc. 

În ce sens sînt însă necesare aceste adevăruri? Putnam- 
Kripke fac o analiză mult mai adîncă și mai subtilă decît Kant, 
Carnap sau Quine. De aceea sensul lui necesar la ei nu coincide cu 
orice sens dat anterior acestei expresii. 

a) în primul rînd, în această analiză se distinge apă de 
„apă“, lucrul de numele său; HO ar fi putut să nu se numească 
„apă“ dar nu să nu fie apă; lucrul ar îi putut să nu aibă numele 
pe care-l are, dar n-ar fi putut să nu fie ceea ce este. 

b) se distinge ce este de ceea ce ar fi putut să fie; apa ar 
fi putut fi nu HO ci XYZ (Putnam); atunci apa e XYZ ar fi 
fost adevăr necesar pentru că spunînd apă ne-am fi referit la 
XYZ. Deci apa este H20 nu e necesar in orice caz, necondiționat ; 
dacă însă apa este HO în lumea reală, atunci ori de cite ori 
spunem apă, chiar vorbind despre o altă lume posibilă, noi ne 
referim la H-O; apa este HO e adevăr necesar. Noi folosim 
expresiile pornind de la cazul real din lumea noastră: spunem 
„apă“ si „apa“ înseamnă H:O, căci apa este HO în realitatea ce 
ne înconjoară. l 

c) se distinge necesitatea de cunoașterea ei; apa era H,O şi 
pe vremea lui Tales, desi el nu știa acest lucru; dar si el se 
referea la același lucru ca și noi, deci la HO. 


d) se distinge necesitatea faptului de necesitatea aparente- 
lor; ar putea exista altceva, nu H,O, care să fie incolor, inodor, 
insipid ; dar n-ar fi apă, ci ceva ce seamănă cu apa; e necesar 


ca apa să fie H:O, dar nu e necesar ca tot ce este asemănător cu 
apa să fie H0O. 

e) numai dacă nu stim că apa e H0 putem crede că acest 
adevăr e contingent, că apa ar putea fi și altceva ; odată însă ce am 
aflat că apa e H,O nu putem repeta greşeala. De vreme ce apa 
este H,O, spunînd apă ne referim la H20, deci nu putem spune 
apă şi să desemnăm altceva. 


Evident că aici necesitatea e condiţionată de adevărul enun- 
tului în lumea noastră, Apa e H,O e adevăr necesar dacă şi numai 
dacă apa este realmente HO în lumea noastră, în lumea reală. 

Dacă unui logician aceste argumente îi par ciudate, să reamin- 
tim că si Lukasiewicz a rationat la fel: „Nu tot ce există este 
necesar, după cum nu orice nu există este imposibil, dar cînd 
ceva care există este (dat), atunci este necesar și cînd ceva care 
nu există nu este (dat), atunci e imposibil“ de pildă „nu este nece- 
sar să fiu acasă astă-seară, dar dacă sînt acasă astă-seară atunci, 
cu această presupunere, este necesar să fiu acasă astă-seară“. 

În concluzie, în ce sens apa e HO este adevăr necesar? 
Putnam arată că, mergind pe altă planetă, am putea descoperi o 
substanță XYZ perfect asemănătoare cu apa, dar nefiind H,O. 
Ar fi ea apă ? Nu. Aceasta nu pentru că a fi H0 e inclus în inte- 


lesul lui apă cum credea Carnap — sens intensional — ci pentru 
că spunînd apă ne referim de fapt la H>O si numai la HO si 
tot ce nu e HO nu e apă — sens extensional sau referential. 


XYZ nu este acel lucru la care ne-am referit noi numindu-l 
apă, căci nu e H30. 


Nu toate propozițiile adevărate sînt necesare. Apa e incoloră 
e o propoziție adevărată, dar nu în mod necesar: spunînd apă 
ne referim în mod necesar la H,O, dar nu la ceva incolor, căci cum 
am spus numele se referă la lucruri cu calităţi dar nu pentru că 
au calităţile respective. Doar dacă a fi incolor derivă necesar din 
a fi H20, apa e incoloră devine necesară, fiind implicată de 
apa este H0. 

Apă și H,O sînt două nume pentru același lucru real din 
lumea noastră, ca şi celibatar şi burlac. Dar apă şi incolor nu sînt 
în aceeași situaţie. 

Concepţia lui Kripke nu şterge deci distincţia dintre nece- 
sar si contingent. 

Teoria istorică a referintei nu trebuie văzută ca o doctrină 
îngustă, specializată pentru rezolvarea unor probleme tehnice ale 

limbajului, cum ar fi problema adevărurilor necesare. Ea este 
mult mai mult decît atît: o abordare filozofică radical nouă a pro- 
blemelor limbajului. Importanța şi originalitatea acestei abordări 
constă în aceea că ea semnalează natura social-istorică a sem- 
nificatiei expresiilor lingvistice. Formarea şi transmiterea semni- 
ficaţiei cuvintelor nu mai este explicată ca la Kant sau Carnap 
prin factori pur ideali, teoretici — definiţii, reguli, sinonime, ci 
prin factori sociali. Se redescoperă astfel faptul că limba naturală 
nu e un sistem de convenţii teoretice elaborate de oamenii de 
știință, ca limbile artificiale, ci un instrument apărut în practica 
socială si transmis istoric de la o generaţie la alta. Această con- 
cluzie este urmărită în toate consecinţele sale, ceea ce are efecte 
importante. Dintre acestea semnalăm : noțiunea de înțeles isi 
pierde rolul ei conducător în explicarea fenomenelor semantice si 
în locul ei, noțiunea de referinţă explică continuitatea temporală 
a expresiilor lingvistice, şi acordul dintre vorbitori; se pun în 
evidență fenomene semantice, pînă acum ignorate, ca diviziunea 
muncii lingvistice ş.a. (Putnam), se reconsideră problema adevă- 
ruriior necesare, contingente, a priori, a posteriori. Este inte- 
resant de semnalat că abordarea istorică a referintei are impor- 
tante similitudini cu o abordare nouă a teoriei științifice — este 
vorba de teoria lui Thomas Kuhn. Așa cum Kuhn atrage atenţia 
asupra rolului comunităţii ştiinţifice în evoluţia teoriilor, Putnam- 
Kripke atrag atenţia asupra rolului membrilor societăţii în evo- 
lutia limbii ; ambele abordări pun accent pe utilizarea socială, pe 
rolul de instrument social al teoriei ştiinţifice şi respectiv lim- 
bii naturale. Asa cum Kuhn atrage atenția că teoria nu este 
reductibilă la un sistem de enunturi, Putnam-Kripke subliniază că 
expresia lingvistică nu e reductibilă la o definiţie explicită, nu 
are sinonim riguros, nu este prescurtarea unui număr de enunturi 
despre denotatul ei. Ambele abordări încearcă să răstoarne mitul 
intelectualist care reduce teoriile și limbile naturale la entități 
pur teoretice, la mulțimi de informaţii. Mai departe asa cum pen- 
tru Kuhn nu există reguli explicite, complete pentru manipularea 
teoriilor si selectarea celei mai bune, pentru Putnam-Kkripke 
nu există reguli explicite de manipulare a expresiilor limbii natu- 
rale. Kuhn combate imaginea naivă după care teoria e compa- 
rată pur și simplu cu faptele empirice și admisă sau respinsă, iar 

Putnam-Kripke resping imaginea după care vorbitorul compară 
obisctul cu definiția sau înțelesul expresiei si decide aplicarea sau 
neaplicarea acesteia. În sfîrşit, așa cum pentru Kuhn mai impor- 
tante decît aspectele pur lingvistice, informaţionale ale teoriei 
ştiinţifice sînt aspectele ei de paradigmă — model exemplar de 
soluționare a unei clase de probleme — pentru autorii pe care-i 
discutăm mai importante decît definițiile și „sensurile“ sînt para- 
digmele de utilizare a limbii — adică acele modele de folosire a 
expresiilor care se transmit istoric și determină continuitatea sem- 
nificatiei acestora. Ambele abordări pot fi numite paradigmatice. 


Un punct de vedere marxist apreciază asemenea concepții 
care folosesc drept factori explicativi nu entități ideale, — înţeles, 
sens, ci fenomene sociale. În fond, ele se apropie aici de un vechi 
deziderat marxist : coborirea teoriei despre știință si limba din 
cer pe pămînt, adică din domeniul ideal pur în domeniul social- 
istoric. În acest sens este de remarcat că Putnam declară seman- 
tica o știință socială și foloseşte ideile lui Engels în argumentarea 
sa, specificind că el apără o teorie realistă contra uneia idealiste. 


Comparind cele trei concepţii, trebuie subliniat din nou că 
abordarea kantiană a problemei are un caracter psihologic, cea 
empirist logică are un caracter logico-epistemologic, iar abordarea 
lui Putnam și Kripke are un caracter socio-istorist. Concret vor- 
bind, la Kant semnificaţia si utilizarea expresiilor sînt dictate de 
conţinutul lor psihologic; la Carnap, semnificația și utilizarea 
expresiilor sînt dictate de metoda lor de verificare logico-episte- 
mologică, iar la Putnam-Kripke, ele sînt dictate de tipul social- 
istoric de referire la obiectele reale. 


La Kant, funcţionează un apriorism psihologie care spune 
că unele noţiuni sînt anterior experienței ,,gindite“ în altele ; la 
Carnap, funcţionează un apriorism logico-lingvistic care spune că 
unele noţiuni sînt implicate de altele. datorită regulilor logico- 
semantice ale limbajului ; pe cînd la Kripke și Putnam, aprioris- 
mul este desființat, el nefiind invocat decît în cazul banal al stipu- 
latiei explicite. Asemenea cazuri nu implică o viziune apriorista, 
ci numai simpla recunoaştere a rolului convențiilor stipulative în 
limbaj. 

În timp ce la Kant si Carnap, necesitatea unor enunturi 
decurge din caracterul lor a priori, la Putnam-Kripke, necesitatea 
decurge dintr-un mod de utilizare socială .a expresiilor. Adeva- 

rurile vitale pentru ştiinţă ca cel care spune Căldura este mişcare 
moleculară sînt necesare a posteriori. 

Kant si Carnap au ca model şi sistem de referință expre- 
siile științei bazate pe definiţii si convenţii explicite asa cum sînt 
ele folosite de omul de știință. Dimpotrivă, Putnam si Kripke 
iau ca model folosirea expresiilor în limba naturală, bazată mai 
curînd pe utilizări tipice, paradigmatice decît pe convenţii expli- 
cite ; în abordarea lor rolul determinant îl au elemente implicite, 
neteoretice. Abordarea Kant-Carnap poate fi numită teoretic-defi- 
niţională iar opusa ei poate fi numită paradigmatică. l l 

În sfîrşit, concepțiile clasice iau ca punct de plecare o imagine 
statică a limbajului ca rețea de raporturi precise, rigide între 
expresii si ignoră schimbările lingvistice ca pe ceva secundar. 
Teoria istorică, dimpotrivă, priveşte limbajul în procesul de trans- 
mitere de la o generație la alta si de modificare a cunoștințelor 
incluse in el, oferind astfel o imagine mai dinamică si mai realistă 
asupra subiectului. 


În fața unui asemenea şir de contraste este legitimă între- 
barea dacă mai există vreo legătură între concepția lui Kant si 
cea a lui Putnam-Kripke. În mod sigur unele fire sînt definitiv 
rupte — ideile legate de infeles si analiticitate, profund legate 
de abordarea lui Kant, nu sînt continuate de teoria istorică. Dar, 
dacă privim adevărul analitic ca pe o formă de adevăr necesar, si 
considerăm că si interesul lui Kant a fost dirijat, în primul rînd, 
spre ideea necesității unor propoziții, atunci se poate spune. fără a 
forța lucrurile, că există un teritoriu comun si o filieră logică 
care duce de la filozoful german la aceşti autori contemporani. In 
cercetările lor reapare nu numai ideea de adevăr necesar, ci si 
dihotomia a priori — a posteriori, ceea ce confirmă presupunerea 
că linia cercetărilor kantiene este aici continuată, desi într-un mod 
cu totul deosebit. Ca program de cercetare, teoria istorică a refe- 
rintei se află abia la începuturi ; va fi ea capabilă să fundamenteze 
o reconstrucție filozofică comparabilă cu cele propuse de Kant sau 
Carnap ? La această întrebare nu se poate. da deocamdată un 
răspuns bine întemeiat. Dar dacă o apreciere generală a teoriei 


Putnam-Kripke este prematură, în schimb se poate afirma că, în 
problema semnificației expresiilor si a adevărurilor necesare, ea a 


adus deja o contribuție valoroasă si originală, care a readus in 
actualitate vechile întrebări kantiene ale acestui domeniu. 

III. INTERPRETĂRI ALE FILOZOFIEI CRITICE 


KANT SI METAFIZICA, 
DUPA INTERPRETAREA LUI HEIDEGGER 


CONSTANTIN NOICA 


Pentru oricine, astăzi, Kant este autorul celor trei Critici, in primul 
rînd a rațiunii pure. El însă nu se socotea așa. În intenţia proprie, 
de cîteva ori mărturisită, opera sa critică era o simplă pregătire în 
vederea unei doctrine, pe care n-a mai putut s-o dea (decît frag- 
mentar si ca simplu ecou al operii critice), tocmai pentru că Criticile 
se întregeau succesiv si sfirseau prin a se constitui ele într-o doc- 
trină. În principiu, ideea critică (purtind asupra felului cum si cit 
cunoaștem) se opunea ideii de sistem, dar cu cele trei lucrări kan- 
tiene ea lua un caracter sistematic ; pe de altă parte, ideea critică 
punea în discuție metafizica și vorbea doar despre posibilitatea ei, 
ceea ce nu o împiedica — după Heidegger, chiar prin prima Critică 
— să se transforme într-o metafizică. Aceea ce se înfățișa, așadar, 
a unor cunoștințe obţinute în fapt de Euclid sau Newton, era mai 
mult chiar decît o nouă formă de cunoaștere ; era o reașezare a 
lumii și a omului in lume. Aceasta înseamnă că destinul gîndirii lui 
Kant purta în el o răsturnare : schelele pentru o zidire erau sortite 
să se prefacă în zidire. 


Dar aceeași răsturnare petrecută cu opera critică a lui Kant, 
ce se întemeia pe analiza ştiinţei, avea să se petreacă în veacul 
nostru în cazul ştiinţei însăși. Desprinsă de filozofie cum s-a con- 
stituit și cum a condus la progresele ei, știința modernă începătoare 
nu și-a pus problema cunoașterii în termenii unei teorii a cunoaș- 
terii, ci doar în termenii cunoașterii în act; dar fără să vrea, a 
sfîrşit la o teorie a cunoașterii. În orice caz, nici un moment 
știința modernă nu s-a inspirat din sau n-a voit să conducă la idei 
metafizice ; dar în veacul nostru, cu toate eforturile neopozitivis- 
mului de a desfiinţa metafizica prin propoziţiile științei sau cele de 

tip ştiinţific, s-a întîmplat că știința a contribuit esenţial să reaseze 
pe om în lume, iar în felul acesta să capete tot mai mult un fundal 
metafizic. Ba chiar, cu civilizaţia ei tehnică, atît de nevinovată la 
început, știința reașează natura și societatea, văzîndu-se silită să 
gindească aceea ce metafizica de altă dată abia îndrăznea să se 
întrebe : care este esenţa naturii, sau care e cea a societăţii umane. 
Sint puţini astăzi, în a doua jumătate a veacului, cei care mai pot 
proclama perfecta detaşare a științei și tehnicii faţă de problemele 
ultime ale omului, iar Heidegger, străin total cum era fata de 
revoluţia tehnico-știinţifică, a simţit totuși nevoia s-o înţeleagă si 
explice, aratind în particular că tehnica nu trebuie de fel privită 
drept un simplu mijloc ci, în măsura în care ea este o formă de 
producţie, reprezintă „un mod de dezvăluire“ a realului, ceea ce 
înseamnă, după el, încă un demers metafizic al omului. Cu atît mai 
firesc ne apare astăzi, spre deosebire de prima jumătate a veacu- 
lui, gindul lui Heidegger de-a privi pe Kant din perspectiva 
metafizicii. 

Cînd apărea acum cincizeci de ani, lucrarea lui Heidegger, 
Kant und das Problem der Metaphysik, trezea interes dar şi ostili- 
tate prin jumătatea ei de adevăr. Acum ar putea trezi interes prin 
adevărul ei întreg. Unilaterală cum părea, cu teza ei cum că în 
Critica raţiunii pure ar fi vorba de metafizică și nu de teoria 
cunoașterii, interpretarea lui Heidegger s-a adeverit astfel într-o 
largă măsură, prin destinul gîndirii lui Kant în cultura contem- 
porană si prin destinul culturii acesteia însăși. Este drept că între 
1870 și 1920 (mai exact din clipa cînd, împotriva modei hegeliene, 
s-a spus „es muss auf Kant zuriickgegangen werden“ si pina cînd, 
spre 1920, a fost redescoperit Hegel chiar dincolo de marxism, 
care-l păstrase actual statornic) se iviseră, mai ales în Germania, 
nenumărate școli kantiene care, practicînd filologia de text, așadar 
cercetarea textelor „sacre“ ale Filozofului, cu o devoțiune demnă 
de exegezele indiene la Vede şi Upanisade, au interpretat in toate 
felurile, idealist, realist, fictionalist, pe Kant și păreau a spune 
tot ce se putea despre gindirea lui, cu o seriozitate științifică de 
care nu avusese parte, în cultura europeană, nici măcar Aristotel, 
poate. Dar ce rămîne, ca achiziţie valabilă filozofic, din toată această 
alexandrină filologie de text ? În schimb o interpretare ca a lui 
Heidegger, desi sever criticată de marii exegeti kantieni ai timpului, 
poate să ne pară astăzi mai grăitoare, cu toate lipsurile ei. Autorul 

însuși scria în Prefaţa ediţiei a 2-a (1950) : „Ce este greșit şi lacunar 
în această lucrare a devenit atît de evident, încît renunţ să mai 
încerc a o petici și întregi. Cel ce gîndește învaţă mai trainic din 
ce este lacunar...“. Să vedem deci, cu ajutorul lucrării lui Heidegger 
ce înseamnă metafizică, în cazul lui Kant, şi ce orizont deschide ea. 


> 


La capătul Logicii sale din 1800, Kant scria că metafizica este 
adevărata filozofie, filozofia unică. Dar unui contemporan și biograf 
al său de mai tîrziu, Borowski, îi declarase că satirele lui Erasm au 
făcut mai mult bine umanității decît toate metafizicile la un loc. 
La fel, un comentator de toată însemnătatea, Alois Riehl, putea 
spune despre Critica raţiunii pure, opera pe care Kant o numește 
statornic „Critica“ însăși, cum că afirmă metafizicul si neagă meta- 
fizica. lar Riehl avea dreptate dacă „metafizica“ are înțelesul pe 
care i-l dădea Kant ; dar nu acesta este înțelesul pe care i-l dă 
Heidegger şi în numele căruia vede peste tot metafizică în prima 
Critică. 

La Kant, după cum se știe, noțiunea de metafizică este cea a 
filozofiei tradiționale. În formularea lui Baumgarten lucrurile sună : 
„„Metafizica este știința prima cuprinzind principiile cunoașterii 
umane“ si ea se împarte în : ontologie, cosmologie, psihologie ratio- 
nală (natura sufletului) și teologie naturală. Să spunem de-a drep- 
tul că pentru Heidegger, cel puţin în ceasul cînd dă la iveală inter- 
pretarea sa din Kant (1929), metafizica trebuie centrată în jurul! 
ontologiei, care de la început era numită „metafizica generală“ ; 
şi în definitiv astăzi încă, după ce teologia naturală a rămas 
expresia naivă a metafizicii (meta-fizică) iar psihologia raţională 
a devenit psihologie pură si simplă, în timp ce cosmologia revine 
ştiinţei, nu se mai poate numi metafizică decît ontologia, dacă 
metafizica trebuie să aibă un domeniu propriu și nu doar să 
emită principii speculative ultime. 

Dar tot de-a dreptul trebuie să spunem unde caută Heidegger 
metafizica lui Kant : în transcendental anume, iar nu în transcen- 
dent. Sîntem datori să facem cu ultima claritate deosebirea dintre 
ordinea transcendentalului, introdusă de Kant tocmai, si cea a 
transcendentului, chiar dacă vom admite că la Kant însuși termenii 
nu sînt întotdeauna folosiţi cu perfectă consecvență. Nici Heidegger 
nu pleacă mărturisit de la această deosebire; dar ea îi domină 

toata interpretarea, si dealtfel singur va afirma (op. cit., ed. 3, 
1951, p. 25). că pentru metaphysica generalis (ontologia) Kant va 
spune „filozofie transcendentală“. 

Transcendentalul este tarimul cel nou descoperit de Kant și 
impus direct filozofiei ce a urmat (atît Fichte cît și Schelling își 
vor numi deschis filozofia lor ,,transcendentala“, in timp ce Hegel 
va proiecta transcendentalul în desfășurare peste întreaga realitate 
umană și naturală), după cum indirect tot transcendenialul a dat 
expresie întregii orientări a culturii care a urmat. Oricare cititor 
al lui Kant resimte „noutatea“, iar un alt mare comentator din 
trecut, M. isronenberg, i-a dat expresie astfel (în Geschichte des 
Deutschen Idealismus, 1909, p. 144): Căutind legătura dintre 
rationalism şi empirism, Kant a dat peste un domeniu nou, cel al 
idealismului... la fel cum Columb, căutînd o altă legătură între 
Europa si Asia, a dat de America. „Lumea nouă este a subiectivi- 
tatii pure“, conclude comentatorul. Dar ne vom grăbi a spune: cu 
termeni ca idealism și subiectivitate pură se pierde tocmai nou- 
tatea descoperirii lui Kant, sau bogăţia conţinutului ei. Descoperirea 
lui Kant trebuie numită : a transcendentalului. 

Deși folosit în Evul Mediu pentru cele transcendente, trans- 
cendentalul se opune la Kant tocmai transcendentului. Cu o simpli- 
ficare, ce nu este poate si o falsificare decît dacă e luată literal, 
transcendentalul înseamnă ceea ce este dincoace de experienţă, în 
timp ce transcendentul exprimă limpede ce este dincolo de ea. 
Este ca si cum pină la Kant gindirea ar fi vroit să înţeleagă 
realul prin supra-realitati, sau printr-o ordine care-i este supra- 
instituită, în timp ce el caută, nu atît o ordine gata dată ci una 
ce se instituie si nu una dincolo de lucruri ci dincoace de ele. 
începînd de la Kant, întrebarea „ce este“ (întrebare fundamentală 
în aristotelism, sub forma chiar a lui „ti esti“, esența lucrurilor, 
care e pusă în Topice în fruntea categoriilor în locul substanței, 
prime si secunde, din Categorii) este înlocuită de cum e cu putință 
ce este. Spre o asemenea întrebare s-a orientat aproape toată 
cultura de după Kant, chiar fără recurs la el. 

Trecerea de la sensul epistemologic al acestei întrebări, pusă 
de Kant la început sub forma lui „cum sînt cu putinţă judecatile 
sintetice a priori“, la sensul ontologic s-a făcut firesc în criticism, 
prin ordinea a priori-ului tocmai, care făcea cu putință nu numai 
judecăţi asupra legilor realului, ci realul însuși _(,,condifiile de 
posibilitate a experienţei sînt condiţiile: de posibilitate a lucrurilor 

din experienta“, cu vorbele lui Kant). Transcendentalul inseamna 
facerea cu putință a realului de experienţă, prin întipărirea forme- 
lor apriorice in real. Tot universul transcendentalului este urzeala 


a patrusprezece forme — timp si spaţiu ca forme ale sensibilităţii, 
categoriile ca forme ale intelectului — care trec din formalul lor 
in real. 


A numi acest demers de gindire, devenit constructiv pentru 
realitate, „idealism“ si mai ales „subiectivism“, oricît ar fi invocată 
litera textului kantian, înseamnă a falsifica totul. La fel de bine 
— sau de prost — s-a putut spune că este vorba de ,,antropolo- 
gism“, ca si cum Kant ar reduce totul la om și la felul cum vede 
omul lumea. Dar nu de conștiință umană este vorba la Kant, 
nici de subiectivitatea ei, ci de conștiință în genere (Bewusstsein 
überhaupt). Oriunde ar apărea o conștiință — iar astăzi ne putem 
gîndi la orice fiinţă raţională din cosmos — și oriunde nu este 
vorba de o conștiință care-și produce singură conţinutul, cum ar fi 
după Kant intelectul arhetipal (intellectus archetypus) sau cum este 
după Schelling intelectul creatorului de artă, conștiința nu este 
o oglindă care să reflecteze simplu lumea, cu formele și structurile 
ei date ; este un laborator în care se prelucrează datele lumii, sau 
în care datele primite de conștiința în genere devin lume. Căci 
orice conștiință este receptivă de material, dar activă în ce pri- 
vește formele, după Kant. Că formele puse de ea nu sînt în 
lucruri ? Dar lucrurile n-ar fi lucruri fără aceste forme. De 
aceea înțelesul lui „ce este“ îl dă „cum e cu putinţă ce este“, 
regresiunea în transcendental ca în spre temei. Realul nu e fără 
formă (de aci „idealism“), obiectul nu e fără subiect (de aci „subiec- 
tivism“), diversul nu e fără unitate de conștiință (de aci „antropolo- 
gism“), dar nici formele, nici subiectele, nici unitatea de conștiință 
nu sînt suspendate. Lumea a trecut printr-un laborator spre a 
deveni lume. 

Regresiunea aceasta în transcendental, ca în spre temeiurile 
care fac posibilă ființa lumii, a fost numită de Heidegger ontologie 
fundamentală, iar el îşi acoperă ontologia sa cu demersul kantian 
din Critică. Trebuie recunoscut că veleitatea ontologică a lui 
Heidegger este de-a ajunge la fiinţa în ea însăşi, nu doar la ființa 
lumii, de care dădea socoteală Kant. Dar dacă veleitatea lui este 
mai mare, mijloacele pe care le-a pus în joc sînt mai restrinse : 
Heidegger pleacă numai de la om ca existent privilegiat (existentul 
ce se întreabă despre ființă) și face „analitică existenţială“, în 

timp ce Kant pleacă de la conștiința in genere si face analitică 
transcendentală. Poate că de aceea rezultatele celui dintii sînt 
atît de reduse, el rămînînd să se înscrie în istoria filozofiei prin 
simpla punere sau repunere a problemei fiinţei ca atare. Dar daca 
apropierea problematicii sale de cea a lui Kant îl pune în umbră 
pe el, ea arată în schimb fata mai adîncă a criticismului kantian, 
cu trecerea acestuia de la epistemologic la ontologic. 

Heidegger amintește singur că si alti interpreți au putut vorbi 
despre „metafizică“ la Kant, citind in acest sens pe Max Wundt, 
cu lucrarea lui despre Kant, sau pe Kröner, cu Von Kant bis Hegel. 
Dar, adaugă el, toţi privesc Critica raţiunii pure drept teoria 
cunoașterii şi vad doar alături de aceasta unele motive metafizice. 
Pentru el însă opera lui Kant „nu are nimic de a face cu teoria 
cunoașterii“ (p. 25), în schimb pune problema posibilităţii interne 
a ontologiei. Cu opera aceasta, declară el, construcția metafizicii 
tradiţionale se clatină pentru intiia dată în străfundurile ei. 

Kant însuși a vorbit despre „revoluția copernicană“ pe care 
ar aduce-o criticismul, în măsura in care nu conștiința se rotește 
în jurul experienţei spre a o înregistra, ci experienţa în jurul con- 
ştiinţei spre a se constitui ca experienţă. Heidegger traduce lucrurile 
în termenii săi, punînd in joc deosebirea dintre „ontic“, ca înre- 
gistrare imediată a fiinţei, si „ontologic“, ca înregistrare elaborată ; 
sensul revoluției copernicane ar fi deci cum că adevărul ontic se 
orientează necesar după cel ontologic. Am putea traduce totul, la 
rîndul nostru, în termenii amintiți mai sus, transcendent și trans- 
cendental, spunînd că revoluţia lui Kant este de-a face ca nazuinta 
spre transcendent a gîndirii imediate să fie înlocuită de cufundarea 
în transcendental. Dar interpretarea lui Heidegger merge mai adinc 
decît o pot sugera deocamdată termenii, de orice fel ; sau poate ca 
abia ea va da continut deplin termenilor acelora. 

Într-adevăr, interpretul invocă situația originară, nesocotita 
de obicei de alti comentatori, care duce pe Kant la întemeierea sa 
ontologică. Situaţia aceasta o dă finitudinea raţiunii umane — iar 
cu ea criticismul apare într-o lumină nouă. 

Ar fi fost mai potrivit ca Heidegger să nu vorbească de fini- 
tudinea rațiunii umane, ci de finitudine pur si simplu, iar atunci 
ar fi regăsit un gînd episodic (exprimat mai clar abia în Prolego- 
mene şi în Critica raţiunii practice), dar din care Kant face sensul 
ultim al concepţiei sale. Demnitatea conștiinței mărginite de a avea 
etică și ştiinţă izvorăşte tocmai din aceea că este mărginită, spune 

el. Daca ea ar inregistra direct (ca naturile angelice, inchipuie Kant) 
binele, atunci n-ar maj fi nevoie de o știință a binelui si de o stra- 
danie către el ; conștiința care ar cunoaşte direct legile lumii, pe de 
altă parte, n-ar mai exercita raţiunea sub chipul științelor. 

De fapt încă din Critica raţiunii pure apar asemenea sublinieri, 
chiar dacă nu duc la afirmaţii exaltate despre demnitatea fiinţei 
mărginite, ca în celelalte două lucrări. Astfel, dacă spațiul si timpul 
există în sine, obiectiv — spune Kant în „Estetica transcenden- 
tală“ — atunci judecata sintetică rămîne să fie empirică numai și 
nu ar exista necesitate, adică legi și științe. La fel, dacă — spusese 
mai înainte — distincţia dintre obiecte de cunoaștere şi lucrul în 
sine nu este întemeiată, atunci principiul cauzalitatii s-ar întinde 
peste tot și nu am intilnj decît mecanism al naturii, nu şi Hber- 
tate. Pentru cunoaștere și legi, Kant are nevoie de necesitate; 
pentru viata morală, de libertate. În amîndouă cazurile si în chip 
paradoxal, numai mărginirea conștiinței îi dă superioritatea ei de 
cunoaștere şi de comportare morală. 

Dar interesant în interpretarea lui Heidegger este faptul că 
nu consecinţele epistemologice sau etice ale mărginirii conștiinței 
stau pe primul plan, ci cele metafizice. El constată că la Kant 
cunoașterea este în fond intuiție, sau gîndire intuitivă; că omul 
(conștiința mărginită) nu are o intuiție divină, creatoare, ceea ce 
face conștiința să aibă receptivitate, adică să fie afectată prin 
simțuri. Dar receptivitatea ei nu se reduce la exercițiul simţurilor 
obișnuite. Există receptivitate si faţă de simţul intern ori cel 
extern în general. „Kant, spune interpretul, a căpătat astfel pentru 
prima dată conceptul nesenzualist al sensibilităţii“ (p. 33). Așa se 
ajunge la sensibilitatea pură, respectiv la formele sensibilităţii care 
sînt timpul si spaţiul, în diversul pur al cărora, după cum se știe, 
este posibilă judecata sintetică a priori. Fiinţa mărginită trebuie 
să aibă sensibilitate ; dar fiind o conștiință mărginită are o sensi- 
bilitate pură, produce forme a priori de sensibilitate, este transcen- 
dentală, adică face posibilă experienţa (care este în timp și spaţiu). 
Pe de altă parte, intelectul ființei mărginite este si el mărginit, căci 
îi trebuie intuiţia sensibilă care să-i dea diversitatea ; iar el produce 
categoriile, formele pure de unificare pentru diversul dat de sensi- 
bilitate. Că de aci rezultă o lume doar de cunoaștere, lumea pentru 
conștiință, aparenţa ? Dar, spune Heidegger împreună cu Kant, 
aceasta este lumea însăși, respectiv lumea existentă a fenomenelor. 
„Fenomenele sînt existentul însuși“ (p. 37). Iar dacă ele se prezintă 

ca o lume de obiecte, este deoarece numai pentru cunoasterea 
mărginită „obiectul“ are sens. 


Trebuie bine subliniată, în acest punct, contribuţia pe care 
înţelege Heidegger s-o aducă la interpretarea lui Kant și felul cum 
încearcă să-i facă dreptate. De obicei Kant este acceptat în litera 
sa, ca si Platon, ceea ce înseamnă că nu li se face dreptate. Atunci 
cînd Platon spune că Ideile sînt „dincolo“ de lucrurile ce participă 
la ele, interpretarea comună (care din păcate începe de la Aristotel) 
se grăbeşte să spună că el instituie astfel o lume ideală deasupra 
celei reale, cînd în fapt nici el nu încearcă decît să întemeieze mai 
bine lumea reală. La fel în cazul lui Kant: faptul că o conștiință 
mărginită contribuie la formarea lumii reale (Kant spune : a expe- 
rientei) este înţeles ca deformarea unei lumi reale care ar fi gata 
preexistenta, si de aci sensul de aparenţă, sau de arătare pentru o 
conştiinţă cunoscătoare, a lucrurilor cunoscute. Nu știm — se spune 
— cum este lumea în sine (deși Kant nici nu vorbeşte de lume în 
sine, ci doar de lucru în sine), dar „pentru noi“ ea este așa. De 
aci, sensul prost al subiectivismului atribuit lui Kant, mergind 
pînă la relativizare, ca în vorba lui Protagoras cum că omul e 
măsura tuturor lucrurilor, sau alteori pînă la amăgire, ca în cazul 
vălului Maia din cultura indiană. Kant ar arăta că totul este apa- 
renta ; numai că — se adaugă — descriind felul cum se constituie, 
prin conştiinţa cunoscătoare, o asemenea lume a aparenţei, el a dat 
mecanismul de cunoaştere al cugetului uman și astfel a făcut 
posibilă o teorie a cunoașterii bine asigurată. 


Dar transcendentalul kantian, ca si felul cum îl înfățișează 
Heidegger, spune altceva. Transcendentalul a luat locul transcenden- 
tului ; iar aşa cum ultimul era afirmat ca o realitate ontologică, 
transcendentalul trebuie şi el înțeles ontologic. În acest domeniu al 
transcendentalului — iar aci interpretăm poate liber, dar sub 
sugestia lui Heidegger — unde Kant deosebește între un obiect 
transcendental si un subiect transcendental, lumea experienţei nu 
este constituită, ea se constituie abia prin colaborarea celor două 
instante. Ce era lumea experienţei înainte de întîlnirea subiectului 
transcendental cu obiectul ? Dar nu era o lume a experienţei si nu 
era nici măcar o lume, ci, cu o primă acceptie a lucrului în sine 
kantian, era diversitate pură (dacă se preferă : haos), pe care unită- 


tile subiectului transcendental aveau s-o pună în ordine mundană, 
iar cu o a doua acceptie a lucrului în sine, anume cea de „numen“, 

era legitate pură, ordine de principiu, numenalitate, de unde vor 
izvori comandamentele morale si principiile regulative teleologice. 
Transcendentalul este ordinea lui „cum e cu putință“ ceva, iar 
filozofia lui Kant nu arată numai cum sînt cu putinţă judecatile 
sintetice a priori, ci și cum e cu putinţă întreaga lume a experienţei 
asupra căreia se vor aplica judecatile sintetice a priori. 

Că este vorba despre altceva decît cunoaștere, cu transcen- 
dentalul, o arată Heidegger categoric cînd spune (p. 47) că spaţiul 
și timpul ca intuitii pure reprezintă mai mult chiar decît existentul ; 
reprezintă ființa. Intilnirea aceasta dintre conștiința mărginită si 
fiinţa însăși este fără îndoială proclamată mai degrabă de Heidegger 
decît de Kant, care vedea posibilă ridicarea conștiinței la planul 
numenal doar pentru cea morală, în Critica raţiunii pructice, sau, 
pe linia principiilor regulative, pentru conștiința judecății de „refle- 
xiune“ din Critica puterii de judecată. In prima Critica, în schimb, 
el lăsa problema ființei deschisă, sau vorbea doar de lume fenome- 
nală. Dar interpretul crede că trebuie mers îndărătul formulărilor 
lui Kant. 

Kant singur spusese că trebuie să existe o rădăcină comună 
a intelectului, care dă unitățile de gîndire, cu intuiţia, care dă 
diversul, empiric sau pur, al gîndirii. În „deducţia transcendentală“, 
cu precădere în prima ediție a Criticii, el dăduse de înțeles ca 
rădăcina comună ar putea fi facultatea imaginaţiei. În ediţia a 
doua, temindu-se de înţelegerea subiectivist-psihologică a viziunii 
sale și vroind să pună accentul pe „obiectiv“, Kant revine asupra 
imaginației, reducîndu-i însemnătatea si lasind-o să fie o facultate 
inferioară. Dar Heidegger reia ideea că imaginaţia este rădăcina 
comună căutată şi facultatea care deschide către fiinţă, înteme- 
indu-și o întinsă parte din interpretarea sa pe rolul imaginaţiei, 
căreia îi dă o funcţie transcendentală și, cu aceasta, una ontologică. 
Are indreptatire încercarea sa ? 

Vom arăta indreptatirea posibilă numai schimbînd numele : 
vom spune facultate de întruchipare în locul puterii de imaginaţie. 
Nu vom merge pînă la a susţine că lui Kant i-a lipsit un cuvînt 
ca acesta al nostru de întruchipare, dar cutezăm a spune că analiza 
facultăților spiritului este în general incompletă, atît restrîns psiho- 
logic cît şi larg transcendental, și că alături de celelalte facultăţi ar 
trebui să se vorbească de una a întruchipării, care ar fi in- 
tr-adevar centrală faţă de sensibilitate si intelect. Se știe că „repre- 

zentarea“, ca treaptă a cugetului în acţiunea de organizare a rea- 
lului, poate fi deopotrivă reprezentare sensibilă si inteligibilă (ceea 
ce arată că pînă si în psihologia comună se intrezareste o rădăcină 
comună a sensibilităţii cu intelectul); mai mult încă, se vorbeşte 
de o reprezentare reproductivă şi una productivă. Dacă aceasta din 
urmă este înţeleasă ca facultatea imaginaţiei la Kant, atunci ter- 
menul nostru de facultate de întruchipare ar putea spune ceva in 
favoarea interpretării lui Heidegger. 

Acesta într-adevăr se întreabă: cum poate o fiinţă finită, 
care deci nu „creează“ existentul, să-l intilneasc& pe acesta asa 
cum este el. Si răspunde (p. 70) aratind că ființa finită trebuie să 
cunoască dinainte existentul în alcătuirea ființei lui (in seiner 
Seinsverfassung) spre a-l întîlni. Dar ce înseamnă aceasta? În 
termenii pe care i-am introdus, înseamnă că întruchiparea noastră 
despre lume trebuie să fie întruchiparea lumii. Nu imaginăm pur 
şi simplu, ci întruchipăm. Lumea este o întruchipare ea însăși, 
acesta ar putea să fie gindul pe care îl atribuie Heidegger lui 
Kant; iar facultatea întruchipării regăsește (sau reface) întru- 
chiparea lumii. Căci într-adevăr, facultatea dă întruchipări sensibile 
(timpul si spaţiul), asa cum dă întruchipări inteligibile (cele două- 
sprezece categorii). Dar întruchipările acestea sensibile si inteligi- 
bile sînt chipul lumii însăși. 

Toată interpretarea lui Heidegger se va întemeia pe acțiunea 
puterii de întruchipare, respectiv pe „imaginaţia transcendentală“. 
Dar interpretul se desparte aci de Kant, sau pretinde (p. 183) că 
vrea să redea, nu atit ce a spus Kant, ci cît „ce a vroit el să spună“. 
Despărțirea se petrece pe tema deosebirii dintre întruchipările 
sensibile și cele inteligibile ale conştiinţei. Heidegger — spre deo- 
sebire de Kant în ediţia a doua a Criticii — pune înainte intruchi- 
pările sensibile, în particular timpul, al cărui rol central în des- 
cifrarea infelesului fiinţei il subliniase atît de categoric cu doi 
ani mai înainte (în 1927 în Sein und Zeit. Si într-adevăr timpul 
joacă un rol deosebit în Critică, dacă ne gîndim la capitolul inti- 
tulat „Schematismul conceptelor pure“, unde Kant arată că împlin- 
tarea categoriilor în real se face prin schema timpului : substanța 
este cea care „persistă“, cauzalitatea este în „succesiune“ etc. Hei- 
degger vede în acest capitol ,,miezul“ Criticii, iar o asemenea 
cunoaștere ontologică, respectiv transcendentală, este pur şi simplu 
întruchiparea (die Bildung) transcendentului (p. 107). Totul, firește, 

cu imaginea timpului, se petrece în zonele posibilului, căci este 
vorba de cum e cu putință experienţa ; dar intuiţia pură a timpu- 
lui este „originară“, iar în această intuiție se înrădăcinează atit 
intelectul, după comentator, cit si rațiunea practică sau sentimentul, 
puse in joc de celelalte două Critici. Mai mult încă, timpul kantian 
ar sfirsi, ca acela heideggerian, prin a-și căpăta sensul originar de 
la viitor, nu de la trecut ori prezent, iar în ultimă instanţă imagi- 
natia transcendentală ar deveni timpul originar, după cum ar fi 
acea unitate sintetică originară de aperceptie prin care Kant inte- 
meiază lumea experienței, în laboratorul categoriilor. 

În această întîlnire a tematicii kantiene cu cea a interpretului, 
nu vom comenta capitolul ultim al lucrării, unde Heidegger explică 
pentru ce anume isi întemeiază Kant metafizica pe analiza con- 
științei umane, arătînd ce l-a determinat pe el însuși în Sein und 
Zeit să cerceteze problema ființei pornind de la om și de la finitu- 
dinea acestuia. Vom spune numai că apărarea pe care o aduce lui 
Kant în ce priveşte acuza de antropologism este inutilă, deoarece 
Kant nu vorbeşte despre om, ci despre conştiinţa în genere, cum 
arătam. Mai degrabă Heidegger însuşi are nevoie să se apere de 
antropologism, căci din nefericire așa a fost el înţeles chiar de 
către profesorul său Husserl (în notele de pe marginea exempla- 
rului citit) si în orice caz așa a fost redat şi popularizat de existen- 
tialismul francez, chiar dacă în partea a doua a creaţiei sale filo- 
zofice s-a desprins singur de problematica omului. Kant în orice 
caz nu rămîne la om, și tocmai de aceea el deschide către meta- 
fizică deopotrivă prin logica sa transcendentală, nu numai prin 
estetică, asa cum pretinde Heidegger. 

Căci dacă interpretarea în sens metafizic a lui Heidegger are 
bune întemeieri — în speță dacă puterea de întruchipare a con- 
științei (a oricăreia posibile) se acoperă cu sau reflectă întruchiparea 
lumii — atunci ea trebuie să fie valabilă şi pentru categorii, nu 
numai pehtru timp. Un singur exemplu ar putea fi de ajuns aci: 
categoria unității. Există oare unitate sau unităţi si in real ? Există, 
dar numai de la o anumită treaptă: de la treapta organismului. 
lar o dată cu organismul, cel de sub om sau de deasupra lui 
dacă vroim, apare si conștiința, oricît de rudimentară, respectiv 
con-stiinta, laolaltă știința. Constiinta, care se ridică pînă la cate- 
gorii în cazul fiinţei cu adevărat conștiente, este solidară cu fiinţa. 

Întruchipările „conştiinţei“ sînt chipul lumii, asa cum pînă 
si în ştiinţele de astăzi a început să se vorbească de subiect-obiect, 
adică de o solidaritate obiectivă a subiectului cu obiectul si a inre- 
gistrării cu înregistratul. De aceea și este invocat Kant tot mai 
mult de cultura noastră științifică. Iar cînd un fizician ca Weizsăcker 
crede că există o solidaritate între fizica de astăzi și ontologia 
fundamentală a lui Heidegger, el recunoaște poate că, dincolo de 
Heidegger, există un primat al transcendentalului asupra transcen- 
dentului în lumea noastră si că astfel „metafizica“ lui Kant este 
noutatea sub semnul căreia se gindeste, cunoaște și creează încă. 


152 


INTERPRETARI SEMNIFICATIVE ALE 
CRITICII RAŢIUNII PURE 
ÎN „KANTFORSCHUNG“ ASTĂZI 


ALEXANDRU BOBOC 


1. Asa cum subliniam cu alt prilej, evaluînd experienţa pri- 
lejuită de împlinirea unui sfert de mileniu de la nașterea lui 
Immanuel Kant, dincolo de orice discuţii în cadrul a ceea ce s-a 
numit „Kantforschung“ se va impune totdeauna monumentala operă 
a singuraticului de la Königsberg, una dintre creaţiile perene ale 
culturii universale și oricînd grăitoare pentru rodnicia capacită- 
ţilor constructive ale genului uman. 

Ideea unei semnificații actuale a criticismului, în raport cu 
procesul complex al elaborărilor teoretico-metodologice mai noi și, 
în genere, cu ampla reconstrucţie filozofică ce se desfășoară astăzi 
este confirmată si de apariţiile editoriale mai recente ? 


1 Kant în gîndirea contemporană, în „Revista de filozofie“, nr. 5, 1976, 
p. 595—604. | 

2 Menţionăm : K. Rédttgers, Kritik und Praxis. Zur Geschichte, des 
Kritikbegriffes von Kant bis Marx, W. de Gruyter, Berlin-New Yori, 1975 ; 
W. H. Walsh, Kant’s Criticism of Metaphysics, Edimburg University Press, 
1975; I. S. Narski. Immanuel Kant, Moskva, 1976; K. Gloy, Die kantische 
Theorie der Naturwissenschaft, W. de Gruyter, 1976 : Revolution der Denkart 
oder Denkart der Revolution. Beiträge zur Philosophie Immanuel Kants, 
hrsg. von B. Buhr u.T.I. Oizerman (materialele simpozionului „Kant“, din 
28—29 martie 1974, Berlin), Akademie-Verlag, Berlin, 1976 : Reiner Stuhlmann- 
Laeis, Kants Logik, W. ‘de Gruyter, Berlin-New York, 1976: J. Kopper, 
Reflexion und Determination, W. de Gruyter, 1976; W. Liitterfelds, Kants 
Dialektik der E rfahrung, Meisenheim am Glan, 1977 ; K. Rastetter, Bewusst- 
sein der Freiheit. Zur ontologischen Struktur einer Kategorie der Philoso- 
phie Kants, Freiburg im Breisgau, 1977; Die Aktualitat der Transzenden- 
talphilosophie, hrsg, von’ G. Schmidt u. G: Wolandt, Bouvier, ‘Bonn, 1977; 
J. Kulenkampff, Kants“ Logik des dstetischen Urteils, V. Klostermann, 
Frankfurt a.M., 1978; M. Hossenfelder, Kants Konstitutionstheorie und 
transzendentale "Deduktion, W. de Gruyter, Berlin New York, 1978 ; R. Enskat, 
Kants Theorie des geometrischen Gegenstandes, W. de Gruyter, 1978; Fr. 
Kaulbach, Das Prinzip Handlung in der Philosophie Kants, W. de Gruyter, 

2. Prima direcţie interpretativă pe care trebuie s-o men- 
ţionăm ? aci este „interpretarea metafizică“ a lui Kant, afirmată 
cu o deosebită intensitate încă începînd cu „anul jubiliar Kant 
1924“ (de Max Wundt, E. Adickes, Nicolai Hartmann si Heinz 
Heimsoeth) î. Îndeosebi acesta din urmă a desfăşurat o amplă 
operă 5 de comentare și interpretare a lui Kant. Asa cum s-a 
precizat, încă în activitatea sa la Marburg și Königsberg (1922—1923), 
Heimsoeth, sub influenţa lui N. Hartmann, a trecut la ,,interpreta- 
rea ontologică a lui Kant“, interpretare pe care a sustinut-o si a 
fundamentat-o timp de peste 50 de ani; opera sa rămîne una din- 


1978 ; A. Brunner, Kant und die Wirklichkeit des Geistigen. Eine Kritik 
der transzendentalen Methode. Miinchen, Johannes Berchmann, 1978 ; G. Luft, 
Freiheit und Gleichheit. Die Aktualităt im politischen Denken Kants, Sprin- 
ger-Verlag. Berlin-New York. 1978; Kant i Kantianti, red. A. S. Bogomoiov, 
Izd., Nauka“, Moskva, 1978 ; W. Busch, Die Entstehung der kritischen Rechts- 
philosophie Kants (Kant-Studien, Erginzungsheft 110), W. de Gruyter, 1979; 
G. Volker-F. Kaubach, Kant, Wissenschaftliche Buchgesellschaft, Darmstadt, 
1979 ; J. Schmucker, Die Ontotheologie des vorkritischen Kant, W. de Gruyter, 
Berlin, 1980; B. Aune, Kant’s Theory of Morals, Princeton, 1980; G. Leh- 
mann, Kants Tugenden, W. de Gruyter, 1980. 

Am menţionat aci numai cîteva dintre apariţiile editoriale semnifi- 
cative pentru „Kantforschung“ astăzi. Lista rămine, inevitabil, deschisă! 
Căci literatura asupra lui Kant și asupra acţiunii şi influenţei ideilor sale în 
contemporaneitate frizează dimensiunile unui adevărat continent spiritual ! 

3 Evident, după interpretările care au constituit axa şcolilor neokan- 
tiene (de la Marburg si Baden, îndeosebi) active la sfîrşitul secolului al 
XIX-lea şi la inceputul secolului al XX-lea (A se vedea: Al. Boboc, Kant şi 
neokantianismul. Edit. științifică, 1968). Este de menţionat că, „interpretarea 
metafizică“ apare încă de timpuriu (la sfîrşitul veacului trecut, în ,,meta- 
fizica critică“ a lui O. Liebmann, Fr. Paulsen şi John Volkelt), în paralel cu 
interpretarea genetică (psihologică, de fapt) a lui Helmholtz si Fr. A. Lange 
şi cu interpretările logico-metodologică (H. Cohen, P. Natorp — Scoala 
de la Marburg) si normativistă-axiologică — (W. Windelband şi Rickert — 
Scoala de la Baden). Pe urmele „interpretării metafizice“ se desfășoară noul 
ontologism criticist, într-o relativă concordanţă cu o interpretare din unghiul 
de vedere al teoriei acțiunii și în opoziţie cu interpretările semiotică şi 
semantico-lingvistica. 

4 Pentru istoricul acestor interpretări a se vedea: G. Lehmann, 
Beiträge zur Geschichte und Interpretation der Philosophie Kants, W. de 
Gruyter, Berlin, 1969. 

5 Remarcabilă rămîne: Transzendentale Dialektik. Ein Komentar zu 
Kants Kritik der reinen Vernunft, Teil I—IV, 1966—1971. Pentru studiul 
operei lui Heimsoeth a se vedea: Kritik und Metaphysik Studien. Heinz 
Heimsoeth zum achtzigsten Geburstag, hrsg. von Fr. Kaulbach u. J. Ritter, 
W. de Gruyter ; Berlin, 1966, „Kant-Studien“ 3, 1976 : Heinz Heimsoeth (1386— 
1975) zum neunzigsten Geburstag. 

tre cele mai semnificative pentru înţelegerea „surselor metafizice 
ale idealismului, în particular a premiselor ontologice ale filozofiei 
transcendentale  kantiene“ 6. Principala temă a reflectiei lui 
Heimsoeth a fost „marea temă a omului... existenţa omului în toate 
formele sale, lupta în jurul acestei existente a omului, a libertăţii 
şi stabilităţii ei în lume“ 7. 

Sensul acestei discuţii în jurul „interpretării metafizice“ a lui 
Kant l-a preocupat îndeosebi pe G. Funke (actualul președinte al 
„Societăţii kantiene“) : esenţa acestei „simptomatice pentru întreaga 
epocă a discuţiei în jurul lui Kant, care a culminat în «orienta- 
rea spre Kant»“, a fost dezvăluită de H. Vaihinger; „faptului că 
nu numai el însuși se mai poate revendica, în anumite puncte deter- 
minate, la filozoful de la Königsberg“, Vaihinger îi află un ras- 
puns adecvat „în însuși cazul Kant, marele mediator al punctelor de 
vedere opuse, înainte de toate incompatibile“ 8. 

Din cele relatate rezultă astfel că, „interpretarea ontolo- 
gică“ si căutarea motivelor „metafizice“ sesizează neajunsul inter- 
pretărilor ce reduceau criticismul la o teorie a cunoașterii și 
conştientizează orientarea gîndirii contemporane spre viaţă, spre 
sfera valorilor şi a umanului. Această orientare apreciază, totodată, 
valoarea demersului filozofic, opunîndu-se mărginirii pozitiviste şi 
empiriste în genere. 

3. În contextul orientării prezentate mai sus poate fi privită, 
mutatis mutandis, şi orientarea ontologică a şcolii istorico-filozo- 
fice vest-germane, orientare iniţiată de G. Martin și reprezentată : 
a) la Bonn de I. Heidemann, H. Wagner, G. Schmidt, G. Prauss, 
E. Gerresheim și alţii; b) la Mainz de G. Funke, J. Kopper, 
R. Malter și alţii. 

Punctul de vedere al acestei direcţii a fost elaborat de G. 
Martin şi este unul ontologic, inspirat din tradiţiile moderne, 
îndeosebi leibniziene (întrucît Leibniz, credea autorul menţionat, 


6 G. Funke—J. Kopper, Heinz Heimsoeth. in: „Kant-Studien“. Philo- 
sophische Zeitschrift der Kant-Gesellschaft, begründet (1896) von H. Vaihin- 
ger ; neubergriindet (1953) von P. Menzer u. G. Martin, hrsg. (1969) von 
G. Funke u. J. Kopper, Walter de Gruyter, Berlin-New York, 66. Jahrgang, 
Heft 4, 1975, p. 393. 

71. Heidemann. Metaphysikgeschichte und Kantinterpretation im Werk 
Heinz Heimsoeth, ,,Kant-Studien“, 67, Jahrgang, Heft 3, 1976, p. 294, 
297, 299. 

8 G. Funke, Die Diskussion um die metaphysische Kantinterpretation, 
în „Kant-Studien“, nr. 3, 1976, p. 423, 424. 

a unit în mod exemplar teoria științei si ontologia). Critica raţiunii 
pure este „ca o mare alimentată de două mari torente: unul este 
noua știință a naturii, celălalt vechea ontologie... Critica rațiunii 
pure este în mod cert o teorie a fizicii, dar și o teorie ca atare 
a experienţei... Ea nu este însă numai teoria științei matematice 
a naturii, ci, în aceeaşi măsură, o ontologie“ 9, 

Dincolo de dificultăţile ei, „introducerea“ ontologiei pe terenul 
transcendentalismului implică ideea necesităţii întemeierii acestui 
domeniu teoretic şi desfășoară un vast program de construcţie 
ideatică. 

Poziţia solară a „conștiinței transcendentale“ atrage nu numai 
aporiile idealismului, ci și o problematică reală: nimic nu se 
poate construi teoretic fără premisa autonomiei subiectului și a 
acțiunii acestuia : „condiţiile cognoscibilitatii* sînt date, ca si omul 
şi lumea, si ele trebuie să anticipeze, să anunţe şi să dezvăluie 
sensul „existenţei lucrurilor“. Primatul lucrului, ca prezenţă faptică, 
este pur si simplu ; numai că, acest primat este valabil în configu- 
rațiile conceptuale şi astfel aflăm „existenţa“ lui (rezultat al con- 
ceptualizării) ca existent (stare de fapt, o lume ce nu spune nimic 
prin ea însăși). 

În acest context, se sublinia: „filozofia transcendentală nu 
este o disciplină filozofică, ci împlinirea de principiu a gîndirii 
filozofice, cea care îi determină forma și conţinutul“ 10. În mod 
deosebit, „actualitatea filozofiei transcendentale“ a fost subliniată 
de H. Wagner, care „a argumentat cu succes că, filozofia transcen- 
dentală a rămas la ordinea zilei în gindirea filozofică contempo- 
rană“, în „dispută vie“ cu neopozitivismul și filozofia analitică, 
însă „în corelaţie conștientă“ cu preocupările fenomenologiei husser- 
liene pentru „problematica fundamentelor“!!. 

Pe aceste temeiuri are loc o accentuare a motivelor ontologice. 
Căci „filozofia transcendentală, concepută sistematic şi cuprinzător, 
necesită o întregire, care priveşte sensul adevărului şi obiectuali- 
tatea (Gegenstăndlichkeit). O întregire ? Probabil ceva mai mult 
decît atît. O filozofie transcendentală dezvoltată în principiu va 


9G. Martin, Immanuel Kant. Ontologie und Wissenschaftstieorie, 4. 
Aufl., Walter de Gruyter, Berlin-New York, 1969, p. V. 

1 G. Schmidt u. G. Wolandt, Vorwort la: Die Aktualität der Transzen- 
dentoiphilosophie. Hans Wagner zum 60. Geburtstag, hrsg. von G. Schmidt 
u. G. Wolandt, Bouvier Verlag. Herbert Grundmann, Bonn, 1977, p. I. 

ti Ibidem, p. II 

arăta altfel decît cea obişnuită, decît reflectia orientată asupra posi- 
bilităţii cunoașterii“ 12, În aceste condiţii, „ontologia presupusă în 
filozofia transcendentală trebuie să devină explicită : «condiţiile 
posibilității experienţei» trebuie să fie întregite în legătură cu aspec- 
tul ontologic, cu condiţia posibilităţii oricărei activităţi subiective... 
Aceasta înseamnă că, ontologia și filozofia transcendentală nu numai 
că sînt compatibile una cu alta, ci că între ele există o strînsă 
legătură“ 1%, 


4. Se știe că, în partea a Il-a a Criticii raţiunii pure, Kant 
atrăgea atenţia asupra posibilităţii (şi necesităţii) întemeierii etice 
a metafizicii, anuntind o înţelegere a cunoașterii prin acţiune. 

Kant a elaborat „o teorie generală a actionarii ca atare, din- 
colo de cea specială a acţiunii morale“ 14, Chiar „filozofia critică“ 
în ansamblu „ar putea să fie privită ca o unitară teorie a acţiunii 
şi a actionarii“, partea centrală a acestei filozofii și „cea care fi 
determină caracterul“ 15. Mai mult, spune același autor, „se pare 
că Immanuel Kant, ca si urmașii săi pînă la Hegel si Marx, au 
căutat, prin conceptul lor de acțiune, o cale a gîndirii care să poată 
uni sub premisele filozofiei libertăţii si muncii efective (die Praxis) 
acţionarea ca atare, autodezvoltarea si realizarea muncii“ 16. 

De fapt, asa cum o arată recenta sa carte, F. Kaulbach 
oferă reconstrucția unei teorii a acţiunii pornind de la elementele 
prin care Kant numai o anunţă, fără să o desfășoare în opera sa. 
Pe baza lucrărilor 18 de interpretare a lui Kant de pînă acum, 


12 G. Schmidt, Die Transzendentalitit des Seingedankes, in op. cit. 
p. 22. 
13 Ibidem, p. 23—24. 

“ G. Prauss, Einleitung la vol.: Kant. Zur Deutung seiner Theorie 
von Erkennen und Handeln, hrsg. von G. Prauss, Kiepenhauer & Witsch 
Koln, 1973, p. 19. 

15 F. Kaulbach, Kants Theorie des Handelns, in: Akten des 4. Inter- 
nationalen Kantkongresses, Mainz. 6—10. April 1974, Teil III: Vortrdge, 
hrsg. von G. Funke, in „Kant-Studien“, 65. Jahrgang. Sonderheft, Walter 
de Gruyter & Co., Berlin-New York, 1975, p. 67. 

16 Ibidem, p. 83. 

17 Das Prinzip Handlung in der Philosophie Kants, Walter de Gruyter, 
Berlin-New York, 1978. „Kant însuși — scrie autorul — nu a facut din 
conceptul de acţiune o temă explicită a filozofiei sale... Tema acţiunii con- 
duce însă cercetarea la descoperirea țesutului fundamental de care ţine în 
întregime filozofia lui Kant“, care poate fi interpretată „ca fiind străbătută 
în toate părţile ei de o teorie a acţiunii“ (op. cit., p. VII). 

13 Menţionăm : Immanuel Kant (1970): Ethik und Metaphysik (1974). 

Kaulbacn subliniază ideea de ,,miscare transcendentală“, deose- 
bind „trei concepte ale acțiunii“ (ontologic, transcendental si prac- 
tic) si infatisind întreaga filozofie a lui Kant ca o ,,Hand- 
lungstheorie“ 19, 


5. Fenomenul cel mai frapant în publicaţiile ultimilor ani îl 
constituie (atit în articole, cît și în discuţiile despre cărţi si în 
bibliografii) confruntarea dintre linia ontologică și cea analitică a 
interpretării, iar, pe un plan mai larg, dintre linia tradiţională spe- 
cific germană şi cea analitică anglo-saxonă, așa cum s-a putut 
constata si cu prilejul congreselor „Kant“ din 1970 si 1974. In 
acest context s-au intensificat preocupările de cercetare a lui Kant 
în raport cu tradiţiile empirismului englez (îndeosebi Locke şi 
Hume) si filozofia analitică %. 

Dincolo de numeroase „transformări“, reţine atenţia încer- 
carea de a păstra esentialul: judecăţile sintetice a priori. „Chiar 
dacă idealismul transcendental ar fi cu totul părăsit, ar rămîne încă 
de un interes filozofic durabil problemele privind statutul exact al 
unor asemenea judecăţi și indreptatirea lor astfel încit să fie 
acceptate“ 21. 

Ideea de „transformare“, pe alocuri fără păstrarea a ceea ce 
am numit ,,esentialul“, a fost pe larg desfășurată de K.O. Apel, 
într-un proiect de „transformare semiotică a filozofiei trans- 
cendentale. 

Prin lucrările 22 sale, Apel (Frankfurt a.M.) propune teza: 
„aprioricul comunităţii de comunicare“. Ch. S. Pierce — precizează 


19 Într-o recentă carte, F. Kaulbach (împreună cu V. Gerhardt) scria: 
„Kant a făcut în mod paradigmatic o temă din legătura tipică pentru timpu- 
rile moderne dintre cunoașterea lumii, orientarea acţiunii și metoda stiin- 
ţifică ; „nu numai idealul științei este cel la care Kant subscrie dinaintea 
lumii omului : orientarea în lume, cunoașterea lumii si rațiunea pragmatică 
se leagă laolaltă in elementul conceptului si pe terenul praxis-ului“ (Kant, 
W issenschaftliche Buchgesellschaft, Darmstadt, 1979, p. 22, 131). 

20 Semnificative sînt multe dintre studiile din ,,Kant-Studien“ 
1976 —1980. 

21 W, H. Walsh, Kant’s Criticism of Metaphysics, University Press, 
Edinburgh, 1975, p. 259. 

2 Menţionăm : Transformation der Philosophie (2 vol, 1973); Zur 
Idee einer trunszendentalen Sprach-Pragmatik (in: Aspekte und Probleme 
der Sprachphilosophie, hrsg. von J. Simon, 1974); Sprachakttheorie und 
transzendentale Sprachpragmatik, Zur Frage ethischer Normen (in: Sprach- 
pragmatik und Philosophie, hrsg. von K. O. Apel, 1976). 

el — „acest Kant al filozofiei americane, asa cum trebuie să se 
spună deschis astăzi, a fost cel care a inaugurat semiotica tridi- 
mensională, introdusă de Ch. Morris în moderna «Logic of Science», 
ca fundament triadic al unei «Logic of Inquiry» ; si această fundare 
a apărut de la început... ca reconstrucţia critică a Criticii 
rațiunii pure“ %. 

Din „teoria comunicării“ a lui Apel, reiese clar că, el „împăr- 
tășește cu Immanuel Kant interesul practic al cunoaşterii, întru- 
cît deopotrivă caută în modul transcendental-filozofic o normă etică 
supremă, care să funcţioneze totodată ca un criteriu etic al jude- 
căţii ; cu toate acestea, el vrea să meargă cu Kant dincolo de 
Kant, deoarece lui «Eu-gîndese» al aperceptiei transcendentale îi 
pune înainte aprioricul comunității de comunicare“ 4, 

Un episod aparte al „transformării“ filozofiei critice îl consti- 
tuie reflectiile lui K. R. Popper asupra filozofiei teoretice a lui 
Kant, reflecţii ce raportează Critica raţiunii pure la Principiile lui 
Newton, punind Critica în postura de „teorie filozofică pentru 
concepţia fizicii newtoniene“ %. Este adevărat însă că, rolul Criticii 
nu se poate reduce la argumentarea „modalităţii de valabilitate a 
teoriei newtoniene“, întrucît preocuparea lui Kant pentru „meta- 
fizică“ rămîne dominantă ; chiar mult disputatele Metaphysische 
Anfangsgriinde der Naturwissenschaft constituie „o piesă a noii 
modalităţi a metafizicii“ 2%. 

Adept al unei resemnificări a „filozofiei transcendentale“, 
H. Wagner se opune interpretării reductioniste oferită de Popper : 
„este în realitate o greșeală să crezi că Critica rațiunii pure ar fi o 
filozofie a fizicii newtoniene... ea rămîne Critica, ramine strict 
în transcendental, conduce la condiţiile posibilității experienţei în 
genere“ 2. 


2 K-O, Apel, Transformation der Philosophie, Bd. II: Das Apriori 
der Kommunikeationsgemeinschaft, Suhrkamp Verlag, Frankfurt am Main, 
1973, p. 164. 


24 Annemarie Pieper, Ethik als Verhăltnis von Moralphilosophie und 
Anthropologie. Kants Entwurf einer Transzendentalpragmatik und ihre Trans- 
formation durch Apel, „Kant-Studien“, 69, Jahrgang, Heft 3, 1978, p. 325. 


5 H. Wagner, Foppers Deutung von Kants Kritik der reinen Vernunft, 
„Kant-Studien“, 67, Jahrgang, Heft 3, 1976, p. 425. 


% Ibidem, p. 427, 429. 
21 Ibidem, p. 433. 

6. In același context, al actualitatii „filozofiei transcendentale“ 
se situează numeroase pledoarii înregistrate în ultimii ani. 


A atras atenția îndeosebi lucrarea lui J. Kopper, intitulată 
semnificativ : Reflecfie si determinare %, considerată „o carte in 
cel mai înalt grad bogată în semnificaţii, una dintre cele mai grele 
care au apărut în filozofie după ultimul război... Chestiunea funda- 
mentală este pentru Kopper aceea de a fundamenta determinatul con- 
figuratiei filozofice a valabilitatii în fenomenul vieţii reflectată ca 
gîndire. Astfel, lucrarea reprezintă, după opera principală a lui 
Wagner (Philosophie und Reflexion) o dezvoltare sistematică a 
gîndirii transcendentale“ 29. 


Evident, ,,reflectia transcendentală“ este opusă nu numai 
 reflectiei metafizice“ tradiționale, ci și tendinţelor pozitiviste de 
asimilare a demersului filozofic în cîmpul totalizării rezultatelor 
cercetării empirice. Ca si alti participanți de seamă în ,,Kantfor- 
schung“, Kopper se solidarizează cu toţi cei care apără valorile 
rațiunii si ale umanului %. 

Ideea valabilitatii „filozofiei transcendentale“ ca modalitate 
de fiintare a autonomiei demersului filozofic a fost ilustrată și 
chiar apărată de imixtiunea pozitivismului îndeosebi prin activita- 
tea Congresului-Kant de la Mainz (1974) și după aceea, ca o pre- 
gătire, se pare, pentru Congresul-Kant, din anul 1981. 


Kant se dovedeşte astfel „ca unul dintre acei ginditori, a 
cărui supravieţuire se oglindește în mod exemplar în toate filozo- 
fările actuale şi în conștiința culturală a epocii, în toate acti- 


% J. Kopper, Reflexion und Determination, „Kant-Studien“, Ergänzung- 
sheft 108, Walter de Gruyter, Berlin, u. New York, 1976. Despre aceasta 
carte am relatat in „Nota explicativă“ ce însoțește traducerea studiului lui 
Kopper : Zur Kants Lehre von der Objektivität der Erkenntnis, in „Revista 
de filozofie“, nr. 3, 1977, p. 381. 

2 H., Drüe, J. Kopper zum Selbstperständnis transzendentaler Reflexion, 
„Kant-Studien“, 68, Jahrgang, Heft 3, 1977, p. 348. 

30 Aşa cum s-a observat, sub unele aspecte Kopper tematizează ideea 
„comprehensiunii (Verstehen) filozofice si artistice a lui «Eu-trăiesc» sub un 
aspect particular al conștiinței istorice : întrebîndu-se asupra feluluy si moda- 
litatii în care’ se poate concepe viata; pornind de la gînditorii şi poeții 
(Fichte, E. T. A. Hoffmann, Hegel) imediat următorii lui Kant, dar arun- 
cînd o privire asupra prezentului (Sartre, Lévy-Strauss)“, care oferă posibi- 
litatea „unei noi concepții asupra comprehensiunii“ (R. Malter, Bricht über 
die Festschrift für Bruno Liebrucks, „Kant-Studien“, 68. Jahrgang, Heft, 1, 
1974, p 102). ' 

vitățile comemorative ce i s-au dedicat“ 3t, Asa cum s-a observat, 
„respectul cu care contemporaneitatea îl întîmpină pe Kant, este 
cel mai adesea respectul pentru un precursor. Aceasta e valabil ca 
exemplu peniru curentele filozofice care se orientează după Hegel 


sau Marx. Aci se presupune tacit că s-a mers deja dincolo 
de Kant“ 32, 


7. Pe bună dreptate s-a spus: „cu filozofia sa, Kant a vrut 
să fundamenteze activitatea omului în toate domeniile sociale. 
Omul este în stare să stăpînească lumea — aceasta voia să spună 
Kant prin filozofia sa“ 33. De fapt, încă Engels preciza... „noi 
socialiștii germani ne mîndrim cu faptul că ne tragem nu numai din 
Saint-Simon, Fourier şi Owen, dar si din Kant, Fichte şi Hegel“ %, 

Desigur, se pot ridica 1001 de obiecţii cu privire la selecta- 
rea materialelor (mai ales la ponderea fiecărui material în dis- 
cutia de față !), cu privire la preferințe și, ceea ce este si mai 
important, la ordonarea pe direcţii interpretative. De aceea, pre- 
cizăm că, dacă multe din spusele de mai sus vor apărea ca discu- 
tabile, ceva va rămîne, totuși, indiscutabil: prezenţa, acţiunea şi 
influența lui Kant în gindirea contemporană, dincolo de diversi- 
tatea curentelor, în însăși configurația ideatică a acesteia distin- 
gîndu-se „Kant“, ca un nume, aşa cum ar spune Heidegger, pen- 
tru „faptul gîndirii“ sale. 


“1 R., Malter, Kant nach 250 Jahren, „Kant-Studien“, 68, Jahrgang, 
Heft 2, 1977, p. 137. Autorul citat, unul dintre cei mai activi in „Kantlor- 
schung“ astazi, oferă în continuare o amplă Bibliografie-Kant şi o trecere 
în revistă a tuturor manifestărilor din „anul jubiliar Kant 1974“. Împreună 
cu J. Kopper, R. Malter a editat şi o interesantă culegere: Materialen 
zu Kants Kritik der reinen Vernunft (Suhrkamp, Frankfurt a.M., 1975). 
Recent, Malter a reeditat: K. Vorländer, Immanuel Kant. Der Mann und 
das Werk (2. Aufl, F. Mainer, Hamburg 1977), lucrarea de referință, fun- 
aamentală pentru cercetarea operei lui Kant. 


2 G. Wolandt, Überlegungen zu Kants Erfahrungsbegriff, „Kant- 
Studien“, Heft 1, 1978, p. 46. 


3 M. Buhr, Die Philosophie Immanuel Kants.. in: Revolution der 
Denkart oder Denkart der Revolution. Beiträge zur Philosophie Immanuel 
Kants, hrsg. von M. Buhr u. T. I. Oizermann, Akademie-Verlag, Berlin, 
1976, p. 18. 


3% K. Marx-Fr. Engels, Opere, vol. 19, Edit. politică, Bucureşti, 1964, 
p. 334. 

Trăsătura cea mai semnificativă a acestui „fapt“ o consti- 
tuie participarea la gîndurile noastre actuale, la impresionanta 
reconstrucție filozofică ce se desfășoară astăzi sub semnul operei 
lui Marx, dar asimilînd marile creaţii teoretice ale timpurilor 
moderne și mai noi, îndeosebi ideea critică a necesităţii funda- 
mentării unei teorii a ireductibilității și autonomiei domeniilor. 

Prezenţa spiritului critic dincolo de orice „Criticism“, a 
acțiunii lui „Kant“ dincolo de Kant învederează o dată mai mult 
valabilitatea ideii formulată de Windelband în amurgul veacului 
trecut, cheie de boltă în ,,Kantforschung“ : „Kant verstehen, heisst 
liber Kant hinausgehen“. 

Încercarea de însăilare a gindului filozofic după marea înfăptuire 
a cosmosului teoretic kantian, direct sau indirect, s-a modelat sub 
înriurirea operei marelui cugetător, care a cristalizat, sedimentat 
şi adunat la aceeași matcă idei, direcţii, orientări, uneori diver- 
gente, și le-a așezat sub aceeași orgă de lumini a raţiunii, inten- 
tionind pentru prima oară in epoca modernă să-i definească spe- 
cificitatea. Astfel, concepţia ilustrului gînditor reprezintă o sin- 
teză excepțională, ireductibilă, ce a redimensionat conţinutul și 
forma reflectiei teoretice, conferindu-i un fagas de noi şi impor- 
tante împliniri. 

Este mai presus de orice îndoială că de la Kant încoace 
filozofarea se construiește altfel, în lumina unor exigente incom- 
parabil mai adecvate cu poziţia reală a omului în univers, care 
începe să fie privit nu numai ca produs al lumii, ci şi ca făuritor 
de lume. 

Emanciparea gindului filozofic de neautenticitate şi stră- 
duinta de a-i găsi acestuia propria metodă de desfăşurare rămîne 
una din achiziţiile remarcabile ale kantianismului, ce a inriurit 
decisiv dezvoltarea ulterioară a filozofiei, si, de la Fichte, primul 
mare discipol al lui Kant, si pînă în zilele noastre, determina 
pe orice ginditor familiarizat cu substanța operei sale, să încerce 
un sentiment de satisfacţie si plenitudine că, în sfîrșit, efortul 
căutărilor sale de a descifra noima filozofării nu a fost în zadar. 
Totodată, speranţele reinnoite desteptate de criticism au facut 
ca raportarea la acest monument spiritual să fie o condiție indis- 
pensabilă a propensiunii reflectiei filozofice. 

Din acest punct de vedere paralela pe care o încercăm între 
problematica majoră a criticismului, pe de o parte, şi doctrina 
ştiinţei, pe de altă parte, ne permite să înţelegem mai profund 
sensul unor idei ale lui Kant precum și posibilitatea de a ne 
face o imagine mai exactă asupra filozofiei lui Fichte. 

Filozofia lui Fichte reprezintă, în ansamblul ei, o încercare 
de a demonstra posibilitatea libertăţii. El urmărește să argu- 
menteze, cu ajutorul kantianismului căruia îi aduce modificări 
esențiale, că natura este o existență produsă de Eu, de subiect 
pe care acesta o poate pătrunde și domina deoarece ea este 
formată conform legilor gîndirii. 

Aşadar, ideea kantiană a lucrului in sine, incognoscibil, ca 
temei al lumii experienței i se pare lui Fichte de neacceptat şi în 
contradicție cu spiritul general al idealismului critic, care a pus 
magistral în evidență funcţia constructivă a subiectului și cu 
deosebire rolul unității Eului, care fundamentează toate princi- 
piile intelectului. Totodată, Fichte susține că studiul cunoaşterii 
întreprins în Critica raţiunii pure este lipsit de valoare explicativă 
în măsura în care Kant procedează ca un geograf al gîndirii, care 
inventariază formele cunoașterii, examinind cunoașterea gata for- 
mată, la punctul său de sosire și nu la originea ei. 


De fapt, Kant urmăreşte să întreprindă o critică, o analiză 
a facultăţii de cunoaștere. „Pentru el, remarca Hegel, a examina 
facultatea de cunoaştere înseamnă a o cunoaște. Prin urmare se 
cere lucrul următor : trebuie să cunoaștem facultatea de cunoaștere 
înainte de a cunoaște ; este ca şi cînd am vrea să înotăm, înainte 
de a intra in apă“. Cu alte cuvinte, Kant a arătat cum cunoaşte 
conștiința, cum este posibilă cunoștința, dar n-a explicat originea 
cunoașterii conștiinței ; nu a procedat la o cunoaștere a acesiei 
cunoașteri. El nu a urmărit, după opinia lui Fichte, să construiască 
un sistem si să descopere principiul absolut al filozofiei, ci pre- 
tindea pur și simplu să explice conţinutul conștiinței (ştiinţa, 
morala, arta), fără a se preocupa de problema dacă principiile 
acesteia, odată determinate, pot fi reduse la unitate. Kant s-a măr- 
ginit să afirme unitatea gîndirii si existența formelor a priori ale 
cunoașterii, fără să arate de unde provin și cum iau naștere 
acestea. 

Cu alte cuvinte, nu s-a gindit niciodată la deductia trans- 
cendentală a principiului identităţii care este primul demers al 
gîndirii fichteene. Pentru el, deductia transcendentală are sens 
numai în măsura în care subiectul (Eul) utilizează categoriile în 
vederea ordonării diversului sensibil. Kant nu deduce propriu-zis 


1 GF.W. Hegel, Prelegeri de istorie a filozofiei, vol. II, Edit. Acade- 
miei, Bucuresti, 1969, p. 560. 

principiul identităţii, care are valoare logică și nu transcendentală, 
ci folosinţa principiului în actul gîndirii unui obiect2. Fichte 
aprecia că în deducerea categoriilor Kant a explicat principiul 
identității (AA), ca principiu absolut al oricărei cunoașteri, dar 
nu l-a desemnat niciodată într-o manieră precisă drept principiu. 

Dealtfel, autorul Doctrinei științei observa că, din punctul de 
vedere al rațiunii teoretice, problema fundamentului, a princi- 
piului cunoaşterii rămîne fără răspuns, mai exact singurul răspuns 
pe care-l poate da este că cele două căi — materialistă si idealistă — 
sînt juste. Sîntem obligați de a lua sub o anume condiţie una ca 
adevărată și alta sub condiția opusă. Altfel spus, după opinia lui 
Fichte, pentru explicarea condiţiilor posibilității experienţei putem 
apela la două soluții fundamentale la fel de întemeiate din punct 
de vedere logic : dogmatismul (materialismul) si idealismul 5. Mate- 
rialismul deduce experiența privită ca un ansamblu de reprezen- 
tări asupra lucrurilor prin derivarea reprezentărilor din lucruri, în 
timp ce idealismul procedează invers, explică lucrurile prin repre- 
zentări. 


Spre deosebire de Kant, care încerca să împace cele două con- 
ceptii fundamentale, Fichte susţinea că singura filozofie posibilă 
este idealismul pe motiv că existenţa lucrurilor nu este o reali- 
tate străină si impenetrabilă pentru spirit, ci un produs pe care 
acesta îl poate pătrunde sub toate aspectele. Prin urmare, experienţa 
nu conține nici un temei transcendent, de aceea ea trebuie dedusă din 
principiile activităţii cognitive, desfasurind a priori întreaga 
structură a gîndirii umane. După părerea sa, lucrul în sine, lumea 
obiectivă, care afectează organele noastre de simţ, nu există în 
mod real. „Noneul nu are nici o realitate în afara reprezentării ; 
el nu este o substanţă, nu este ceva existînd în sine, care să fie 
pus în mod absolut; el nu este decît un simplu accident al 
Eului“ î. 


Ideea kantiană cu privire la acţiunea lucrului în sine asupra 
subiectului, Fichte o înțelege în sensul că Eul gindeste ceva ca 


2 E. Bréhier, Histoire de la philosophie, tome II, La philosophie 
moderne, fascicule 3, P.U.F., Paris, 1968, p. 608—609. 

3 J. G. Fichte, Grundlage der gesammten Wissenschaftslehre, in 
Sdmmtliche Werke, erster Band, Berlin, 1845, p. 120; Idem, Erste Ein- 
leitung in die Wissenschaftlehre, p. 430. i 

4 Ibidem, p. 155. 

afectindu-l, iar acest ceva, lumea exterioară, este un produs al 
imaginaţiei creatoare (produktive Einbildungskraft). Dealtfel, el 
credea că aceia care recunosteau că Im. Kant a căutat funda- 
mentul conţinutului experienţei în ceva exterior Eului nu l-au 
înțeles bine. De aceea el se întreabă: „Se poate oare atribui cu 
toată seriozitatea predicatul realității obiective unei simple idei ? 
Si aceasta să fie oare uimitoarea descoperire a marelui geniu, care 
luminează cu făclia sa acest apus de veac filozofic ? °: Si ceva 
mai departe adaugă : „A pune pe seama unui om, care este însă 
stăpîn pe mintea sa, o asemenea absurditate îmi este, mie cel 
putin, cu neputinţă. Cum as putea dar s-o atribui lui Kant“ 6. 


Fichte, supraestimînd tendinţa idealistă inerentă criticismului 
kantian, nu recunoaște existenţa unei realități date, independentă 
de subiect, ca fundament al experienţei, ci consideră că: temeiul 
acesteia este activitatea spiritului. El eludează astfel faptul esenţial 
că deşi lumea este explicată de pe poziţia subiectului aceasta nu 
înseamnă că ea este o creaţie a subiectului. Prin respingerea ideii 
lucrului în sine, una din piesele principale ale criticismului, Fichte 
marchează exigenta de a transforma conştiinţa generică în princi- 
piul explicativ al lumii. 

Acest fapt denotă că odată cu apariţia teoriei științei, idealis- 
mul critic kantian se desdvirseste ca un idealism integral în sen- 
sul următor: „Kant deduce idealitatea obiectelor din idealitatea 
pusă dinainte a timpului și spaţiului. Noi, invers, deducem ideali- 
tatea timpului si spaţiului din demonstrarea idealitatii obiectelor. 
Kant are nevoie de obiecte ideale pentru a umple timpul si spaţiul ; 
noi avem nevoie de timp si de spaţiu, pentru a plasa obiectele ideale. 
Din acest motiv idealismul nostru care nu este dogmatic, ci critic, 
face cîţiva pași mai înainte decit cel al lui Kant“ 7. 

Kant, într-un articol publicat în revista ,,Inteligenz-Blatt der 
Allgemein Litteraturzeitung“ (1799), protestează împotriva modului 
„nepotrivit“ cum era înţeles de Fichte, confirmind asertiunile expri- 
mate în Critica raţiunii pure, in principal ideea lucrului în sine ca 
temei al lumii fenomenale. „Idealismul său transcendental, remarca 


5 J. G. Fichte, Zweite Einleitung in die Wissenschaftslehere, in 
Sămmtliche Werke, erster Band, Berlin, 1845, p. 482. 
6 Ibidem, p. 486. 


7J. G. Fichte, Grundlage der gesammten Wissenschaftslehre, in 
vol. cit., p. 186. 

P. P. Negulescu, rămînea completat cu un inevitabil realism 
critic“ 8. 

Dacă Im. Kant dovedise ce este cunoaşterea, Fichte urmă- 
reste să stabilească ce este știința în general (das Wissen), afirmind 
că sarcina filozofiei este de a fi o doctrină despre știință, adică 
este chemată să întemeieze principiile cele mai generale ale tuturor 
științelor. 

Natura conștiinței, menţionează Fichte, este de a dobindi 
cunoştinţe, iar a cunoașterii filozofice este de a fi doctrina, teoria 
acestei științe. Din acest motiv, filozofia este definită ca o consti- 
ință despre conștiință, este conștiința despre ceea ce face conștiința. 

Subliniind că filozofia este cunoașterea cunoașterii (das Wissen 
zu Wissen), Fichte este primul gînditor care a făcut să ne dăm 
seama mai profund de specificul reflectiei filozofice, de faptul ce 
trebuie să fie cu adevărat filozofia în raport cu știința, orientind 
discursul filozofic spre cîmpul său propriu de desfășurare. Fără 
îndoială, a arătat ce trebuie să fie filozofia, si nicidecum ce este 
aceasta, deoarece el considera obiect al conștiinței nu conținutul 
obiectiv al acesteia, ci forma pură, transcendentală a conștiinței 
prin care încearcă să explice întreg conținutul acesteia. 

Prin viziunea sa asupra obiectului filozofiei, Fichte dorea 
să realizeze visul rămas pururea nerealizat al filozofilor de a deduce 
dintr-un singur principiu întreaga știință. Pentru aceasta el pro- 
pune filozoiiei o metodă similară cu aceea a geometrului care 
construiește în mod ideal figuri concordante cu determinatiile reale 
ale spaţiului. Teoria științei pretinde că descoperă elementele nece- 
sare ale experienței fără a ţine seama de conținutul experienţei. 
Ea sugerează că o dată determinat principiul care este fundamen- 
tul experienței, redusă exclusiv la conţinutul conștiinței, poate 
deduce din acest principiu pe cale speculativă, logică, fără a apela 
la experienţă, tot ceea ce este legic, necesar în experienţă. 

Acest mod de a concepe demersul filozofiei presupune ideea 
că principiul unic și absolut conţine în el tot ceea ce este necesar 
pentru a explica ceea ce întemeiază. În pofida rezervelor si obiecti- 
ilor prezentate de Fichte la diferitele critici ce i s-au adus, trebuie 
să consemnăm că metoda sa este o dialectică vidă și vană, un pur 
joc de concepte care presupune ceea ce trebuie să explice, pentru 
că nu argumentează modul, mecanismul concret prin care se creează 


8 P. P. Negulescu, Scrieri inedite, I, Problema cunoașterii, Edit. Acade- 
miei, Bucureşti, 1969, p. 560. 

diferitele etape ale experienţei. Ne aflăm in fata unei deduceri exte- 
rioare, pur formale, care nu satisface. 

Asadar, filozofia lui Fichte se deosebeste de aceea a lui Kant, 
pe lîngă opțiunea pentru o soluţie filozofică idealistă in toate dimen- 
siunile ei şi, ca o consecință nemijlocită a acestei situații, prin 
metoda utilizată în fundamentarea posibilităţii experienţei. 

Astfel, Kritik der reinen Vernunft nu pornește de la un prin- 
cipiu absolut, ci de la conţinutul real al conștiinței, de la plura- 
litatea dată, şi pe calea analizei se ridică de la aceste date la prin- 
cipiile explicării lor, adică urmărește să determine condiţiile logice 
ale cunoștințelor omeneşti. Urmind acest drum nu se poate prevedea 
înaintea analizei experienţei, înțeleasă ca ansamblul conţinutului 
conștiinței, numărul sau natura principiilor ; nu se poate afirma a 
priori dacă principiile sînt multiple sau se reduc la unul singur, dacă 
ele au un caracter relativ sau dacă este posibil să ajungem la un 
principiu absolut, necondiţionat. 

În consecință, pe temeiul acestei metode de analiză a expe- 
rientei, Kant susţine imposibilitatea de a ajunge la un principiu 
unic si absolut ca fundament al experienţei si necesitatea de a 
accepta teza pluralităţii principiilor. Fichte rezumă în următorii 
termeni deosebirea dintre metoda sa si cea kantiană: „Kant in 
Critica raţiunii pure pleacă de pe terenul reflectiei în care timpul, 
spațiul și o multitudine de lucruri date intuitiei există deja în 
în subiect și pentru subiect. Noi am dedus aceste lucruri a priori; 
ele există acum în subiect. Noi am adus cititorul exact la punctul 
de unde Kant pornește“ ?. 

Așadar, în timp ce Kant extrage din conținutul conștiinței 
legile cunoaşterii și acţiunii, Fichte le deduce dintr-un principiu 
unic si absolut. Metoda lui Kant este o metodă de constatare și 
abstragere, iar cea a lui Fichte o metodă genetică, explicativă si 
productivă, cu un cuvînt dialectică, a cărei virtute constă în aceea 
că explică originea atît a formei cit si a conţinutului cunoașterii. 
„Kant pleacă de la supoziţia că un multiplu este dat; pentru a 
putea admite unitatea conștiinței, de pe terenul în care s-a plasat, 
el nu putea dealtfel să aibă un alt punct de plecare. El lua deci 
particularul ca fundament al științei cunoașterii teoretice ; el nu 
vrea un fundament mai îndepărtat, în consecință, în chip moti- 


1 J. G. Fichte, Seconde exposition des principes fondamentaux de la 


science de la connaissance, în J. G. Fichte, Œuvres choisies, tome I, 
p. 393—394. 

vat, el mergea de la particular la general. Pe aceasta cale, se poate 
explica, e adevărat, un general colectiv, o totalitate a experienţei 
dobîndită pind în prezent, ca o unitate guvernată de aceleași legi; 
dar niciodată un general infinit, o experiență ce se continuă la 
infinit. De la finit nu există drum la infinit. Dimpotrivă, prin facul- 
tatea ce determină, există un drum de la infinitul nedeterminat și 
indeterminabil la finit : (din acest motiv orice finit este produsul 
principiului care determină). Ştiinţa cunoașterii care îmbrățișează 
întreg sistemul spiritului uman trebuie să ia acest drum și să 
coboare de la general la particular. Trebuie demonstrat că pentru 
ca experienţa să fie posibilă, un multiplu să fie dat, si această 
demonstraţie să fie condusă în maniera următoare : ceea ce este 
dat trebuie să fie ceva, dar el nu este ceva decît dacă există altceva ; 
și din punctul în care această demonstraţie va fi posibilă, vom 
avansa în sfera particularului* 1. 

Deosebirea dintre cele două metode se explică si prin baza 
lor științifică diferită. Metoda lui Fichte, aşa cum am menţionat, 
se inspiră din modul de gîndire specific geometriei, iar cea a lui 
Kant din cel al fizicii, mai precis din metoda mecanicii newtoniene, 
al cărei corolar teoretico-filozofic dorea să fie. 

În viziunea teoriei ştiinţei, esenţa filozofiei constă în expu- 
nerea unui principiu în mod absolut necondiţionat și care nu poate 
fi nici un principiu mai înalt; el trebuie să fie evident prin el 
însuși, neavînd nevoie de nici o demonstrație. Acest principiu abso- 
lut este Eul care gîndeşte, este fapta Eului, care se instituie pe 
sine ca Eu, adică afirmă că „Eu sînt Eu“. „Acel lucru a cărui 
existenţă constă numai în aceea că se pune pe sine însuși ca exis- 
tind este Eul ca substrat absolut“ t, 

Această definiție a Eului, analoagă cu definiția substanţei la 
Spinoza, se referă însă la cu totul alt conținut. Dacă la Spinoza 
esența substanței este să existe, la Fichte, esența Eului este să se 
pună pe sine ca existînd. La Spinoza, esența substanței este ceva 
static, este existenţa ca atare, în timp ce la Fichte esenţa Eului este 
ceva dinamic, este activitatea prin care el se pune pe sine însuși 
ca existind, altfel spus, este acţiunea creatoare a existenței. Exis- 
tenta si activitatea sînt în cazul Eului unul și același lucru ; de aceea 
Fichte trage concluzia că Eul este activitate pură. 


10 Ibidem, p. 295—296. 


1 J. G. Fichte, Grundlage der gesammten Wissenschajtslehre, in 
vol. cit., p. 97. 

Conceput in acest fel, Eul este un rezultat al reflectiei, nu 
există decît pentru cugetătorul care are capacitatea să se ridice la 
acest nivel al abstractiei. Eul lui Fichte este același Eu ca si la 
Descartes (cogito ergo sum), dar din care sint deduse alte conse- 
cinte. Din Eu filozoful francez deducea ființa, pe cînd filozoful 
german dezvoltă din el sistemul gîndirii. Fichte, observa cu profun- 
zime Mircea Florian, a ridicat ideea rationalista a activităţii crea- 
toare a gîndirii la rang de principiu “2. 

Totodată, e necesar să subliniem că Eul nu este eul indivi- 
dual, ci unitatea Eului manifestată în toate actele gîndirii, organi- 
zarea formală a gindirii, unitatea transcendentală a aperceptiei des- 
pre care vorbea Kant. Eul este forma pură și simplă a subiectivi- 
tatii (Ichheit), forma identităţii, a punerii de sine de către sine. Se 
cuvine să consemnam, în acest context, că Fichte rămîne fidel spi- 
ritului criticist, pentru că nu pune la originea teoriei științei abso- 
lutul în sine, ci absolutul în raport cu noi, cu eul finit, subiectiv. 

Primul principiu, în concepția lui Fichte, nu este un fapt, o 
existență statică, imobilă, ci o acțiune creatoare, un act de punere, 
care nu poate fi înțeles sub forma unui concept pentru că a con- 
cepe înseamnă a limita. Pentru a descoperi Eul pur, activitatea ori- 
ginară, este necesară capacitatea de reflecţie și abstracţie, facul- 
tatea de a desprinde ideea unei activităţi indivizibile și nelimitate, 
pentru care opoziția dintre subiect şi obiect, dintre acţiune și rezul- 
tat nu mai este valabilă. Această capacitate este un fel de intuiţie 
superioară, o intuiție intelectuală care îngăduie descoperirea acestui 
fond activ al ființei noastre. 

După opinia lui Xavier Leon, intuiţia despre care vorbeşte 
Fichte nu este incompatibilă cu principiile criticismului. Intuitia 
inteligibilitatii, a Eului pur nu este o intuiție izolată de intuiţia sen- 
sibilă şi suspendată în vid, cum va fi intuiţia directă și imediată 
a absolutului la Schelling. Intuitia intelectuală este inseparabilă de 
intuiţia sensibilă pentru că actul pur, Eul, nu este starea conștiinței 
noastre, ci scopul ei. „Este intuiţia actului, a acţiunii spiritului, a 
autonomiei sale implicată, în fond, în orice conștiință, o intuiție 
conformă dacă nu cu litera cel putin cu spiritul kantianismului“ 13. 

Fichte era convins că subiectul pur, descoperit prin analiză, 
este principiul care permite depășirea dualismului subiectului și 


2 M. Florian, Reconstrucţie filozofică, Casa Scoalelor, 1944, p. 96. 


15 Xavier Léon, Fichte et son temps, vol. I, Armand Colin, Paris, 
1922, p. 429. 

obiectului insurmontabil in limitele criticismului kantian și că pe 
această bază se va putea realiza unitatea si identitatea absolută a 
celor doi termeni impusă de conștiință si al cărei fundament va fi. 

Eul pur este nu numai acțiune ci și rațiune, nu numai voință 
ci si cunoaștere, cele două aspecte reprezentînd laturi inseparabile 
ale Eului, deoarece gîndirea presupune acțiune, iar acţiunea este 
raţională prin natura sa. Raportul rațiunii cu acțiunea se preci- 
zează astfel : una este forma, alta este conţinutul Eului. 

Așadar, în viziunea lui Fichte, filozofia nu reprezintă ca pen- 
tru Kant o soluţie la problema cunoașterii, ci ea implică, de la bun 
început, o problemă de ordin practic, problema destinului omului, 
a progresului spiritual, a cuceririi libertăţii. El face din îndeplinirea 
datoriei, din activitatea voinţei principiul filozofiei. Autonomia 
rațiunii, libertatea, care semnifica la Kant autoritatea legii morale 
şi pe care o afirma ca un postulat, devine ideea centrală, princi- 
piul organizator al teoriei științei, ceea ce înseamnă că pentru 
Fichte filozofia practică oferă cheia filozofiei teoretice. 


Spre deosebire de Kant însă, Fichte nu recurge la exigenţele 
morale spre a întemeia necesitatea metafizicii, ci caută să demon- 
streze prin mijloace teoretice că producerea naturii se supune acelo- 
rași legi ca si viata morală a omului. În consecinţă, filozofia lui 
Fichte are un caracter esențial practic, este, după propria sa expre- 
sie, un moralism. Acest moralism implică nu numai un simplu for- 
malism moral, ci un veritabil progres al moralității, fapt ce explică 
efortul fichteian orientat în direcţia surmontării dualismului kan- 
tian, de reabilitare a naturii, ce-i îngăduie să facă din om ca întreg, 
ca totalitate instrumentul libertăţii. „Ştiinţa cunoașterii trebuie să 
epuizeze toate facultăţile omului ; de aceea ea nu poate fi sesizată 
decît prin totalitatea facultăţilor acestuia. Ea nu poate deveni o filo- 
zofie universală admisă atita vreme cît educaţia va continua să 
ucidă, într-un număr mare de oameni, imaginaţia în profitul inte- 
lectului, intelectul în profitul imaginaţiei, sau aceste două facultăţi 
în profitul memoriei“ 1*. 


Prin reclamarea exigentei metodologice a totalitatii, ca premisă 
indispensabilă pentru abordarea științifică a problemelor filozofiei, 
Fichte a inaugurat calea regală a filozofiei, pe care vor păși maies- 
tuos Schelling si Hegel si o va incununa materialismul dialectic si 
istoric, fundamentat de Marx și Engels. 


14 J. G. Fichte, op. cit., p. 284—285. 

Instituita să garanteze raţiunea „în pretenţiile ei legitime“ dupa 
„legile ei eterne și imuabile“, tot după acestea, și tot pentru a o face 
„să ia din nou asupra ei cea mai dificilă dintre toate sarcinile ei, 
adică pe aceea a cunoașterii de sine“, critica trebuia să respingă 
și „uzurpările ei neîntemeiate“ 1. 

„Argumentele rațiunii speculative în sprijinul existenței unei 
fiinţe supreme“ erau dintre acestea. 

Conform programului sînt respinse, dar conform programului 
nu înseamnă și „după legile eterne și imuabile“ ale rațiunii sau 
oricum nu întrutotul după acestea, Kant lucrind cu o anume inter- 
pretare a lor. Universalismul legilor eterne și imuabile, în urmare, 
fie și în parte nu se desprinde încă de particularismul criticii „căr- 
filor și sistemelor“ și, întrucît „Immanuel Kant nu ajunge să inte- 
leagă“ sinteza „conceptului cu ființa sau existența anume să o 
confirme ca concept“ 2, rămîne deziderat abstract. În acest caz, cri- 
tica decade trecînd în respingere : a argumenitatiei rațiunii „în spri- 
jinul existenţei“, a argumentatiei în principiul ei, așadar, numai 
pentru că argumentele : ontologic, fizico-teologic si cosmologic („nu 
există mai multe și nici nu pot exista“) sînt slabe, „cheltuială 
zadarnică de straduinté si muncă“. Dar argumentele, sofistice, spe- 
culative nefiind argumentafia însăși, critica lor este critică „a carti- 
lor şi a sistemelor“, deci a unor modalităţi de interpretare. Anulînd 
argumentaţia prin argumente, Kant nesocotea propria distincţie din- 
tre o critică „a cărţilor și sistemelor“ si alta „a capacităţii rațiunii 
în genere cu privire la toate cunoașterile la care se poate năzui 
independent de orice experiență“ 3. 

Așa stînd lucrurile, valoarea criticii argumentelor sau dovezilor 
„în sprijinul existenţei unei ființe supreme“ rămîne neștirbită dar 


1 Im. Kant, Critica rațiunii pure, p. 13. 

2G. W. F. Hegel, Prelegeri de istorie a filozofiei, Edit. Academiei, 1964, 
vol. 2, p. 610. 

3 Im. Kant, op. cit., p. 475, 481, 13. 

în domeniul ei de aplicaţie, deci în limitele încercării rațiunii spe- 
culative de „a demonstra din concepte, existenţa unei ființe 
supreme“. Nu însă, sau oricum nu în aceeași măsură, este valabilă 
pentru deducerea ființei — concept al filozofiei — din gindire. 
Căci argumentul ontologic cartezian, bunăoară, prin extindere 
înseamnă si cogito ergo sum, ceea ce, orice s-ar spune, nu este „ceva 
cu totul nefiresc si o simplă reînnoire a glumei scolastice să vrei 
să scoţi dintr-o Idee schitata cu totul arbitrar existența obiectului 
însuși, corespunzătoare acestei idei“ *. De altminteri, „gluma“ sco- 
lastică nu era chiar glumă. 

Argumentele „în sprijinul existenței unei fiinţe supreme“ vin, 
ce-i drept, din chiar mersul firesc al raţiunii omenești căci „mai 
întîi ea se convinge de existența unei oarecare ființe necesare. În 
ea, rațiunea recunoaşte o existență necondiționată. Apoi ea con- 
tinuă conceptul a ceea ce este independent de orice condiție si îl 
găseșie în ceea ce în sine este condiția suficientă pentru orice 
altceva, adică în ceea ce conţine toată realitatea. Dar totul fără 
limite este unitate absolută și implică conceptul unei ființe unice, 
anume al ființei supreme; şi rațiunea conchide astfel că fiinţa 
supremă, ca principiu originar al tuturor lucrurilor, există absolut 
necesar“ 5. 

Dar, prin aceasta, conceptul unei fiinţe supreme nu capătă 
semnificaţie reală sau nu în mod necesar : „a cărei realitate obiec- 
tivă nu e nici pe departe dovedită prin faptul că raţiunea are 
nevoie de ea“ 6. Instituirea realităţii rămîne o iluzie a raţiunii spe- 
culative, ca dealtfel si justificarea instituirii. Căci, „conceptul necon- 
ditionat — necesarului“, un „concept riscant la simpla întîmplare“ 
a cam fost întreținut cu exemple și într-atita încît pina la urmă 
„toată cercetarea ulterioară cu privire la inteligibilitatea lui a părut 
cu tctul inutilă“. 

Cum era de așteptat, exemplele au fost luate „numai din 
judecăţi, iar nu din lucruri și din existența lor. Dar necesitatea 
necondiționată a judecăților nu este o necesitate absolută a lucru- 
rilor. Căci necesitatea absolută a judecății nu este decit o necesi- 
tate condiţionată a lucrurilor sau a predicatului în judecăţi“. 

Așa fiind, judecata nu afirmă necesitatea absolută, de pildă, 
a trei unghiuri într-un triunghi ci că „dacă este dată condiţia 


4 Ibidem, p. 482. 


5 Ibidem, p. 472. 
6 Ibidem, p. 475. 

că un triunghi există (este dat), atunci în mod necesar există (în 
el) si trei unghiuri“. 

Necesitatea logică, însă, a dovedit „o atît de mare putere de 
iluzie“ încît după ce „ne-am format despre un lucru un concept 
a priori astfel încît, după părerea noastră, existența să fie cuprinsă 
în sfera lui“, „s-a crezut că se poate conchide cu certitudine că, 
deoarece existenţa este atribuită în mod necesar obiectului acestui 
concept, adică în condiția că eu pun acest lucru ca dat (ca existind), 
atunci și existenţa lui este pusă în mod necesar (după regula iden- 
titatii) şi că, în consecinţă, această fiinţă este ea însăși absolut 
necesară fiindcă existența ei este gindita în același timp într-un 
concept arbitrar admis si cu condiția că eu pun obiectul lui“ 7. 

În alte cuvinte, procedindu-se inductiv ori deductiv, pe o cale 
sau alta, se face o substituție a existenţei atribuite obiectului con- 
ceptului cu conceptul a priori și se justifică substituirea. Dar în 
acest caz, argumentarea decade din condiţie, trebuind să se supună 
unei premise — consecinţă : conceptul a priori al existenței. 

Nu procedau inductiv Cleanthe ori Augustin și deductiv 
Anselm pentru a trece datul a priori, din starea de consecinţă pre- 
supusă (implicită) în cea de consecinţă ex-pusă (explicită) ? Stoicul 
grec, bunăoară, numai în aparenţă induce la perfectul care „este 
cel mai bun din cele mai bune pentru că posedă toate virtuțile si 
nu admite răul. El nu diferă de Dumnezeu, deci Dumnezeu există“, 
dacă presupune că, întrucît „o natură este mai bună decît alta, 
există atunci o natură superioară tuturor naturilor, dacă un suflet 
este mai bun decit alt suflet, există un suflet superior tuturor sufle- 
telor ; dacă un animal este superior altuia există un animal supe- 
rior tuturor celorlalte, căci nu se poate merge la infinit“ 8. 

Anselm însă procedează deductiv și, cum presupune Alexandre 
Koyré, logic iar nu ontologic. La el, aşadar, n-am avea de a face 
cu „o probă ontologică în sensul exact al cuvîntului“ căci nu aflăm 
ființa în identitate cu perfecțiunea, nici cum o pusese Plotin nici 
ca la Augustin. „O demonstrație cu adevărat ontologică presupune 
in mod necesar o percepţie, o noţiune clară și distinctă a esenței 
divine. Or, ..sfintul Anselm neagă posibilitatea unei asemenea 


noțiuni“ ?. 

7 Ibidem, p. 476, 476—477. 

8 Sextus Empiricus, Contra învățaţilor, IX, 88. 

8 Alexandre Koyré, L'idée de Dieu dans la philosophie de St. Anselme, 
Paris, J. Vrin, 1923, p. 198, 201. 

Este drept că Anselm nu identifica fiinţa si perfecțiunea si 
nu admitea, ca Augustin, conștiința divinității ca dat al gratiei. 
El socotea că „numai rațiunea poate proba existența unei Naturi 
suverane, unice, suficiente sieși și sursă, prin bunătatea atotpu- 
terii sale, a tot ceea ce există“ 10, ceea ce ar fi impus cu necesi- 
tate“ „o demonstraţie în regulă“ 11. 

Cu toate acestea, încă din epocă, probei anselmiane i s-a 
obiectat tocmai procedarea „ontologică“. Un obscur călugăr de la 
abația din Marmoutiers, fost viconte de Tours, Gaunilon, respinge 
argumentul pentru a nu garanta existența extramentală a lucrului 
gîndit. Dacă trecerea de la a fi în minte la a fi în realitate are 
valoare generică, dacă, deci, se aplică atît fiinţei supreme cit si 
lucrurilor, atunci cei care „presupun că există în Ocean o insulă 
numită numai datorită dificultății sau mai degrabă neputinței de 
a se sti că nu este, pierdută“, sînt perfect indreptatiji în credinţa 
lor. Căci urmînd argumentul anselmian „nu poţi să te îndoiești 
că această insulă superioară tuturor celorlalte există în mod real 
într-un anumit loc, cum nu te îndoiești că este în mintea ta, și 
pentru că este superioară și în minte și în realitate, este necesar 
ca ea să fie, pentru că dacă n-ar fi nu importa care pămînt exis- 
tent în realitate i-ar fi superior și deci aceea pe care tu ai con- 
ceput-o ca superioară ar putea să nu existe. Neavind însă nici o 
dovadă că acea insulă există și că există așa cum o gîndesc şi 
neștiind dacă „insula cea mai mare...“ este „în mintea mea ca un 
lucru existind real și indubitabil, ori ca un lucru fals și incert“, 
atunci argumentul cade şi formal si material £. 

Radicalizată de Kant, critica argumentatiei ontologice pare să 
fi pus capăt unei imense erori, unei iluzii chiar, care, ,,izvorita 
din confundarea unui predicat logic cu unul real“, „refuză aproape 
orice lămurire“ 1%. 

Dar Anselm ar fi putut spune asemenea lui Kant că „obiec- 
tul din realitate nu este conţinut analitic numai în conceptul meu, 
ci se adaugă sintetic la conceptul meu“ 14, ceea ce anulează obiec- 
tia. In Proslogion, cel putin, citim că „una este a avea un obiect 
în minte si alta a înţelege că el există“. Dacă ar fi vorbit kantian 
ar fi putut să spună că înțelegerea existenței se adaugă sintetic. 


10 Anselm, Monologion, I. 

11 Alexandre Koyré, op. cit., p. 202. 

‘2 Gaunilon, Liber pro insipiente, VI. 
3 Im. Kant, op. cit, p. 479. 

14 Proslogion, II. 

Este drept că admite existența „unui lucru care nu se poate 
gîndi decit ca fiind cel mai mare“, dar aceasta numai după ce demons- 
trează că ființa supremă nu poate fi concepută ca nonexistenta. 
Dacă ar fi gîndită ca si cum n-ar exista, atunci i s-ar putea 
admite un început şi un sfîrşit. Or, de la Parmenide încă, știm că 
fiinţa este si că nu-i chip să nu fie; altfel ar fi născută si pie- 
ritoare. Dacă n-ar fi cum este „laolaltă, una si neîntreruptă“, 
„întreagă, neclintită și fără capăt“, nenăscută și nepieritoare, „ce 
obirsie i-ai putea găsi? Ce fel și de unde ar fi putut creşte? 
Căci n-am să te las să spui, nici să gindesti, că (s-a putut ivi) 
din neființă“ 1. 

Demonstrația anselmiană, în principiu asemenea celei parme- 
nidiene, se deosebeşte însă de aceasta prin termenul central: în 
una, ființa ca Dumnezeu, în alta, aristotelician vorbind, ființa ce 
ființă. De aici si tenta teologică a celei dintii, căci Anselm in 
Liber apologeiicus, mai cu seamă, adaugă „probei“ raţiunii, „proba“ 
credinţei : „Căci cea mai bună dovadă o afli în credința și în 
conștiința ta“, scria el 16, Dar dacă inlocuim în demonstraţie pe 
Dumnezeu cu ființa ca fiinţă, dacă altfel spus desprindem structura 
formală de interpretare, dăm de o metafizică centrată în aflarea 
condiţiilor de inteligibilitate a principiului. În urmare, putem admite 
cu Anselm că principiul este inteligibil numai dacă „este cel mai 
mare“ în ordine absolută, ceea ce vrea să zică: unic şi unitar, 
nenăscut si nepieritor, ilimitat și indeterminat. Altfel este de negin- 
dit, ca principiu, se înţelege, fiindcă,; născut, pieritor, limitat, 
nedeterminat îl contrazic ca absolut. Anselm, aşadar, face o 
demonstrație metafizică (și în aceste limite ontologică) în toate 
marile ei date, posibilă ca adevăr. Dar, încă odată, numai dacă 
înlocuim un termen (Dumnezeu) cu altul (ființa ca fiinţă) și, in 
consecinţă, dacă excludem din demonstraţie proba credinţei. Inlo- 
cuirea nu este numai de cuvinte, pentru că demonstraţia ansel- 
miană în ansamblul ei supune ontologia teodiceii. Înlocuirea unui 
termen cu altul presupune desprinderea ontologiei de teodicee și 
reconstruirea ei ca teorie a principiului. 

Gaunilon avea dreptate să-i reproseze:lui Anselm de a fi 
trecut de la „cel mai mare“ în ordinea gîndirii la Dumnezeu in 
ordinea existenței, adică, în alte cuvinte, de la a fi in minte la 
a fi în realitate. Anselm nu avea nici un temei să identifice pe 


15 Parmenide, fragm. B. 8 (Diels). 
16 Liber apologeticus..., I. 

„cel mai mare“ cu Dumnezeu, deci cu ființa într-o interpretare 
anume. Trecind de la a fi în minte la a fi (ceva) în realitate, el 
își legitimează actul prin altul, anterior, nelegitim : supunerea onto- 
logiei formale (ca teorie a condiţiilor de inteligibilitate a prin- 
cipiului) față de ontologia interpretată, care în acest caz ia forma 
unei ontoteologii. 

Dar pentru justificarea identificării principiului în condiție 
formală cu principiul ca Dumnezeu, Anselm trebuia să facă încă 
o demonstrație, anume aceea că absolutul gîndit este acest absolut 
în ordinea existenţei. Ceea ce însă este lăsat pe seama credinţei. 
Anselm nesocotește faptul că „dacă iau subiectul (Dumnezeu) cu 
toate predicatele lui (dintre care face parte si atotputernicia) si 
zic : Dumnezeu este sau este un Dumnezeu, eu nu adaug un nou 
predicat la conceptul despre Dumnezeu, ci pun numai subiectul în 
sine cu toate predicatele lui, și anume obiectul în relaţie cu con- 
ceptul meu“ 1, De aceea, argumentul ontologic, ca atare, adică 
întrucît are ca finalitate teodiceea, cade. Dar el, în limitele meta- 
fizicii își conservă valabilitatea sau altfel spus numai între acestea 
el poate funcţiona. Astfel încît, argumentul nu pare să fi fost 
„cheltuială zadarnică de straduinta si de muncă“ fie si pentru 
faptul că, în sistemul unei teodicei, totuși, întemeiază o ontologie, 
în context, numai ca teorie a condiţiilor de inteligibilitate a 
principiului. 

Mai mult, argumentul, deși „în forma proprie intelectului“, 
presupune „unitatea ființei şi a gîndirii“, ceea ce „Immanuel Kant 
nu ajunge să înțeleagă“, dar se află la Anselm şi constituie „con- 
ţinutul veritabil pe care l-a avut... în vedere“ 18, 

Asa stînd lucrurile, numai acest argument dintre cele tra- 
ditionale „trebuie luat ca început“. Celelalte (cosmologic și fizico- 
teologic) neimplicind „conștiința că esenţa absolută este un ce 
gîndit“ 1%, nu au aceeași însemnătate. 

În replică la Toma care îi nega valoarea pentru a reţine 
numai pe cele două si încă altele trei asemenea lor, dar si la 
Kant care le respingea pe toate părîndu-i-se a fi speculative și 
sofistice, Hegel îl reabilitează nu însă prin procedare dogmatică, 
deci nu prin acceptare din supunere fata de autoritatea lui istorică 
şi a celor ce l-au adoptat (după Anselm, Bonaventura, Duns Sco- 


17 Im. Kant, op. cit., p. 479. 
18 G. W. F. Hegel, op. cit., p. 269, 610, 270. 
19 Ibidem, p. 270. 

tus, Descartes), sau din afinități teiste. Insistenta cu care s-a tot 
încercat demonstrarea existenţei lui Dumnezeu nu-l mulțumea : 
„Şi aici revine din nou argumentul plictisitor al existenţei lui 
Dumnezeu“ glosează el la Leibniz“ %. 

Deci replica nu i-o provocau respingerile argumentului ca 
atare, din acest punct de vedere el insusindu-si obiecțiile kantiene 
$i, poate, prin ele și pe cele tomiste, căci acestea, deși făcute 
din perspectiva și pentru cauza altor probe în sprijinul existen- 
fei unei ființe supreme erau convergente celor de mai tîrziu cri- 
ticist-iluministe. Chiar dacă se cade de acord că prin cuvîntul 
Dumnezeu trebuie înțeles „un lucru care nu se poate concepe 
decit ca fiind cel mai mare“, previne Toma, nu rezultă de aici 
că existența reprezentată astfel este și reală. Deși în Dumnezeu 
esența și existența sînt identice („Esenţa sa este existența sa“), 
cum nu stim ce este, propoziția „Dumnezeu există“ „nu este evi- 
dentă prin sine însăși pentru noi ; ea are nevoie să fie demonstrată 
prin lucruri“ 21. Alături de Gaunilon, de Toma si de Kant în res- 
pingerea argumentului ontologic ca argument al unei teodicei, chiar 
mai sever, adăugînd obiecții din perspectiva dialecticii ființei si 
gîndirii, Hegel este însă cel mai aproape de „conţinutul veritabil“ 
pe care l-a avut Anselm in vedere, deși „în forma proprie inte- 
lectului“. Filozoful medieval presupune „unitatea fiinţei si a gîn- 
dirii“, dar o socotește „cea mai desavirsita“. Or, „conceptul, adeva- 
rata demonstraţie, cerea ca înaintarea să nu se efectueze după 
modul propriu intelectului, ci să se arate din însăși natura gîndirii 
că, luată pentru sine, ea se neagă pe sine însăși, că în ea rezidă 
determinatia ființei însăși, adică să se arate că gindirea se deter- 
mină pe ea însăși drept fiinţă“. 

Identificind gindirea și realitatea cu „cele două contrarii“ 
necesare unității, Anselm o găsește însă pe aceasta din urmă „ca 
regulă, în afara lor“, astfel încît argumentului său îi lipseşte ,,inte- 
legerea unităţii gîndirii şi fiinţei cînd e vorba de infinit“ 22. 

Ce-i drept, avem de-a face cu o valorizare din perspectivă 
hegeliană și, în urmare, cu o hegelianizare a argumentului, dar 
dincolo de aceasta dăm de o regîndire a lui potrivită cu un sens 
al lui, abia perceptibil dar mai autentic. Acapararea sa de către 
teodicee i l-a ascuns, iar respingerile, raportindu-se la el numai 


2 Ibidem, p. 513. 
21 Summa theologiae, I, Qu. II, art. 1; Qu. III, art. 4. 


2 G. W. F. Hegel, op. cit., p. 269, 270. 

ca la probă in sprijinul existenţei unei fiinţe supreme, au sporit 
confuzia și au impus prejudecata că în orizont metafizic este lipsit 
de valoare explicativă si operaţională. 

Executat chiar pentru erori de logică, încă din timpul evu- 
lui mediu fiind socotit un paralogism, cînd el nu „este decit o 
demonstrație imperfecta“ 2%, argumentul, iată, cu Hegel este des- 
făcut de legăturile sale cu teodiceea și adus în cîmpul de exer- 
citiu al filozofiei pentru exerciţiul acesteia. Mișcarea o schitase 
încă Descartes, dar printr-o aducere a teodiceii în cîmpul metafi- 
Zicii, ceea ce nu împiedică afirmarea ideii unităţii gîndirii și exis- 
tentei. Dealtfel, pornind de aici (sau si de aici), autorul Discursu- 
lui... a putut să ajungă la Cogito ergo sum care vrea să spună ca 
»gindirea mea cere existența. Ea nu o închide analitic pe aceasta, 
ci se referă la ea“ 4, numai că în forma intelectului. 

Descartes, ca mai înainte Augustin și Anselm, caută un temei 
al unităţii gîndirii şi existenţei, dar într-o a treia determinatie, 
„ca regulă în afara lor“, ceea ce are efect contrar. Unitatea rămine 
deziderat abstract, de neînfăptuit în condiţiile unei ontologii dua- 
liste. Descartes recurge la Dumnezeu ca temei al unităţii, dar în 
același timp îi justifică existența prin caracterul intuitiv al idei- 
lor de perfecţiune și infinitate. Dualismul stabilește autonomia 
existenţei si pe cea a gîndirii, iar a treia determinaţie consacră 
metafizic paralelismul, deși rostul ei, sau una dintre sarcinile ei, 
era să le unească. 

Ieşirea din impas, dualismul fiind o înfundătură cu urmări 
grave pentru ontologie, pentru gnoseologie, pentru antropologie, nu 
era posibilă decît pe calea monismului — o dovedise Spinoza —, 
dar a unui monism dialectic — cum avea s-o probeze Hegel —, deci 
în forma sau în modul raţiunii care este „certitudinea de a fi 
întreaga realitate“, „nemijlocit realitatea însăși“ %. 

Măsura potrivită a argumentului ontologic în epoca modernă 
de aceea, nu putea să vină decît din partea spinozismului și hege- 
lianismului, a lor într-o nouă unitate însă, deci în forma unui 
monism materialist si dialectic. Kant are conștiința insuficienfelor 
argumentului, dar îl leagă numai de formele sale istorice şi-l reduce 
la acestea. Critica sa este una în forma intelectului. 


% Leibniz, Nouveaux essais sur l'entendement humain, IV, 10. 

24 Gabriel Marcel, Etre et avoir, Paris, Aubier, p. 52. 

3G. W. F. Hegel, Fenomenologia spiritului, Bucuresti, Edit. Acade- 
miei, 1965, p. 135, 134. 

Desi despărțiți prin secole de istorie si de gîndire științifică şi filo- 
zofică, Aristotel si Kant au formulat sisteme de gindire al căror 
obiectiv central era răspunsul la întrebarea: cum este posibilă 
ştiinţa ? — ştiinţa în genere la Aristotel, știința moderna a naturii 
la Kant. 

Aristotel şi-a expus fără echivoc în Analiticele secunde ideea 
sa, care ar putea fi considerată punctul de plecare al înţelegerii 
naturii si structurii științei : finitismul gîndirii rationale, ,,impo- 
sibilitatea de a străbate raţional infinitul“. Din acest finitism — 
trăsătura fundamentală a doctrinei științei a lui Aristotel — derivă 
necesitatea unor principii ale științei, a acceptării unui punct de 
plecare ce nu mai trebuie, la rîndul lui, demonstrat, ca și organi- 
zarea raţională a metodei cunoașterii, demonstraţia. Admiterea unui 
început, întreruperea regresului la infinit este condiţia aristote- 
lică sine qua non a oricărui procedeu logico-metodologic în gene- 
ral. Nu este astfel întîmplător că însăși prima frază a Analitice- 
lor secunde formulează finitismul ca punct de plecare al oricăror 
cercetări de teoria științei : „Orice învățătură predată sau însușită 
pe calea rationamentuluj pornește de la o cunoaștere anterioară“. 
Această frază, ca rezultat nemijlocit al viziunii asupra unui lant 
argumentativ cu un număr finit de paşi, este fundamentul pe care 
se clădeşte la Aristotel teoria axiomatică a științei. Prin chiar acest 
debut Aristotel se desprinde explicit de platonism, de idealul unei 
ştiinţe care „tinde să ajungă de la ipoteze la începutul neconditio- 
nat“, ideal nerealizabil din cauza contradictiei lui cu mijloacele 
unei gîndiri logic-rationale. 

„Prin acest finitism inexorabil — scrie H. Scholz — a deve- 
nit Aristotel teoreticianul științei, al cărui merit este cu atît mai 
demn de pus în lumină, cu cît de mari sînt întunecările pe care 
Hegel si neokantienii le-au provocat prin critica lor iresponsabilă 

la adresa acestui finitism aristotelic“ 1. H. Stachowiak afirmă, la 
rîndul său, că această exigenţă aristotelică reprezintă adevăratul 
moment al întoarcerii copernicane a gîndirii, începutul concepţiei 
filozofice asupra metodei ştiinţei 2. 

Principiile, ca si demonstraţia și definiția, au la Aristotel 
o semnificație ontologică incontestabilă. Dealtfel, întreaga ordo- 
nare raţională a ştiinţei prin definiții si deductii plecînd de la 
principiile supreme reprezintă, pentru Aristotel, o imagine exactă 
a însăși structurii existenței. Respingînd criticile sceptice la adresa 
posibilităţii ştiinţei, Aristotel se sprijină direct pe sensul ontologie 
al anterioritatii principiilor (Analiticele secunde, I, 2, 71 b). Prin- 
cipiile nu sînt de aceea simple temeiuri metodologice sau puncte 
de plecare într-o ordine convențională a științei, ele au o valoare 
ontologică ; ele reprezintă enunţuri fundamentale asupra existen- 
tei avînd caracter prim ; ele sînt indemonstrabile, adevărate, nece- 
sare, evidente, generale și universale. Aristotel este preocupat de 
relevarea determinărilor generale ale existenţei: „Noi căutăm 
principiile si cauzele existenţei... în măsura în care ceva există“ 
(Metafizica, 1 025 b, 3—4). Retinerea acestei determinări ontologice 
este necesară pentru înțelegerea raportului lui Aristotel cu axio- 
maticile și teoriile moderne ale cunoașterii ştiinţifice. În cadrul 
acestora punctele de plecare ale științei nu mai sînt considerate 
un reflex direct al structurilor prime ale existenţei ; ele nu mai 
au necesitate si evidenţă, sînt ipoteze cu valoarea sistematizatoare 
și constructivă. 

Caracterul prim al principiilor, statutul lor logic special, nu 
le scutesc totuși — în doctrina aristotelică — de o analiză care 
să răspundă la întrebarea : cum au fost obţinute si cum se justi- 
fică ele filozofic ? După cum spune însă Aristotel, aceasta nu este 
sarcina unei anumite științe, ci a filozofiei. Pluralismul de exigente 
cărora a vrut să le facă față teoria științei a lui Aristotel se 
reflectă și în diversitatea modalitatilor si a ipotezelor pe care el 
le propune pentru întemeierea principiilor: dialectica, intuiţia 
(NOUS) si evidenţa, inducția și experienţa. În această viziune glo- 
bală şi sincretică sînt prefigurate principalele tipuri ale explicării 
şi rezolvării „problemei principiilor“ în filozofia ulterioară. 

i H. Scholz, Die Aziomatik der Alten, în H. Scholz, Mathesis Univer- 
solis, p. 32, Schwabe & Co. Verlag, Basel-Stuttgart, 1971. 


2 H. Stachowiak, Rationalismus im Ursprung. Die Genesis des axioma- 
tischen Denken, Berlin, Springer, 1971. 

Teoria științei de după Aristotel s-a menţinut in general în 
cadrele aristotelice ale explicării posibilităţii științei, dezintere- 
sîndu-se practic de problema ,,cum este posibilă știința“ si insis- 
tind asupra unor aspecte particulare privind geneza și structura 
ştiinţei. 

Elaborarea ştiinţei moderne a naturii, a fizicii matematice 
galileo-newtoniene, a generat o nouă serie de întrebări filozofice 
şi metodologice asupra științei. Acestea vizează din nou metoda 
ştiinţei, calea constituirii ei, particularitatile ei epistemologice. 
Prin Kant, aceste preocupări ating o intensitate maximă, el reite- 
rînd în termeni moderni întrebarea aristotelică „Cum este posibilă 
ştiinţa ?“, cum este posibilă știința teoretică a naturii ? Spre deo- 
sebire de cercetători ca Newton și Hume, Kant nu se preocupă doar 
de aspectele speciale ale științei, ci ridică problematica la un nivel 
general : cum este posibilă cunoașterea de acest tip, cum sînt vala- 
bile în experienţă legile avînd universalitate si necesitate (judecă- 
tile sintetice a priori) ? 

Răspunsul kantian are în centrul său renumitul procedeu al 
demonstrației transcendentale. Prin aceasta, Kant pare ca ne 
sugerează a fi descoperit „secretul metodologic“ al noii ştiinţe. 

Argumentul transcendental asupra valabilitatii principiilor 
științei are, pe scurt, următoarea formă : principiile sînt adevărate 
deoarece numai din admiterea lor decurge în mod necesar şi uni- 
voc cunoaşterea sistematică a naturii. Legile ştiinţei sînt obiectiv 
și universal valabile întrucît ele formulează nu enunturi despre 
experienţă, ci condiţii ale posibilității experienței însăși. 

Pentru a înțelege natura argumentului transcendental este 
esențială remarca potrivit căreia, în ciuda obiectiilor sceptice ale 
lui D. Hume, Kant nu se îndoiește de realitatea ştiinţei. El con- 
sideră că știința existentă este validă, autentică și-și pune numai 
intrebarea „cum este posibilă aceasta?“ nu şi întrebarea „dacă 
este posibilă ?“. În respingerea obiecţiilor sceptice, Kant va folosi 
un argument transcendental a cărui structură autoreferentiala este 
determinată tocmai de această particularitate, constind din admite- 
rea realității ştiinţei. Pornind de aici, el îi deduce particularitatile 
metodologice, constind din existenţa judecăților sintetice a priori. 
Următorul pas — cum sînt posibile aceste judecăţi sintetice a 
priori ? — este realizat prin admiterea unor principii care justi- 
fica atît caracterul lor sintetic cît şi cel a priori. „Prin expunere 

transcendentală — spune Kant — înţeleg explicarea unui concept 
considerat ca un principiu din care se poate concepe posibilitatea 
altor cunoştinţe sintetice a priori. În acest scop se cere: 1) ca 
într-adevăr, astfel de cunoștințe să decurgă din conceptul dat; 
2) ca aceste cunoștințe să nu fie posibile decît sub presupozitia 
unui mod de explicare dat al acestui concept“ 3. 

Prin argumentul său transcendental Kant a inițiat o nouă 
cale în dezvoltarea teoriei ştiinţei, care depășește viziunea catego- 
rico-deductivă asupra ştiinţei, deschizînd orizontul constructivismu- 
lui modern asupra cunoașterii, care apoi a generat viziunea con- 
temporană ipotetico-deductivă asupra ştiinţei. Acest argument depă- 
şeşte atît empirismul cit şi raționalismul ca modalități de inte- 
meiere şi justificare a științei şi constituie o „strategie nouă“ in 
abordarea posibilității cunoașterii științifice. Împotriva empirismu- 
lui, cu ,,deductia sa empirică“ a principiilor, Kant precizează : „o 
deducție a conceptelor pure a priori nu poate fi realizată niciodată 
în chipul acesta, căci ea nu se găsește în nici un caz pe această 
cale, fiindcă, în ce privește folosirea lor viitoare, care trebuie să 
fie cu totul independentă de experienţă, ele trebuie să prezinte 
un certificat de naștere cu totul altul decît cel al originii din expe- 
rienta. Voi numi deci această încercare de derivare fiziologică, care 
nu poate fi numită nicidecum propriu-zis deducție, fiindcă pri- 
veşte o quaestio facti, explicare a posesiunii unei cunoștințe pure. 
Este evident, prin urmare, că nu poate exista despre aceste con- 
cepte decît o deducție transcendentală și nicidecum o deducție 
empirică, şi că cea din urmă, cu privire la conceptele pure a 
priori, nu înseamnă decit tentative zadarnice cu care se poate ocupa 
numai acela care nu a sesizat natura cu totul particulară a acestor 
cunoștințe“ ^. 

Argumentul transcendental depășește nu numai deductia 
empirică sau „experimentală“ (în terminologia lui Newton), ci si pe 
cea „metafizică“ de tip cartezian, în care principiile științei sînt 
oferite si justificate în mod absolut de o altă disciplină, filozo- 
fia primă, metafizica. În viziunea lui Descartes principiile stiin- 
tei au încă o „eminență“ în raport cu restul cunoașterii, ele sînt 
anterior obținute şi întemeiate pe o cale independentă de cunoas- 
terea pe care o generează. 


3 Im. Kant, Critica raţiunii pure, Edit. ştiinţifică, Bucuresti, 1969, p. 70. 
4 Ibidem, p. 118—119. 

La Kant principiile științei (ale fizicii matematice) nu mai 
sint date de o filozofie prima; metafizica nu mai ofera principiile 
ştiinţei, ea nu este decit o „critică a științei“. Stiinta este data 
şi constituită în întregul ei prin sine. Ei i se poate justifica vali- 
ditatea numai admitindu-i-se realitatea. Kant îi judecă astfel posi- 
bilitatea existenţei. In acest sens rolul central revine argumentu- 
lui transcendental. 'Tocmai de aceea în studiile metodologice con- 
temporane s-a remarcat cu insistență structura autoreferentiala 
a argumentului transcendental 5. 


Studiile contemporane au identificat argumente cu structură 
analogă în diverse ramuri ale cunoașterii : teoria limbajului, logică 
etc., ceea ce a dus la o revitalizare a cercetărilor privind struc- 
tura logică a acestui argument și valoarea lui metodologică 6. În 
același timp putem reconsidera argumentul transcendental si dintr-o 
perspectivă istorico-critică. Cercetările au pus astfel in lumină 
o istorie medievală a argumentului transcendental, considerată însă 
neinteresantă din punct de vedere filozofic, neavînd legătură directa 
cu problema ştiinţei. 

Ortega Y Gasset ne sugerează o devansare spectaculoasă a 
folosirii argumentului transcendental în teoria aristotelică a înte- 
meierii principiilor. În dezacord cu ceilalți teoreticieni ai operei 
aristotelice, el consideră că Aristotel a dat o demonstraţie a prin- 
cipiilor. Aceasta nu se referă la conţinutul particular al fiecărui 
principiu, ci la caracterul general al adevărului principiilor stiin- 
tei, la condiţia lor de principii. Ortega descifrează acest gen de 
demonstraţie în expresiile folosite de Stagirit de nenumărate ori 
şi care sînt de tipul: trebuie să existe adevăruri nedemonstrate 
si nedemonstrabile întrucît, dacă ar fi altfel, știința, adică demons- 
tratia, ar fi imposibilă. Astfel, in Analiticele secunde I, 3, 72 b, 
se spune : ,,Teoria noastră este că nu orice cunoaștere este demons- 
tratie : din contra, cunoașterea premiselor nemijlocite este inde- 
pendentă de demonstraţie. Este evident că trebuie să fie așa. Căci, 
dacă trebuie să cunoaștem premisele prime, din care tragem 
demonstraţia, si dacă regresul trebuie să se termine în adevăruri 
nemijlocite, aceste adevăruri trebuie să fie nedemonstrabile“. Acest 


5 R. Bubner, Kant, Transcendental arguments and the problem of 
deduction, „Review of Metaphysics“, 3, 1973. 


6 P. Bieri, R-P. Horstmann, L. Krüger (eds.), Transcendental Argu- 
ments and Science, Boston, Reidel, 1979. 

tip de demonstratie se poate reformula, paradoxal, astfel : princi- 
piile sînt adevărate nu pentru că sînt adevărate, ci pentru că ele 
trebuie să fie adevărate, pentru că ele sînt în mod necesar adevă- 
rate. Ideea este considerată de Ortega Y Gasset drept fundamentul 
întregii doctrine aristotelice. Prin ea ni se dă astfel un „principiu 
al posibilităţii cunoașterii“, al „necesităţii ca știința să fie posibilă“. 

Că astfel ar fi gîndit Aristotel, nu trebuie, scrie Ortega, să 
avem nici o îndoială. El numai n-a insistat, n-a reflectat, n-a 
rămas îndelung asupra acestui gînd. Ca atare, spune Ortega, nici 
n-a observat că din el se naște o cu totul altă „manieră de gîn- 
dire“, complet deosebită de aceea a timpului său. Ea are semnifi- 
catia, în ultimă instanţă, a unei răsturnări absolute a doctrinei, 
deoarece : (a) ea face ca adevărul asupra existenței să depindă de 
adevărul pentru gîndire ; (b) ea întemeiază realitatea sau actuali- 
tatea cunoaşterii pe posibilitatea ei ; (c) ea se întoarce de la vechea 
imagine a teoriei deductiei și modifică complet sensul ,,principiu- 
lui“ : dacă acesta se „demonstrează“ prin aceea că el face știința 
posibilă, adică prin faptul că ceva decurge din el, atunci tocmai 
aceste consecinţe sînt acelea care de fapt întemeiază principiul. 

În spatele doctrinei oficiale a principiului ca propoziţie evi- 
dentă apare, învăluită, înțelegerea opusă a principiului, ca simplă 
supozitie (acceptare) pe care trebuie în mod necesar s-o facem 
pentru a putea deriva întregul corp al adevărurilor 7. 


Ca un exemplu semnificativ pentru întregul mod de a jus- 
tifica principiile, Ortega ne propune să urmărim studiul profund 
pe care Aristotel îl consacră principiului noncontradictiei şi princi- 
piului tertului exclus, care sînt principiile întregii științe, dar care 
tocmai datorită caracterului lor de extremă generalitate n-au fost 
formulate de nici un matematician. În Metafizica, cartea IV, capi- 
tolul 3, Aristotel le proclamă valabile pentru toate existentele : 
ele sînt principiile proprii ale existenței si, ca urmare, principii- 
gen. pentru celelalte lucruri. Ortega crede că în acest text funda- 
mental al filozofiei avem o expunere axiomatică a doctrinei exis- 
tentei. Principiul noncontradictiei si acela al tertului exclus sint 

„axiome implicite“ prin care se defineşte existența ca existență. 
Existenta nu poate în același timp si în același sens să fie si să 
nu fie. Astfel se impun din realitatea însăși adevărul primar al 


7 Ortega Y. Gasset, -Der Prinzipienbegriff bei Leibniz und die Ent- 
wicklung der Deduktionstheorie, Miller, Miinchen, 1966. 

acestui principiu. Ca urmare, el pare a fi o lege evidentă si impres- 
criptibilă a realului. 

Dar, în Metafizica, IV, 1 005 b, Aristotel continua : „Însă prin- 
cipiul cel mai sigur este acela în privinţa căruia este peste putință 
să ne înselăm. Un asemenea principiu trebuie, de bună seamă, să 
fie cît mai ușor de cunoscut, căci toţi ne înșelăm cînd e vorba de 
lucruri necunoscute, si să nu depindă de alte ipoteze. Căci nu poate 
fi condiționat ceea ce în chip necesar trebuie să fie considerat 
ca valabil de către acela care are pretenţia să priceapă un lucru 
oarecare din domeniul Fiintei. Iar cunoștința principiului pe care 
trebuie să-l posede cel care vrea să cunoască ceva trebuie s-o stă- 
pînească bine acela care procedează la cunoaşterea lucrului în 
chestiune“. 

În acest text renumit — scrie Ortega 8 — totul este surprin- 
zător. Este surprinzător să aflăm aici o demonstraţie a principiului 
tuturor demonstrațiilor. Şi este la fel de paradoxal că el este 
demonstrat arătînd că principiul este necesar pentru a demonstra. 
În al treilea rînd, prin această demonstrație nu ni se demonstrează 
că el este adevărat, ci că el este cel mai mare adevăr dintre toate. 
În al patrulea rînd, în realizarea demonstraţiei lui nu ni se va 
demonstra că dictum-ul lui concret este adevărat, ci că el este 
necesar să fie adevărat pentru ca în general să poată exista cunoas- 
tere. In al cincilea rînd, prin aceasta a fost demonstrat ca prin- 
cipiu al cunoașterii, nu așa cum ni s-a oferit, ca principiu al 
existenței. Și, prin aceasta, ni s-a demonstrat că el nu este adevăr 
pentru cunoaștere întrucât el este adevăr pentru existenţă, ci invers, 
că el este principium essendi întrucît el este demonstrat ca prin- 
cipium cognoscendi. Or, pentru Aristotel, in nici un caz el n-ar 
putea fi principiu al cunoaşterii dacă el nu ar fi dinainte deja 
principiu al existenţei. Și, în ultimul rînd, ceea ce este surprin- 
zător aici este că orice demonstrație rezistă şi cade cu ideea că 
cunoasterea trebuie să existe, ceea ce este extrem de problematic. 

În tot acest text — observă Ortega — se strecoară tentatia... 
demonstraţiei transcendentale. Numai, spune el, Aristotel n-a 
observat că, de fapt, el a demonstrat principiul noncontradictiei, 
pentru că o asemenea procedură de demonstrare (deductia trans-: 
cendentală) era ceva de neconceput. Demonstrația pe care el real- 
mente a realizat-o nu corespundea canonului său al demonstraţiei. 


8 Ibidem, p. 198. 

Iată ce isi reprezintă Aristotel însuși că a făcut în acest text: „Dar 
noi am stabilit că este o imposibilitate ca un lucru să fie si in ace- 
lași timp să nu fie, şi astfel am arătat că el este cel mai sigur 
principiu“ (Metafizica, IV, 1006 a). Aristotel spune „am arătat“ 
(deizis) şi nu „am demonstrat“ (apodeizis). 

Apreciind această extrem de originală lectură si exegeză pe 
care ne-o propune Ortega Y Gasset, trebuie totuși să avem mereu 
respectul distanţei de secole ce separă pe Aristotel de Kant. Deși 
există unele elemente de asemănare între teoria științei a lui Aris- 
totel și aceea a lui Kant — pornind chiar de la similaritatea intre- 
bării centrale a doctrinelor lor (cum este posibilă știința ?), ca și 
de la prezența unor aspecte sau inflexiuni ipotetice și construc- 
tive, sau de la faptul că ambele sisteme de gîndire au avut de 
înfruntat oponenți de același tip (scepticismul și dogmatismul), 
depășind atit limitările empirismului, cit si ale raționalismului —, 
totuși, deductia transcendentală, nucleul întemeierii kantiene a 
științei, este greu de identificat cu raţionamentul analizat de 
Ortega. Acest tip de deducție a principiilor ştiinţei presupune un 
alt cadru conceptual în care este analizată ştiinţa, o altă menta- 
litate epistemologică,pregătită de descoperirea subiectului episte- 
mic de către Descartes, de intensificarea elementelor ipotetice și 
constructive ale ştiinţei moderne (pe baza cărora s-a descoperit 
activismul eului cunoscător). Un rol imporiant revine depășirii 
justificării ontologice a principiilor. Întreaga diferență între antici 
şi moderni se centrează pe înţelegerea ideii de principiu, „pe ce 
semnifică principiul : pentru primii, ceea ce este principiu pentru 
noi nu este principiul realului şi singurul principiu al cunoașterii 
noastre va trebui să fie conform cu Natura ; pentru moderni, dim- 
potrivă, 'du connaître à l'être, la conséquence est bonne’, cum 
spune Descartes“ 9. 

Întemeierea ontologică a principiilor este la Aristotel un ideal 
categorico-deductiv al cunoașterii ştiinţifice, ideal suspendat de 
Kant, fără a fi însă înlocuit cu cel ipotetico-deductiv. Principiile 
vor fi la Kant de aceea doar necesare, nu și evidente ; ele formu- 
lează condiţiile posibilității cunoaşterii, fiind legate sistematic de 
restul corpului teoretic ; ele nu mai constituie, în sine, ca la Aris- 
totel, obiectul unei preocupări directe ; ele sînt supuse cercetării 


9 Ibidem, p. 122. 

nu pentru a le descoperi calităţile intrinseci, ci relaţiile lor de 
dependenţă cu restul științei. 

Prezenţa la Aristotel a unui argument cu o structură formală 
asemănătoare cu aceea a deductiei transcendentale (dar fără temeiul 
şi urmările metodologice ale acesteia) poate fj considerată o dovadă 
a pluralismului teoriei aristotelice a științei, pluralism generat de 
necesitatea asumată de Aristotel de a explica știința în multiplele 
ei ipostaze şi corelaţii. 

pee nu e nimic extraordinar... să înţelegi 
un autor chiar mai bine decît s-a infe- 
les el pe sine însuși, și anume prin 
comparatia ideilor pe care le exprimă 
asupra obiectului lui, dat fiind cd el nu 
determinase îndeajuns conceptul lui și 
că, astfel, uneori el vorbea sau chiar 
gindea împotriva propriei lui intenţii“. 


(Kant, Critica rațiunii pure) 


Comemorarea unor evenimente culturale care marchează începuturi, 
reorganizări, cuceriri si raspintii ale gindului în habitatul numit de 
unii noosfera, de alţii filogeneză spirituală a umanului, — si Cri- 
tica rațiunii pure, de la a cărei publicare se împlinesc 200 de ani, 
de acest ordin este — va fi prelungind, ar spune etnologii, mai 
vechi ritualuri de resuscitare a „originilor“, de re-investire cu o 
identitate altfel periclitată. Modul acesta cam emfatic de a vorbi 
poate fi repede dezumflat, schimbînd planul, printr-o butadă ca 
aceea a lui Mark Twain: un clasic este cineva pe care fiecare 
dorește să-l fi citit şi nimeni nu doreşte să-l citească. Ea poate 
prea bine conveni şi clasicului, între ale filozofiei, care este Kant. 


De ce nu am trece entuziasmul panegiricului — de atitea ori 
un elogiu mai degrabă funebru și de circumstanta — în energie cri- 
tică : interogatie lucidă asupra genului de situație în care ocazia 
comemorativă ne pune dar pe care in mod obișnuit ne-o si ascunde. 

Sîntem aduși în fata unei opere de filozofie elaborată cu două 
secole în urmă, în capitala Prusiei Orientale, de către un ginditor 
de excepție, a cărui viață ordonată si studioasă în aspectele ei 
domestice și speculative a devenit aproape o legendă, pe atunci 
însă un... preasupus si plecat servitor Excelenței sale Ministrului 
Regal de Stat, Baron von Zedlitz. O lucrare odihnind acum, pen- 
tru noi, în felul cuminte al cărții, dar a cărei materialitate imediată 
închide o pasiune, un proiect existenţial, un element de cultură 
spectral-virtualizate. Ea se conține toata aici, de neclintit, dar numai 

cum o părăsire, o absenţă, o moarte se pot conţine total. Spunem 
că materialitatea care a luat-o în primire n-o poate păstra decit 
livrînd-o „comerţului“, lecturii si interpretării actualizatoare. Depla- 
sind putin metafora, întîlnim termenii în care Marx vorbea despre 
dubla formă a corpurilor-marfă : forma naturală si forma valoare. 
În contrast direct cu materialitatea senzorială grosolană a corpului 
mărfurilor, valoarea lor nu conţine nici un atom de materie natu- 
rală. Putem să sucim și să invirtim o marfă determinată cum 
vrem ; ca obiect-valoare ea rămîne insensibilă (,„obiectualitate fan- 
tomatică“) cîtă vreme nu vedem în materialitatea grosolană o expre- 
sie a muncii omenești. Fiind pur socială, se înţelege că valoarea 
„nu poate să apară decît în cadrul raportului social dintre o marfă 
şi alta“ 1, 

Aproape toate cuvintele care par a se înţelege de la sine într-o 
descriere liniştită a datelor situaţiei pot fi astfel apăsate încît să 
devină problematice ; din evidențe care înfășoară fumul vorbirii 
familiare „ontofage“, ele se precipită în centre de disconfort și 
insecuritate, deschid lucrului „înghiţit“ orizonturi tematice de stu- 
diu si meditaţie. Imprumutind ceva din atitudinea critică a lui 
Kant însuși, poate că nu este inutilă zăbovirea în preajma unor 
chestiuni prealabile : nu pentru a le propune soluții doctrinare, nici 
pentru a radicaliza gratuit și fictiv, cu efecte paralizante, dificul- 
tatea unor demersuri și asa pîndite de incertitudine. Este vorba de 
chestiuni care. dincolo de valoarea lor teoretică și metodologică în 
cadrul unei metafilozofii sistematice *, pot îndeplini, ca chestiuni, 
funcția „terapeutică“ de trezire din somnul dogmatic: o funcție 
care în parte le si consumă. Ceea ce remarcase cîndva Nietzsche 
în legătură cu limbajul se adevereste si pentru filozofie: puţini 
sînt aceia care au găsit-o interesantă în sine si nu doar au recu- 
noscut în ea mediul unor idei interesante. 


Ce este o operă de filozofie ? Care este modul ei de a fi, dea 
tine si de a se menţine în ființă ? Este ea doar o expresie deri- 
vată, al cărei sens profund ar fi de căutat în altceva, mai originar, 
care o precedă (eventual îi succedă), o poartă, o conţine în mod 


1 K. Marx, Capitalul, vol. I, Edit. politică, 1960, p. 87. 

* Însemnările de aici presupun si prelungesc distincţia dintre filo- 
zofie si metafilozofie — aceasta din urmă putind fi ea însăşi filozofică sau 
nonfilozofică — pe care am introdus-o in ,,Metafilozofia ca dimensiune 
a unor variante ale criticismului“ (în vol. Epistemologia şi analiza logică a 
limbajului științei, Edit. politică, 1975). 

latent (eventual o desăvîrșește) sau, dimpotrivă, stă pentru ea însăşi, 
într-o „imanenţă“ imutabilă ? Si cum să accedem, într-un caz sau 
altul, la ,,obiectualitatea fantomatică“ a sensului ei? În ce spa- 
tiu de umanitate se petrece buna întîlnire cu o operă de filozofie ? 
Ce înseamnă a-i face o lectură „valabilă“, o interpretare „legitimă“, 
„revelatoare“ sau „pertinentă“ ? Dar cîte lecturi și interpretări nu 
i s-au operat deja! Să le alcătuim inventarul în speranţa de a 
obține „sensul complet“ sau mai degrabă să le considerăm ca tot 
atitea imagini deformante (sensuri „mișcate“, „decepţionate“, cum 
ar spune R. Barthes) și s-o luăm de la capăt? Să ne apropiem de 
original ca de 6 casetă ascunzind comori inaccesibile în lipsa cheii 
potrivite care să ne-o deschidă, sau să i ne încredințăm ca unui 
peisaj de locuit cu „.inocenţă“ si „simpatie avizată“ ? Dar cine (ce) 
ne procură cheia potrivită ori ne evacuează de prejudecăţi și ne 
acordează simpatia ? Ce statut ontic-ontologic are originalul, des- 
prins acum, pentru noi, de înrădăcinarea în biografie, în istoria sa 
„primă“, în raționalitatea „primului“ ei auditor (cititor) ? Cum poate 
să comunice originalul cu cei imbarcati in altă istorie, în altă 
biografie ? Cum se face trecerea de la timpul istoric primar al 
operei, printre ale cărui documente se si înscrie, la timpul compre- 
hensiunii actuale ? 

Spiritele mai speculative vor simţi nevoia unei prealabile 
filozofii a operei — o primă cartografiere si catalogare a „albu- 
lui“ : mixtul unei hărţi şi unei taxonomii care ne-ar permite orien- 
tarea în „jungla“ celei de-a treia lumi popperiene. La capătul 
eforturilor de aproximare procedind prin disocieri si concatenări de 
determinatii preparatorii, parțiale, Tudor Vianu, de exemplu, ne 
propune acest distilat conceptual : „opera este produsul finalist şi 
înzestrat cu valoare al unui creator moral, care, intrebuintind un 
material și integrînd o multiplicitate a introdus în realitate un obiect 
calitativ nou. Acest obiect calitativ nou este original şi simbolic în 
cazul operelor filozofiei şi ale ştiinţei. El este imutabil original și 
ilimitat simbolic în cazul operelor de artă“ 2. 

În genere opera (ca abstracţie tipificantă) nu trebuie iposta- 
ziată în arhetip înzestrat cu un schematism generator de indivizi- 
exemplare cărora le-ar fi inerentă o mută generalitate de specie : 
reiterarea indefinită a uneia si aceiași „esențe“. O lume a speciilor 


* Tudor Vianu, Postume, E.P.L.U., 1966, p. 173. 

fixe demolată ireversibil de biologia modernă ar supravieţui acum 
în ceea ce n-ar mai putea fi decît o preistorie a „operologiei“. 


Nu contestăm în principiu valoarea încercărilor de primă 
încadrare a operelor într-un cîmp semantic organizat prin corelaţii 
distinctiv-opozitive. O organizare de acest fel nea arătat virtuțile 
si limitările în lingvistica structurală. Atragem numai atenţia că 
în practică ele se pot menţine în cercul unor speculaţii verbale 
substantialiste, care acumulează indefinit adjective în jurul unui 
substantiv (infinitatea rea !), care atribuie din afară obiectului deter- 
minatii, ocultindu-] mai degrabă decît preparindu-] în vederea unei 
comprehensiuni mediatizate. Dificultăţile ţin, mai profund, de 
nedisocierea metodică între operă-realitate dată (rezultat al mun- 
cii originare a creatorului ei, fixată într-o materialitate fizicală și 
cultural-simbolică) şi operă-obiect-epistemic-axiologic) rezultat al 
unor obiectivări-valorizări voluntare şi controlate prin demersuri 
numite lectură, investigație, reconstrucție, interpretare), pentru a le 
contopi prematur într-un soi de operă-esenţă, operă-tip ideal. 

În ce priveste planul operei-realitate, ar fi mai adecvată 
expresia lui Gonseth — orizonturi de realitate — pentru a sugera 
deopotrivă deschiderea modului cultural propriu de a fiinţa al ope- 
rei ca realitate simbolică și corelarea sa practic indisociabilă cu 
cimpuri ale precomprehensiunii : pre-cunoasterij şi pre-valorizării. 
De unde și formula statut ontic-ontologic al operei, întrucît nu sintem 
niciodată în poziţia scufundării în „în-sinele“ ei, datorită deschiderii 
amintite și mai ales datorită apartenenței noastre la tradiţii deter- 
minate în sînul cărora operele ne și formează, induc în noi organe 
și referentialuri care dacă ne-ar lipsi nu ne-am putea pune în 
situația de a observa, cunoaște și valoriza opere, în situația de a le 
trece în mediul subiectivității noastre de fiinţe culturale. Distinc- 
tia dintre operă-realitate și operă-obiect trebuie totuși menţinută, 
oricît s-ar deplasa si reorganiza, ca un inalienabil : ea ne permite 
(şi ne obligă) să nu atribuim imediat realului ceea ce este al 
„reprezentării“, lăsînd mereu nesaturate întrebările corelative : ce 
este realul în sine si care este reprezentarea la care trebuie 
să ne oprim. 

Tinind seama de consideratiile anterioare, și vizind acum 
opera ca orizonturi de realitate, vedem cum un onto-logic aparent 
închis, sieși suficient, este reorganizat și rearticulat de un onto-cul- 
tural si un onto-istoric prealabili si constitutivi, care funcţionează 

totodată ca medii care preiau opera si ca operatori de deschidere 
a operei. 

În schema formală a diverselor încercări de specificare a 
operei filozofice ca singularitate și a „filozoficității“ ca serie, deose- 
bim anumiţi invarianti: se recurge în mod tipic fie la procedeul 
asimilării lor analogice, fie la caracterizarea lor în termeni de aba- 
tere, de devianta în raport cu norme (constrîngeri) luate ca sistem 
de referinţă, fie la ambele. Cele mai frecvente sînt asimilările ope- 
rej de filozofie cu opera de artă sau de știință, asimilare care, odată 
acceptată, devine sursă de instrumente analitice si valorizatoare, 
de judecăţi critice, de filtru recuperator şi interpretativ. Devian- 
tele sînt plasate mai ales în plan logic-lingvistic, luindu-se ca refe- 
rință anumite canoane de inteligibilitate și raționalitate sintactic- 
semantice proprii limbajului științific, anumite uzaje și turnuri pro- 
prii „jocurilor de limbaj“ înrădăcinate în moduri de viata sta- 
tornicite si comportind o relativ bună fiabilitate. Desigur, ceea 
ce în aceste demersuri funcţionează ca asimilatori analogici sau ca 
sisteme de referință în raport cu care sînt reperate și descrise 
abaterile pot la rîndul lor să fi fost instituite prin intermediul altor 
asimilatori și altor sisteme de referinţă presupuse sau construite 
metateoretic. În principiu nu există asimilator ultim (asimilator ai 
tuturor asimilatorilor analogici) si nici sistem de referinţă absolut. 


Asimilarea operei de filozofie cu cea de știință sau de artă, 
după cum remarcă Piguet3, este sugerată de anumite obiective, 
mijloace, stiluri de filozofie proprii celei dintii, care o înclină efec- 
tiv spre una sau cealaltă, si corespunde, pe de altă parte, sensibi- 
litatii noastre (de cititor, critic, interpret) preferentiale fie la uni- 
tatea armonioasă a diverselor părți ale unui sistem, la jocul intern 
al ideilor care se desfășoară aidoma unor teme muzicale, care nu 
pot fi izolate de contextul lor trăit și existenţial, la dimensiunea 
imaginarului, fie la adevărul extrinsec al fiecărui element, la 
raționalitatea conţinuturilor de gindire. Pe un plan mai restrîns, 
limbajului filozofic i se caută modelul desăvirșit în limbajul teore- 
tic al științei realului sau în cel expresiv al artei, dacă nu i se 
concede statutul mixt şi ambiguu de limbaj cultural esențialmente 
traductor (care reia discursurile specializate într-o sinteză inteli- 
gibilă pentru orice spirit cultivat dintr-o epocă dată: un limbaj 


3 Jean-Claude Piguet, L'œuvre de philosophie, Ed. de la Baconniere- 
Neuchatel, 1960. 

implantat in limbă, reprezentind forma sa intelectuală cea mai 
evoluata). 

Sa refinem, printre perspectivele cu virtuti asimilatorii (si 
diferentiatoare) asupra demersurilor, limbajului si logicii operei 
filozofice, cu implicatii privind regimul de lectura si interpretare, 
pe aceea care se anunţă și se articulează la intersecţia unor preocu- 
pări mai mult sau mai puţin independente de neoretorică, teoria 
argumentatiei, studiul strategiilor si discursurilor rațiunii practice, 
hermeneutică. Primatul atribuit în filozofie raţiunii practice se 
impleteste la un Ch. Perelman cu interesul de a reabilita ansam- 
blul tehnicilor de argumentare si justificare raţională. Nici moduri 
imperfecte şi oarecum provizorii ale demonstraţiei sau verificării 
în sens strict, nici artificii psiho-pedagogice sau literare vizind 
întărirea adeziunii la adevăruri stabilite pe alte căi, ele ar fi 
ireductibile şi inalienabile pretutindeni unde avem de a face cu 
luări de poziţie angajind valori, opţiuni, deliberări si decizii. Vor 
fi aduse atunci în prim-plan contextul spiritual, intelectual și 
moral în care funcţionează justificarea sau critica unei luări de 
poziţie, credințele si valorile servind drept precedente, norme si 
criterii neproblematice pentru anumite epoci, medii psiho-sociale 
şi mentalități, evidenţele, evaluările şi clasificările purtate de 
diferite limbaje culturale si adoptate tacit de cutare sau cutare 
filozof. Desi Perelman nu introduce si nu menține o distincţie 
voluntară, critic supravegheată între o filozofie intrinsec retorică 
şi întîmpinarea filozofiei în genere dintr-un punct de vedere reto- 
ric, este de notat că acesta din urmă aduce în centru cuplul ora- 
tor-auditoriu. Auditoriul universal căruia i se adresează discursul 
filozofic nu este de fapt o realitate psiho-socială și istorică con- 
cretă, ci o „construcţie“ a oratorului plecînd de la elemente ale 
propriei sale experiențe. Dacă filozofiile clasice contează pe un 
cititor purificat, printr-o asceză specială, cu facultăţi considerate 
în sine atemporale și invariabile, punctul de vedere retoric procură 
conştiinţa caracterului „abstract“ al auditoriului universal, între- 
tine preocuparea de opiniile și valorile mediului cultural căruia i 
se adresează filozoful, chiar dacă acesta nu poate să nu vizeze 
ca ideal, si în calitate de educator al genului uman, realizarea 
acordului universalităţii spiritelor. Postularea unui atare ideal 
nu-l împiedică totuşi pe Perelman să apropie controversele filo- 
fozilor de rationamentele juristilor mai degrabă decit de cele 
ale matematicienilor. Acest model juridico-retoric-argumentativ, 

care întreţine cu practica filozofică raporturi deopotrivă descrip- 
tive și prescriptiv-normative, se răsfrînge si asupra regimului de 
lectură si evaluare a operei filozofice. Ne face, în particular, 
mai sensibili la legătura dintre viziunea filozofului, „realul“ filo- 
zofic și tipurile de argumente cărora le acordă importanţă, la 
anumite raţiuni interne ale controverselor și disputelor filozofice, 
la căile prin care discursul filozofic poate trece în mobiluri ale 
acțiunii ca factor de alegere și decizie practice. 

Perspectiva retorică, pe care Perelman o intilneste, o reabi- 
litează și o dezvoită mai ales în latura sa logic-epistemologică şi 
psiho-stilistică, s-ar putea dovedi și mai revelatoare după cum şi 
mai învăluitoare de natura specifică a filozofării și limbajului filo- 
zofic dacă am pune-o în legătură cu cercetări întrucîtva înrudite, 
dar provenind din alte direcţii și susținute de alte interese, cum 
ar fi : a) neoretorica lingviștilor, semioticienilor și stiliștilor preocu- 
pati de poetică (în sens larg); b) studiul comparativ al jocurilor și 
actelor de limbaj (speech-acts), al tipurilor de discurs și semni- 
ficanta ; c) cercetările logicienilor puse sub titluri de genul : logica 
discursului practic, logica normelor și acţiunii, logica deontică şi 
teoria acțiunii, raționamente imperative, semantica discursului eva- 
luativ, logica deciziei raționale... ; d) noile elaborări conceptuale 
asupra textului ca funcţionare esențialmente productivă a limba- 
jului (de ex., grupul format în jurul revistei „Tel Quel“ : R. Barthes, 
J. Derrida, Ph. Sollers și mai ales J. Kristeva) si a lecturii ca decu- 
paj urmind căile infinite de combinare si întretăiere a semnifican- 
tului (textul ca traducere a geno-textului în feno-text, si totodată 
ca absorbție şi transformare a unei multiplicitati de alte texte, ca 
travaliu de diferenţiere, stratificare și confruntare care se practică 
în limbă. Semanaliza propusă de J. Kristeva are importante impli- 
catii de ordinul epistemologiei si logicii „producerii sistemelor sem- 
nificante“). 

Să reflectăm 'asupra posibilelor clarificări care pot surveni din 
tot acest ansamblu mozaical de fronturi de atac, dacă vom ști să 
facem din ele, în cadrul unei hermeneutici înglobante, căi de acces 
spre ,,obiectualitatea fantomatică“ a valorii, a sensurilor si semnifi- 
cațiilor închise în „corpul grosolan“ al materialitatii discursurilor 
(operelor) filozofice. Altfel vom aborda, de exemplu, funcţia refe- 
rentiala a limbajului filozofic. lată numai cîteva întrebări cu valoare 
de reper : suspendarea funcției referentiale așa cum se exercită ea 
la nivelul discursului obișnuit sau științific înseamnă si abolirea 

unei funcţii referentiale proprii discursului filozofic ? Şi dacă nu, 
cum se instituie aceasta ? Se poate spune, ca despre poezie, că 
filozofia suscită o alta lume, corelată altor posibilităţi de a exista ? 
Modificînd o expresie a lui Douglas Berggren, am putea admite 
existența unor „texturi filozofice“ ale lumii, corespunzătoare unor 
„scheme filozofice ale vieţii interioare“ ? Paul Ricoeur, de pildă, 
consideră că discursul speculativ (filozofic) își are posibilitatea în 
dinamismul semantic al enunţării metaforice (metaforizării sensu- 
lui îi corespunde o metaforizare a referintei), dar isi are necesitatea 
în el însuşi, în mobilizarea resurselor de articulare conceptuală. 
Speculativul nu ar prelungi viza semantică a poeticului decît cu 
preţul unei tăieturi care îl transferă într-un alt spațiu de sens: 
sistematicitatea conceptualului 4. Dar însăși valoarea afectivă, sen- 
timentul și imaginarul ar fi de considerat ca moduri de înrădăci- 
nare în realitate, ca indexuri ontologice. „Sentimentul este ontologic 
într-un alt mod decît raportul la distanţă, el ne face să participăm 
la lucru“ 5. Se rupe astfel cu înţelegerea strimt intelectivă a ceea 
„fixase“ Hegel sub forma identităţii dintre real și raţional. in orice 
caz, problema referintei în genere, a referintei limbajului filozofic, 
în speţă, depăşește resursele semanticii logice, lingvisticii și retori- 
cii, pentru a face apel la angajarea într-o hermeneutică filozofică. 
Explicitarea referintei plecind de la operă are ca miză sensul cuvin- 
telor realitate și adevăr, care devin problematice (și care adesea 
sînt grevate de interpretări realist-naive sau de dogmele empirio- 
metrice și empirist-verificationiste ale pozitivismului). Sub aceeași 
inspiraţie generală am putea evoca şi unele considerații de meta- 
filozofie ale lui Althusser. Filozofia, după el, este alcătuită din 
teze : propoziţii teoretice nesusceptibile de demonstrație sau verifi- 
care strict stiintifice, care nu pot fi adevărate sau false ci doar 
juste sau injuste 6. Justetea lor nu este pre-stabilită ; ea rezultă din 
ajustări potrivit totului conjuncturii din care fac parte si in care 
intervin pentru a trasa linii de demarcație. Tezele nu au „obiect“ 
ci miză (enjeu), iar raportul dintre o teză și miza sa este de ordin 
practic. Althusser apropie filozofia mai degrabă de politică. Spe- 
cificitatea practicii filozofice ar consta în aceea că ea intervine în 
„teorie“ (realitate indistinctă în care figurează ştiinţele, ideologiile 


4 Paul Ricoeur, La métaphore vive, Ed. du Seuil, Paris, 1965, p. 375. 
5 Ibidem, p. 309. 


6 Louis Althusser, Philosophie et philosophie spontanée des savants, 
Maspero, 1974. 

teoretice si filozofia însăşi) și provoacă efecte teoretice (punerea de 
noi chestiuni teoretice care cer noi intervenţii filozofice) și practice 
(privind raportul de forță al „ideilor“ în cauză). Rezultatul cel mai 
semnificativ al intervenţiei filozofice ar fi acela de a trasa, in 
această realitate indistinctă, o linie care separă, în fiecare caz, ști- 
intificul de ideologic. 

În economia schemei pragmatice a „tezei-intervenţie“, speci- 
ficitatea filozofiei pare a nu mai putea fi reținută decît ca proces 
care o constituie pentru a o consuma și a o face să dispară în și 
din rezultate : nu mai rămîne decît o provizorie „linie de demarca- 
tie“ între componentele științifice și ideologice ale conjuncturii. Se 
pierd tocmai rezultatele pe care le numim operă de filozofie şi 
valoare filozofică, Aceasta nu înseamnă însă că schema pragmatică 
nu comportă consecințe privind regimul de lectură şi interpretare a 
operei, revelatoare, în limitele ei, de aspecte care altfel rămîn mas- 
cate : opera de filozofie ca singularitate a unei (unor) intervenţii 
în cadrul unei (unor) conjuncturi care o angajează, produce efecte 
la nivelul altor instante care îi dau și îi redau o viata, o actualitate 
difuze (și difuzate informal), și care se reînscriu în opera însăși 
ca „,virtualizatori“ și operatori de lecturi și interpretări reac- 
tualizatoare. 

Poate că cea mai importantă rezervă pe care o suscită viziunea 
retoric-argumentativă sau tezist-justificativă a filozofiei poartă asu- 
pra a ceea ce aș numi exteriorismul ei intelectiv. Patosul avocă- 
tesc pentru stabilirea justetei sau injustetei unei teze, ca să vorbim 
ca Hegel, nu depășește, în fond, judecata, nu accede la totalitatea 
automediatizată a conceptului rațional. Cînd e vorba de gînduri 
speculative, „a înțelege înseamnă cu totul altceva decit a pricepe 
numai sensul gramatical al cuvintelor si a ti le însuși, desigur, dar 
numai pînă la nivelul reprezentării. De aceea poţi cunoaște afirma- 
țiile, propoziţiile sau, dacă vreţi, opiniile filozofilor, poţi să fi avut 
mult de-a face cu temeiurile și expunerile unor astfel de opinii, 
şi să-ți fi scăpat lucrul principal, în ciuda tuturor acestor stră- 
duinte, și anume să-ți fi scăpat înţelegerea propozitiilor“ 7. Hegel 
compară istoricii filozofiei, ale căror volume masive și savante sînt 
lipsite tocmai de înțelegerea materialului de care s-au ocupat atît 
de mult, cu acele animale care au auzit toate tonurile unei bucăţi 
muzicale fără să fi ajuns la percepţia lor auditivă unitatea, armo- 


7 G. W. F. Hegel, Prelegeri de istoria filozofiei, vol. I, Edit. Academiei, 
1963, p. 10. 

nia acestor tonuri. Încă din Prefaţa la Fenomenologia spiritului, el 
considera că „maniera de a stabili o propoziţie, de a aduce argu- 
mente pentru ea și de a respinge deopotrivă prin argumente propo- 
zitia contrară nu este forma în care poate să apară adevărul“ >’: 
acea beţie bahică în care nici un membru nu este treaz. Ca să 
rezumăm în termenii lui Constantin Noica, spunem că gindirea filo- 
zofică în demersul ei efectiv nu este thetică, ci conştient tematică, 
ea se desfășoară în orizontul unor cercuri dialectice în raport cu 
care teza nu reprezintă decît un moment abstract : adevărul ei este 
unul de participare, de depășire-regăsire, iar nu de posesiune 
nemijlocită. 

Fiecare din perspectivele enumerate, deși poate corespunde 
unor aspecte, înclinații, idealuri ale practicilor instauratoare de lim- 
baj și operă filozofică, tinde spre închidere şi autonomie, spre o 
coerență de sine stătătoare și spre o asimilare a operei-realitate cu 
proiecția ei schematizantă în orizontul în care este decupată-insti- 
tuită ca operă-obiect. Ele nu sînt însă de înlăturat pur si simplu 
nici din preocupările de ontologie a operei de filozofie, nici din ace- 
lea privind lectura și interpretarea. Trebuie să sesizăm totodată 
jocul vizelor (si, corelativ, al aspectelor vizate) descriptive, norma- 
tive, modelatoare. Din nici o perspectivă înfățișată nu lipsesc inten- 
tii (eventual proiecte articulate) de reformă a filozofării, de scoatere 
a ei din impas, de orientare pe calea „adevăratei“ sale meniri, a 
deplinei „autenticități“. Reprosul brutal după care le scapă speci- 
ficitatea ireductibilă a filozofiei ca disciplină a spiritului nu se ade- 
verește dacă ceea ce îl susține este certitudinea sau speranţa găsi- 
rii unui drum drept și scurt spre „inima“ însăși a filozoficitatii. 
Ne-o arată, parţial, tentativa lui Piguet. Limbajul metafizicii (opera 
de filozofie ar proveni dintr-o conectare directă a filozofului ori- 
ginal cu Fiinţa, cu Absolutul) nu este, spune el, nici semnificant- 
reprezentativ, ca cel științific, nici semnificatie-expresie, ca cel liric, 
ci semnificat. Locul sensului este la nivelul contemplatiei, al ,.per- 
ceptiei silentioase*. Se merge de la lucruri spre limbaj. Întrucît 
adevărul ar fi o proprietate a lucrurilor (a ceea ce se manifestă 
ca atare), opera de filozofie indică lucrurile, ea conține nu sensul, 
ci referirea la sens, nu adevărul, ci indicarea unui adevăr pe care 
doar îl primește. Specificul filozofiei rezidă atunci în „incitarea la 
o experienţă de făcut“. Fidelitatea filozofică față de real — care 


3G. W. F. Hegel, Fenomenologia spiritului, Edit. Academiei, 1965, 
p. 33. 

nu mai trimite la ‚subiectul locvace“ — este fidelitatea tăcerii mele 
în fata lucrurilor percepute, iar fidelitatea fata de sine este 
„voinţa de a tăcea“. Opera de filozofie poate fi citată si in regis- 
trele de vizare cognitiva (de tip stiintific) sau creatoare (de tip 
liric) ale conştiinţei ; dar pentru a-i întîlni destinaţia primordială, 
funcţia de apel, trebuie să realizăm în tăcere experienţele care-i 
dau sens. Se trece atunci de la unitatea şi unicitatea experienţelor 
la indicaţiile convergente ale filozofemelor. 

Iată, așadar, la capătul acestui drum drept spre „inima“ filo- 
zoficitatii, dizolvate — şi opera de filozofie si limbajul filozofiei —- 
în tăcerea experienţelor originare ale ființei care ni se arată. Atita 
efort verbal pentru a „pierde“ ţinta (cu drum cu tot ?) în contem- 
platia silențioasă, în tăcere, în inexprimabil! Dar să reținem: o 
tăcere secundă, cvasirituală, ca si uimirea, interogatia sau naivitatea 
din care alții vor fi compunind „starea de filozofare‘. Oricum o 
tăcere care nu poate pretinde a ne dispensa, ca cititori, istorici sau 
critici ai filozofiei de orice ocol prin modele și perspective metodic 
controlate de obiectivare a operei filozofice. Momentul de justete 
pe care care îl supradimensionează o poziţie de genul celei a lui 
Piguet rezidă nu în suspendarea valorii acestor modele și perspec- 
tive, ci în aducerea în prim-plan a ceea ce au trebuit ele să „pună 
între paranteze“ : conștiința faptului că opera-obiect (corelat a! 
obiectivării metodice), trebuie mereu „,sub-vizată“ si în final regă- 
sită, după ocolul de care vorbeam. printr-un efort hermeneutic de 
retotalizare şi apropiere a sensului, în poziția ei de realitate sim- 
bolică inepuizabilă în care sînt înscrise o prezență umană și ape- 
Jul la altul, efortul conceptualizat (si reconvertibil in ,,experienta“) 
de reasumare a „marelui tot“ ca într-o demiurgie secundă dătă- 
toare de înţeles. 

Cît privește însăși filozofarea, întrezărim aici un protest 
romantic tata de academizarea sau profesionalizarea strîmtă si opacă 
a tilozofiei, mai ales în ţările anglo-saxone, care și-a degradai func- 
tia de apel si comuniune, adaptindu-se unei civilizaţii pe cale de 
a-și pierde „interioritatea“ pentru a deveni un ,,pur decor“. Leopold 
Flam, între atitia alţii, deplînge decadenta filozofiei occidentale 
prin instalarea în academismul doctrinar care se adresează doar 
unor „specialiști“ sau unor amatori de „cultură generală“. Civili- 
zatia tehnică, spune el, birocratizează viata, generează în masă 
fenomenul prostiei inteligente și adecvate. Nu se mai suportă pro- 
fundul, seriosul. În această ambianta de plictiseală, superficialitate, 

confort, lene a sufletului, indiferenţă morală, nihilism si distracţie, 
în care oamenii nemaiavind a-şi spune ceva n-au nimic de spus 
altora, „un spirit realmente fizolofic (preocupat de formarea si 
crearea reflexivă a sinelui prin sine, n.ns.) devine pericuios“, este 
preferat ,.filozoful-functionar“ ?. 

Protest romantic, care nu merge, după cunoscuta expresie a 
lui Marx, la rădăcina lucrurilor, dar simptomatic în ce priveşte atît 
criza reală a filozofiei cît și necesitatea de a resitua opera de filo- 
zofie, sociologic și semiologic, ca practică semnificantă specifică, în 
totalitatea articulată a proceselor sociale, a practicilor semnificante 
și transformatoare la care participă. „Experiențele silentioase“ ne 
vor apărea atunci mai mediatizate (o mediatizare care i-a putut 
rămîne filozofului invizibilă), mai stratificate si mai grăitoare decit 
ni le-ar putea restitui un istoric sau un cititor instruit de Piguet. 

Istoricii şi criticii filozofiei au încă a-și regindi obiectivele 
şi tehnicile de lucru în contextul progreselor actuale din domeniile 
logicii si epistemologiei, lingvisticii, semiologiei şi hermeneuticii, 
în general al ştiinţelor sociale şi umane. În această privinţă ei sînt 
şi mai in întîrziere decît istoricii și criticii literari. O carte ca 
aceea a lui S. Doubrovsky, De ce noua critică ? (subintitulată : cri- 
tică si obiectivitate) conţine un potential de sugestii pentru istori- 
cul și criticul de filozofie, — nu atît pe linia asimilării analogice a 
operei de filozofie cu cea de literatură, cît mai ales a unor 
similitudini în genul de situație metodologică cu care se confruntă 
problematica lecturii și interpretării. Apelul adresat profesorului de 
literatură îl vizează nemijlocit şi pe profesorul de filozofie : şi el 
trebuie să urmeze la școala secolului nostru, să părăsească modes- 
tia prefăcută a ,,umanistilor“ indignati sau speriaţi de violarea unor 
tabuuri, dar care de fapt „le servește drept alibi pentru lene si 
drept scuză pentru ignoranță“ 10. 

Dacă orice analiză implică un punct de vedere, un limbaj, 
presupoziţii şi decupaje, cum să-ţi închipui că domini, printr-un fel 
de survolare absolută, istoria filozofiei ? A vorbi de „adevăratul 
Kant“ nu înseamnă a recădea în himera vechii metafizici dogma- 
tice pe care Kant însuși a repudiat-o ? Se mai poate conta pe acor- 
dul presupus între ce spune opera și ce vrea ea să spună, între 
ce a vrut să spună autorul si ce spune opera lui, între ce cred eu 


9 Leopold Flam, La philosophie au tournant de notre temps, Pres- 


ses Univ. de Bruxelles, 1970, p. 173—182. , 
10 Serge Doubrovsky, De ce noua critică?, Edit. Univers, 1977, p. 36. 

că spune opera şi ce spune ea de fapt? Se ştie că însuşi Marx, 
într-o scrisoare către Lassalle (1858), atrăgea atenţia asupra dificul- 
tatilor pe care le ridică pentru istoric inevitabila necoincidenta din- 
tre forma, fie şi sistematică, pe care au dat-o filozofii, în mod 
conștient, lucrărilor lor, si structura interioară efectivă a sistemu- 
lui lor. Să admitem că şi opera de filozofie stă sub semnul totali- 
tatii deschise, că este ca o confluență si convergenţă concretă a unor 
semnificaţii multiple care se prelungesc, se implică, niciuna nefiind 
suficientă prin sine si fiecare trimitind, spre a fi înţeleasă, la toate 
celelalte. Nu există un Kant în sine. Există o operă (de ex. 
Critica raţiunii pure) şi o multitudine de perspective asupra ei: 
punctul de vedere al lui Kant asupra lui însuși, al contemporani- 
lor lui Kant asupra lui Kant, al istoricului sau criticului modern 
asupra lui Kant şi contemporanilor săi etc. Există, printre acestea, 
un punct de vedere-cheie care ar scăpa legilor spatiale si temporale 
ale perspectivei ? Dacă nu este critic al literaturii, cum ironizează 
Doubrovsky, Dumnezeu nu este nici critic al filozofiei! Nu este 
atunci iluzoriu să crezi că acolo, în secolul al XVIII-lea, ar exista 
un „sens adevărat“ al filozofiei lui Kant, „depus în măruntaiele 
timpului“, „un model initial“ pe care ar trebui să-l aducem la 
suprafață ? Sau să crezi că ar fi posibil să te identifici cu filozo- 
ful, să regăsești exact demersul gîndirii lui pentru a cunoaște 
„sensul“ operei lui ? Dacă proiectul subiectiv-conştient nu coincide 
cu opera realizată, de ce să nu vedem în armătura semnificatiilor 
voluntare doar corpul de susţinere a unor semnificaţii posibile, 
dintre care unele scapă autorului ? (Să medităm, în această privinţă, 
la textul din Critica raţiunii pure pe care l-am ales ca motto). 
Dar, la cealaltă extremă, nu ar fi la fel de naiv să concepem, 
cvasi-inginereste, opera ca o mașină de produs efecte dupa rete- 
tele unei tehnici generative pe care critica ar trebui să o 


) 


forraalizeze ? 

Să nu ne grăbim a identifica aici pur si simplu o variantă 
ma sofisticată de relativism înainte de a primi, întreagă, lecţia de 
prevenită si exigentă modestie a înseși faptelor metodologice de 
relativitate. „Structurile unui text fixat de multă vreme în pagi- 
nile cărții — scrie J. Starobinsky — se manifestă si devin sensi- 
bile numai în contact cu interogatia mea. Diferitele tipuri de lectură 
aleg si extrag anumite structuri preferenţiale. Nu este totuna daca 
interogăm un text în calitate de istorici, de sociologi, de psihologi, 
de stilisticieni sau de iubitori ai frumuseţii pure. Căci fiecare dintre 

abordările acestea are drept efect schimbarea configuratiei intregu- 
lui, crearea altui context, decuparea altor frontiere în interiorul 
cărora va domni o altă lege de coerenţă“ íf, Tipul de coerenţă se 
schimbă cu tipul de semnificație aleasă. Dar nici tipurile de 
coerență, nici tipurile de semnificaţie nu se suprapun ; perspectivele 
şi metodele nu se adună pur si simplu pentru a forma „adevărul 
total“. Toată problema este dea explicita, în măsura posibilului, 
specificitatea perspectivelor şi metodelor, și de a le face să se intil- 
nească, să se susțină, să se controleze, consolideze si critice mutual 
în orizontul hermeneutic înglobant care le conţine și le depășește. 
A priori nici o abordare culturală, nici o disciplină formală (logico- 
matematică), nici o perspectivă sau metodă oferită de științele socio- 
umane și istorice nu este de exclus ca irelevantă (de la lingvistică, 
semiologie şi disciplinele înrudite, pînă la sociologie și psihanaliză). 
Dar fiecare poate trece pe lîngă opera de filozofie, poate împinge 
dislocarea si detotalizarea pînă la completa distrugere nu numai a 
operei ca singularitate dar și a domeniului specific și (relativ) auto- 
nom căruia îi aparţine *. 

O inteligibilitate globală si coerentă a sensului nu poate rezulta 
din juxtapunerea acestor detotalizări, ci din re-angajarea lor activă, 
deliberată într-un proiect hermeneutic el însuși filozofic, susţinut 
și generator de filozofie. La acest nivel, cercul dialectic al herme- 
neuticii — care este mai degrabă un cerc de cercuri niciodată 
tihnind în perfectă închidere —, inaparent si local chiar distrus 
prin obiectivări metodice și construcţii local autosuficiente și auto- 
consistente, redevine manifest şi inevitabil : adică de asumat printr-o 
poziţie în filozofie, mai bine spus prin tematizare filozofica. 


11 CE. S. Doubrovsky, op. cit., p. 117. 


* Trebuie să distingem cu grijă, şi ca pentru a le putea apoi reuni, 
între : a) a face dintr-o anumită operă de filozofie (sau, la limită. din filo- 
zofie ca varietate generică și variabilitate înlăuntrul seriei) obiect de 
investigaţie ştiinţifică stricto sensu, si b) a recurge oarecum informal şi 
difuz, in actu exercito, la toate mijloacele disponibile, inclusiv cele din a), 
retopite însă, intim implantate în personalitatea unică 'a cititorului, inter- 
pretului, criticului, istoricului, atunci cînd aceștia urmăresc mai cu seamă 
să reverse opera de filozofie (sau filozofia în genere) în fluxul activ şi 
modelator al culturii, valorilor, spiritului critic, lucidităţii si comprehen- 
siunii, pentru a spori umanitatea în ei si în alţii. Între aceste extreme — 
ştiinţifică stricto sensu si culturală lato sensu — am situa lectura, inter- 
pretarea şi critica imanent filozofice, ca modalități ale înseși creaţiei 
filozofice. 

Fiecare modalitate de obiectivare pozitivă a operei filozofice 
conferă un statut mai mult sau mai putin tehnic si bine delimitat 
demersurilor pe care le numim in mod obisnuit : lectura, intelegere, 
explicaţie, critică, istorie... a filozofiei. Fiecare implică o alegere : 
un „pariu fatal“ îi spune R. Barthes referindu-se la critica lite- 
rară. Înțelegerea critică nu este, după el, de ordin aletic; nu că 
s-ar putea spune „orice“, dar se poate spune „oricum“ ; criticul e 
liber să aleagă limbajul sau nivelul semnificant la care hotărăște 
să se oprească ; odată alegerea făcută, el se angajează într-un sis- 
tem rigid de constringeri si exigente. Şi atunci singurul mod prac- 
tic de a învinge scepticismul este să-l instituționalizezi. Barthes 
atenuează însă non-aletismul considerînd că alegerea unui mod sau 
altul de abordare nu este arbitrară (depinde de „exigenţele“ şi 
„rezistenţele“ proprii textului). Dar nici scepticismul instituţiona- 
lizat nu-l satisface ca soluţie definitivă, dind parcă în practică drep- 
tate aprecierii kantiene : „scepticismul este un popas pentru ratiu- 
nea omenească, unde ea poate medita la plimbarea ei dogmatică 
și poate face schița ținutului în care se află, spre a-și putea alege 
de aici înainte cu mai multă siguranță drumul, dar nu un domi- 
ciliu în care să se stabilească permanent“ !?. Numai că Barthes, 
cum notează Doubrovsky, deși nutrește dorinţa (,,visul“) unei ,,con- 
vergenfe finale“ a limbajelor critice, aşteaptă să se realizeze, trep- 
tat, o sinteză pasivă a punctelor de vedere, întrucît nu pot fi 
depășite într-o sinteză activă. Greseala lui ar fi aceea de a lua 
opera (literară) drept un obiect și de a vrea să-i regleze înţelegerea 
după modurile obiective de gîndire, în timp ce ea este de fapt un 
fals obiect, un ,,obiect-subiect“, proiecția unei „intenţii subiective“ : 
criticul, adică, nu se găseşte în fata unei opere ca savantul in fata 
unui obiect, în postură de „observator“ ; el o interoghează ca apa- 
ritie a altuia, intr-o relaţie de participare. Recunoastem aici cu uşu- 
rinté vocabularul filozofiilor existenţiale. Nu intimplator Doubrovsky 
caută ,,convergenta“ printr-o sinteză activă ce-și găsește sprijinul 
şi inspiraţia într-o „psihanaliză existențială“. Opoziția obiect-pseudo- 
obiect pe care joacă această critică este o expresie „deviată“ a 
cercului dialectic al hermeneuticii, expresie informată tacit de dua- 
lismul: semantic, metodologic și epistemologic al explicației și com- 
prehensiunii. Mai multe cîmpuri teoretice, și pe căi independente, 
au dat la iveală aporii comparabile care au impus modificarea stra- 


2 Im, Kant, Critica rațiunii pure, Edit. ştiinţifică, 1969, p. 575. 

tegiei : alternativei brutale începe să i se substituie o dialectică 
fină. Din poli ai unui raport de excluziune, explicaţia si comprehen- 
siunea sînt revalorizate ca momente relative, care se sprijină, se 
implică şi se controlează reciproc, ale procesului complex de 
interpretare. 

Depasirea relativismului și arbitrarului nu poate fi garantată 
de o super-perspectivă care la analiză s-ar dovedi a transfigura si 
masca în limbaj esentialist o partialitate si o poziție partizană. Dacă 
acestea sînt inerente, important este să le practicăm cu luciditate 
în cadrul unei viziuni (nu super-viziuni !) care să dea cele mai 
mari şanse de realizare inteligibilitatii coerente si înglobante : o 
viziune deschisă, revizuibilă, capabilă să se modifice ea însăși prin 
demersurile integratoare pe care le operează, prin progresele şi 
modificările care survin pe terenul perspectivelor parțiale de inte- 
grat. O atare viziune considerăm că trebuie si poate fi tnjghebata 
în mediul și în prelungirea concepţiei materialiste despre: om, 
societate și istorie. Ea are de asumat, de parcurs, și în același 
timp are a da seama, în termenii săi, de însuşi „cercul dialectic“ 
al adevărului, căruia, cu un deceniu în urmă, J. Ladriere i-a pro- 
pus o formulare sugestivă 1. Chestiunea adevărului este una care 
se presupune pe sine.Cînd ne angajam în aventura cunoașterii stim 
deja ce este adevărul, ideea sa ne ghidează efectiv. Presupozitiile 
sale nu pot fi totuşi pe deplin elucidate, întrucît nu există pentru 
noi nici adevăr accesibil sub forma unui dat pur, nici adevăr deja 
gata articulat sub forma unei construcții a priori. Adevărul este 
întotdeauna de făcut. Ca atare, el se precedă și totodată se anunţă, 
ne luminează dar ne rămîne și enigmatic. În pluralitatea de 
discursuri, de științe, metode și moduri de comprehensiune, traver- 
sate de această idee unificatoare și regulatoare a adevărului, filo- 
zofia n-are privilegiul unei instanțe ultime, a toate şi definitiv 
fondatoare şi autofondatoare, a toate și definitiv clarificatoare și 
autoclarificatoare. Dar are o sarcină proprie : ea trebuie să fie acel 
discurs în mediul căruia ființa problematică a adevărului se poate 
arăta si plecînd de la care întreprinderea comprehensiunii poate 
începe să se înțeleagă pe sine, ca sarcină dealtfel infinită. 


Toate perspectivele de abordare a operei de filozofie, atît în 
privința asimilării ei analogice (sau proiectării ca devianta) cit și 


2 Jean Landriére, Larticulation du sens, Aubier-Montaigne, Ed. du 
Cerf, 1970, p. 50. 

a modalitatilor corespunzătoare de obiectivare sistematică, ar putea 
fi practicate si probate chiar în legătură cu Critica raţiunii pure 
(cu atît mai mult, dar si cu atît mai dificil, cu cit ea este în același 
timp filozofie şi metafilozofie), in mai multe feluri : a) la nivelul 
cel mai de suprafaţă, prin confruntare cu ceea ce Kant însuși a 
explicitat (de pildă, în legătură cu raportul dintre filozofie şi 
știință, filozofie şi morală, filozofie și teologie, filozofie și retorică, 
filozofie și artă) ; b) la nivelul practicii filozofice efective, care nu 
concordă în mod necesar cu declaraţiile metafilozofice ; c) ca încer- 
cări-provocări în interesul de a deschide această operă cît mai 
multor specii de lectură, înţelegere, interpretare și critică, virtual 
revelatoare și fecunde, chiar dacă la început, datorită, poate, unor 
prejudecăţi, par de-plasate. 

Reconsiderarea proiectului critic al lui Kant în cadrul viziunii 
amintite va fi în măsură să dea o nouă vigoare și să deschidă noi 
orizonturi eforturilor filozofului din Königsberg de a debloca filo- 
zofia din cele două impasuri simetrice : dogmatismul și scepticis- 
mul ; să dea noi inspiratii unor deblocări asemănătoare din cîmpul 
cercetărilor si reflectiilor metafilozofice. 

In Critica rațiunii pure, considerată de autorul ei „un tratat des- 
pre metodă, nu un sistem al științei însăşi“ 1, Kant, analizind limi- 
tele şi valoarea raţiunii umane, refuză acesteia, în ordinea cunoas- 
terii, orice progres în atingerea suprasensibilului, a neconditiona- 
tului. Kant exprimă astfel o nouă modalitate de înțelegere a rolu- 
lui rațiunii în cunoaştere, unde, aşa cum sublinia Hegel, „nu este 
constitutivă, ci numai regulativă, ea este unitate şi regulă pentru 
diversul sensibil“ *. 

Rolul formelor a priori este de a indica drumul următor prin 
care obiectele experienței pot fi aduse, în cadrul cunoașterii, la 
cea mai mare unitate posibilă. „Orice cunoaștere a noastră începe 
cu simțurile, înaintează de aici spre intelect şi sfirseste cu ratiu- 
nea, deasupra căreia nu se găsește în noi nimic mai înalt pentru 
a prelucra materia intuitiei si o aduce sub cea mai înaltă unitate 
a gîndirii“ 2. 

Sarcina oricărei filozofii a raţiunii pure nu mai este, pen- 
tru Kant, de a fi un organon pentru extinderea cunoştinţelor, ci 
o disciplină pentru determinarea limitelor, cu rolul modest de a 
preveni erorile si a constringe raţiunea să renunțe, în folosirea 
ei speculativă, la pretenţiile ei exagerate si să se retragă în ,,limi- 
tele terenului ei propriu (sub. ns. — N.C.), anume acela al prin- 
cipiilor practice *. 

Primatul acordat „rațiunii practice“ față de cea teoretică si 
delimitarea principiilor morale in ,,ratiunea pura, stau la baza 
diferentierii si constituirii problematicii moderne a filozofiei cul- 


1 Im. Kant, Critica raţiunii pure, Edit. ştiinţifică, Bucuresti, 1969, 
p. 26. 

2G. W. F. Hegel, Prelegeri de istoria filozofiei, vol. II, Edit. Aca- 
demiei, 1964, p. 591. 

3 Im. Kant, op. cit., p. 283. 

4 Ibidem, p. 595. 

turii si valorilor, intrucit in afara conceperii practicului ca un 
domeniu distinct de cel al cunoasterii, Kant a gindit, spre deose- 
bire de filozofia anterioară un regn al valorilor si scopurilor ori- 
ginale ireductibil la realitatea fenomenelor. 

Deoarece a deosebit între existență și valoare, necesitate si 
imperativ, între miissen și sollen, Kant este considerat întemeie- 
torul principiului autonomizării si diferentierii în cultură, „primul 
ginditor care a pus bazele teoretice generale ale problematicii spe- 
cific moderne a culturii“ 5. 

În Critica raţiunii pure, Kant fundamentează, prin separarea 
valorii de existenţă, o teorie a autonomiei umane și în același 
timp o teorie a valorilor morale, valori care deşi nu există în 
natură nu sint mai putin reale decît lumea naturii fizice. 


„Este imposibil — scria Kant — ca ceva în natură să tre- 
buiască (soll) să fie altfel decît este de fapt în toate aceste rapor- 
turi de timp: ba chiar trebuie (Sollen) nu are absolut nici un 
sens, dacă avem înaintea ochilor numai cursul naturii“ 6. Domeniul 
valorii este un spațiu creat de om, rezultatul acţiunii sale libere, 
al practicii sale, care se caracterizează prin legi și principii pro- 
prii. În noua dimensiune, rațiunea este condiţia permanentă a tutu- 
ror acţiunilor umane, este determinantă. 

Legată si generată de rațiunea umană, care în sfera practi- 
cului este constitutivă și își face o ordine proprie după Idei, valoa- 
rea, deși nu se reduce la domeniul existenţei este, totuși, un dome- 
niu existenţial. „Acţiunea trebuie (muss), desigur, să fie posibilă 
în condiţii naturale, cînd i se adresează un trebuie (Sollen); dar 
aceste condiţii naturale nu privesc determinarea voinţei însăși, ci 
numai efectul si consecința ei în fenomen“ 7. 


În plan teoretic, conceptual, cele două sfere, natura si liber- 
tatea, au expresii diferite : concept si idee. Natura — concept al 
intelectului — exprimă unitatea în existența fenomenelor și își 
dovedeşte si trebuie să-și dovedească în mod necesar realitatea 
prin exemple ale experienţei, iar libertatea — idee a rațiunii — 
are o realitate în sine problematică, deoarece nu poate fi 


5 Al. Boboc: Kant şi neokantianismul, Edit. ştiinţifică; Bucureşti. 1968, 
p. 294. 

6 Im. Kant, op. cit., p. 449. 

7 Ibidem, p. 449—450. 

demonstrată in nici un mod cu ajutorul legilor naturale si nici în 
vreo experienta posibila. 

„Legislaţia raţiunii omenești (filozofia) — scria Kant — are 
două obiecte, natura și libertatea, și cuprinde deci atît legea naturii, 
cît şi legea morală, la început în două sisteme diferite, iar la 
sfîrșit într-un singur sistem filozofic. Filozofia naturii se rapor- 
tează la tot ceea ce este, pe cînd filozofia moravurilor numai la 
ceea ce trebuie să fie“ 8. Elementul comun al unităţii naturii și 
lumii umane este cauzalitatea si, în acest sens, Kant afirmă: „Cu 
privire la ceea ce se întîmplă nu se pot concepe decît două feluri 
de cauzalitate : sau cauzalitatea potrivit naturii sau cauzalitatea 
din libertate“ °. 

Lumea morală, posibilă prin libertate își creează propria sa 
necesitate, este gîndită ca inteligibilă, întrucît se face abstracţie 
de toate condiţiile si chiar de toate obstacolele moralității. Ea nu 
este decit o idee, însă o idee practică care poate si trebuie să-şi 
exercite influența asupra lumii sensibile, pentru a o face cît mai 
mult posibil conformă acestei idei. 

Cu toate că lumea valorilor este relativă la om, la rațiunea 
sa, aceasta nu înseamnă afirmarea naturii subiectivist-relativiste 
a valorii. Dimpotrivă, valoarea, afirmă Kant, este absolută; dacă 
ar fi condiționată, prin urmare contingentă, nu s-ar putea găsi 
pentru rațiune nici un principiu practic suveran 10. Natura abso- 
lută a valorii semnifică faptul că fiecare are obligaţia de a acționa 
în virtutea unei maxime universale, adică în calitate de legislator 
pentru ansamblul umanității. 

Lume umană prin excelență, lumea valorilor dobindeste o 
obiectivitate specifică. Intelegind obiectivitatea valorilor într-o 
manieră diferită de filozofia anterioară, Kant depăşeşte punctele 
de vedere care cantonau ontologia valorii fie în sfera individuali- 
tatii (subiectivitatii), fie într-o existență absolută. 

În filozofia antică s-a afirmat o concepţie esenţialistă despre 
valori. Binele și frumosul erau considerate calități obiective ale 
lucrurilor, proprietăţi ale obiectelor, dar nu ale obiectelor situate 
într-o anumită relație cu subiectul. Astfel, Aristotel afirma că pre- 


8 Ibidem, p. 623. 

9 Ibidem, p. 441. 

10 Im. Kant, Critica raţiunii practice, Edit. științifică, Bucuresti, 
1972, p. 47. 

ferăm frumosul pentru calităţile lui intrinseci, iar Lucian că fie- 
care lucru își are frumusețea lui proprie îi. 

Ca reacție împotriva modalităţii transcendente de soluţionare 
obiectivistă a naturii valorilor, în epoca modernă accentul a fost 
pus pe caracterul subiectiv, individual al valorilor. Ginditorii din 
această epocă nu atribuiau naturii nici frumuseţe nici uritenie, 
nici ordine şi nici confuzie, ci dimpotrivă lucrurile puteau fi fru- 
moase sau urite, ordonate sau confuze numai în raport cu capa- 
citatea subiectivă de cugetare. În acest sens, Descartes scria : „Dar 
în general nici frumosul, nici plăcutul nu înseamnă nimic decît 
un raport dintre judecata noastră si obiect, si datorită faptului că 
judecatile oamenilor sînt atît de diferite, nu putem spune că fru- 
mosul si plăcutul ar avea o măsură determinată“ 12, 

Kant nu a eludat problema obiectivitatii valorilor dar a sesi- 
zat, pe de o parte, că pretenţia de a stabili o realitate anterioară 
valorilor care să servească de fundament acestora (Dumnezeu) nu 
se susține, după cum, pe de altă parte, a considerat că întemeierea 
lor pe experiența individuală, subiectivă, le transformă în himere. 
„Cine ar vrea să scoată conceptele virtuții din experienţă, cine ar 
vrea să dea (cum de fapt au făcut mulţi) ca model pentru izvorul 
de cunoaștere ceea ce poate servi cel mult ca exemplu pentru o 
explicaţie imperfectă, acela ar face din virtute o fantomă echivocă, 
variabilă după timp si împrejurări, inutilizabilă pentru o regulă“ 13, 

Aşadar, Kant a respins atît întemeierea obiectivitatii valorilor 
prin apel la divinitate sau la lucrurile reale, cît şi circumscrierea 
lor exclusiv în sfera individualitatii. Ceea ce se intilneste in filo- 
zofia sa este ideea obiectivității valorilor si natura lor umană 
(relationala), adică înțelegerea unei obiectivitati care se poate atri- 
bui nu unui obiect real, ci relației subiectului cu obiectul. 

Obiectivitatea valorilor, pe care Kant le numește, cu un ter- 
men împrumutat de la Platon, Idei, nu decurge din faptul că sînt 
arhetipuri, ci condiţii pentru experienţe posibile. Cu toate că nu 
au în simţuri nici un obiect corespunzător si nici nu pot fi expri- 
mate vreodată pe deplin, realitatea lor nu poate fi negată. „Cînd 


11 W, Tatarkiewicz, Istoria esteticii, vol. I, Edit. Meridiane, Bucuresti, 
1978, p. 244, p. 371. 

12 R. Descartes, Scrisoare către Mersenne din 18 martie 1630 (ed. Adam- 
Tannery, I, 132, apud W. Tatarkiewicz, Istoria esteticii, vol. 4, Edit. Meridiane, 
1978, p. 150. 

8 Im. Kant, Critica raţiunii pure, Edit. ştiinţifică, Bucuresti, 1969, 
p. 293. 

numim o Idee, spunem foarte mult cu privire la obiect (ca despre 
un obiect al intelectului pur), dar foarte puțin cu privire la subiect 
(cu privire adică la realitatea lui sub condiţie empirică), tocmai 
fiindcă, ca concept al unui maximum, nu poate fi dată niciodată 
in concreto in mod adecvat“ 14, 


Deoarece în folosirea practică a intelectului nu e vorba decît 
de aplicarea după reguli, Ideea „raţiunii practice“ poate fi dată 
totdeauna real, deşi numai în parte în concreto, fiină condiţia 
indispensabilă a oricărei folosiri practice a raţiunii. Întrucît sînt 
practice, Ideile nu sînt himere, iar existența lor presupune func- 
tionalitate. In acest sens Kant sublinia : „...ldeea practică este tot- 
deauna foarte rodnică si absolut necesară cu privire la actiu- 
nile reale“ 1, 

Nici o acţiune umană nu e posibilă fără idei, chiar dacă sint 
idei care nu se realizează. „Faptul că niciodată un om nu va 
acţiona adecvat cu ceea ce conține Ideea pură de virtute nu dove- 
‘deste deloc că este ceva himeric în această Idee. Căci orice jude- 
cată asupra valorii sau non-valorii morale nu este totuşi posibilă 
decît cu ajutorul acestei Idei ; prin urmare, ea este în mod nece- 
sar la baza oricărui progres spre perfecțiunea morală, oricît de 
departe near tine de ea obstacolele aflate în natura omenească si 
al căror grad nu poate fi determinat“ 16. 


În acest fel Ideea devine criteriu, modalitate de apreciere a 
acţiunilor umane dar şi, în virtutea acestui fapt, modelatoare de 
trebuinte și fixare de scopuri. În ea rațiunea pură găsește chiar 
cauzalitaiea de a produce real ceea ce conține conceptul ei, si de 
aceea „despre înțelepciune nu se poate spune oarecum disprefuitor : 
ea nu este decît o Idee, ci tocmai fiindcă este Ideea despre uni- 
tatea necesară a tuturor scopurilor posibile, ea trebuie să servească 
drept regulă pentru tot ce e practic ca condiție originară, cel putin 
restrictivă“ 1”, 

În măsura în care „practicul“ este definit ca „tot ceea ce 
este posibil pentru libertate“ și identificat cu dimensiunea morală, 
se poate observa că morala însăși capătă acceptări sinonime cu 
sensul ontologic al libertăţii, incluzînd umanitatea cu spațiul ei 


14 Ibidem, p. 300. 
15 Ibidem, p. 301. 
15 Ibidem, p. 293. 
17 Ibidem, p. 301. 

existential; propriu si specific. Astfel, prin Kant umanitatea se 
descoperă în autonomia si producerea sa, iar descoperirea umani- 
tatii implica descoperirea istoriei. Spiritul uman nu mai este che- 
mat a recunoaște o ordine care se găseşte deja. în realitate, ci se 
simte responsabil de ordinea lumii. 

Referitor la lumea morală, Kant afirmă că are realitate obiec- 
tivă, „nu astiel ca şi cînd s-ar raporta la un obiect al unei intuitii 
inteligibile (astfel de obiecte nu putem deloc gîndi), ci la lumea 
sensibilă, dar ca un obiect al raţiunii pure în folosirea ei prac- 
tică, şi la un corpus mysticum al ființelor raţionale din lume, 
întrucît liberul lor arbitru posedă în sine, sub imperiul legilor 
morale, perfectă unitate sistematică atît cu el însuși, cit si cu liber- 
tatea oricărui altuia“ £. 

Obiectivitatea lumii morale decurge din raporturile inter- 
individuale în care fiecare caută să-și acorde libertatea sa cu 
libertatea celorlalţi, un principiu practic fiind obiectiv dacă este 
valabil, pentru voinţa tuturor ființelor raţionale. Se conturează, 
încă vag, ideea unei procesualitati obiective, înăuntrul căreia fiin- 
teaza omul, care este forma acestei ființări, precum şi ideea unei 
obiectivitati ca produs al activității umane practice, în virtutea si 
pe temeiul libertăţii, care definește acest univers. In acest proces. 
rațiunea este denominatorul comun al tuturor oamenilor de bună- 
voinţă, este condiţia permanentă a tuturor actelor de voinţă prin. 
care se manifestă omul. 

Voința umană nu este determinată numai de ceea ce afec- 
tează nemijlocit simţurile, „ci noi avem o facultate de a învinge, 
prin reprezentări despre ceea ce este util sau dăunător chiar într-un 
mod mai îndepărtat impresiile produse asupra facultăţii noastre 
apetitive sensibile“ 19. Aceste reflecţii asupra a ceea ce este demn 
să fie rivnit din punctul de vedere al întregii noastre stări, adică 
este bun și util, se bazează pe rațiune. „De aceea, aceasta dă și 
legi care sînt imperative, adică legi obiective ale libertăţii si care 
indică ce trebuie să se întîmple, desi poate nu se întîmplă nici- 
odată, si prin aceasta ele se disting de legile naturii, care nu tra- 
tează decît despre ceea ce se întîmplă; din această cauză, ele se 
numesc și legi practice“ 2. 


18 Ibidem, p. 604. 
19 Ibidem, p. 600. 
2 Ibidem. 

Produsă in activitatea umană, obiectivitatea este procesuali- 
tate, nu este constituită, ci se constituie ca universalitate subiec- 
tivă, prin excluderea a ceea ce este disjunctiv în fiinţele raţionale 
cît si a constrîngerilor impulsurilor sensibilităţii. Obiectivitatea 
valorilor şi principiilor semnalează o experiență la care toţi indi- 
vizii trebuie să se refere si în acest caz Kant transferă obiectivi- 
tatea lumii morale în realitatea transcendentă a istoriei. 

Ideea plasării valorilor în cadrul transcendent al realita{ilor 
sociale se regăsește în sociologia lui Durkheim, care a încercat să 
definească valorile fără a recurge la postulatele metafizice la care 
mai făcea încă apel Kant. Apelul la principii care determină valo- 
rile exprimă faptul că gînditorul din Königsberg nu a reușit să 
se desprindă definitiv de obiectivismul clasic. Astfel, în Întemeie- 
rea metafizicii moravurilor, Kant afirma : „Ne place să ne măgu- 
lim cu un mobil mai nobil pe care ni-l atribuim în mod eronat, 
dar în realitate nu putem ajunge niciodată pe deplin, nici chiar 
prin cel mai sever examen, pînă la mobilurile secrete ale actiuni- 
lor noastre, deoarece cînd este vorba de valoarea morală, ceea ce 
importă nu sînt acţiunile, pe care le vedem, ci principiile lor 
interne, pe care nu le vedem“ 21. 

Dacă este adevărat că, prin concepţia sa Kant a încercat să 
sintetizeze obiectivismul esențialist cu subiectivismul relaţionisi, nu 
este mai putin adevărat că ideile sale centrale se regăsesc în cele 
mai diverse teorii despre valori. Influenţa lui Kant asupra axio- 
logiei din secolele al XIX-lea şi XX s-a exercitat atît direct, în 
sensul dezvoltării sau transfigurării unor idei ale gîndirii sale, cit 
și indirect, în măsura în care unele concepţii axiologice s-au con- 
stituit ca reacţii împotriva unor exagerări sau unilateralizări spe- 
cific kantiene. 

Afirmarea naturii umane a valorii, proprie conștiinței teore- 
‘tice care descoperă omul în autonomia sa fata de Dumnezeu, a 
dobindit o formă radicală în filozofia lui Nietzsche, care a procla- 
‘mat: „Dumnezeu a murit“. Afirmind că eul creează, dă măsură 
si valoare lucrurilor, el a atribuit individului toată puterea de juris- 
-dictie asupra valorilor. Întrucît a afirmat că această voinţă este 
fără lege de vreme ce ea însăși face legea, Nietzsche ajunge la un 
individualism și relativism care fac valorile incompatibile unele 
cu altele. 


21 Im. Kant, Critica rațiunii practice, Edit. ştiinţifică, București, 1972, 
“p. 189. 

Prin primatul acordat actiunii asupra tuturor celorlalte valori, 
R. Polin consideră că poate înlătura individualismul lui Nietzsche, 
deoarece „singura realitate a altuia constă pentru mine în actele 
lui creatoare“ 22. 

Ideea definirii obiectivitatii valorilor prin caracterul lor impe- 
rativ o regăsim la Durkheim care, pentru a evita individualismul 
şi voluntarismul, a conceput acțiunea creatoare a omului nu ca 
un atribut al individului, ci ca o creaţie colectivă. Fără a recurge 
la principii sau postulate metafizice, acesta a plasat valorile în 
cadrul pozitiv al relaţiilor sociale. 

Deși nu poate fi înţeleasă raţional în afara omului şi a isto- 
riei sale, lumea valorilor dobindeste o relativă autonomie şi o 
obiectivitate specifică, nu în sensul platonismului, ci o obiectivitate 
ce se manifestă prin subiect cu ocazia unor situaţii concrete, de 
care nu se pot face abstracţie. 


Obiectivitatea valorilor decurge, în primul rînd, din întemeie- 
rea lor pe procesul de muncă, pe activitatea omenească practică 
obiectivă, iar în al doilea rind, din faptul că această activitate se 
realizează pe baza și în cadrul unor condiţii de existență ale 
grupurilor sociale din care fac parte indivizii. Fiecare etapă a 
societăţii, arătau Marx şi Engels, „găsește de-a gata un rezultat 
material dat, o sumă de forte productive, raporturi istoriceste for- 
mate — între oameni și natură, ca și raporturi între indivizi, trans- 
mise fiecărei generaţii de generaţia precedentă —, găsește o masă 
de forte productive, capitaluri și împrejurări, care, desi pe de o 
parte sînt modificate de noua generaţie, pe de altă parte însă îi 
prescriu acesteia propriile ei condiții de viaţă si îi imprimă o anu- 
mită dezvoltare cu caracter aparte“ %. 

Pe condiţiile sociale de existenţă se ridică o întreagă supra- 
structură de sentimente, iluzii, mentalități, credinţe, imagini, com- 
portamente, concepţii despre lume. Ansamblul acestor valori, cre- 
dinte sînt create şi modelate pe baza condiţiilor de existenţă. Lumea 
valorilor, în diversitatea sa, nu apare decit in, prin şi pentru 
societate, ca un produs al creației umane, prin intervenţia sa con- 
stantă de transformare a mediului natural și social. De aici şi carac- 
terul obiectiv al valorilor întrucît sînt produse ale practicii sociale, 


2 R., Polin, La création des valeurs, P.U.F., Paris, 1944, p. 242. 
23 K. Marx, F. Engels, Opere, vol. 3, Edit. politică, Bucuresti, 1962, 
p. 39. 

iar aprecierea lor se face intotdeauna in functie de criterii social- 
mente și istoriceste condiţionate. 


În concepţia materialist-dialectică relativa autonomie a lumii 
valorilor se exprimă în faptul că valorile, care la nivelul întregii 
societăţi se organizează într-un sistem coerent, se dezvoltă si după 
o dialectică proprie : sistemul valorilor este un reflex al nevoilor 
grupului, însă valorile precum și credinţele, trebuintele, atitudinile, 
simbolurile și comportamentele care le sînt corelative, constituie, 
la rîndul lor, nevoi pentru indivizi și grupuri sociale. | 

INFLUENȚA CRITICII RATIUNII PURE IN 
FILOZOFIA ROMÂNEASCĂ 


SIMION GHIŢĂ 


Marea influenţă a kantianismului se datorește mai ales polivalen- 
tei sale culturale şi concordantei sale cu spiritul și cu structura 
culturii moderne. 

O trăsătură esențială a kantianismului, prin care a depășit 
iluminismul și care explică puternica influență exercitată asupra 
culturii contemporane, este spiritul său critic funciar. Este ade- 
vărat că și iluminismul a fost critic, a adus totul in fata tribu- 
nalului raţiunii. Totul în afară de rațiune. Kant a supus criticii 
rațiunea însăși, stabilindu-i posibilitățile şi limitele și asigurînd 
dreptul la existenţă autonomă si altor valori spirituale. 

Kant a apreciat atît de mult rolul spiritului critic, al consti- 
intei critice în filozofie, încît considera că „critica este față de 
metafizica obișnuită, de şcoală, întocmai cum chimia este fata de 
alchimie sau astronomia fata de astrologie 1“. 

Contribuţia principală a kantianismului la reforma filozo- 
fiej consta în schimbarea metodei de cercetare în acest domeniu, 
metodă inspirată din științele exacte — matematicile și fizica. 
„În această încercare de a schimba metoda de pînă acum a meta- 
fizicii si de a «efectua cu ea, după exemplul geometrilor si al fizi- 
cienilor, o revoluţie totală constă sarcina acestei critici a raţiunii 
pure speculative. Ea este un tratat de metodă, nu un sistem al şti- 
intei însăși“ -. 


1 Immanuel Kant, Prolegomene la orice metafizică viitoare care se 
va putea infdtisa ca știință, traducere de Mihail Antoniade, Bucuresti, 1924, 
p. 178. 

2 Immanuel Kant, Critica raţiunii pure, traducere de N. Bagdasar 
si Elena Moisuc, Edit. ştiinţifică, Bucuresti, 1969, p. 26. 

Dintre științele exacte, cel mai mult l-au influenţat geome- 
tria euclidiană și fizica newtoniană. Inspirat din fizica marelui 
savant englez — care încheiase imaginea mecanicistă a universului 
prin teoria gravitaţiei universale — Kant a dat în perioada pre- 
critică o imagine similară asupra universului, privit în geneza lui, 
prin cunoscuta sa teorie cosmogonică. Dar ceea ce se cunoaște mai 
putin este faptul că și în perioada criticistă Kant a fost puternice 
influenţat de fizica newtoniană : unirea experienţei cu matematica, 
întemeierea întregii științe pe adevăruri necesare și universale etc. 

Admiţind fizica newtoniană — incompatibilă cu vechea 
metafizică speculativă —, Kant a căutat să reformeze metafizica, 
dindu-i un nou fundament, în concordanță cu metodologia noii 
ştiinţe. „Newton e modelul pentru metoda metafizicii — observa 
Mircea Florian — iar idealul e o metafizică tot așa de sigură ca 
si fizica lui Newton“ 3. Ginditorul român consideră că influenţa 
lui Newton asupra criticismului kantian e atît de mare încit opune 
ideii lui Riehl „fără Hume nici Kant“ convingerea sa că „fără 
Newton nici Kant“. 

Marele filozof german a căutat să integreze știința nouă in 
spiritualitatea epocii, să asimileze spiritul științei în conștiința filo- 
zofică. 

Finalitatea Criticii raţiunii pure este o nouă întemeiere a 
ştiinţei şi a cunoașterii care, pe de o parte, să o elibereze de subiec- 
tivism și de supranatural, iar pe de altă parte, să dea o bază unică 
atît fizicii, cit si matematicii și să legitimeze aplicarea matematicii 
la experiență. Cu toate concluziile ei agnostice, teoria kantiană a 
științei înlătură neajunsurile teoriilor precedente și se plasează în 
același plan cu ştiinţa, fiind în concordanţă cu spiritul stiin- 
tei însăşi í. 


o 


Datorită semnificației ideologice progresiste si mai ales poli- 
valentei sale culturale, kantianismul a pătruns destul de repede în 
România. 

De la Gheorghe Lazăr la Rădulescu-Motru, kantianismul a 
constituit o permanenţă în gîndirea filozofică românească. În dife- 


3 Mircea’ Florian, Immanuel Kant, în Istoria filozofiei moderne, vol. II, 
Bucuresti, 1938, p. 37 (Societatea romana de filozofie). 


4 În legătură cu această problemă, a se vedea si Alexandru Boboc, 
Actualitatea criticismului kantian (,„,Contemporanul“ nr. 21 din 17 mai 1974). 

rite perioade istorice, el a avut si la noi funcții si semnificații 
variate. Din acest punct de vedere, putem distinge mai multe 
perioade : I. Începuturile filozofiei românești moderne si Kant (de 
la introducerea învățămîntului filozofic în limba română, pînă la 
înfiinţarea universităţilor, aproximativ 1818—1860) ; adică de la 
Gheorghe Lazăr la Simion Bărnuţiu, cînd kantianismul a domi- 
nat in învățămînt prin manuale alcătuite de Krug, J. Beck și 
alţi discipoli ai filozofului din Königsberg ; II. de la 1860 la 1890 — 
perioada de asimilare a filozofiei moderne, cînd gîndirea filozofică 
românească era dominată de scientism si de kantianism ; III. Filo- 
zofia kantiană în perioada renașterii metafizicii și a spiritului filo- 
zofic, cînd filozofia kantiană a reprezentat un punct de plecare sau 
un element constitutiv al unor concepţii proprii elaborate de filo- 
zofii români (1890—1920) ; IV. Kantianismul în perioada de matu- 
rizare a filozofiei românești (1920—1944) cînd a constituit un 
punct de sprijin pentru orientarea raţionalistă, fiind, în acelaşi 
timp, criticat de orientarea iraţionalistă ; V. Kant în filozofia roma- 
nească de după Eliberare. 


I.Datorită poziţiei geografice și mai ales condiţiilor istorice 
speciale, kantianismul a pătruns relativ timpuriu în țările române. 

Cu Gheorghe Lazăr (1779—1823), kantianismul pătrunde în 
învățămîntul filozofic românesc chiar de la începuturile lui (1618). 
Eliade-Radulescu ne informează că Lazăr a predat la colegiul 
Sf. Sava filozofia kantiană, angajind in acest sens o polemică cu 
profesorul Erdeli care preda filozofia după Condillac 5. 
_ Primul curs de filozofie în limba română la Iași (1834) ţinut 
de Eftimie Murgu (1805—1870) propaga, de asemenea, idei kantiene. 

În şcolile românești, filozofia a fost predată multi ani în 
spirit kantian de către Aug. Treboianu Laurian (1810—1881), Simion 
Bărnuţiu (1808—1864) și Timotei Cipariu (1805—1887) după 
manualele lui W. T. Krug, succesorul lui Kant la universitatea din 
Königsberg. Menţionăm, de asemenea, dizertatia inaugurală a lui 
Ion Zalomit (1810—1885) Principes et mérites de la philosophie de 
Kant (Berlin 1848). Care este semnificația propagării filozofiei kan- 
tiene în învățămîntul românesc din această perioadă? Dacă la 
unii profesori, filozofia propagată de la catedră, după manuale ofi- 


5 Vezi I. Eliade-Rădulescu, Gheorghe Lazăr în „Curierul românesc“ 


X, 1839, p. 263—264. Vezi si Gheorghe Epure, Gh. Lazăr — primul kantian 
român, în „Revista de filozofie“ nr, 6/1974. 

ciale, a avut unele tendinte de compromis, cel putin la Gheorghe 
Lazar, Aug. Treboniu Laurian si Simion Bărnuţiu kantianismul 
reprezenta tendinţa filozofiei româneşti de a se emancipa de teolo- 
gie si de a se afirma ca disciplină intelectuală autonomă. 


„Prin criticismul lui Kant — scrie Laurian — se potoleşte 
cearta dintre dogmatism si scepticism, se închide drumul misti- 
cismului“ ©, 

Tendinţa de emancipare a filozofiei de teologie este și mai 
pronunțată la Simion Bărnuţiu, care a tradus în întregime manualul 
lui Krug. Într-o scrisoare din 1839 către Gh. Bariț, el deplinge 
faptul că filozofia „a fost după toată etimologia cuvîntului si inte- 
lesul, numai roaba teologiei“ 7. 


II. În a dova jumătate a secolului al XIX-lea, kantianismul 
a fost reactualizat in Europa în aspectul său metodologic-gnoseolo-- 
gic, prin care se apropia mai mult de spiritul științelor exacte, cu 
care căuta o întelegere. Si în gindirea filozofică românească din 
această perioadă, kantianismul va fi valorificat tot sub acest. 
aspect, caracteristic Criticii raţiunii pure. Principalul promotor al 
kantianismului în filozofia şi în general în cultura românească din 
a doua jumătate a secolului al XIX-lea a fost Titu Maiorescu 8. 
Deşi în primul deceniu se afla sub puternica influenţă a lui Herbart 
şi a lui Feuerbach, tînărul gînditor român manifesta un interes 
deosebit fata de filozofia kantiană și în special față de Critica 
rațiunii pure, înainte de apariţia neokantianismului în Germania. 
Dealtfel, si după apariția acestui curent, Maiorescu va rămîne la 
kantianismul clasic. chiar dacă acesta va fi simplificat şi colorat 
schopenhauerian. Așa cum reiese din scrisorile sale, în august 1861, 
Maiorescu traducea din Critica raţiunii pure. Motivul nu era însă 
adeziunea la sistemul kantian, pentru care avea totuși admiraţie, 
ci introducerea lui în cultura română. „Voi continua mai departe 
traducerea Criticii raţiunii pure de Kant, pe care am început-o de 
citva timp — scria el tatălui său la 13 august 1861. Eu îmi promit: 
mult de la această lucrare și o urmez cu toată căldura cuvenită. 
Cu acest op, gîndesc a debuta în România ca publicist. Pe de altă. 


6 A. Treboniu Laurian, Cuvint academic..., Bucureşti, i845, p. 11. 

? Vezi „Tribuna poporului“, VII, nr. 43 din 5/18 martie 1903. 

8 Vezi Simion Ghiţă, Titu Maiorescu gi filozofia kantiană, în „Revista 
de filozofie“, nr. 1/1972, si nr. 2/1973 şi Titu Maiorescu, filozof si teoreti- 
cian al culturii, Edit. ştiinţifică, 1974. '. 

parte, o asemenea traducere îmi este cea mai bună preparare ia 
profesura filozofică, care, spre a spune termenul adevărat, mă 
entuziasmează. Cu filozofia lui Kant o să încep cursul filozofic 
la facultatea din Bucureşti. Dacă nu există catedră. o voi deschide 
gratis, prin cursuri publice, la care mă pregătesc acum cu o 
seriozitate vitală“ 9. 

La întoarcerea în ţară, primul curs de filozofie, ținut însă Ja 
Universitatea din Iași, în anul 1863—1864, a fost consacrat filozo- 
fiei kantiene, iar în 1867, a vorbit în cadrul conferinţelor publice 
despre Critica rațiunii pure. 

După 1872, Titu Maiorescu a trecut de la Herbart şi Feuerbach 
la filozofia kantiană, pe care a asimilat-o într-o coloratură schopen- 
haueriană. Acest fapt este vizibil în prelegerile sale de logică şi 
mai ales în cursul de istoria filozofiei contemporane. 


Refuzind să se închidă în orizontul îngust al unui singur 
sistem — fie el şi al lui Kant — Maiorescu a asigurat o perspec- 
tivă largă filozofiei româneşti care, în colaborare cu știința, dar 
liberă să se avinte și singură în necunoscut, rămîne o disciplină 
intelectuală necesară spiritualității moderne în general și culturii 
române în special. Luptind cu cele două tendinţe din cultura 
română — cea veche, care subordona filozofia religiei, și cea nouă, 
care tindea să renunţe la filozofie, multumindu-se numai cu ştiinţa, 
Titu Maiorescu a contribuit substanţial la introducerea filozofiei 
moderne ca disciplină autonomă în cultura română si la îmbogățirea 
ei cu o dimensiune fundamentală. Aceasta a fost, în esenţă, funcția 
kantianismului maiorescian în evoluția filozofiei românești. 


Kantianismul de coloratura schopenhaueriană propagat de 
Maiorescu la „Junimea“ după 1870 a găsit ecou în gindirea lui 
Mihai Eminescu (1850—1889), A. D. Xenopol (1847—1920) (pina pe 
la 1880) și a altor intelectuali. 

La îndemnul lui Titu Maiorescu, Eminescu a tradus din 
Critica raţiunii pure. Scopul practic imediat era pregătirea pen- 
tru catedra de filozofie de la Universitatea din Iași, unde urma 
să contribuie la acțiunea de introducere a filozofiei kantiene în 
cultura românească. Dar acesta nu era obiectivul principal, căci 
introducerea kantianismului începuse la „Junimea“ mai înainte si 
nu urmărea scopuri didactice, ci familiarizarea scriitorilor noștri cu 


9 Titu Maiorescu, Epistolarium. vol. III, Biblioteca Academiei, Arhiva 
Maiorescu. 

o filozofie capabilă să-i introducă într-o lume spirituală situată la 
mare altitudine şi să stimuleze propria lor creaţie. 


III. După 1890, kantianismul capătă o nouă semnificaţie în 
filozofia românească. Maiorescu continuă să-l propage prin cursu- 
rile sale, urmărind aceleași scopuri ca și în perioada precedentă, 
dar căutind să-l apropie pe Kant de pozitivismul lui Comte și de 
evoluționismul lui Spencer. În ultimul deceniu al veacului trecut, 
el a reuşit să întemeieze o mişcare filozofică, formată in cea mai 
mare parte din foştii săi studenţi, dar si din intelectuali din gene- 
ratia mai veche, ca Stefan Michăilescu, de pildă. Cele două ten- 
dinfe pe care Maiorescu le-a cultivat, mai întîi paralel, apoi în 
convergenţă -— kentianismul și scientismul — formează acum două 
direcţii ale noii mișcări filozotice. 

Direcţia scientistă a fost urmată de Stefan Michăilescu in 
lucrarea sa Introducere la psihofizicd (1892), şi P. P. Negulescu în 
Critica apriorismului și a empirismului (1892) şi de alţii. Majori- 
tatea foștilor săi studenți au mers însă în direcţia kantiană: 
C. Rădulescu-Motru, în Realitatea empirică și condiţiile cunoștinței 
(1889), Zur Entwickelung von Kants Theorie der Naturcausalitit 
(1892), Valoarea silogismului, (1898) etc ; Pompiliu Eliade in Silo- 
gismul si adversarul său Herbert Spencer (1891) si în teza de doc- 
torat la Sorbona, Quomodo fiat silogismus quidque valeat (1898) ; 
Mihail Dragomirescu în Immanuel Kant, Criticismui ; Gr. Tăușan, 
Ion Petrovici, Mircea Djuvara și de alţii. Deși sînt antipozitivisti, 
acești gînditori, aparind autonomia filozofiei, manifestă în ace- 
laşi timp respect fata de știință cu ajutorul căreia caută să rege- 
nereze filozofia însăși. Si atitudinea faţă de Kant se schimbă. Kan- 
tianismul nu mai este doar propagat și apărat, ci e privit în 
mod creator. 

Pentru Rădulescu-Motru, filozofia kantiană va reprezenta 
punctul de plecare în elaborarea unui sistem propriu, în concor- 
danté cu știința vremii şi adaptat la specificul culturii naționale. 

Rădulescu-Motru (1868—1956) considera că Im. Kant" a 
determinat o adevărată cotitură în dezvoltarea gîndirii filozofice 
prin critica făcută dogmatismului vechiului rationalism metafizic 
precum si scepticismului. 


10 Vezi S. Ghiţă, C. Rădulescu-Motru et la philosophie kantienne, în 


„Revue Roumaine des Sciences Sociales“, Série de Philosophie et Logique, 
nr. 2—3/1968. 

Este un mare merit al lui Kant, consideră Motru, înlătura- 
rea din gnoseologie a vechii erori despre pasivitatea conștiinței şi 
demonstrarea rolului ei activ în cunoaștere. Kant a avut însă o 
concepție limitată despre conștiință pe care a redus-o la func- 
țiile ei logice. „Conştiinţa în genere“ a lui Kant este o conștiință. 
abstractă, neschimbătoare, formală, care planează deasupra consti- 
inței individuale schimbătoare. Or, psihologia nouă cere să legăm 
conștiința logică generală și formală de conștiința psihologică reală 
și individuală. 

Prin psihologie și biologie, Rădulescu-Motru leagă gnoseolo- 
gia de ontologie, integrînd fenomenele psihice în determinismul 
universal. 


Psihologia noua, argumentează el, arată că fenomenele natu- 
rii interne au logica lor, determinată de legile obiective și nece- 
sare, iar funcţiile senzoriale si cele rationale sînt de asemenea 
supuse unor legi naturale, căci psihicul este și el o parte a naturii. 
Determinismul universal asigură puntea de legătură dintre feno- 
menele gnoseologice și cele ale naturii. Gnoseologia este condi- 
tionata de ontologie si nu invers, ca la Kant. A vedea deosebiri 
atît de mari între funcțiile senzoriale si cele logice ale sufietului 
omenese — cum făcea autorul „metodei transcendentale“ — spune 
Motru — înseamnă de fapt a considera că există două suflete și nu 
unul. Trebuie deci mai întîi restabilită unitatea conştiinţei, a sufle- 
tului, prin apropierea dintre funcţiile lui și apoi unitatea dintre 
conștiință si natură. Trebuie, prin urmare, făcut saltul de la „conști- 
inta transcendentală“ kantiană la „conștiința reală“, asa cum este 
cunoscută de psihologia științifică. 

Prin urmare, cu toate că a pornit de la unitatea conștiinței 
ca bază a științei — ca si Im. Kant — prin integrarea conştiinţei 
în determinismul universal, filozoful român a depășit în cele din 
urmă apriorismul şi agnosticismul kantian. 

Am insistat mai mult asupra lui Rădulescu-Motru pentru a 
ne da seama de modul nou de abordare a problemelor filozofice, 
ridicate de Critica raţiunii pure, de calea prin care gînditorul român 
a încercat să-l depășească pe Kant. Acest fapt ne-a permis să punem 
în lumină distanţa care desparte kantianismul maiorescian — repre- 
zentativ pentru perioada precedentă — de kantianismul lui 
Rădulescu-Motru, reprezentativ pentru filozofia românească din 
primele decenii ale secolului nostru. 

Caracteristice pentru kantianismul român din perioada post- 
maioresciană sînt si concepţiile lui Ion Petrovici (1882—1970), care 
l-a admis partial numai în gnoseologie, a lui Mircea Djuvara (i886— 
1944), care a încercat să-l combine cu intuitionismul bergsonian — 
și a lui Eugeniu Sperantia (1888—1937) care la 912 susținea un 
„apriorism pragmatic“. 

În articolul Kant și cugetarea românească (1924), Ion Petrovici 
isi preciza astfel atitudinea fata de filozofia kantiană. „Autorul 
scrierii de faţă, fără a crede că filozofia lui Kant este menită a fi 
de-a pururi ultimul cuvînt al cugetării, socotește totuşi că încercă- 
rile făcute pentru a-l depăși pe Kant (evoluționismul spencerian, 
empiriocriticismul, intuitionismul, pragmatismul, sociologismul etc) 
nu au, in ansamblul lor, aceeasi valoare ca si filozofia kantiana, 
care rămîne încă firul cel maj luminos de orientare în gindire“ U 


El admite apriorismul numai ca metodă secundară, dar cu o 
funcţie foarte importantă. A lega filozofia exclusiv de ştiinţă — 
argumentează el în perioada „crizei științei“ — înseamnă a o 
expune pericolului de a fi atinsă si ea de criză. De aceea, Ion 
Petrovici caută să acorde filozofiei o anumită independenţă faţă de 
știință şi să-i asigure o temelie absolută în rațiunea umană. În 
acest fel, criza științei nu se va putea extinde și la filozofie. 
„Această independenţă a generalitatilor filozofice de imprejura- 
rile experienței... se datorește faptului că în ele se găsește, ca ele- 
ment hotaritor, tocmai din pricina universalitatii lor necondiționate, 
un factor aprioric, un factor logic, care le face să reziste experien- 
telor noi și neașteptate într-o măsură in care nu rezistă genera- 
litatile științifice speciale... Din această cauză, criza actuală a unora 
din ştiinţele speciale — a unor științe foarte pozitive — care a 
alarmat lumea științifică și a deșteptat reflecţii triste asupra puteri- 
lor minții omenești, lasă netulburate si intacte acele generalitati 
maj vaste ale filozofiei“ 12. 

În această perioadă, filozofia kantiană depășește cercurile de 
specialitate si începe să pătrundă în straturi mai largi prin tra- 
duceri şi compilaţii datorate mișcării liber-cugetătorilor. 


IV. După primul război mondial, condiția kantianismului în 
filozofia românească, intrată în faza de maturitate, s-a schimbat. 


11 Ion Petrovici, Din cronica filozofiei româneşti, Bucuresti, p. 17. 
12 lon Petrovici, Cercetări filosofice, p. 153—154. 

Curentul rationalist, cel mai puternic în această perioadă, îl oma- 
giază în 1924, cu ocazia bicentenarului nașterii, pe marele filozof 
german, în care văd doar un punct de sprijin și nu un maestru. 

„Revista de filosofie“ — principala revistă filozofică din tara 
— a consacrat in 1924 un număr special filozofiei kantiene, publi- 
cînd articole semnate de Ion Petrovici (Kant si cugeterea romé- 
nească), Mircea Florian (Kant si cugetarea modernă), S. Siegel 
(Geneza criticismului lui Kant), Mihai Ralea (Legitimitatea aprioris- 
mului — justificarea psihologică), Marin Ştefănescu (Rolul ideiior 
în filozofia lui Kant). Revista publică de asemenea două recenzii 
semnate de Mircea Florian asupra unor cărţi consacrate unor pro- 
bleme kantiene : Max Adler, Das Sociologische in Kants Erkent- 
nisskritik si Alex. Iesan, Organizarea experienţei. 

Este surprinzător faptul că, dintre aceștia, cel mai mult s-a 
apropiat atunci de Kant psihologul și sociologul Mihai Ralea (1896— 
1964). În toate aceste articole, Kant este privit critic, în spiritul 
conștiinței filozofice a vremii. Ca şi ceilalţi filozofi rationalisti din 
perioada interbelică, admiratori ai marelui filozof german, Ralea 
se delimitează categoric de apologeti si de discipoli şi respinge 
raționalismul absolut, care considera rațiunea ca plasîndu-se în 
afara de contingentele și vicisitudinile omenești. Filozofia kantiană 
cu categoriile ei — scrie ginditorul român — a devenit pentru unii 
filozofi o cvasiteodicee, instalată, ca un principiu matematic, peste 
realitatea umană. „Astăzi cînd pretuim geniul lui Kant se cuvine 
să-i interpretăm gîndul în alfabetul timpului, să-l întinerim cu 
punctul de vedere al epocii noastre“ 13. Fără să respingă aprioris- 
mul logic, Ralea consideră că psihologia din acea vreme ar con- 
firma apriorismul kantian, ceea ce Rădulescu-Motru negase încă 
din perioada precedentă. El simpatizează cu interpretarea sociolo- 
gică a apriorismului kantian dată de Max Adler, interpretare cri- 
ticată de Mircea Florian în recenzia publicată în același volum. 

În acelaşi an jubiliar, a publicat si C. Rădulescu-Motru mai 
multe articole asupra lui Kant, pe care îl laudă pentru că a eman- 
cipat teoria cunoașterii și antropologia de supranatural. Pentru 
Kant, „știința, instrumentul de dominare asupra naturii, nu mai 


18 Mihai Ralea, Legitimitatea apriorismului, în „Revista de filozofie“, 
nr. 1—2/1924, p. 47. 

este, prin urmare, dăruită omului de puteri supranaturale, ci o 
creaţie a inteligenței, a funcţiilor sintetice autonome ale acesteia“ 14, 


Cea mai reprezentativă pentru orientarea raţionalistă din filo- 
zofia românească de atunci ni se pare atitudinea lui Mircea Florian 
(1888—1960) care a consacrat numeroase și consistente studii filo- 
zofiei kantiene. Într-unul din articolele jubiliare consacrate mare- 
lui filozof german, Mircea Florian conchide: „Pînă ce nu vom 
izbuti să clădim în locul casei criticiste un adăpost spiritual tot atît 
de trainic, e de preferat a ne apropia cu evlavie de cugetătorul care 
a facut din metoda critică, tolerantă și intelegdtoare, o unealtă spi- 
rituală trebuitoare oricărei culturi naţionale“ $, 

În aceeaşi perioadă, orientarea iraționalistă si profascistă a 
privit. cu ostilitate filozofia kantiană. Nae Ionescu, Mircea Vulcănescu 
şi alţii îl considerau pe Kant ca pe un reprezentant al trecutului 
în filozofie ; el nu deschide, ci închide o perioadă istorică. „Cartea 
lui nu poate fi adevărată; e departe de noi“, scria Nae Ionescu. 
Si avea dreptate, căci raționalismul şi umanismul kantian n-au nimic 
comun cu „valul mistic“ din perioada interbelică. 

Între cele două războaie mondiale — își amintea Mircea 
Florian în 1958 — unii tineri „s-au plîns că teoria kantiană a 
cunoaşterii îi tintuieste la suprafaţa lucrurilor si că îi împiedică 
de a se afunda în abisurile „realităţii“. Unii au mers mai departe 
şi au susținut că misticismul de atunci este mijlocul îndrăzneț, 
Oarecum „ilegal“, de a se elibera de închisoarea kantianismului. 
Că o asemenea justificare a „valului mistic“ nu este tundată, o 
recunoaşte oricine a surprins una din laturile cele mai ascunse ale 
kantianismului, doctrină proteiforma, polifonică pînă la disonanţă 
si contradicții *. 

În anii de după Eliberare, filozofia kantiană a fost repusă 
în drepturile ei de filozofie raţionalistă capabilă să stimuleze gîndi- 
rea filozofică creatoare. Filozofii marxisti văd în filozofia kantiană 
— componentă principală a filozofiei clasice germane — o apo- 
teoză a rațiunii si a demnităţii omului, una din cele mai marete 
creaţii ale spiritului uman. 


14 C. Rădulescu-Motru, Immanuel Kant în lumina gîndirii europene, 
în revista „Ideea Europeană“, V, 1924, nr. 143, p. 1. 

15 Convorbiri literare“, 1924, p. 317. 

15 Mircea Florian, Elemente viabile în filozofia lui Kant (1958) în 
volumul Scrieri alese, ediție îngrijită de Nicolae Gogoneata, Edit. Academiei, 
1968, p. 249. 

Stabilirea, dimensionarea și evaluarea penetratiei si a influenţei 
unor concepţii filozofice asupra altora, determinarea circulaţiei 
unor idei dintr-o țară în alta, sînt datoare a tine seama de con- 
textul istorico-social în care fenomenul în cauză s-a produs, tre- 
buie să ia în considerare, să delimiteze rolul jucat de ideile res- 
pective în diferite momente istorice. Cu atît mai mult devine nece- 
sară aplicarea acestui principiu metodologic în analiza pătrunderii 
şi răspîndirii unor concepții filozofice care, ele însele contradictorii, 
au exercitat înrîuriri contrarii. Cum este cazul filozofiei lui 
Immanuel Kant. 

Cunoscute la noi la scurt timp după moartea filozofului, 
ideile acestuia au jucat în prima parte a secolului al XIX-lea un 
rol predominant pozitiv, au fost apărate şi criticate de pe poziţii 
idealiste și, respectiv, materialiste începînd cu a doua jumătate a 
acestui secol, au început să fie analizate și valorificate în spirit 
marxist în anii de după Eliberare. 

Întrucît ni se pare potrivit ca la un moment aniversar să 
stăruim mai mult asupra laturilor pozitive ale influenţei kantiene 
în tara noastră, ne vom referi mai departe la această influenţă în 
prima jumătate a secolului al XIX-lea. Cu precizarea că o serie 
de interpreţi din trecut — G. Bogdan-Duică, I. E. Toroutiu, 
P. Pandrea etc. — au înregistrat acest fapt, căruia cercetări ulte- 
rioare întreprinse din 1960 de noi înșine și alti colegi de la Insti- 
tutul de filozofie (S. Ghiţă, Elena Gheran, R. Tomoiagă, Gh. Epure) 
i-au marcat sensul real în cadrul istoric dat. 

Principala tendinţă in gindirea românească în perioada la 
care ne referim a fost aceea de a avea filozofie în limba naţională, 
o filozofie raţionalistă si distinctă de teologie. Învățămîntul filo- 


* Apărut in: „Rev. filoz.“, XXI, 6. p. 755—758, Bucuresti, 1974. 

zofic se mai făcea atunci în latină sau greacă. Era absolut necesar 
să se demonstreze că limba română este capabilă să exprime gînduri 
înalte, abstracte, mai ales că elementele retrograde susțineau con- 
trariul. Într-o pagină de mare frumuseţe, Grigore, episcopul 
Argeșului, traducătorul Logicii lui Ioan Damaschin dă o viguroasă 
replică detractorilor limbii române : ,,Deci încă mai dinainte știind 
eu că unii din dascălii altor limbi, poate de vreo patimă răpindu-se, 
nu lipsesc a zice că cu neputinţă este a se muta filozofia în limba 
românească pentru sărăcia zicerilor şi a numirilor, am pus toată 
osîrdia de am tălmăcit si pe cele mai nelesnicioase graiuri si nume, 
păzind de aproape preintelegerea tălmăcirii, pentru ca să ramiie 
greșită si deșartă părerea acelora si să se arate prin lucru dovedit 
cum că toate limbile fără osebire sînt indeminatice la toate științele. 
Că mai mult place muzelor a vorbi în fiestecare neam cu limba 
lui, decît cu alta străină, fiindcă numai limba patriei este destulă 
a învăţa pe cei ce doresc a le ști, spre a le învăţa cu deslușire și 
cum că fără limba patriei nu numai puţin folositoare s-au arătat 
şcoalele şi cărţile, ci și fără nici un spor. Căci în cîtă vreme neamu- 
rile Europei nu băga în seamă limba sa ce se vorbea, erau muzele 
închise în mindstiri si palaturi, numai la aceia care avea vreme si 
mijloace ca prin limba latinească să le cîştige. lar după ce au 
cunoscut paguba care urma la obște din pricina aceasta, a început 
fieștecare neam a-și împodobi limba sa cea vorbitoare si a se 
apropia de filozofie“ £. 

Așadar, şi pentru filozofie limba națională, pentru că, alt- 
fel, spune Bărnuţiu în marele discurs de la Blaj, filozofia n-ar fi 
în stare să ridice piatra de pe ușa mormintului. Dar ce fel de 
filozofie ? Este interesant de remarcat că pe cărturarii nostri, care 
erau şi militanti pentru libertate si dreptate, îi preocupau concep- 
tiile acelor ginditori care puteau să educe cel mai bine tinerimea 
si aceștia erau nu teologii, ci filozofii, cei care — cum spunea 
Vasile Virnav, traducătorul Logicii lui Condillac — „au făcut o 
îndelungată şi dreaptă învățătură a minţii omenești, Lockanii, 
Condillacii, Kantii*. Si, dintre toţi, cel mai mult Kant. Filozofia 
kantiană prin notele ei iluministe, uneori prin tezele materialiste, 
dar si prin caracterul ei contradictoriu, de compromis, a corespuns 
cel mai bine poziţiei burgheziei în ascensiune, dar nu îndeajuns 


i Logica de I. Damaschin, tradusă de Grigore, episcopul Argeșului, 
București, 1825, p. 5—6. 

de puternică. Dar cărturarii nostri patrioți exprimau si interese 
mai largi ale maselor populare și, în acest sens, ei subliniau că omul, 
aşa cum a zis Kant, trebuie să fie liber. Libertatea morală kantiană 
a fost transpusă de gînditorii români ai vremii în termeni socicli 
si politici. Trebuie spus, totodată, că a fost marcată de către unii 
din ei semnificaţia antiteologică a filozofiei kantiene. 

Cei mai însemnați gînditori ai vremii care au contribuit la 
răspîndirea filozofiei kantiene au fost Gheorghe Lazăr, Eufrosin 
Poteca, Eftimie Murgu, A. Treboniu Laurian, Timotei Cipariu, 
Simion Bărnuţiu. Cu note mai mult sau mai putin pronunțat parti- 
culare. ei au predat la scoală filozofie după Kant, prin filiera 
Krug Dar un Kant adaptat după nevoile si puterea de intelegere 
a „auzitorilor“ români. Un Kant. din care se .lămurea“ mai mult 
partea politică si morală a filozofiei sale. Un Kant ce avea să ser- 
vească drept suport filozofic revoluției în proces de pregătire, revo- 
lutiei de la 1848. l 

Începutul îl face Gheorghe Lazăr, care, la 1818, predă vrimul 
curs de filozofie în limba patriei. la Bucuresti. În Moldova. 
misiunea aceasta nobilă revine lui Eftimie Murgu (1834). Amîndoi 
isi alcătuiau lectiile după Kant, fără însă a emite judecăți de 
valoare asupra filozofiei acestuia, cum vor face Eufrosin Poteca si 
August Treboniu Laurian. primul mai timid, al doilea mai ener- 
gic. După Laurian, perioada modernă a filozofiei — cu Bacon, 
Hobbes, Locke, Descartes, Hume, Leibniz — a realizat multe 
„înaintări“ fată de cei vechi. ..Cu toate acestea — apreciază pro- 
fesorul roman —, ele nu fac decît junetea filozofiei moderne. 
Bărbatul care s-o înalte Ja tărie si constanta bărbătească se arată 
în Königsberg“ 2. Meritul lui Kant constă, după Laurian, care 
făcea unele rezerve față de agnosticismul filozofului german, în 
critica obscurantismului, dogmatismului si misticismului. 

Sensul particular pe care-l are filozofia kantiană în perioada 
dată în tara noastră se vede foarte limpede la Simion Bărnuţiu, 
cel care în 1839 începe să predea la Blaj filozofia în limba română, 
cu gîndul mărturisit de a elibera filozofia atît de „jugul și robia 
limbii latinești“, cit şi din situația umilitoare de „ancilla 
theologiae“. 


2 A. Treboniu Laurian, Cuvint academic pronuntat de... cu prilejul 
examenului public şi al împărţirii premiilor în 1 iulie, Bucuresti, 1845, p. 10. 

În cursurile sale de filozofie si drept, S. Bărnuţiu face dese 
referiri la scrierile lui Kant, considerînd că filozofia acestuia consti- 
tuie începutul unei noi perioade în istoria gîndirii umane. Mai 
mult decît atit, el consideră, exagerind evident, că după Kant filo- 
zofia n-ar mai fi înregistrat prea mari progrese. Referirea este 
făcută în special în cursul de Etică, unde Bărnuţiu remarcă : „În 
urma lui Kant s-au arătat renumiţi filozofi în Germania : Fichte, 
Schelling, Hegel, Herbart ș.a. însă dacă ne uităm la complexul 
învățăturii lor relative spre Etică, adoperatiunile lor nu au făcut 
nici un progres“ 

Aprecierea de către ginditorul nostru a filozofiei kantiene 
are în vedere în special criticismul kantian și teza lui Kant despre 
libertatea umană. Deoarece, după Bărnuţiu, de filozofie nu poate 
fi vorba atîta timp cît „raţiunea își pierde nedependenta“, el eri- 
tică pe baza lui Kant-Krug, dar într-o caracteristică manieră per- 
sonală, argumentele care se aduceau în sprijinul existenței lui 
Dumnezeu. 

Argumentului ontologic, Bărnuţiu îi răspunde : „existența nu 
se tine de perfectiunile unui lucru, pentru că dînd unui lucru exis- 
tenta, acel lucru se pune numai ca reale dimpreună cu toate per- 
fectiunile sale, așa dară numai din cugetarea unei ființe perfec- 
tissime, nu urmează că aceea ar căuta să se pună si ca reale“. 

Argumentul cosmologic n-are nici o putere, socotește profe- 
sorul român, „pentru că dacă punem o ființă absolutamente nece- 
sare în fruntea lucrurilor contingente, prin aceasta, nu multiamim 
nece mentea, cu atît mai putin anema omului“. Jată dar că 
Bărnuţiu depășește limitele kantiene punind la îndoială existența 
lui Dumnezeu nu numai înlăuntrul „raţiunii curate“, ci chiar ca 
fapt al credinţei. 

Despre argumentul teleologic, Bărnuţiu observă că acesta se 
întemeiază pe comparatia cu o operă de artă „așa dara argumen- 
tatiunea e numai analogică si prin urmare nu dă certitudinea com- 
pletă ; ; afară de aceasta acea comparatiune ne dă drept să luăm 
numai un archipept al mundului (lumii — R.P.) foarte potente și 
înțelept, însă nu ne dă drept ca să conchidem la existența unui 


3 S. Bărnuţiu, Etica (curs litografiat, Biblioteca Academiei) p. 16. 


4 S. Bărnuţiu, Metafizica, Biblioteca Academiei, Mss, doc. rom. 5444, 
f. 63. 


5 Ibidem, f. 64. 

Creatoriu si dominatoriu nemărginit al mundului“ 6. Din nou, o 
interpretare proprie a tezei kantiene, interpretare care duce la pune- 
rea sub semnul întrebării a creationismului si finalismului, dogme 
fundamentale ale oricărei religii. 


Argumentului istoric i se răspunde : faptul că cele mai multe 
popoare au recunoscut și adorat o ființă divină, nu demonstrează 
că aceasta există. 

Iar argumentul supranatural, remarcă nu fără ironie Bărnuţiu, 
se invirteste în cerc, pentru că probează realitatea revelatiunii din 
existența lui Dumnezeu si existența lui Dumnezeu din revelatiune. 


Prin urmare, toate argumentele produse în sprijinul, exis- 
tenfei lui Dumnezeu nu rezistă in fata examenului critic al rațiunii. 
Dar falsitatea argumentelor nu implică și falsitatea tezei, observă 
ginditorul, care menţine, deși cu unele rezerve, ideea de Dumnezeu 
în marginile credinței. Este, desigur, cunoscuta teză kantiană. 

Cu toate acestea, în cazul lui Bărnuţiu, problema are o sem- 
nificatie deosebită. Bărnuţiu a fost una din principalele figuri ale 
revoluţiei române de la 1848. El, ca dealtfel și ceilalţi pasoptisti, 
era preocupat să demonstreze că : 

1. Lumea în care trăim are o existenţă reală. 


2. Fericirea omului poate și trebuie să fie obţinută pe 
Pămînt și nu în Cer, nu într-o altă lume. 
_ 3. Omul este o ființă perfectibilă; el se apropie progresiv 
de ființa supremă, de Dumnezeu. Dar o ființă similară lui 
Dumnezeu nu trebuie să mai fie oprimată. 


De aceea, din punctul de vedere ontologic, gînditorii noștri 
respingeau în fond ideea despre existența unei alte lumi, a unei 
lumi transcendente. Deși ideea de Dumnezeu este păstrată, se pro- 
duce o răsturnare antiteologică în raportul om-divinitate. Dumnezeu 
nu mai este scop al existenței umane. Scopul existenței umane 
este omul, conform imperativului categoric kantian : „acționează 
astfel ca să intrebuintezi omenirea atît în persoana ta, cit si în 
persoana oricărui altuia totdeauna ca scop, niciodată ca mijloc“. 


În acest spirit, prelucrind după un original german, George 
Barițiu şi Timotei Cipariu scriu despre nevrednicia omului cînd 
înjosește pe alti oameni. De exemplu, G. Barițiu: „Omule, sim- 
te-ti a ta vrednicie întreagă... Niciodată nu apăsa pe om spre a-l 


6 Ibidem, f. 65. 

face numai unealtă și mașină oarbă“ 7. Subliniind că oamenii trebuie 
considerați egali sub raportul demnităţii lor umane, S. Bărnuţiu 
arăta că omului nu-i este „iertat a se face instrumentul altor 
oameni pentru scopuri străine si nedemne, fiindcă prin aceasta 
caracterul omului se pune în periclu de a se corumpe, de aceea se 
află atît de rari caractere de oameni în curţile domnitorilor 
despotici“ 8. l 

Dupä cum se ştie, Mihail Kogălniceanu a exprimat ideea de 
excepțională însemnătate teoretică şi practică despre caracterul 
inuman al exploatării omului de către om, exploatare care este — 
spune istoricul nostru — ,,in contra principiilor evanghelice si ale 
adevăratei libertăți“. Este posibil ca si la Kogălniceanu, punctul 
de plecare în susținerea acestei idei să fi fost tot Kant, printr-o 
influență indirectă. Ceea ce este cert e faptul că, în conceptia 
pasortistilor noştri, valoarea supremă a existenței este omul. În 
relatia om-Dumnezeu, scopul este omul, iar Dumnezeu este un mij- 
loc pentru a demonstra că omul poate si trebuie să-și obțină liber- 
tatea si fericirea. ,,Barbatie și credință, frați români, exclamă 
Bălcescu. Dumnezeu în cer si omenirea pe pămînt lucrează (subl.n. 
— R.P.) pentru noi“. 

De unde se vede că omul nu era înțeles abstract, ci ca per- 
soană si ca națiune. Esența omului fiind aceea de a se determina 
pe sine însuși în conformitate cu scopuri pe care si le stabileşte 
singur în libertatea voinței sale, rezultă că orice acțiune împotriva 
acesteia este contrară naturii si rațiunii. Argumentul pasoptist este 
luat din Kant, după care — spune expressis verbis S. Bărnuţiu — 
„Serbitutea e contradictiune in contra naturii, ca ceea ce nu se poate 
uni în conceptul omului, care cuprinde în sine libertatea ca o notă 
esențială“ 9. Despotismul, asuprirea sînt contrarii naturii omului 
întrucît sentimentul libertății este înnăscut omului. Chiar și o teză 
idealist-subiectivă capătă la gînditorii vremii o vie coloratură social- 
politică. Rigorismul kantian se transformă în patos revoluţionar. 
Sintetizind, raţionamentul pașoptist ar putea fi exprimat astfel: 
Libertatea este înnăscută omului, este o trăsătură definitorie a 


7G. Barițiu, Omul, în „Foaie pentru minte, inimă și literatură“, 
nr. 40 din 1 octombrie 1839, apud Viața si ideile lui G. Barițiu, Bucuresti, 
Edit. ştiinţifică, 1964, p. 100—101. 

§ S. Bărnuţiu, Etica, p. 66. 

* S. Bărnuţiu, Discurs ținut cu ocazia inaugurării facultății juridice 
în Academia din Iasi, la 7 martie (24 februarie) 1856. 

omului. Dar libertatea înseamnă și egalitate. Una fără alta nu se 
pot concepe. 

A fi liberi și egali — iată drepturile naturale ale omului. 
Dar şi ale naţiunilor. Națiunea trebuie considerată ca o persoană 
umană. Ca atare cei care oprimă naţiunile trebuie pedepsiţi la fel 
de aspru ca și cei care distrug (sau încearcă s-o facă) persoanele, 
deoarece drepturile naţionale cele adevărate sint și drepturi ale 
omenirii în totalitatea ei. Drepturile de existenţă, libertate și egali- 
tate ale oamenilor si națiunilor sînt totodată și datorii pe care 
acestea au a le îndeplini în mersul lor ineluctabil spre fericire si 
progres. Pentru că, progresul este o lege naturală, subliniază gin- 
ditorii nostri. Este absolut necesar ca oamenii și naţiunile să se 
dezvolte liber, să progreseze. Există un destin al omului, destin ce 
se împlinește nu într-o lume transcendentă, ci în lumea reală, în 
ansamblul unei societăți libere si democrate. Societate care nu 
se înfăptuieşte de la sine, ci prin lupta împotriva răului (care 
înseamnă asuprire), pentru triumful binelui (care înseamnă libertate). 
Tocmai de aceea revoluțiile sînt justificate și necesare, pentru că 
forțele răului nu doresc să-și piardă poziţiile și privilegiile. In 
concepţia ginditorilor nostri pașoptiști, cu punct de plecare în 
imperativul categoric kantian, revoluţia este o lege naturală care 
duce omenirea spre progres ; revoluțiile se fac deci pentru drepturile 
omului. Această interpretare a necesității revoluțiilor se conjugă 
cu ideea cooperării tuturor națiunilor pentru stabilirea unei comu- 
nitati de naţiuni libere, suverane, egale în drepturi, asa cum pre- 
vedea Kant în al său proiect de pace eternă. 

Se poate conchide că, luînd contact cu filozofia kantiană, 
gînditorii români din prima jumătate a secolului al XIX-lea, preocu- 
pati să demonstreze justetea si necesitatea luptei de eliberare socială 
si naţională, au găsit în ideile lui Kant o bază utilă si prețioasă. 
Ei au dat o interpretare personală ideii kantiene despre libertate 
şi au dedus din imperativul categoric al lui Kant sensuri majore 
în acţiunea de realizare a dreptăţii şi progresului, pentru fericirea 
omului, ca individ, naţiune si umanitate. 

1. Filozofia românească s-a dezvoltat într-o nemijlocită relaţie cu 
filozofia altor popoare ; ea a manifestat o mare și fecundă intele- 
gere pentru universal, asimilîndu-l în funcţie de valoarea lui intrin- 
seca dar, fenomen recunoscut încă de mult, si în funcţie de pro- 
priile sale necesităţi, de structura și logica sa interioară. 


Este un fapt empiric constatabil că, mai ales în cea de-a doua 
jumătate a secolului trecut, și fenomenul se amplifică în primele 
patru-cinci decenii ale secolului XX, filozofia românească intră în 
circuitul valorilor europene, căutîndu-le tainele și rosturile, moda- 
litatile de construcţie, articulațiile de fundamentare și finalita- 
tile practice. 

În această calitate, Titu Maiorescu avea să facă, în felul lui 
cunoscut, operă de pionierat. Mai mult prin profesorat decît prin 
operă scrisă, autorul Logicii şi-a inițiat elevii în filozofia euro- 
peană : predilectia lui pentru filozofia germană în general, pentru 
opera lui Kant în special, ilustrată prin cursurile ţinute la Univer- 
sitatea din București, avea să instaureze una dintre tradiţiile filo- 
zofiei contemporane din ţara noastră : cercetarea mai ales a operei 
lui Kant. 


Chiar dacă, în ordine cronologică, studiul lui Kant în România 
nu debutează nicidecum cu Maiorescu, ci cu mult mai înaintea sal, 
Titu Maiorescu, reușește, și în acest domeniu, să iniţieze o ,,direc- 
tie“ pe care o considerăm ca una dintre cele mai importante, prin 
consecințele sale, pentru evoluţia filozofiei româneşti, „Direcţia“ 
inaugurată de Maiorescu nu a însemnat însă mai mult decît arun- 
carea semintei unei pasiuni, căci, altfel, pasiunea pentru doctrina 


1 Vezi in acest sens si I. Petrovici, Kant și cugetarea românească, 
în „Revista de filozofie“, nr. 1—2, 1924; Simion Ghiţă, Influența Kantianis- 
mului în filozofia românească, în Aspecte istorico-metodologice ale gîndirii 
filozofice și ştiinţifice, Edit. ştiinţifică, 1976. 

lui Kant a înflorit, în fond, de cele mai multe ori dincolo chiar 
de ceea ce ştia si credea maestrul despre Kant. Pasionaţii pentru 
Kant s-au recrutat : — se pare că nici nu se putea altfel — dintre 
cei care au audiat cursurile lui Maiorescu si au fost „îndrumați“ de 
el, ori dintre cei care, oricum nu au fost prea îndepărtați de ecou- 
rile activităţii lui. 
l Totuşi, analiza operei lui Kant, evident cea întreprinsă de 
filozofii români, nu se originează în exclusivitate în deschiderea 
provocată de Titu Maiorescu. În epocă, la sfîrșitul secolului tre- 
cut, adică, se afirmă, din motive complexe, o „reîntoarcere“ la opera 
lui Kant, care avea să se obiectiveze2 în numeroase şcoli, care au 
stat sub acelaşi specific, deşi diferențiate între ele, ale neokantia- 
nismului. 

Atmosfera filozofică prokantiană favoriza deci, si ea, in măsură 
considerabilă, studiul operei gînditorului de la Königsberg. 


Un alt motiv al cercetării aceleiaşi opere trebuie să fi fost 
cunoaşterea de visu a chiar acestei atmosfere de către unii dintre 
elevii lui Maiorescu. Şi aceştia au fost C. Rădulescu-Motru, 
P. P. Negulescu, 1. Petrovici, cărora li se vor adăuga, apoi, gîndi- 
tori din noua generație — M. Florian, Lucian Blaga ș.a. 


2. Dacă în lucrările altor gînditori români interesul pentru 
Kant a fost preponderent unul istorico-filozofic (P. P. Negulescu, 
M. Florian si chiar I. Petrovici), in cele ale lui C. Rădulescu-Motru 
el avea să capete sensul unei surse fundamentale, al izvorului de 
la care va porni construcția propriei sale concepții despre lume, 
personalismului energetic. 


Dintre lucrările lui C. Rădulescu-Motru, cele mai semnifica- 
tive, ni se par, în sensul celor mai sus-spuse : Puterea sufletească ; 
Elemente de metafizică pe bazele filozofiei kantiene ; Lecţii de 
logică. Metodologie şi teoria cunoștinței ; Personalismul energetic ; 
Vocatia, factor hotdritor în cultura popoarelor ; Timp și destin. 
Dintre ele, Elemente de metafizică este, credem, decisivă. 

Teza sa de doctorat, ca si alte studii publicate in revistele 
vremii — Valoarea ştiinţei („Epoca“, nr. 32—33/1906), Filozofia lui 
Immanuel Kant (,.Viata românească“, nr. 5/1924), Immanuel Kant 
(„Ideea europeană“, nr. 143/1929), Apriorism, vocaţie, ştiinţă 


2 Vezi: Al. Boboc, Kant şi neokantianismul, Edit. ştiinţifică, Bucu- 
rești, 1968. i 

(„Revista de filozofie“, nr. 1—2/1941), pentru a cita numai cîteva 
dintr-o lungă suită — prezintă mai mult un interes istoric pentru 
înţelegerea relaţiilor gînditorului cu opera lui Kant, ele înscriindu-se 
în spiritul ideilor afirmate și dezvoltate de C. Rădulescu-Motru în 
lucrările sale fundamentale. 

Într-o situație asemănătoare cu cea a studiilor sînt si alte 
lucrări de mai mari proporţii, elaborate de C. Rădulescu-Motru. 
Unele dintre acestea cum ar fi, de exemplu, Cursul de psihologie, 
Românismul. Catehismul unei noi spiritualitdti etc., sînt, fie lucrări 
de sine stătătoare, cu toate că nu opuse logicii personalismului 
energetic, fie dezvoltări necesare ale acestuia. Din punctul de 
vedere al raporturilor lui C. Rădulescu-Motru cu I. Kant, ele —— 
Cursul de psihologie, este, poate, cel mai semnificativ în acest 
sens — nu pot fi considerate decit un reflex sau explicaţii ale 
ideilor din lucrările fundamentale (de sistem). Aceasta nu vrea să 
însemne, totuși, că lucrările fundamentale ale ginditorului român 
sînt lucrări în sine, rupte de alte produse teoretice ale sale, ci 
atît numai că, din punctul de vedere care ne interesează aici — 
rostul filozofiei lui Kant pentru constituirea personalismului ener- 
getic — ele nu sînt de o semnificaţie deosebită. În alte planuri 
însă, chiar în cel referitor la evoluţia filozofică a ginditorului, Stiinta 
şi energie si Cursul de psihologie sînt si ele lucrări fundamentale 3. 

Exegezelor operei lui C. Rădulescu-Motru, fie ele mai vechi 
sau mai noi, nu le putea scăpa problema influenţei lui Kant asupra 
personalismului energetic. 

În general, mai toţi interpreţii îl consideră pe Rădulescu- 
Motru un kantian, iar opera sa ca una kantiană. Nuantele acestei 
interpretări nu sînt de natură să o atenueze. I. Petrovici, în Kant 
şi cugetarea românească *, consideră opera lui C. Rădulescu-Motru 
nu numai ca fiind influenţată de Kant, dar si ca una de strictă 
factură kantiană ; M. Djuvara, la rîndul lui, scrie că, în Timp și 
destin, gînditorul român încearcă să depășească în detalii viziunea 
kantiană, dar nu si în esență. Aceeași a fost si interpretarea lui 


3 Simion Ghiţă a analizat semnificaţia unora dintre aceste lucrări în : 
op. cit., p. 207—251. 

4 I. Petrovici, Kant si cugetarea românească, „Rev. de filozofie“, 
nr. 1—2, 1924. 

> Mircea Djuvara, C. Rădulescu-Motru. Cu prilejul ultimei lucrări 
»Timp şi destin“, „Rev. de filozofie“, nr. 3—4/1940. 

şi încă a multora. 

Această interpretare, neschimbată în perioada interbelică, nu 
a suferit modificări esenţiale în viziunea exegezelor marxiste asu- 
pra operei lui C. Rădulescu-Motru, ceea ce nu înseamnă, totuși, 
că demonstrațiile se suprapun în toate articulațiile lor, deci că, 
democraţia ideii unui Motru neokantian este aceeași în lucrările 
din perioada interbelică cu lucrările interpretărilor mai vechi. 


Interpretarea marxistă a operei lui C. Rădulescu-Motru, a 
propos de raporturile lui cu cea a lui Kant, şi-a avut o primă 
manifestare în lucrarea lui Lucrețiu Pătrăşcanu, Curente si tendinţe 
în filozofia românească. ,,Metafizician, afirmind că metafizica este 
știința care-și propune ca scop să ne dea cea mai completă cunos- 
tință despre lume, deci cea mai putin relativă — scrie L. Patras- 
canu — Rădulescu-Motru a plecat de la Kant, acceptind aprioris- 
mul timpului şi spaţiului ca forme ale percepției noastre prin 
mijlocirea cărora putem ajunge la sinteza în stare să ne îmbogă- 
țţească cunoştinţele“ 7. 

În aceeași lucrare, L. Pătrășcanu consemna „atitudinea ratio- 
nalistă şi critică“ 8 a lui C. Rădulescu-Motru, respingerea de către 
gînditorul român a „dogmatismului“ si a „idealismului subiectiv“ 
notînd, totodată, că filozofia sa „este idealistă și rămîne, in ele- 


mentele sale fundamentale de esenţă kantiană“ ? (subl. ns. — Gh. 
Al. Cazan). 


În unele interpretări ulterioare acesteia, C. Rădulescu-Motru a 
fost definit ca un kantian care întreprinde „de la dreapta“ o exa- 
minare a filozofiei lui Kant și care, în consecință, creează un sis- 
tem filozofic obscurantist, mistic, net reactionar. Este drept, si în 
viziunea lui L. Pătrășcanu se vorbește de o „coloratură teologică“ 
a operei lui C. Rădulescu-Motru, de „atingerea acestei concepții 
cu misticismul“. Numai că, în lucrarea lui Pătrășcanu, spre deo- 
sebire de unele poziții net dogmatice, este vizibil efortul intele- 
gerii operei lui C. Rădulescu-Motru si ca una critică, antidogma- 


6 Vezi: Omagiu profesorului C., Rădulescu-Motru, vol. I, „Rev. de filo- 
zofie“, vol. XVII, 1932. 


7 L. Pătrășcanu, Curente şi tendinţe în filozofia românească, Edit. poli- 
tică, Bucureşti, 1971, p. 86. 


8 Ibidem, p. 87. 
9 Ibidem, p. 93. 

tick, iar a filozofiei sale, si ca o filozofie care s-a vrut fundamen- 
tata eoid cu 1966, odată cu critica dogmatismului, se inregis- 
trează un considerabil progres în modalitatea generală de reconsi- 
derare a filozofiei românești. În acest context nou, analiza influen- 
tei lui Kant asupra lui C. Rădulescu-Motru a constituit obiectivul 
unor cercetări detaliate si al unor teze de doctorat sau teze 
de licență. 

Problema influenței lui Kant asupra lui Rădulescu-Motru 
este însă, tocmai datorită si acestor lucrări, o problemă deschisă. 
Ea poate fi formulată în termenii : a fost C. Rădulescu-Motru un 
kantian ? sau: de ce se poate vorbi despre „influența kantianis- 
mului“ asupra „personalismului energetic ?“ sau: Ce este kantian 
în contextul evoluţiei filozofice a lui C. Rădulescu-Motru ? 


3, Din punctul nostru de vedere doctrina lui Kant face, in 
raport cu sistemul personalismului energetic, oficiul unei indicații. 

Kant, ca autor al Criticii rațiunii pure, ca si al celei „prac- 
tice“ este definit si prelucrat în calitatea sa de inițiator al unei 
probleme hotaritoare pentru o mai „bună“ înțelegere a omului, ca 
unul care a- formulat ceea ce în istoria filozofiei este uneori deci- 
siv, o problemă, de a cărei soluţionare a depins posibilitatea sal- 
tului gîndirii în abordarea și înţelegerea naturii personalităţii 
umane. Dincolo însă de această deschidere, doctrina lui Kant nu 
mai este pentru C. Rădulescu-Motru o sursă, ci un obiect al criticii. 


Mecanismele teoretice ale acestei duble poziţii a lui C. Rădu- 
lescu-Motru faţă de Kant sînt de natură să ilustreze, în buna 
măsură, felul specific de constituire a ,,personalismului energetic“. 
Si aceasta pentru că mecanismele contin, ca elemente ale lor. 
noțiuni, categorii si idei care, sintetizate apoi în spiritul operei, dau 
acesteia nota sa proprie, originală, caracterul său de unicat. Ele 
conțin, după părerea noastră, odată cu unele idei, aceleași de-a 
lungul operei ginditorului român, si faze care, asamblate, pe 
măsură si în conformitate cu opera ginditorului român, scot în 
evidență un demers cu două caracteristici : aprofundarea continuă 
a doctrinei kantiene și, corelativ, distanfarea de aceeași doctrină. 

Influenţa lui Kant asupra lui C. Rădulescu-Motru. s-a exer- 
citat într-un context filozofic dat şi, prin urmare, pe fondul unei 
anumite problematici a cărei ignorare poate conduce la o inter- 

pretare nesatisfăcătoare atit a personalismului „energetic, cit şi a 
rolului pe care l-a avut, în constituirea sa, idealismul kantian. 
Începuturile activității lui C. Rădulescu-Motru sînt marcate 
substanţial, cum rezultă, de altfel, din chiar primele sale lucrări 
(Știință şi Energie, de pildă) de încercarea de a găsi factorul expli- 
cativ al unităţii științei, după cum, în aceleași prime lucrări aveau 
să se regăsească influențele lui Mach, Ostwald si ecouri, încă vagi, 
ale idealismului transcendental. „Energetismul“ primelor lucrări 


nu era total independent de Kant și kantianism. 


Doctrina kantiană se conturează însă ca „izvor“ al persona- 
lismului energetic în „Puterea sufletească (1907),pe cara autorul 
însuși o situează, retrospectiv, ca premisă a lucrărilor sale de mai 
tîrziu. Puterea sufletească (din 1907), nota el in 1930 cu prilejul 
celei de-a doua ediţii a lucrării — n-a fost scrisă, cu gîndul anume 
de a servi pregătirea scrierilor de mai tîrziu : Elemente de meta- 
fizică (din 1912) și Personalismul energetic (din 1927). Dar, după ce 
aceste două scrieri au apărut, Puterea sufletească a fost dovedită că 
are acest rol. Ea a servit gestaţiunii (personalismului energetic)“ 
(subl. ns. — Gh. Al. Cazan) W. 

Așadar, pentru a înțelege rolul pe care l-a avut Kant în ela- 
borarea personalismului energetic trebuie cercetat, mai întîi, rolul 
său în soluţionarea problematicii specifice Puterii sufleteşti. Or, 
în Puterea sufletească, C. Rădulescu-Motru a încercat să funda- 
menteze ideea valabilităţii științei, a necesităţii si a caracterului. 
relativ, a unei concepţii atît antipsihologiste, cit și antiaprioriste 
despre conștiință. 

Cu apariția Criticii raţiunii pure, scria C. Rădulescu-Motru, 
începe o „epocă nouă în istoria filozofiei“ și, în special, în istoria 
problemei raportului dintre obiect și cunoștință. Marea răsturnare 
savirsité de Kant era, după autorul Puterii sufleteşti, fără ca el 
să fi fost primul sau singurul care susținea astfel de idei — con- 
siderarea „obiectului ca depinzînd de condițiile cunoștinței“. 

Fără să se refere la şirul rationamentelor din Critica rațiunii 
pure, prin intermediul cărora se configurează apriorismul, ci la 
sensul general al apriorismului, C. Rădulescu-Motru observa că, 
în conformitate cu doctrina lui Kant, „Formele și funcțiunile 
cunoștinței impun obiectului modul său de aparitiune. Obiectul ne 


1 C. Rădulescu-Motru, Puterea sufletească, ediţie definitivă, Bucuresti, 
Editura Casei Școalelor, 1930, p. XIV. 

apare ca existind în timp si în spaţiu, nu datorită existenței sale 
dintr-un timp si spaţiu real, ci fiindcă timpul și spaţiul sînt 
intuitiunile a priori ale percepției noastre omenești“ t, 

El nota, în al doilea rînd, că în viziunea lui Kant obiectul 
apare ca o unitate de atribute și proprietăţi pe baza căreia se for- 
mează judecatile despre el. Dar unitatea, la rîndul ei, „nu e dato- 
rită obiectului însuși, ci intelectului nostru care apercepe impre- 
siunile externe numai subsumîndu-le unităţii sale funcționale“, 
adaugind că „Fără intuitiunile înnăscute de timp și spațiu n-ar 
fi posibilă imaginea intuitivă a obiectului“, iar „fără unitatea de 
aperceptiune, n-ar fi posibilă certitudinea experienței externe, cu 
legătura dintre obiecte si însuşirile sale“ £, Intuitiile a priori fac 
posibilă imaginea obiectului presupus în afara noastră; unitatea 
de aperceptie și conceptele care sînt condiţionate de ea fac posi- 
bilă judecata despre obiecte. 

Prezentarea extrem de schematică — analiza detaliată a timpu- 
lui o va face în Timp si destin, a Esteticii transcendentale si a 
Logicii transcendentale (a deductiei transcendentale a conceptelor 
pure ale intelectului în special) — și, uneori nu tocmai în spiritul lui 
Kant (de pildă termenul de înnăscut nu este determinat de 
C. Rădulescu-Motru, lăsîndu-se posibilitatea înţelegerii lui ca 
înnăscut psihologic, nu alterează consideratiile sale de principiu 
cu privire la sensul general al doctrinei lui Kant. Dacă nu inte- 
lectul se orientează după obiecte, ci obiectele după intelect, rezultă 
că ştiinţa, în înțelesul lui Kant, este „o elaborare impusă de con- 
ditiunile a priori ale aceluiași intelect“, ceea ce înseamnă că 
I. Kant „izbutește să distingă şi să pună în valoare ceea ce fusese 
trecut cu vederea si considerat ca fără importanță de toţi prede- 
cesorii săi, şi anume: elementele subiective și ideale care intră 
în formarea cunoștințelor“ £. 

Marele merit al lui Kant ar fi fost, după părerea lui 
C. Rădulescu-Motru, de a fi demonstrat că „știința este condi- 
tionata de logica functiunilor noastre intelectuale“ 14. 

Referirile lui C. Rădulescu-Motru, evident cele din Puterea 
sufletească, vizează formele a priori ale sensibilităţii, formele a 
priori ale intelectului, principiul deductiei transcendentale a con- 


41 C. Rădulescu-Motru, op. cit., p. 97. 
12 Ibidem. 

13 Ibidem, p. 99. 

14 Ibidem. 

ceptelor pure (unitatea sintetică de aperceptie, teoria „lucrului în 
sine“) si interpretarea generală a acestora sau sensul lor: știința 
este dependentă de „funcțiunile noastre intelectuale“. 

Analiza fie ea și succintă a unora dintre ideile lui Kant, 
a acelor fundamentale, nu l-a condus pe ginditor și la preluarea lor 
în totalitate. 

Chiar în Puterea sufletească, rezervele lui C. Radulescu- 
Motru faţă de apriorism mi se par a fi esențiale. Astfel, pentru 
el, ca si pentru alti gînditori, Kant „avusese in vedere conștiința 
individului abstract și izolat, sub punctul de vedere al constitu- 
tiunii sale logico-formale... ; intuitiunile şi conceptele a priori ale 
lui Kant sînt deduse din unitatea conștiinței individuale, întru- 
cit această conștiință ar putea trăi izolat, ca o «conștiință in 
genere» care planează peste toate timpurile şi peste toate locurile... ; 
Kant consideră raportul între obiect și conștiință ca un raport 
fixat odată si pentru totdeauna si care, prin urmare, se poate 
demonstra more geometrico“ î5. 

Rezervele deschid critica iar critica deschide perspectiva 
unei alte orientări decît cea formalistă. Ceea ce i se părea lui 
Motru peren din doctrina kantiană era ideea orientării obiectului 
după subiect dar nu si modul de argumentare a acestei idei. De 
aceea, în locul logicii ,,functiunilor intelectuale“ apriorist con- 
cepute, el va pune „logica personalităţii omenești“. 

La geneza personalismului energetic nu stă, prin urmare, 
atît apriorismul cît ideea, care nu este de strictă factură kan- 
tiană, a dependenţei obiectului de subiect, și, în același timp, ideea 
după care fenomenele psihice nu sînt simple epifenomene ci, prin 
natura si originea lor, au un rol activ în producerea științei. 

Cu Elemente de metafizică relaţiile concepţiei lui C. Rădu- 
lescu-Motru cu kantianismul capătă nu numai contururi noi, dar 
şi o formă sau un statut relativ definitiv. (Lucrarea din 1912, 
apărută în colecţia „Studii filozofice“, avea următorul titlu pe 
care-l reproducem întrucît ni se pare semnificativ pentru a ilustra 
poziția de fond a lui C. Rădulescu-Motru față de apriorismul 
kantian, Elemente de metafizică. Principalele probleme ale filo- 
zofiei contemporane pe înțelesul tuturor. Abia in 1928, la ediția 


15 Ibidem, p. 103. 

a II-a, subtitlul primei ediţii a fost înlocuit cu „pe baza filozofiei 
kantiene)“ 16, 


Ce este kantian în aceste „elemente“ care se vroiau totuși 
schiță a unui sistem filozofic cum dealtfel au si fost? Justifică 
conţinutul lucrării şi mai ales soluția ,,personalismului energetic“ 
ideea originării sale în doctrina lui Kant ? Răspunsul nu este atît 
de simplu cît s-ar părea, cu toate că articulațiile sale de prin- 
cipiu nu se diferenţiază de cel din Puterea sufletească; el nu 
este totuşi nici cel din Puterea sufletească. 

In Elemente de metafizică, C. Rădulescu-Motru isi defineşte 
raporturile lui față de filozofia kantiană, în partea a II-a a lucrării 
care, prin formulare chiar, indică intenţia criticii „filozofiei“ kan- 
tiene. Este vorba, anume, de ,,Constiinta transcendentala. Critica 
filozofiei kantiene“. 

Pentru el, filozofia contemporană — generaliza desigur mai 
mult decit faptele istorico-filozofice permiteau — a realizai o fai- 
sificare a filozofiei kantiene într-un dublu sens: pragmatismul a 
redus ştiinţa (,,abstractia), „adevărul științific“ la o „fabulă con- 
ventionala“, iar raționalismul a redus „bogăţia sufletului ome- 
nesc“ la ştiinţă. 

Exagerările sînt deci, după părerea lui C. Rădulescu-Motru, 
falsificări „aduse direct filozofiei lui Kant“. Numai că Motru 
însuşi consideră că aceste falsificări nu sînt gratuite, independente 
de doctrina lui Kant, ci ele „sînt, in bună parte datorate tocmai 
filozofiei lui Kant, în care se găsesc incurajari pentru fiecare 
din ele două“ ti. 

Ca si alţi interpreți ai lui Kant, care considerau că filozo- 
fia acestuia este un Janus bifrons, o încercare de sinteză a empi- 
rismului (Locke, Berkeley, Hume) și raționalismului (Descartes, 
Spinoza, Leibniz). C. Rădulescu-Motru observă că sinteza „aso- 
ciaționismului“ cu „filozofia raționalistă“ nu a fost atît de solidară 
în fundamentele ei încît să nu permită reaparitia separată a celor 
două mari şi opuse orientări. Sinteza dată de Kant, sublinia 
gînditorul român, nu înlătură divergentele dintre filozofia aso- 


16 în privința autorului sugestiei datorită căreia s-a operat modifi- 
carea subtitlului, vezi : P. Vaida, Constantin Rădulescu-Motru, în Istoria filo- 
zofiei românești, vol. II, Edit. Academiei, 1980, p. 369. 


17 C. Rădulescu-Motru, Elemente de metafizică, 1912, p. 142. 

ciaționistă engleză şi filozofia rationalista, ci numai le întunecă 
prin introducerea unei noi perspective in filozofie“ 18. 

Afirmația că „perspectiva kantiană“ întunecă divergentele 
„dintre empirism si rationalism“ este paradoxală dacă avem în 
vedere că, pentru C. Rădulescu-Motru, tocmai perspectiva deschisă 
de Kant era folositoare pentru o înțelegere adecvată a științei şi a 
personalității. Dar aceeași afirmaţie nu mai este de fel paradoxală, 
ci, dimpotrivă, în strictă concordanță cu logica, dacă se observă 
că, tot după C. Rădulescu-Motru, „în noua perspectivă antropo- 
morfă de fapt nu sînt alăturate afirmatiuni ştiinţifice care se 
contrazic si care vin din origini diferite“ 19. Această idee din urmă 
este mai putin dezvoltată de ginditor si nici nu comportă sufi- 
cientă claritate. Pe de o parte, el susține că, asemenea „unui nou 
Copernic, Kant schimbă cu des&virsire centrul din care se privește 
lumea și, se înțelege, cunoștința, dar el păstrează in noua sa per- 
spectivă datele pe care fundează oamenii de ştiinţă ai timpului 
său, Isaac Newton, în primul rînd“ 2. Pe de altă parte, el notează 
că, „în clădirea edificiului său filozofic, Kant a dat prea multă 
atenție cimentului, adică raporturilor create de noua perspectivă 
a apriorismului, şi prea puţină atentiune elementelor materialului, 
adică datelor stiinfifice, care aveau să fie consolidate în edificiu 
(sublinierile ne aparţin — Gh. Al. Cazan) 21, 

Critica apriorismului se concentrează îndeosebi în critica 
teoriei unităţii sintetice de aperceptie, astfel încît dacă in lucra- 
rea anterioară, Puterea sufletească, critica apriorismului pleca de 
la Estetica transcendentald, in Elemente de metafizică, premisele 
si conţinutul criticii sînt idei ale Analiticii transcendentale. Chiar 
dacă noţiunile nu sînt totdeauna cele folosite de Kant (în loc de 
noţiunea de reprezentări Motru operează cu cea de gînduri etc.) 
unitatea originar-sintetică de aperceptie este definită de C. Radu- 
lescu-Motru corect, adică în intenţia ei si esența ei kantiana 2. 


18 Ibidem, p. 145, vezi şi Lecţii de logică, Casa Scoalelor, 1943, 
p. 127—128 şi Ibidem, p. 193. 

19 Ibidem. 

2% Ibidem. 

21 Ibidem, p. 146. 

2 Pentru Kant unitatea originar-sintetică a aperceptiei este un act al 
spontaneitatii : de aceea, ea este numită si aperceptie originară sau conștiința 
de sine care produce reprezentarea „eu gîndesc“ si, deci, însoţeşte oricare 
altă reprezentare ; ea este una și aceeași în orice conștiință, ceea ce înseamnă 
că „este şi identică, (vezi Im. Kant, Critica raţiunii pure, Bucureşti, 1969, 
p. 131—134). 

Analiza validității unităţii originar-sintetice a apercepfiei 
relevă însă insuficienţele acesteia, sau mai exact caracterul spe- 
culativ al argumentatiei lui Kant. Cum pentru Kant legătura din- 
tre „impresiunile simţurilor“ (intuitii empirice) nu poate proveni 
din ele însele, ci din unitatea sintetică de aperceptie, din punc- 
tul de vedere al lui C. Rădulescu-Motru întrebările care se pun 
sînt : „Cum să înţelegem cooperarea între impresiunile simţurilor 
si unitatea aperceptiunii ? Cum vin formele aperceptiunii să pre- 
lucreze materialul simţurilor ? Cum prelucrează formele apercep- 
ției impresiunile simţurilor ? Recursul lui Kant la funcţia de apre- 
hensiune a memoriei şi la funcţia imaginaţiei nu rezolvă, după 
părerea lui C. Rădulescu-Motru problema, întrucît rămîne des- 
chisă o alta si anume: pe ce se întemeiază, la Kant, caracteristicile 
unității sintetice de apercepfie ? Explicaţia dată de Kant unităţii 
sintetice de aperceptie prin invocarea unităţii conștiinței eului, 
deci prin identitatea conştiinţei i se pare ginditorului român a fi 
în contradicţie cu realitatea eului. 

În teoria aperceptiunii — conchidea el, teoria centrală a intre- 
gului sistem kantian —, sînt împreunate două elemente de origine 
diferite. Kant atribuie aperceptiuni, de o parte, spontaneitatea, 
adică face din aperceptiune o funcţiune organică, si de altă parte, 
atribuie aceleași aperceptiuni identitate numerică, care este un pos- 
tulat al matematicii“ 2, ceea ce înseamnă că, de fapt, în unitatea 
sintetică de aperceptie se vor armonizate o unitate organică şi 
una matematică. Prima priveşte eul individual, a doua se referă 
la o conștiință supraindividuală, la conștiința în genere. Transcen- 
dentalismul, de aceea, satisfăcea pentru C. Rădulescu-Motru „numai 
dorința de a trece ușor de la un punct de vedere la altul, dar nu 
constituie o sinteză definitivă“. Mai mult chiar, relevind contra- 
dictiile lui Kant cu privire la unitatea sintetică de aperceptie, la 
raportul acesteia cu intuifiile sensibile, intuind contradicţiile lui 
Kant referitoare la conștiința generică, C. Rădulescu-Motru scria 
că sistemul acestuia „a fost spre paguba sistemului“ ™. 

Aşadar, care erau rezultatele analizei făcută de C. Rădulescu- 
Motru apriorismului kantian ? Ele pot fi sintetizate astfel : 

1) apriorismul formal nu se justifică întrucît : 

a) Kant operează cu un concept abstract al conștiinței; 
b) întemeiază acest concept pe ideea identității, spontaneitatii și 


2% C. Rădulescu-Motru, op. cit., p. 153. 
2% Ibidem, p. 146. 

unităţii conștiinței ; c) identitatea, spontaneitatea și unitatea consti- 
intei nu asigură corelatia intelectului (a categoriilor) cu datele 
senzoriale ; d) spaţiul şi timpul ca forme a priori ale sensibilităţii 
sînt speculativ deduse dintr-o funcţie imaginată a conștiinței; 
e) apriorismul formalist înlătură medierile întrucit acestea con- 
duceau chiar la negarea lui. 

2) Kant deduce unitatea ştiinţei din unitatea unei conștiințe 
generice imaginare. 

A fost, aşadar, Motru un kantian? Modul in care el s-a 
raportat la concepte-cheie ale doctrinei kantiene nu-l ilustrează. 
Metafizica sa este construită, mai degrabă, pe o foarte acută critică 
a apriorismului formalist și împotriva acestuia. Faptul că el a 
păstrat sau a crezut că păstrează „intuiţia“ lui Kant sau că este în 
descendența ginditorului care a ridicat „imnul cel mai frumos 
personalității umane“ nu conduce cu necesitate, la ideea unui 
Motru — kantian. 

Este adevărat însă că în cadrul ,,personalismului energetic“ 
există un anume apriorism, dar el nu este nicidecum logic, for- 
mal, ci genetic. Tot atît de adevărat este că el fundamentează 
unitatea științei pe unitatea conștiinței, numai că unitatea consti- 
intei nu este dedusă din spontaneitatea ei, deși spontaneitatea nu 
este negată, ci din corelatia ei cu mediul cosmic. În locul consti- 
intei generice, C. Rădulescu-Motru, pe bazele psihologiei contem- 
porane, ale științelor naturii, prin asimilarea personală, specifică 
a teoriei evoluţiei, pune conştiinţa individuală reală. Idealismul 
său nu este unul transcendentai, ci un „realism“ de un tip specific. 

Ceea ce rămîne constant în atitudinea lui C. Rădulescu-Motru 
față de Kant a fost marea preţuire a ginditorului de la Königsberg 
$i recursul la el nu ca la o filozofie care epuizează evoluţia gin- 
dirii, ci ca la un moment esențial, de răscruce al gîndirii umane. 

O INCERCARE DE A DISCERNE ELEMENTELE VIABILE 
ALE FILOZOFIEI KANTIENE 


NICOLAE GOGONEATA 


În activitatea sa ştiinţifică, ginditorul roman Mircea Florian a 
îmbinat constant preocupările de ordin sistematic cu cele de ordin 
istoric. Aceste două aspecte ale cercetărilor întreprinse de el în 
domeniul filozofiei nu au fost deloc divergente, dimpotrivă, s-au 
completat și susţinut în chip fericit, devenind un adevărat program 
al activitatii sale, program care i-a asigurat independenţa de gin- 
dire si spiritul critic în receptarea diverselor curente si concep- 
fii filozofice. 

Ca un rezultat important al unor astfel de preocupări pot fi 
considerate şi studiile lui Florian consacrate analizei filozofiei kan- 
tiene, în care regăsim atit dimensiunea istorică, cit şi pe cea sis- 
tematică și critică. 

O adevărată monografie despre Immanuel Kant a realizat 
M. Florian prin eruditul studiu publicat în lucrarea colectivă Isto- 
ria filozofiei moderne, vol. II (1938), la care se adaugă capitolul 
Combaterea şi continuarea kantismului pînă la Fichte, din aceeași 
lucrare, iar după 23 August 1944 studiul postum Elemente viabile 
în filozofia lui Kant. Aceste ample studii (care însumează citeva 
sute de pagini) analizează multilateral filozofia kantiană, în cadrul 
istoric al epocii moderne, geneza ideilor fiecărei lucrări în parte, 
urmăresc filiatia de idei, relevă contribuţiile originale ale gindi- 
torului, trec în revistă interpretările filozofiei kantiene etc. 

Florian vede în opera lui Kant „un microcosm filozofic, un 
breviar al gîndirii moderne“! si ca atare urmărește, în studiul 
său monografic, rădăcinile filozofiei criticiste : logosul filozofiei 
elene, credința din filozofia creştină, nominalismul, scepticismul 
de la începuiul filozofiei moderne, conceptul de experiență impus 
tot acum, dezbaterile în jurul problemei acordului dintre expe- 
riență si rațiune, ridicată de noua ştiinţă a naturii ete. Integrin- 


1 Istoria filozofiei moderne, vol. II, Bucuresti, 1938, p. 3. 

du-se problemelor metodologice si epistemologice ce framintau sti- 
inta si filozofia in epoca moderna, Kant cauta sa realizeze, in opera 
sa capitală, Critica raţiunii pure, un tratat de metodă, prin care 
încearcă să arate cum e posibilă sinteza dintre experienţă si rațiune, 
iar în alte lucrări, relevă Florian, este preocupat de a găsi răspuns 
la întrebarea dacă într-un univers mecanic mai rămîne loc pen- 
tru libertatea umană și pentru acţiunea „spiritului divin“. Schitind 
atmosfera culturală dintr-o perioadă în care empirismul și rationa- 
lismul, orientări tradiţionale în problemele cunoașterii, se aflau 
în dificultate, situaţie ce favoriza „analiza sentimentelor subiec- 
tive“ și „confuzia viziunilor mistice“, Mircea Florian relevă că 
filozoful german încearcă să umple cu o substanţă mai trainică 
tocmai acest gol cultural. Kant a integrat în opera sa „toate ele- 
mentele culturale ale vremii sale, într-o complicată operație de 
ierarhizare“ 2. Ar fi însă simplist să se spună, avertizează Florian, 
că el „a sintetizat“ raționalismul, empirismul și irationalismul. 
Instalat în fapte umane şi luptind cu probleme izvorite din ele, 
Kant n-a sintetizat elemente preexistente, ci a descoperit un plan 
superior, capabil de a discerne, de a critica „tot ce e viu si ce e 
mort în sforţările filozofice de pînă la el“ 3. 

Subliniind faptul că motivul permanent al filozofiei lui Kant 
ramine metafizica — cunoaşterea a ceea ce stă dincolo de expe- 
rien{a sensibilă numai cu ajutorul conceptelor pure sau al rațiunii 
— M. Florian ajunge la concluzia că în efortul de a reforma 
metafizica si a găsi o nouă metodă filozofică, Kant a acceptat 
neștirbită „dogma cea mai stăruitoare de la Platon pina azi, anume 
că experiența oferă numai cunoștințe particulare şi contingente“ 4 
și că sediul cunoştinței necesare și universale rămîne, potrivit tra- 
ditiei, rațiunea. În consecinţă, problema fundamentală a Criticii... 
rămîne aceea a fundării sau justificării judecăților sintetice a 
priori, necesare şi universale. „Problema kantiană e clara: a salva 
metafizica, dindu-i un fundament nou, de acord cu metodologia 
fizicii newtoniene“ 5. 

Convingerea metafizică permanentă a lui Kant «e prioritatea 
spiritului, a cărui activitate spontană e exprimată de rațiune, arată 
Florian. De asemenea, filozoful german păstrează convingerea că 


2 Ibidem, p. 22. 
3 Ibidem. 

4 Ibidem, p. 69. 
45 Ibidem, p. 37. 

există o altă lume, suprasensibilă, care nu poate fi însă dovedită 
rational. Concluzia sa este că „ştiinţa sau pura speculație nu dove- 
deste existența lui Dumnezeu, dar nici nu o poate respinge“ 5. 
În telul acesta, Kant lasă loc pentru credinţă, pentru o metafizică 
a credinței, care afirmă o existență neaccesibilă științei, și pe care 
o fundează pe morală. Kant reface, astfel, dogmatismul, cu inten- 
tia de a pune la adăpost cultura de scepticism. „Tragedia kantis- 
mului, scrie în concluzie M. Florian, stă în năzuința de a salva 
metafizica, făcînd toate jertfele cu putință, mai ales ingradind şti- 
inta la fenomen, fără ca prin aceasta știința să piardă caracterele 
necesităţii, valabilitatii universale și obiectivităţii“ 7. 

Prin concluziile sale, Florian se alătură acelei interpretări -— 
dintre numeroasele care s-au dat filozofiei kantiene și pe care le 
analizează în studiul său — cunoscută sub denumirea de ,.inter- 
pretare metafizică“. Kant apare, în viziunea lui Florian, ca un 
deschizător de drumuri în filozofia modernă prin metoda criticistă 
si prin problematica abordată, dar şi un păstrător, apărător cu mij- 
loace noi, al vechii metafizici. În studiul amintit, realizat după 
23 August 1944, M. Florian a dus mai departe cercetările în această 
problemă, căutînd să discearnă, cu ajutorul metodologiei mate- 
rialismului dialectic, elementele viabile ale impresionantului edi- 
ficiu teoretic ridicat de Kant. 


Prima constatare ce se impune cercetătorului care abordează 
problema valorificării filozofiei lui Kant — apreciază Florian — 
este aceea că nu există o înțelegere unică, autentică a operei gîndi- 
torului german, ci mai multe etape de interpretare, de înțelegere 
și adesea de neînțelegere a acesteia. M. Florian găsește două mari 
faze in istoria interpretării filozofiei lui Kant: prima, predomi- 
nant speculativ-metafizică și idealistă, pînă la 1860, etapă în care 
gindirea kantiană e fermentul filozofiei germane ce construiește 
prometeic pe urmele maestrului, si a doua, după 1860, caracterizată 
prin trezirea din orgia speculativă $i prin dorința neokantienilor 
de a evita transformarea idealismului în materialism. Interpretă- 
rile diferite ale aceleiași filozofii sînt favorizate de însuși creato- 
rul ei: Kant a urmărit să întrunească în filozofia sa „aproape 
toate marile curente ale timpului, unele din ele antagoniste: 
raționalismul lui Leibniz-Wolff, filozofia populară a luminilor, 


6 Ibidem, p. 199. 
7 Ibidem. 


246- 


KANT IN INTERPRETAREA LUI MIRCEA FLORIAN 


pînă chiar si filozofia ironică a lui Voltaire, empirismul probabi- 
list al lui Hume, evanghelia naturii si a instinctului moral a lui 
Rousseau, mai ales fizica lui Newton, finele analize psihologice şi 
sociologice ale englezilor, entuziasmul pentru libertate al revolu- 
tiei franceze, ca şi loialismul servil al supusului prusac“ 8. Încă in 
timpul vieţii gînditorului opera sa a dat naștere la interpretări dife- 
rite, maestrul însuși dezavuînd pe unii dintre discipolii săi — 
Fichte, de pildă — care au dezvoltat consecvent una din laturile 
acestei filozofii — pe cea idealistă. Ceea ce își propune să reali- 
zeze M. Florian nu este de a căuta pur şi simplu în această doc- 
trină proteiformă „partea viabilă“, disociată de lestul caduc, isto- 
riceste depăşit. Ginditorul român este conştient de ineficacitatea 
unui asemenea procedeu, care „are în sine ceva arbitrar“. 
M. Florian alege altă cale de cercetare: el întreprinde o subtilă 
analiză, care îi permite să releve „dublicitatea“ filozofiei kantiene, 
prezența în însuși fundamentul ei a doi stilpi de susținere etero- 
geni, si apoi să ducă pînă la ultimele lor consecințe premisele empi- 
riste, realiste ale acestei filozofii. El ia ca îndreptar în interpre- 
tarea sa ideea lui Lenin după care filozofia kantiană are structural 
caracterul de compromis, remarcat sub altă formă si de alti comen- 
tatori ai operei lui Kant. După caracterizările unuia dintre aceștia 
— Erich Adickes —, filozofia lui Kant se prezintă ca un Ianus 
bifrons (un Janus cu două fete): de o parte Kant postulează expe- 
rienta haotică, de altă parte formele apriorice, transcendentale ale 
conștiinței, care introduc ordine și necesitate în experienţă ; de o 
parte Kant postulează „lucrul în sine“, care, deşi rămine incognos- 
cibil, are rolul important de a „afecta“ sensibilitatea pentru a da 
funcţiilor a priori materialul senzorial ce îl vor ordona, de altă 
parte „rațiunea pură“, cu formele ei pure, cu „funcțiile sintetice“. 
De aici două alternative se pot ivi în efortul de a înlătura duali- 
tatea kantianismului : menţinerea lucrului în sine, care echivalează 
cu triumful senzorialitatii, al experienţei, și atunci va trebui să se 
admită că universalul rezidă în individual, sau — cea de-a doua 
alternativă — suprimarea lucrului în sine, şi în acest caz lumea 
întreagă devine o creație a subiectului transcendental. 


Filozofii germani discipoli ai lui Kant au dezvoltat cu precă- 
dere monismul idealist, care postulează rolul creator al raţiunii în 


8 M. Florian, Elemente viabile în filozofia lui Kant, în volumul : Mircea 
Florian, Scrieri alese, Edit. Academiei, 1968, p. 249—250. 

cunoaştere (pornind de la prejudecata tradițională că experiența 
senzorială ar fi lipsită de necesitate). Dar pe această cale s-a ajuns 
la înfundătura solipsistă. În mod inevitabil, sfîrşitul filozofiei cla- 
sice germane a fost — ca urmare a crizei de care a fost străbătută — 
materialismul lui Feuerbach. ,,Rasturnarea dialectică a idealismu- 
lui in materialism este finalul necesar al dublicității care domină 
filozofia kantiană“, scrie M. Florian, decis să dezvăluie în studiul 
întreprins principalele contradicții ale amintitei „dublicități“ si să 
găsească singura cale ce duce la depășirea lor: aceea a preluării 
şi dezvoltării „a tot ce este sănătos în metoda kantiană“. Aceasta 
cu atît mai mult cu cît filozoful german, deşi a fundamentat metoda 
criticistă si a combătut dogmatismul — relevă M. Florian —, nu a 
examinat niciodată critic temeiurile filozofiei sale, luînd ca un fapt 
evident ,,spontancitatea creatoare a raţiunii“. Desigur, motive de 
ordin moral-religios determină această opțiune. Dar contribuţia 
esenţială a lui Kant în istoria gîndirii nu trebuie căutată în această 
direcție, ci în doctrina criticistă, în încercarea de a reabilita expe- 
rienta, de a uni sensibilul cu inteligibilul. 

În vederea realizării scopului propus — punerea în lumină a 
elementelor viabile din filozofia kantiană —, M. Florian între- 
prinde largi analize ale principiilor filozofiei kantiene, susţinute 
adesea de erudite incursiuni în istoria filozofiei, relevă dublul sens 
al noţiunilor utilizate de Kant, revenirea filozofului german — de 
la o ediţie la alta a lucrărilor sale — asupra unor termeni sau prin- 
cipii (aceste reveniri indică, de pildă, o accentuare a principiilor 
realiste, empiriste în ediţia a II-a a Criticii rațiunii pure) etc. Notăm 
printre termenii analizaţi de Florian, spre a le dezvălui diversele 
semnificaţii în opera lui Kant, noţiunile : rațiune pură, experienţă, 
spontaneitate, intuiție, dublă afectare, formă, conţinut, limită, a 
priori, transcendenial, lucru în sine, fenomen, conștiință în genere, 
sinteză, schematism etc. 

M. Florian vede contribuţia viabilă a lui Kant în istoria gîn- 
dirii în primul rînd în critica sa, o excelentă „casă de corecție“ a 
inteligenței. Merită a fi apreciată respingerea dogmatismului (accep- 
tarea necontrolată, nejustificată a unor noţiuni), deși — remarcă 
M. Florian — Kant însuși nu a fost consecvent cu aplicarea princi- 
piului criticist asupra propriei filozofii. O altă importantă contri- 
butie a lui Kant, relevată de ginditorul român, constă în efortul 
de a uni experiența şi conștiința, sensibilitatea și intelectul în pro- 
cesul cunoașterii. Aceasta este însă problema în care se vădesc la 

Kant permanente oscilări si ambiguităţi : filozoful german unește 
materialul senzorial cu formele prin noţiunea de experienţă, dar 
el consideră, în ultimă instanță, cele două elemente a fi cu totul 
diferite, eterogene. Materia senzorială ar fi lipsită de ordine si nece- 
sitate, iar formele a priori care introduc necesitate în haosul sen- 
zatiilor sînt socotite ca fiind lipsite de conţinut. Soluţia sugerată 
de Florian este de a realiza consecvent unirea celor două elemente, 
în esenţă omogene : „Nu cumva materia senzorială are în sine si 
activitatea de ordonare logică, așa încît ea se poate dispensa de 
spontaneitatea superioară a raţiunii pure? Nu cumva ordinea 
rațională este imanentă experienţei ?“ 9. 

Kant însuși a consacrat fuziunea gîndirii si a senzatiei într-o 
cunoscută propoziţie pe care M. Florian o citează în mai multe 
rînduri : ,,Gindirile fără conţinut sînt goale, intuitiile fara noţiuni 
sînt oarbe“. Numai că Immanuel Kant nu va menţine această uni- 
tate a gîndirii și senzatiilor în opera sa, ci va stabili o opoziţie între 
aceste două izvoare ale cunoașterii, atribuind gîndirii capacitatea 
unei activitati spontane, creatoare : aceea de a imprima formă și 
ordine experienței oarbe. Așadar, Kant are convingerea că expe- 
rienta este unitară, dar este compusă din factori eterogeni ; el face 
însă un pas mai departe — pe calea idealismului — și acordă 
întiietate unuia din factori, celui raţional, aprioric. Totodată, res- 
pectuos faţă de fapte, Kant recunoaște de nenumărate ori caracte- 
rul fundamental al .,materiei senzației“. Aceeaşi „dublicitate“ a 
poziției lui Kant se constată și în problema raportului dintre lucrul 
în sine și fenomen sau a raportului dintre obiecte și conștiință : pe 
de o parte, fenomenul e despărţit de lucrul în sine, pe de altă 
parte, e declarat cognoscibil, ceea ce arată că „pentru Kant lumea 
materială este reală si că ea este singura care ne apare nouă, sin- 
gura care ne este dată şi cunoscută“ 10. De asemenea, filozofia lui 
Kant poate fi considerată atît „realism empiric“, fiindcă admite că 
natura este independentă de constiintele individuale, cit și „idealism 
transcendental“, pentru că afirmă că ordinea și forma obiectelor e 
dată de „conștiința generică“. 

Care este, în ultimă instanţă, rolul îndeplinit de filozofia lui 
Kant în istoria gîndirii ? Mircea Florian demonstrează în studiul 
său că prin numeroase aspecte ale filozofiei sale Im. Kant a pre- 


9 M. Florian, Elemente viabile în filozofia lui Kant, în op. cit., p. 267. 
10 Ibidem, p. 299. 

gătit procesul răsturnării idealismului in materialism. Astfel, el a 
redus rolul creator al gîndirii — atribuit acesteia de raționalismul 
tradițional — prin aceea că a declarat aprioricul valabil doar în 
limitele experienței şi a transformat formele apriorice în simple 
condiții ale experienţei ce presupun un material dat. Kant însuși 
a respins idealismul dogmatic, care duce la solipsism. El a alimen- 
tat permanent materialismul — subliniază concluziv Florian — prin 
relevarea necesităţii colaborării dintre senzorialitate si apriorism, 
făcînd prin aceasta dovada că natura există prin sine, independent 
de conștiință, că ea posedă toate elementele realităţii depline si 
totale. 


PREZENȚA LUI KANT ÎN FILOZOFIA ȘTIINȚEI 
DIN ROMÂNIA ÎN PERIOADA INTERBELICĂ 


GHEORGHE EPURE 


Prin metoda critică, Im. Kant a urmărit să pună temeliile meta- 
fizice (filozofice) ale noii ştiinţe, într-o epocă de înflorire a tutu- 
ror disciplinelor ei, proces care urma să aibă, după aprecierea sa, 
semnificația inaugurării unei noi epoci în știință : „adevăratul secol 
al criticii, căreia totul trebuie să i se supună“ 1, luînd ca punct de 
plecare cercetarea însăși a rațiunii, cunoașterea de sine a acesteia, 
pentru întemeierea ei și a științelor al căror garant trebuia să 
devină. 

Aportul fundamental al Criticii raţiunii pure la constituirea 
direcțiilor moderne ale filozofiei științei este reprezentat tocmai de 
esența criticismului : respingerea dogmatismului, a ,,pretentiei de a 
merge înainte cu o cunoaștere pură derivată din concepte (cunoaș- 
tere filozofică) după principii, așa cum raţiunea le foloseşte de 
mult, fără a cerceta modul si dreptul prin care a ajuns la ele“2. 

Această rigoare criticistă a impus poziţia kantiană în proble- 
mele gnoseologice și epistemologice drept un punct de referinţă în 
dezbaterile ulterioare din domeniul filozofiei științei, la care putem 
adăuga propriile contribuţii de ordin stiintific ale lui Im. Kant din 
perioada precritică, în primul rînd ipoteza cosmogonică *. 

Din aceste motive, Kant a devenit o prezență constantă in 
filozofia științei din România în perioada interbelică, autorul Cri- 

1 Immanuel Kant, Critica raţiunii pure, traducere de Nicolae Bagda- 
sar şi Elena Moisuc, Edit. științifică, Bucureşti, 1969, p. 13. 

2 Vezi Ibidem, p. 30. 

3 „Cosmogonia modernă — scria V. Vilcovici — şi-a primit primul 
impuls din partea a trei cercetători de mare dimensiune: G. Louis Leclerc 
Comte du Buffon, Immanuel Kant si Pierre-Simon Laplace“. Și dacă stiin- 
tele moderne (fizica, chimia, astronomia) au oferit un material de expe- 
rienta si de observaţie mult mai bogat decit acel de care dispuneau pre- 
cursorii cercetării cosmogonice, „totuși este demn de remarcat — continuă 
fizicianul roman — că în trăsături generale, cele trei ipoteze făcute de ei 
stau și azi la baza cercetării cosmogonice. S-au făcut încercări ingenioase 


de a le adapta la starea actuală a științei. Se poate spune însă că teoriile 
curente cosmogonice nu aduc, în principiu, nimic nou peste ceea ce conce- 

ticii raţiunii pure fiind deseori invocat, prioritar, în legătură cu 
dezbaterea unor probleme de epistemologie și metodologie ridicate 
de dezvoltarea științei în epoca dată. În viziunea unor reprezen- 
tanti ai filozofiei științei din România, problemele şi direcţiile 
cunoasterii ştiinţifice însăşi, care au impus necesitatea constituirii 
disciplinei respective, conduc la Kant: preocuparea fundamen- 
tală pentru metodă, interesul „adînc criticist“ al omului de știință 
pentru valoarea termenilor, pentru condiţiile ştiinţifice ale diver- 
selor enunturi etc. 4 


În textul de faţă ne-am propus să reținem doar cîteva direcţii 
principale ale confluentelor gîndirii filozofico-stiintifice româneşti 
cu kantianismul, un studiu complet al prezenţei kantiene în acest 
domeniu rămînînd o sarcină viitoare a cercetării istorico-filozofice. 
Această încercare va putea reprezenta, totodată, un mic fragment 
al unei posibile lucrări Kant și cultura română, pe care o propu- 
nea odată un cercetător al lui Kant’, pornind de la constatarea 
prezenţei copleșitoare, multiplu fertilizată, a gîndirii autorului Cri- 
ticii raţiunii pure în întreaga filozofie românească a secolelor 
XIX și XX. 


1. NECESITATEA CERCETĂRII CRITICE A CUNOAȘTERII 


Orientarea antipozitivistă a filozofiei științei din perioada inter- 
belică din România — ilustrată de lucrările lui O. Onicescu, Gr. C. 
Moisil, Al. Mironescu, N. Bărbulescu ș.a. — s-a revendicat deseori 
de la necesitatea formulată de Kant, a efectuării unei cercetări cri- 
tice a cunoaşterii ©. : 


puseră. Buffon, Kant si Laplace acum aproape 200 de ani“ (Victor Vilcovici, 
Perioada astronomică a pământului. Ipoteze cosmogonice, în vol. Materia si 
viața, 1944, p. 15 (studiul respectiv a fost elaborat în 1942); vezi întreg 
paragraful: „Teoria lui Kant“, p. 16—18. 

4 Pentru unele din aceste elemente, a se vedea si textul nostru Pro- 
bleme de filozofia ştiinţei în România în perioada interbelică, din vol. 
Momente ale genezei și evoluției filozofiei științei, Bucuresti, Edit. Academiei, 
1981, p. 199 și urm. 

5 Radu Tomoiagă, Immanuel Kant und die rumänische Kultur, în: 
„Revue roumaine des sciences sociales“, Série de philosophie et logique, 
tome 18, nr. 2, 1974, p. 143; vezi si idem. Personalităţi şi tendințe in 
perioada pașoptistă, Edit. Minerva, Bucuresti, 1976, p. 246 si urm. 

8 Octav. Onicescu, Principii de cunoaştere științifică, Bucuresti, 1944, 
p. 87 (cap. Criza științei, care a apărut, initial, cu titlul Întoarcerea la filo- 
zofie, în „Revista Fundațiilor regale“, an. III, 1936, nr. 10). 

Desigur, reacția pozitivistă la adresa filozofiei (metafizicii) are 
unele puncte convergente cu poziţia kantiană a respingerii acelei 
metafizici care nu a găsit drumul sigur al ştiinţei şi a cărei 
metodă „nu a fost pînă acum decît dibuire și, ceea ce-i cu muit 
mai rău, o dibuire între simple concepte“ 7. Dar aceste insuficiențe 
ale vechii metafizici au fost dezvoltate în cadrul pozitivismului 
à rebours : negarea necesităţii oricărei metafizici. Cu toate osci- 
latiile fata de posibilitatea însăşi a metafizicii — marcate de unele 
concluzii aparent antimetafizice, formulate din perspectiva metodei 
critice —, Kant a rămas un partizan declarat al metafizicii. 

De aceea, pentru Kant „metafizica va exista totdeauna pe 
lume, mai mult inca, va exista pentru fiecare om și mai ales pentru 
fiecare om ce reflectează, dar în lipsa unor reguli recunoscute, 
fiecare și-o va croi după placul său. Ceea ce s-a numit pînă acum 
metafizică nu poate mulţumi nici un spirit pătrunzător“ 8; „este 
însă cu neputinţă să renuntém cu totul la metafizică“ 9. 

Ideea necesității perspectivei metafizice (filozofice) în știință, 
prin aplicarea metodei critice, a fost preluată aproape literal în 
preocupările filozofico-stiintifice din România în prima jumătate 
a secolului al XX-lea. Motivul imediat al recursului la ideea kan- 
tiană a necesităţii „cercetării critice a cunoașterii“ l-a constituit 
— pentru oamenii de știință români cu preocupări filozofice în 
domeniul lor de cercetare — așa-zisa „criză a științei“, provocată 
de orientările pozitiviste (atît de cea clasică, comteană, cit si de 
neopozitivismul Cercului de la Viena). 

Una dintre principalele teze pozitiviste care au generat „criza 
științei“ — vizind o problemă esenţială, de metodă — a reprezen- 
tat-o limitarea subiectului cunoscător doar la rolul de martor înre- 
gistrator, poziţie care excludea rolul activ, creator al subiectului (ca 
postulat esenţial a! criticismului kantian) în raportul obiect-subiect. 
„Cercetarea critică a cunoaşterii — scrie O. Onicescu — are de 
precizat condiţiile acestei exacte mărturii, sau poate — într-o 
formă mai aprofundată — condiţiile în care diferitele mărturii, care 
păstrează fiecare ceva subiectiv, pot fi valorificate pentru refacerea 
obiectivului“ 10. Cercetarea filozofică a cunoașterii, în spiriiul cri- 


7 Immanuel Kant, Critica rațiunii pure, p. 23. 

3 Idem, Prolegomene la orice metafizică viitoare care se va putea înfă- 
fisa ca ştiinţă, Edit. Cultura națională, Bucuresti, 1924, p. 180. 

? Ibidem, p. 180—181. 

1 Octav Onicescu, Principii de cunoaştere științifică, p. 37. 

ticii kantiene — opusă orientărilor pozitiviste, cu corolarul lor: 
„inutilitatea filozofiei“ — nu a fost însă total abandonat în secolul 
al XIX-lea, de precumpănitor pozitivism : „Într-o singură categorie 
de oameni ai științei erau de căutat acei puțini care au reținut 
efectiv critica kantiană a cunoașterii: e vorba mai cu seamă de 
matematicieni“ 44, Explicaţia acestui fapt rezidă — după omul de 
ştiinţă român — şi în faptul că știința numerelor și geometria au 
fost obiecte de predilecție ale preocupărilor kantiene; pentru 
Im. Kant știința matematică si mecanica constituie cel mai com- 
plet model al faptului de cunoaștere, pe baza lor putindu-se exa- 
Mina „condiţiile cunoașterii : unele a priori, iar celelalte asa cum 
sînt hotărîte de experienţă“ 1?. Kant a oferit, astfel, oamenilor de 
ştiinţă un model al cercetării filozofice a cunoașterii, asa cum au 
practicat-o matematicienii secolului trecut ; spiritul general al cri- 
ticii kantiene este peren, oferind puncte de sprijin în soluţionarea 
multor dificultăți de natură filozofică ale științelor secolului al 
XX-lea —- în speţă, celor ridicate de „criza științei“. 

Descoperirile epocale din știința primei jumătăți a secolului 
al XX-lea — din perspectiva căreia s-a încercat revizuirea funda- 
mentelor înseși ale științei — au reactualizat ideea kantiană a 
analizei critice a cunoașterii ştiinţifice : „Venise vremea să lăsăm 
din nou lumina gindului să răscolească liber bazele cunoaşterii si, 
în această lumină, să ne regăsim și pe noi, să examinăm locul 
nostru în lume si al relatiunilor ce păstrăm cu ea“ 23, 

Potrivit opiniei lui O. Onicescu, criza fizicii s-ar datora fap- 
tului că desi ştiinţa a înregistrat atitea schimbări, ea totuși a 
păstrat tenace multe forme vechi : „În drumul științei stă ade- 
sea ştiinţa însăși, cu inertia ei, cu limbajul ei sistematic, care 
reprezintă o uriașă sfortare de construcţie pe care învățații mai 
comservatori nu se resemnează să o dărîme, cum se darima azi 
vechile aşezări ale orașelor pentru a clădi altele noi“ 14. 


2. FILOZOFIA KANTIANĂ — UN EMPIRIORAȚIONALISM. 
SEMNIFICATIILE EI ANTIPOZITIVISTE 


Ca urmare a criticii hegeliene — care a determinat o serie 
de clișee şi multe inertii ulterioare —, in conștiința filozofică a 


11 Ibidem, p. 88. 
12 Ibidem. 
13 Ibidem, p. 95. 
14 Ibidem. 

posterităţii filozofia kantiană a fost deseori apreciată ca subiec- 
tivism, trecîndu-se peste faptul că idealismul transcendental kan- 
tian (denumit de Kant însuși şi „idealism formal“, pentru a-l deo- 
sebi de „idealismul material“, de tipul celui berkeleyan, „care pune 
la îndoială sau neagă existenţa lucrurilor externe însele“ 15, sau 
„idealism critic“ 16) nu este unul ontologic, ci un idealism metodic, 
care implică o presupozitie ontologică realistă : „Idealismul nostru 
transcendental admite că obiectele intuitiei externe, asa cum sînt 
intuite în spaţiu, sînt și reale și că toate schimbările în timp sînt 
așa cum le reprezintă simțul intern. Căci, cum spaţiul este el însuși 
o formă a acelei intuifii pe care noi o numim externă și cum, fără 
obiecte în el *, n-ar exista nici o reprezentare empirică, noi putem 
și trebuie să admitem ca reale ființele întinse din el ; și tot ast- 
fel stau lucrurile si cu timpul“ 17, 

Fără a se raporta la unele exegeze mai noi, care surprind 
nuanfat esenţa criticismului kantian (ca poziție metodologică, și nu 
ontologică în primul rînd), reprezentanţii filozofiei ştiinţei din 
România perioadei interbelice au avut o atitudine mai comprehen- 
sivă fata de filozofia kantiană. 

Al. Mironescu, analizînd cele două așa-numite „feţe ale omu- 
lui de știință“: poziția pozitivistă şi cea filozofico-stiintifica 
(aceasta din urmă presupunînd, în accepţia sa, o unitate organică 
a ştiinţei și filozofiei, ceea ce revine, în fapt, la adoptarea unei 
poziţii filozofice în știință), consideră conceptul de experienţă una 
dintre piesele deosebit de importante ale „procesului“ pozitivis- 
mului pe care îl dezbate şi „oglindă în care se reflectă cele două 
feţe ale omului de știință“. Ideea sa, formulată de pe o pozi- 
tie de esenţă realist-materialistă în problemele cunoașterii, cu 
referire specială la Im. Kant, este următoarea : „Experiența oferă 
numai un material care trebuie interpretat. E într-un fel ceea ce 
voia să spună și Kant cînd observa în Critica rațiunii pure că: 
“Toată cunoștința noastră începe cu experiența. Aceasta este de 
netăgăduit... Dar dacă toată cunoștința noastră începe cu expe- 
rienta, ea nu decurge totuși întreagă din experienţă... Pentru a 
putea explica, trebuie a fi în posesiunea unui dat iniţial care să 


45 Immanuel Kant, Critica rațiunii pure, p. 417, nota. 

16 Idem, Prolegomene..., p. 192. 

* Acest concept al spațiului se resimte evident de influenţa fizicii 
newtoniene. 

17 Idem, Critica rațiunii pure, p. 418. 

servească a explica». Experienţa intră în componenţa unui mod 
de a gîndi experimentat, fiind unul din termenii dialecticii in care 
natura a angrenat omul“ 48, 


Al. Mironescu subliniază aici, pe urmele lui Kant — dar 
fără a accepta apriorismul gnoseologic al ginditorului german ---, 
rolul subiectivitatii umane în procesul cognitiv, aportul activ al 
subiectului (inclusiv în cunoașterea ştiinţifică propriu-zisă). 

Aceeaşi perspectivă în interpretarea gnoseologiei kantiene o 
intilnim si la ginditorul I. Brucăr, situat, într-o primă etapă a 
activităţii sale, pe poziţii naturalist-scientiste. 

După părerea lui I. Brucăr, esența concepţiei filozofice a 
lui Im. Kant, întregul criticism kantian ar putea fi rezumat în 
următoarea teză gnoseologică : „Rațiunea fără experienţă e deșartă“ 
(Vernunft ohne Erfahrung ist leer) ; şi în același timp : „Experienţa 
fără rațiune e oarbă“ (Erfahrung ohne Vernunft ist blind) ®. 
„Aceasta e întreaga filozofie a lui Kant. Restul nu e decît ampli- 
ficare (...) Criticismul kantian — conchide ginditorul roman — e 
astfel cea mai admirabilă încercare de împăcare a empirismului 
cu raționalismul“ % (termenul de „împăcare“ avînd tocmai sensul 
de sinteză a experienţei sensibile cu activitatea creatoare a raţiunii). 


Postulatele criticismului (raționalismului kantian), căruia ii 
evidenţiază o dimensiune realistă cosubstantiala, au fost utilizate 
apoi de către I. Brucăr în critica intuitionismului bergsonian (una 
din primele din literatura filozofică românească), apărînd bazele 
raționalismului filozofic modern. „O critică temeinică a raţiunii 
noastre, ca facultate de cunoaștere, nu avem decît de Ja Kant. El, 


18 Al. Mironescu, Feţele omului de știință, în „Caiete de filozofie“ 
(ciclul „Știință si cunoaştere“), nr. 4, 1942, p. 178; vezi idem, Certitudine 
st adevăr, Edit. Casa Scoalelor (f.a.), p. 40. Textul kantian citat este o tra- 
ducere proprie a unor pasaje din „Introducere“ la ediția a H-a a Criticii 
rațiunii pure. Textul, in traducerea lui N. Bagdasar si Elena Moisuc, este 
următorul : „Nu încape nici o îndoială că orice cunoaștere a noastră începe 
cu experiența (...) Dar dacă orice cunoaștere a noastră incepe cu experienţa, 
aceasta nu înseamnă totuși că ea provine întreagă din experientă“ (Critica 
rațiunii pure, p. 41—42). Restul citatului este însă o prelucrare a ideilor 
kantiene. — | 

19 1. Brucăr citează aici liber cunoscutul text kantian: „Fără sensi- 
bilitate nu ne-ar fi dat nici un obiect și fără intelect n-ar fi nici uhul gin- 
dit. Idei (Gedanken) fără conţinut sînt goale, intuitii fără concepte sînt 
oarbe“ (Immanuel Kant, Critica rațiunii pure), p. 92. | 

% I, Brucăr, Încercări şi studii, Bucuresti, 1919, p. 29—30. 


256.. 


KANT IN FILOZOFIA ŞTIINŢEI DIN ROMANIA INTERBELICA 


cel dintîi, ne-a spus adevărul : „Nu e deajuns ca un lucru să fie 
gîndit, ca să si existe. Un lucru există, numai dacă gindit fiind, 
existența lui poate fi verificată şi de experiența noastră. Altmin- 
teri, totul nu e decît o vorbă goală“ 21. 

Im. Kant a subliniat, dealtfel — pasaj peste care se trece 
ușor cu vederea — valoarea egală în procesul cognitiv a celor 
două facultăţi : „Nici una din aceste două proprietăți nu este de 
preferat celeilalte (...) De aceea este deopotrivă de necesar să ne 
facem conceptele sensibile (adică să le adăugăm obiectul în intui- 
tie), precum si de a ne face intuitiile inteligibile (adică să le 
supunem conceptelor). Aceste două facultăți sau capacități nu-și 
pot schimba funcțiunile lor (...). Numai din faptul că ele se unesc 
poate izvori cunoașterea“ 22. Această unitate a celor două facultăți 
este condiţia însăși a adevărului cunoștinței noastre : „toate ratio- 
namentele noăstre care vor să ne conducă dincolo de cîmpul expe- 
rientei posibile sint înșelătoare si lipsite de fundament“ %. 

Unele analize contemporane, realizate din perspectivă teore- 
tică-metodologică marxistă, aduc aceeași caracterizare filozofiei 
kantiene. Im. Kant, scrie, astfel, Ath. Joja, a urmărit să depă- 
şească antinomia empirismului și raționalismului, la care ajunsese 
D. Hume, printr-o conciliere a sensibilului și inteligibilului. ,,Cri- 
tica rațiunii pure este o operă grandioasă, in care filozoful german 
a încercat (...) să facă o sinteză între empirism si rationalism, desi 
aspectul raticnalist predomină“ 2%. Această dominantă rationalista 
se dimensionează la nivelul transcendentalismului. Dar „acestui 
idealism transcendental îi corespunde un realism empiric“ %, pentru 
că idealistul transcendental acordă materiei o realitate care n-are 
nevoie să fie dedusă, ci este imediat percepută. Kantianismul nu 
este un idealism, ci un „realism tincturat de un anumit grad de 
agnosticism“, un realism „relativ agnostic“, fiindcă „noi minuim 
practic lucrurile, și aceasta înseamnă că, într-o anumită măsură, 
cunoaștem analogie lucrul în sine‘ — idee „implicită în 
kantianism“ 2%. 


2! Ibidem, p. 29. 
x Immanuel Kant, Critica rațiunii pure, p. 92. 
2 Ibidem, p. 505. 


% Ath. Joia, Studii de logică, vol. III, Edit. Academiei, Bucuresti, 1971, 
p. 218. 


25 Ibidem, p. 221. 
2% Ibidem, p. 221—222. 

_ Neopozitiviștii se rataşează la Kant. Reprezentantii filozofiei 
științei din România, prin semnificația acordată criticismului, dim- 
potrivă, îl invocă pe Kant tocmai împotriva poziţiilor pozitiviste. 
Astfel, Al. Mironescu reţine poziția principială kantiană în pro- 
blema adevărului — adaequatio intelectus ad rem, „adecvarea con- 
ceptelor noastre cu obiectul“ 27 — în discutarea, dintr-o perspec- 
tivă antipozitivistă, a problemei adevărului și certitudinii în ştiinţă. 
Respingind „abuziva extindere a așa-numitei «cunoașteri stiinti- 
fice» şi confundarea ei cu toată cunoașterea, cu întreaga cunoaș- 
tere“ %, omul de știință român consideră că cercetarea condiţiilor 
esențiale ale cunoașterii (aceleași în ştiinţă, în artă, în morală 
etc.), ridică „o singură mare problemă, problema creației“ %, care 
revine la realizarea unui tot coerent, la un proces de unificare, 
de închegare a unei totalități semnificative ; la acest proces „par- 
ticipă o seamă de elemente de care «cunoașterea ştiinţifică» nu se 
prea împiedică“ ; ori, încă „autorul principal al temeiurilor filozo- 
fice de orientare ale gîndirii științifice moderne“, Kant, a observat 
că omul „nu este în întregime absorbit de percepțiile sensibile ; 
pe care le depășește. O falsă perspectivă însă a vrut să întrețină 
în știință — conchide Al. Mironescu — ceea ce s-ar putea numi 
iluzia cunoașterii automate și rămînerea numai la anumite rezul- 
tate ale cercetării“ %. 

Fizicianul N. Bărbulescu pune în evidenţă aceeași orientare 
gnoseologică a filozofiei kantiene, ca „sinteză“ a empirismului și 
raționalismului, realizată prin criticism 31. 

Im. Kant a arătat — scrie N. Bărbulescu — că în procesul 
de formaţie al ideilor generale „intervine atît rațiunea, cît şi expe- 
riența, stabilind un echilibru pe care teoria cunoașterii poate să-l 
descifreze printr-o analiză subtilă“ 32. Ca argument al demonstrării 
„sintezei kantiene“ N. Bărbulescu citează aici acelaşi binecunoscut 
text din „Introducerea“ la ediția a Il-a a Criticii raţiunii pure la 
care s-a referit si Al. Mironescu, retinind, în continuarea analizei, 
„adaosul“ pe care facultatea noastră de cunoaștere ii produce din 
ea însăși. 


21 Immanuel Kant, Critica raţiunii pure, p. 505. 

% Al. Mironescu, Certitudine si adevăr, p. 72. 

29 Ibidem, p. 73. 

3% Ibidem, p 74. 

31 N. Bărbulescu, Cunoaşterea ştiinţifică, Edit. Casa şcoalelor, 1946. 
32 Ibidem, p. 73. 

3. CUNOAȘTEREA MATEMATICĂ SI CEA GEOMETRICĂ LA KANT ŞI ÎN 
FILOZOFIA ŞTIINŢEI DIN ROMÂNIA IN PERIOADA INTERBELICA 


„Calea regală“ de elaborare a cunoştinţelor pentru a întruni 
condiţiile sigure ale științei este reprezentată, la Im. Kant, de 
matematică. „Matematica, din timpurile cele mai îndepărtate pînă 
la care se înfinde istoria raţiunii omeneşti, a mers, la admirabilul 
popor grec, pe drumul sigur al științei“ %. 

Im. Kant a pus într-o lumină nouă problema certitudinii 


matematice, ca una dintre problemele care stau la baza ştiinţei %. 
Prin aceasta el a formulat temeiul cunoașterii ştiinţifice moderne : 
matematizarea. 


Oamenii de știință români preocupaţi de aspectele filozofice 
ale științei invocă de aceea mereu acest ideal kantian al cunoas- 
terii (dincolo de fundamentarea sa criticistă). Căci Kant „anunţase 
mai de mult că «nu este științific în cunoașterea noastră asupra 
naturii decît ce este matematic» (...). Astfel se stabilea pentru 
ştiinţă un tip ideal: matematica, și o mare necesitate: mate- 
matizarea“ %. 


În genere, acest ideal — matematic — al cunoașterii, punct 
esențial al convergentei poziției multor reprezentanţi ai direcției 
filozofico-stiintifice din România perioadei interbelice cu postula- 
tele kantiene, este formulat și susţinut, dintr-o perspectivă rationa- 
listă consecventă, și de Gr. C. Moisil, în ripostă critică la adresa 
unor poziţii irationaliste, care declarau că știința ar trece „printr-o 
criză esenţială“, că „în cadrele înseși ale științei se introduce azi 
iraționalul“ “6, afirmaţii care aveau in vedere apariţia geometriilor 
neeuclidiene și a logicilor nechrysippiene sau nearistotelice. 

„Pe cînd pluralitatea geometriilor — sintetiza Gr. C. Moisil 
aceste teze -— atingea, (...) numai aparent, acea știință care era 
exemplu de ştiinţă raţională, pluralitatea logicilor se pare că ar 
atinge raţiunea însăşi. S-ar putea spune că azi irationalul intervine 
din însăși constituirea rațiunii, deoarece logica însăși, care fără 
doar și poate conduce rațiunea, introduce acest pluralism esen- 


33 Immanuel Kant, Critica rațiunii pure, p. 21. 
5% N. Bărbulescu, op. cit., p. 73—74. 


% Al, Mironescu, Spiritul științific, Edit. Casa Scoalelor, Bucuresti, 1938, 
p. 15—16. 


3% Gr. C. Moisil, Știință si irațional, în „Caiete de filozofie“ (Stiinta 
şi cunoaștere, ciclul I), nr. 4, 1942, p. 115. 

tial 37. Postulatele raționalismului sînt apărate de Gr. C. Moisil 
(atît împotriva conventionalismului logico-matematic, care ajungea 
la ideea că matematica, prin caracterul ei formal, axiomatic şi 
deductiv, este tautologică, că judecatile matematice sînt analitice, 
cit şi împotriva poziţiilor pragmatiste și neoempiriste 38 prin ideea 
de libertate axiomatică, atît a logicii, cît şi a geometriei, idee 
centrală a unei concepţii proprii în domeniul filozofiei științei: 
„filozofia axiomatică“ %. Din perspectiva acestui ideal gnoseologic 
sever rationalist, de esență matematică, Gr. C. Moisil afirmă: 
„Tot ce admite o formulare matematică, adică o formulare exactă 
si deductivă, intră neapărat în cadrele rationalului, iată ce ni se 
pare un minim de condiţionare al rationalului. Din acest punct 
de vedere, atit logicile nechrysippiene, cit si geometriile neeucli- 
diene sint rationale. Rationalul admite astfel libertatea axioma- 
tică“ 40, Existenţa mai multor logici sau geometrii egal valabile — 
ceea ce reprezintă libertatea lor axiomatică — este un punct esen- 
tial al raționalismului contemporan. 


Problema valabilitatii enunturilor matematice şi a geome- 
triilor neeuclidiene este rezolvată, ca atare, de către Gr. C. Moisil, 
în cadrul axiomaticii. Punînd problema garanţiei certitudinii unei 
judecăţi matematice de tipul 2+2—4, Gr. C. Moisil optează, în 
fapt, pentru soluţia kantiană a autonomiei și necesităţii judecati- 
lor matematice : „Nu gîndirea garantează matematica, ci structura 
matematică a gîndirii garantează gîndirea“ 4t, In acest fel, judecata 
matematică de tipul 2-+-2——4 garantează certitudinea altor afirmații. 


Poziţia lui Al. Mironescu ne trimite însă textual la Kant. 
Acestuia, existenţa celor trei geometrii și acordul lor i se pare a 
fi „o dovadă în plus pentru analogia de structură, stabilită de Kant, 
între rațiune și arhitectura geometriei. Aceasta mai învederează că, 
de două mii de ani, spiritul geometriei, cu toate înavuţirile nume- 
roase de-a lungul vremurilor, a rămas în esenţa lui același; ceea 


37 Ibidem, p. 123. 

3 Idem, 2-+2=4, în „Caiete de filozofie“ (Știință și cunoaştere, ciclul 
al II-lea), nr. 7, 1943, p. 406—408. Acesta este un prim element al apro- 
pierii poziţiilor lui Gr. C. Moisil de cele kantiene, întrucît pentru Kant, 
după cum se ştie, toate judecatile matematice sînt sintetice (Critica rațiunii 
pure, p. 51 si urm. ; Prolegomene..., p. 31 si urm.). 

% Gr. C. Moisil, Perspectivele filozofiei axiomatice, in ,,Revista stiin- 
tifica «V. Adamachi»“, vol. XXVIII, nr. 1, 1942. 

40 Idem, Știință și irațional, in loc. cit., p. 125, (subl. ns. Gh. E.). 

ál Gr. C. Moisil, 2+2=4, in loc. cit., p. 409. 

ce întărește, o dată mai mult, ideea că gindirea geometrică funda- 
mentală coincide cu însuși fondul raţiunii omeneşti“ #2. 

Între poziţiile celor doi oameni de ştiinţă putem remarca o 
identitate de fond, ambele raportîndu-se esenţial la poziţia kantiană. 


4. SPAȚIUL ȘI TIMPUL. PERSPECTIVA KANTIANA SI CEA 
FILOZOFICO-STIINTIFICA 


„De la Kant ne-a rămas obiceiul de a începe să fundăm epis- 
temologia pe studiul celor două concepte: de spaţiu și de timp. 
Nici filozofiile antiintelectualiste nu se abat de la acest obicei“ &, 
scrie Gr. C. Moisil. 

Importanța acestor două concepte în construcția științei este 
subliniată, într-un mod similar, și de Al. Mironescu, dintr-o perspec- 
tivă raţionalistă apropiată celei a lui Gr. C. Moisil, marcată, tot- 
odată, de accente net antipozitiviste : „Rațiunea construiește știința, 
spune Kant, dar nu o poate clădi numai pe baza elementelor împru- 
mutate experienţei. Fără noţiunea de spaţiu, de timp, de cauzali- 
tate, știința ar fi imposibilă, ori acestea nu sînt rezultatele obser- 
vatiei, nici ale experienţei; ele izvorăsc din însăşi structura 
raţiunii“ î4, 

Pornind de la unele postulate kantiene de bază (constructivi- 
tatea sau spontaneitatea gîndirii, caracterul a priori al formelor 
intuitiei sensibile), Gr. C. Moisil le tratează din perspectiva științei 
epocii sale (și în primul rînd a axiomaticii). „Concluzia la care am 
ajuns — îşi precizează poziția Gr. C. Moisil — e ca ideea de 
spațiu se bucură de libertatea axiomatică, noi putînd gîndi mai 
multe geometrii. Timpul însuşi, aşa cum el apare în ecuaţiile meca- 
nicii și fizicii, așa-zisul timp măsurat și spatializat, e legat de 
spaţiu si dominat ca atare de aceeași libertate axiomatică“ ^, Liber- 
tatea axiomatică a construcţiei geometriei, libertatea alegerii între 
mai multe geometrii,nu vrea să semnifice o lipsă de ordine si 
mormă. După opinia lui Gr. C. Moisil, norma comună, pusă în evi- 
denta încă de la începutul discuţiilor asupra geometriilor neeucli- 
diene, este ideea de grup, pe care H. Poincare o considera o idee 
sintetică a priori. „lată filozofia kantiană reapărînd ca fondatoare 


42 Alexandru Mironescu, Spiritul științific, p. 33. 
& Gr. C. Moisil, Știință și irațional, în loc. cit., p. 125. 
“4 Alexandru Mironescu, Spiritul stiinfific, p. 184. 
45 Gr. C. Moisil, Știință şi irațional, în loc. cit., p. 125. 

a geometriei, a geometriei moderne : nu spaţiul rigid, nu geome- 
tria lui Euclid sînt sintetice a priori, ci ceea ce e comun intuitiei 
geometrice a spaţiului : ideea de grup. Această idee construiește 
atit geometria, cît şi fundamentul mecanicii, timpul spatializat, 
prin așa-numitele principii de relativitate“ 4, 

Aceasta presupune, totodată, înlocuirea ideii de timp (a timpu- 
lui dat de orologiu, de timp măsurat de drumul parcurs de un 
mobil) prin aceea de durată, dominată de ideea de îniănțuire si 
care poate fi redată, după Gr. C. Moisil, prin ideea algebrică de 
lanț. „lată simetria kantiană reintrodusă : în loc de spaţiu si de 
timp apar ideile de grup si lant. lata diferitele libertăţi axiomatice 
aparind nu ca un principiu de dezordine, ci ca un principiu de 
libertate a cugetării ştiinţifice, încadrată sub două idei fundamen- 
tale“ #7 ; în timp ce ideea de grup omogenizează cunoaşterea noastră, 
cea de lant îi dă coerență. 

Deși afirmă, în alt loc: ,,Noi credem că ideile de grup si de 
lanţ constituie formele a priori ale sensibilităţii noastre, idei care, 
într-o epistemologie analogă celei a lui H. Poincare, cu o colo- 
ratură kantiană actualizată, joacă rolul spațiului sau timpului, 
sau, mai exact, a spatialitatii și temporalităţii“ 45, respectiva ,,sime- 
trie kantiană“ nu semnifică însă, la Gr. C. Moisil, o reeditare 
nealterată a conceptelor kantiene de spațiu si timp. ideile de grup 
si lant au, în primul rind, alte temeiuri epistemologice. 

După cum se ştie, la Im. Kant o cunoștință este a priori 
dacă este „independentă de experienţă şi chiar de orice impresii 
ale simțurilor“ 4; mai mult, prin cunoștințe a priori se înţeleg 
nu acelea „care au loc independent de cutare sau cutare expe- 


46 Ibidem, p. 126. 


47 Ibidem, idee afirmată si în alt context: „Noi credem că ideea de 
lanț este, împreună cu cea de grup, una dintre ideile a priori necesare 
construcției ştiinţei“ (Sur la structure algébrique du calcul des propositions. 
Extrait du „Bulletin Mathématique de la Société Roumaine de Science“, 
tome 40, 1938, nr. 1—2, p. 8). 


‘8 Observăm la Gr. C. Moisil o anumită indecizie in conceperea aces- 
tor două idei. Într-un alt text, el scrie: ideea de lant este o idee a priori, 
„ea ccnstituind, împreună cu ideea de grup, aportul intelectului nostru in 
cunoașterea lumii“ (Les principes de la logique et Vidée du chaine, în 
„Revista de filozofie“, vol. XXIV, 1939, nr. 2, p. 177; vezi și p. 168). Idem, 
Les principes..., in loc. cit., p. 172. 


49 Immanuel Kant, Critica rațiunii pure, p. 42. 

riență“, ci „acelea care sînt independente absolut de orice 
experienţă“ 50. 

Metoda critică — a cărei esenţă este transcendentalul — nu 
este, asa cum au arătat interpreţii autorizați ai lui Im. Kant, o 
analiză psihologică, ci una logică, prin care se caută sa se deter- 
mine posibilitatea (cum) şi valoarea cunoaşterii ; dar operînd prea 
exclusivist cu distincţia (istoriceşte justificată însă) între „nivelul 
psihologic-genetic şi cel logic-valoric, Im. Kant va neglija, din 
perspectiva logic-valorică, problema genezei abstracţiei, rămînînd 
la autonomia logicului (a formei logice) în raport cu psihologicul 
(geneticul), si chiar cu onticul (care rămîne „transcendent“) 5t. A 
priori exprimă, esenţial, spontaneitatea gîndirii, nu conținutul și 
valabilitatea ei. „Orice concept — scrie în acest sens Im. Kant — 
reclamă mai întîi forma logică a unui concept (a gîndirii) în genere 
si apoi, în rîndul al doilea, posibilitatea de a-i da un obiect la 
care să se raporteze. Fără acesta din urmă, el nu are nici un 
sens si este cu totul gol de conținut“ 52. Dacă o intuiţie pură este 
posibilă a priori, această intuiţie nu poate avea valabilitate obiec- 
tivă decit prin intuiţia empirică, a cărei simplă formă este 5. 

Pina aici, prin această înţelegere a apriorismului kantian, 
Gr. C. Moisil poate apărea un apriorist mai consecvent decît 
Im. Kant, dacă ne-am referi la teza omului de ştiinţă roman pri- 
vind garantul certitudinii produselor gîndirii (inclusiv a adevaruri- 
lor matematice). 

Motivul primar însă, si, am putea considera, fundamental al 
detaşării lui Gr. C. Moisil față de poziţia kantiană îl constituie 
concepţia asupra logicii. Omul de știință si logicianul român nu 
îmbrățișează ideea kantiană potrivit căreia logica — ca știință care 
expune și dovedeşte riguros numai regulile formale ale întregii 
gîndiri —, întrucît nu a făcut, pînă în timpurile moderne, nici 
un pas înainte, pare a fi închisă și terminată odată pentru tot- 
deauna 5%. Dovada peremptorie a capacităţii de înnoire si a creati- 
vităţii logicii a constituit-o apariţia logicii matematice. Unul din- 


W Ibidem, p. 43. 
51 Vezi Alexandru Boboc, Kant şi neokantianismul, Edit. ştiinţifică, 
Bucureşti, 1968, p. 48, 53. 
32 Immanuel Kant, Critica raţiunii pure, p. 245 (subl. ns. — Gh.E.). 
53 Ibidem, p. 246. 
19. Ibidem, p. 19—20; Gr. C. Moisil, Știință şi irațional, în loc. cit. 
p. 119. 

tre obiectivele acesteia a fost acela de a da ,,modele algebrice 
pentru gindirea corectă“ 55, 

Rationamentul matematic intrebuinteaza forme de cugetare ce 
nu erau codificate in silogistica aristotelică. Si aceasta s-a intim- 
plat prin aparitia logicilor nechrysippiene, care introduc un plura- 
lism logic esenţial. Aceasta învederează, după Gr. C. Moisil, faptul 
că rațiunea omenească nu e încătușată în anume canoane, că regu- 
lile deductiei pot fi si altele, nu numai cele ale logicii aristote- 
lice, că putem gîndi raţional şi cu alte reguli (ceea ce constituie 
tocmai esenţa libertăţii axiomatice a logicii). „Studiul principiilor 
logicii“ îl conduce astfel pe Gr. C. Moisil la ideea că acestea „nu 
pot fi a priori, pentru că există logici care nu le respectă“ ; ele 
nu pot fi nici „a posteriori, căci experiența este organizată de 
aceste principii, pe care ea nu poate nici să le verifice, nici să 
le infirme“. „Aceste principii au fost sugerate de experienţă“ : atît. 
de experiența internă, cit si de cea externă. Dar ele sînt ,,domi- 
nate de o idee a priori, ideea de lanţ“, pusă în evidenţă, în cadrul 
logicii, prin studiul principiilor silogismului ipotetic şi introdusă 
prima oară de calculul probabilistic 56. 

Libertatea axiomatică se opune, după Gr. C. Moisil, atît empi- 
rismului, cit si apriorismului. Datorită acestei libertăţi, ,,pluralis- 
mul geometric, care răstoarnă teza apriorismului matematic, răs- 
toarnă şi teza aposteriorismului matematic“ 57. Apriorismul ideii 
de grup și a! celui de lant algebric are o semnificaţie principial 
logic-valorică, cu un fundament matematic (axiomatica). 

În literatura filozofico-științifică românească a epocii găsim 
și alte ample analize ale conceptelor de spaţiu, timp, de cauzali- 
tate, cu referiri la Im. Kant. 


Dar Im. Kant a fost invocat si în dezbaterea altor numeroase 
probleme de filozofia științei, ceea ce dovedește prezenţa fertili- 
zaniă a criticismului kantian si în această disciplină filozofică. 
Am putea afirma astfel că opera principală a lui Im. Kant, Critica 
rațiunii pure, devine o operă de referință pentru geneza si consti- 
tuirea plenară a disciplinei filozofiei ştiinţei în România. 


55 Gr. C. Moisil, Știință si irațional, in loc. cit., p. 119. 

5 Gr. C. Moisil, La logique formelle et son probleme actuel, in Isto- 
ria filozofiei moderne, vol. IV, Perioada contemporană, Bucuresti, 1939, p. 618. 

57 Idem, 2+2=4, in loc. cit., p. 408. 

